
Cuvînt de preţuire 

M-am simţit deosebit de mîngîiat sufleteşte cînd mi s-a oferit neaşteptatul prilej de a 
prefaţa două din lucrările Părintelui Teofil, ambele tipărite în editura Arhiepiscopiei 
Timişoarei: "Prescuri pentru cuminecături" şi „Gînduri bune pentru gînduri bune". Iată acum 
mi se îmbie posibilitatea ca aşternînd pe hîrtie aceste cîteva gînduri să mă refer încă o dată la 
Părintele Teofil şi la o nouă carte a sa ce apare întocmai celor anterioare, nu ca un tratat 
oarecare, ci sub forma unei culegeri din multele expuneri rostite în faţa tinerilor, dar nu 
numai a lor, ci şi a nenumăraţilor ascultători care îi sorb cuvintele cu nesaţ ori de cîte ori îşi ia 
osteneala de a li se adresa. Şi trebuie subliniat că e unul din cei care trece peste orice oboseală 
şi foloseşte orice ocazie spre a împărtăşi „prescuri" pentru folosul celor care îl venerează. 

La ora actuală Părintele Teofil este unul din duhovnicii noştri cei mai cunoscuţi nu 
numai prin cuvîntările ce le rosteşte oricînd şi oriunde , dar şi pentru că răspunde cu timp şi 
fără de timp tuturor acelora care îi cer un sfat, o îndrumare sau şi numai o rugăciune de 
mijlocire către Bunul Dumnezeu. Faima lui a depăşit limitele Bisericii noastre ajungînd pînă 
departe. Mi s-a părut semnificativ faptul că traducătorii valoroaselor „Convorbiri duhovni- 
ceşti" ale Părintelui Ioanichie Bălan în care sînt redate dialogurile cu diferite personalităţi 
ecleziastice între cei preferaţi a fost Părintele Teofil căruia i-au fost rezervate cele mai multe 
pagini („Volţi e parole dei Padri del deserto romeno", Enzo Bianchi, superiorul comunităţii 
Bose, Magnano 1991, pg. 109 - 149). 

Calităţile care îl fac pe părintele Teofil iubit, căutat şi preferat de cei ce doresc să 
înainteze pe drumul desăvîrşirii, sînt foarte multe. Deşi nevăzător, a parcurs toate operele 
filocalice pe care le-a reţinut aproape întocmai aşa încît le poate utiliza oricînd în funcţie de 
problemele vieţii de fiecare zi. Mulţi am citit aceste opere, dar el ştie să le aleagă şi să le 
citeze admirabil, în funcţie de necesităţi. Datorită unei memorii fantastice, reuşeşte să 
reproducă pagini întregi dintr-un Sfînt Părinte sau altul. El poate reproduce şi poezii din cele 
mai diferite, de unde şi rugămintea pe care deseori ascultătorii i-o adresează să le recite. Ceea 
ce reprezintă însă una din laturile remarcabile ale sfătuirilor sale duhovniceşti este 
omenescul, lipsa de ostentaţie şi înţelegere lipsită de exagerări a modului cum tratează pe cel 
ce i se confesează. Cum însuşi mărturiseşte, a ajuns aici pornind de la sine însuşi: „...N-am 
urmărit lucruri extraordinare, nici pentru mine nici pentru alţii, ci viaţa mi-sa desfăşurat 
normal, fără opintiri, fără veleităţi, cu simpla dorinţă de a sluji lui Dumnezeu prin tot ce fac, 
deci nu numai prin rugăciune" (Ioanichie Bălan, „Convorbiri Duhovniceşti",, voi. II, 
Bucureşti, 1988, pg. 747). Cei care apelează la Părintele Teofil sînt deseori miraţi de modul 
neconformist de a sfătui sau de a explica situaţii din cele mai complicate. Dar tocmai acest 
lucru îi atrage şi îi înţelepţeşte. 

Iată acum, prin intermediul volumului de faţă, Părintele Teofil ni se adresează tuturor, 
încă o dată, oferindu-ne o povaţă, un îndemn dar şi un cuvînt de îmbărbătare nouă tuturor 
celor care simţim nevoia de a avea pe cineva care să ne îndrume cu înţelepciune şi dragoste. 



Sînt ani de zile de cînd Părintele Teofil peregrinează prin toată ţara, din oraş în oraş, vorbind 
credincioşilor şi dialogînd cu ei, îndemnîndu-i şi încurajîndu-i, împrumutîndu-le optimismul 
şi elanul duhovnicesc care îl caracterizează (vezi pr. Constantin Coman, prefaţă la volumul 
„Duhovnici români în dialog cu tinerii", Bucureşti, 1997, p.6). 

Pentru toate acestea, apariţia cărţii prezente constituie un eveniment spiritual şi nu 
putem decît să fim profund recunoscători celor care s-au îngrijit de tipărirea ei. Totodată, deşi 
nu este necesar, o recomand tuturor iubitorilor de lectură duhovnicească. Nu este necesar, 
pentru că se recomandă prin însăşi ceea ce este Părintele Teofil pentru noi toţi şi prin 
înţeleptul său cuvînt. 

IPS Nicolae Corneanu 

Relieful ortodoxiei 
Părintele Teofil - icoană a intervalului 

Orice miracol pare că îl înţelegem abia după ce se stinge irevocabil. Pare că judecăm 
întotdeauna înălţimea dragostei prin comoţia despărţirii. E deconcertant modul în care ratăm 
marile întîlniri cu prezentul, sub un spectru paseist continuu înrădăcinaţi în huma 
melancoliei, înecaţi în retorica crizei şi revendicarea disoluţiei actualităţii. Sub umbra 
Tradiţiei, parcă, nu mai e chip să scrutăm prezentul: printr-o înnăscută aplecare deletistă 
glisăm pe certitudini vagi, recuzînd cu un aer decrepit - sapienţial existenţa, hic et nune, a 
excepţionalului. 

Ca români, am ştiut întotdeauna să proslăvim, cu asupra de măsură, posteritatea: în 
perimetrul nostru, moartea converteşte orice existenţă în valoare. Aici discursul este mereu 
encomiastic, iar empatia, naiv disimulată. Poarta admiraţiei noastre este deschisă, aproape 
grotesc, numai spre cimitir. La noi orice demers etic pare a fi restaurativ, orice cuvînt 
evocator - o specie a necrologului, orice învingător - un adormit întru Domnul. 

Conştienţi de această ruşinată demisiune s-ar cuveni, credem, să ne desfacem inima 
spre modelele vii. Vivifiantă, nu atît ca biologie incontestabilă, ci ca o prezenţă în care sensul 
se desluşeşte, actanţă a rostuirii. Or, aceste atribute, într-o debordantă efervescenţă, înaripată 
arătare şi căutată trecere, se regăsesc inconfundabil într-un bărbat religios pe care tot mai 
mulţi îl ştiu: părintele Teofil. 

Bătrînul acesta, cu chipul rumen şi plete dalbe, robust, surîzător, agil şi hîtru, ascunde 
neîndoios o taină, chiar dacă nu mereu recunoscută. Ca orice om în care nu mai este vicleşug, 
părintele nu e o figură notorie în spaţiul cultural extra- eclesial, fapt care, însă, nu-i contestă 
în nici un chip veracitatea ontică. Nefirescul său e dincolo de handicapul congenital 
(nevederea) sau de condiţia sa activă: ieromonah. Numit „duhovnic al ASCOR-ului", ori 
„avvă coborît din Pateric" (pr. Galeriu), părintele Teofil vieţuieşte într-o preacurată mănăstire 
de la poalele Făgăraşului. Atunci cînd vine printre noi aduce cu sine ascuţimea crestelor, 
fragranţa coniferelor şi tăria apei de munte, într-un cuvînt, boarea prospeţimii. întemeiat de 
rugăciune, luînd ca scut pravila, monahul de la Sîmbăta arde veşnic în cuvînt. Nu poate fi nici 
o întîmplare în faptul de a fi fost botezat cu numele ucenicului cel iubit, Ioan, luînd apoi, în 
chip minunat, numele iubitorului de Dumnezeu: Teofil. 

Vedetă a serilor duhovniceşti, producător de adevărate spectacole, mereu oportun, 
părintele a refuzat debuşeul publicistic crispat, rămînînd aproape necunoscut în spaţiul 
cultural extra-eclesial. In aceasta nu citim, însă, nici o invalidare: lăsîndu-se mai degrabă 
„cules", părintele Teofil a ieşit ca un învingător, parcă fără să vrea. Trebuie spus din capul 
locului că părintele Teofil este, înainte de orice, o stare de spirit. Inalienabilitatea logosului 
scris, livrescul în general, pare să nu-1 pună în valoare; şi totuşi, noi o ştim: parafrazîndu-1 pe 
Heidegger, am spune că doctrina adevărată îi este „nerostitul" din rostirea sa. Omiletica 



erudită pe arie bisericească, competenţa exegetică, experienţa monastică, nu acestea îi aduc 
mai întîi pe credincioşi în sălile de conferinţe. Senin, spontan, ironic (în sens mai mult 
socratic decît patristic), părintele Teofil e un „zoon gelastikon" aservit pe deplin aproapelui. 
Surîsul îi este de copil, nostalgiile - nevinovate, naivitatea - candidă. Omnipotenţa sa 
conjuncturală, această dominare pe orizontală, care-1 îmbucură trist („cuvîntul meu e sămînţă 
pe pămînt pietros") se datorează numai parfumului risipit cu gratuitate neselectivă. Insă 
dincolo de euforia născută epidermic, puţini o ştiu, părintele este abandonat cu con- 
descendenţă: „Cereţi de la mine blagoslovenie atît cît sînt aici". Sărbătoarea sa lăuntrică, şi, 
prin ea, jubileul proximităţii sale, concreşte pe un program paideic lipsit de relaxări şi 
comodităţi. Tot ceea ce primim în predica sa, dar mai ales în conferinţele susţinute decon- 
tractat şi afabil, e fructul unei ortopraxii nevăzute: asceză continuă, fără crispare şi asperităţi, 
dar sinuoasă şi tensionată. Părintele este convingere, în primul rînd, pentru că este trăire; de 
aceea şi atunci cînd rosteşte truisme sau banalităţi, rămîne spumos şi pregnant. Cuvîntul este 
investit cu tărie numai prin articulare fiinţială. Totul pare întemeiat: sfaturile sînt însoţite de o 
mimică deferentă, sancţiunile - de o intonaţie adecvată, glumele -de un zîmbet complice. 
Fiinţa sa este mereu într-o necuprinsă îmbrăţişare; aceasta aduce cu sine, inefabil şi întru 
preaplin, infinitul dragostei. 

Monahul care recită poezii nupţiale este înconjurat ocrotitor, pretutindeni, de tineri. 
Aflaţi într-o nealterată osmoză, părintele - şi tocmai el - le arată calea spre lumină. Nu este 
întîmplătoare această apropiere, şi nici neutră semnificant. Invăţătura-i sădită printre semeni 
vine spre ilustrarea unei subiacente înrudiri printre altele, părintele Teofil, unei tradiţionale 
filosofii sepulcrale a Părinţilor, (pr)opune reflecţia asupra vieţii. Departe de ameninţările 
tanatologice, străin de spaima paralizantă, părintele Teofil devine el însuşi, pentru tineri, un 
model ontologic. Detaşat de clişeele scorţoase şi prăfuite ale coreligionarilor săi (şi, implicit, 
ai noştri), reticent la unele reflexe călugăreşti, părintele Teofil este absolvent al Facultăţii 
echilibrului. E neîndoielnic pentru cei care-1 cunosc, în sensul tare al cuvîntului, că s-a născut 
pentru a lărgi relieful uman al creştinismului dreptmăritor. Infinitului pneumatic al Ortodoxiei 
i-a corespuns mereu o plenară diversitate sub raport caracterial: de la Avva Antonie cel Mare 
pînă la Cuviosul Siluan Athonitul, sau de la părintele Cleopa la Andre Scrima străbaţi, într-un 
fel, aceeaşi albie inepuizabilă: alteritatea e o bucurie, diferenţa un privilegiu. In această 
minunată felurime se cuvin citite şi cele mai insolite afirmaţii ale părintelui, care, la o adică, 
se vădeşte un desăvîrşit mărturisitor şi apologet al învăţăturii Mîntuitorului. 

Credem cu tărie că părintele Teofil va rămîne un ipochimen atemporal plasat mereu în 
interval: între itinerantă şi sedentarism, între rigoarea patristică şi elasticitatea bunului simţ 
ţărănesc, între înţelepciunea populară şi rodajul intelectual, între ingenuitatea scenică şi un 
diafan histrionism asumat, între discursul perifrazat şi sentinţa ireductibilă, între licenţă şi 
inovaţie, între certitudine şi neprihănită şovăială, la toate aceste interstiţii se întrupează chipul 
pacificat al unui bătrîn care se încăpăţînează să rămînă veşnic tînăr. 

Mihai Neamţu 

Autobiografie 

M-am născut în 3 martie 1929 în satul Topîrcea de lîngă Sibiu. Părinţii mei, Ioan 
Părăian şi Elisabeta Părăian (născută Buda) au fost agricultori. Sînt cel mai mare dintre patru 
fraţi. 

In viaţa conştientă am intrat fără vedere. In această situaţie, şcoala primară am făcut-o 
într-o şcoală specială de nevăzători din Cluj unde am urmat cinci clase între anii 1935-1940. 
In 1940, datorită evenimentelor de atunci, am întrerupt şcoala, rămînînd în casa părintească 
vreme de doi ani. In toamna anului 1942 am reluat şcoala, tot la o şcoală specială, în 



Timişoara, unde am urmat clasa a şasea. în 1943 am început studiile gimnaziale la liceul C. 
D. Loga din Timişoara, liceu de văzători, unde am urmat opt clase, respectiv gimnaziul şi 
liceul. Dintre acestea, şase clase le-am urmat fără frecvenţă, iar două participînd la cursuri 
(clasa a zecea şi a unsprezecea). 

In toamna anului 1948 am terminat liceul şi mi-am luat bacalaureatul şi tot atunci m- 
am înscris la Institutul Teologic de grad universitar din Sibiu Facultatea de Teologie de astăzi 
- unde am studiat vreme de patru ani, între 1948-1952. Sînt licenţiat în teologie. La 1 aprilie 
1953 m-am încadrat în obştea monahală a mănăstirii Brîncoveanu de la Sîmbăta de Sus unde 
am devenit monah în 15 august 1953, primind numele de Teofil. în 1960, în 15 august, am 
fost hirotonit diacon de către vrednicul de pomenire mitropolitul Nicolae Colan. După 23 de 
ani, în 13 mai 1983, la sărbătoarea „Izvorul Tămăduirii" am fost hirotonit preot şi hirotesit 
duhovnic de către î. P. S. Antonie Plămădeală. în 1988, în 8 septembrie, am primit gradul şi 
distincţia de arhimandrit. 

Un punct de referinţă în viaţa mea 1-a constituit întîlnirea cu părintele Arsenie Boca de 
la sfirşitul lui august 1942. Doream atunci să rămîn în mănăstire, dar nu s-a putut din motive 
obiective. Părintele Arsenie Boca mi-a pus în atenţie rugăciunea cu care se mîntuiesc 
călugării: „Doamne, Iisuse Hristoase, Fiul lui Dumnezeu, miluieşte-mă pe mine, păcătosul!" 
şi m-a îndemnat să o fac cu gîndul şi lipită de respiraţie, în felul următor; între respiraţii să zic 
„Doamne"; trăgînd aerul în piept să zic „Iisuse Hristoase Fiul lui Dumnezeu" şi dînd aerul 
afară din piept să zic „miluieşte-mă pe mine păcătosul!". 

Pe parcursul a aproape 40 de ani l-am avut ca îndrumător spiritual, în cadrul 
mănăstirii, pe părintele Serafim Popescu, duhovnic şi preot al mănăstirii noastre. 

în situaţia specială pe care o am, pe lîngă cultura oficială din şcoală, mi-am agonisit 
multe cunoştinţe din cărţi, dintre care multe mi le-au citit prietenii şi colegii. Unele din cărţi - 
părţi importante din „Filocalie" - le-am transcris în sistemul Braille după dictatul celor 
apropiaţi. în ultimii 20 de ani am lucrat mult cu înregistrări pe bandă magnetică - benzi şi 
casete - pe care le-am studiat în folosul meu şi al altora. 

în cadrul mănăstirii am participat la dumnezeieştile slujbe ale Bisericii în calitatea pe 
care am avut-o, desfăşurînd şi o importantă activitate predicatorială. 

în condiţiile de libertate de conştiinţă şi de cuvînt, am ţinut cuvîntări în biserici şi săli 
de cultură, ca invitat în special al studenţilor, în mai mult de 40 de oraşe din ţară. De pe urma 
cuvîntărilor şi conferinţelor ţinute s-au realizat şase cărţi, dintre care două au apărut la 
Timişoara în editura Arhiepiscopiei Ortodoxe: „Gînduri bune pentru gînduri bune" şi 
„Prescuri pentru cuminecături". 

Ca activitate publicistică am colaborat la : „Telegraful Român" de la Sibiu, la revista 
„Mitropolia Ardealului", revista „învierea", „Porunca iubirii", la revista „Altarul Banatului", 
unde am tipărit cîteva predici şi articole, la îndrumătoare bisericeşti, la revista "Epifania"; am 
dat interviuri la diferite ziare şi reviste, am participat la emisiuni radio şi TV. 

Toate le-am făcut în nădejdea binelui şi a înmulţirii bucuriei. 

Arhim. Teofil Părăian, 

Mănăstirea Brîncoveanu, 

Sîmbăta de Sus, 

Braşov 

Cuvinte de folos 

Prea Cuvioase, în numeroasele conferinţe şi interviuri pe care le-aţi oferit credincioşilor 
în aceşti ultimi 10 ani, nu o dată aţi afirmat că viaţa v-a fost ajutată de două lucruri: 



credinţa în Dumnezeu şi Cultura. Pentru început, v-aş ruga să ne spuneţi un cuvînt despre 
aceste două căi. 

M-a ajutat în viaţă credinţa în Dumnezeu şi Cultura. M-a ajutat credinţa în Dumnezeu 
căci cu ea m-am pomenit în lumea aceasta. M-am pomenit într-un sat de oameni 
credincioşi, de oameni care ştiau de Dumnezeu, ştiau de Biserică, ştiau de sărbători, ştiau 
de posturi, ştiau de legea lui Dumnezeu, ştiau de rînduieli... Erau nişte oameni care n-aş 
putea zice că au trăit viaţa religioasă la ultima posibilitate, dar atmosfera, în general, era 
una îndemnătoare către viaţa religioasă. Nu ştiu cînd am învăţat Tatăl Nostru şi Ingerelul, 
m-am pomenit cu ele aşa cum m-am pomenit şi cu limba pe care o vorbesc. Am adăugat 
apoi altele şi altele, mai întîi în familie şi apoi la şcoală. In familie erau nişte rînduieli 
care astăzi nu mai sunt nici măcar în familiile fraţilor mei, rînduieli care s-au pierdut, care 
s-au părăsit. Mă refer în special la rugăciunea de seară. Noi, copii, eram obligaţi de mama 
să ne facem rugăciunile. Mama ne-a învăţat rugăciuni, aşa am spus rugăciuni. Tot ea ne 
spunea să ne facem cruce pe pernă. Dacă vreodată eram obosiţi şi nu doream să ne mai şi 
rugăm, ne spunea:"Măi copii, sculaţi-vă la rugăciune, nu vă puneţi precum caii!" 
Erau deci nişte reguli pe vremea aceea. Biserica era singura instituţie angajantă pentru 
credincioşi. M-am pomenit deci în Biserică. Am mers la Biserică încă de la vîrsta la care 
nu ştiam că acolo se spune ceva cu sens, şi abia după aceea am început să-mi dau seama 
de importanţa slujbelor. Poate că nu o făceam însă aşa cum trebuie pentru că abia la 
Institutul Teologic am înţeles comorile ortodoxiei cuprinse în Sfintele Slujbe. Deci 
credinţa în Dumnezeu a fost ceva care s-a impus prin mediul în care am trăit. 
In ceea ce priveşte cultura, pe aceasta mi-am cîştigat-o pe măsură ce am făcut şcoala. Şi, 
pentru că credinţa în Dumnezeu a predominat întotdeauna, cultura s-a conectat la 
credinţă, atît cît am avut. M-am bucurat deci şi de una şi de cealaltă, recomandîndu-le, la 
rîndul meu, pe amîndouă. Nu spun asta în sensul că fără cultură nu se poate, ci în sensul 
că este mai bine să ai şi cultură. Sigur, Mîntuirea ne-o dă credinţa, nu cultura. Insă cultura 
cultivă şi ea. Şi, dacă este o cultură adevărată - care îşi merită numele şi care are un 
conţinut îndrumător de suflet, atunci este un lucru minunat să fii şi credincios şi să fii şi 
om cult. 

Insă tineretul din zilele noastre nu se poate spune că a avut şansa de a fi crescut într-un 
mediu profund credincios şi nici că a acumulat cultură îndeajuns. In această situaţie, ce 
drum poate el parcurge? 

Tineretul nu poate apuca decît drumul pe care merge deja. El se schimbă doar dacă se 
trezeşte cumva, dacă ajunge să constate anumite valori. Altfel îl duce valul, îl duce 
şuvoiul. Credinţa în Dumnezeu este o valoare pe care, dacă omul nu o are, nici el nu este 
de valoare. Cineva care nu are credinţă în Dumnezeu nu are suport pentru viaţă, nu are o 
orientare, nu are un suport pentru a înainta în cele bune. Dacă te rezumi numai la ceea ce 
poţi face fără o îndrumare venită de undeva de mai presus de tine, poţi avea o viaţă 
fluctuantă şi ai, de fapt, de multe ori oscilaţii, de multe ori faci bine, de multe ori nu faci 
bine, uneori eşti bun, alteori eşti rău, precum îţi vine ţie. Pe cînd cineva care are credinţă 
în Dumnezeu are o orientare, se jenează să facă rău, are un program de viaţă precum este 
programul prezentat în Psalmul 33:" Veniţi fiilor, ascultaţi-mă pe mine, frica Domnului 
vă voi învăţa pe voi; Cine este omul cel ce voieşte viaţa, care iubeşte să vadă zile bune? 
Opreşte-ţi limba de la rău şi buzele tale să nu grăiască vicleşug. Fereşte -te de rău şi fă 
bine, caută pacea şi o urmează pe ea.". Ori, lucrurile acestea nu se pot realiza aşa, 
spontan, ci se realizează pregătindu-te pentru ele, ştiind de ele. Sfîntul Apostol Pavel zice: 
Nu te lăsa biruit de rău ci biruieşte răul cu binele (Rom. 12, 21). Sfîntul Isaac Şirul zice: 
Impacă-te cu tine însuţi şi va fi în pace cu tine şi cerul şi pămîntul. Sfîntul Marcu Ascetul 
are cuvîntul: Cînd îţi aduci aminte de Dumnezeu înmulţeşte rugăciunea ta ca, atunci cînd 
îl vei uita, Domnul să-şi aducă aminte de tine. 



Deci toate lucrurile acestea ni le oferă credinţa în Dumnezeu care ne mai oferă, pe lingă 

asta, şi o disciplină - disciplina postului, de pildă, care întăreşte disciplina umană în 

general. Sunt atîtea şi atîtea lucruri care nu le poţi avea în altă parte decît în credinţă. 

In ceea ce priveşte Cultura, trebuie să ştiţi că oamenii o preţuiesc pe măsură ce înaintează 

în ea. Aşa-i şi cu Credinţa, o preţuieşti pe măsura în care înaintezi în Credinţă. Cu 

Cultura-i ca şi cu Credinţa iar cu Credinţa-i ca şi cu Cultura! Dacă faci faptele credinţei, 

înaintezi în Credinţă. Dacă faci faptele culturii înaintezi în Cultură, în aprecierea Culturii. 

Deci ele pot fi legate una de alta. 

Numai că, în tineretul nostru de astăzi nu mai există interesul care era odinioară. Cînd 

eram eu elev de liceu, la Timişoara am făcut eu liceul, aveam un profesor de limba latină 

care avea peste 50 de ani atunci, şi care ne spunea că, pe vremea lui, adică pe vremea 

tinereţii lui, se citea mult mai mult. Ştia poezii de Eminescu, ne recita anumite versuri. 

Mi-aduc aminte că de la el am auzit pentru prima dată, poate că le-am citit şi singur dar 

nu le-am reţinut atunci, versurile: 

Şi Narcis, văzîndu-şi chipul în oglinda sa, izvorul 

Singur fuse îndrăgitul, singur el îndrăgitorul 

Sau: 

Pentru numele Sfîntului 

Taci, s-auzi cum latră 

Căţelul pămîntului 

Sub crucea de piatră! 

Sunt cuvinte din poezii, cuvinte din Eminescu pe care eu le-am auzit de la acest profesor. 

Deci el avea un suflet îmbogăţit cu versuri de Eminescu, avea un suflet îmbogăţit cu ceea 

ce a acumulat prin citit. Ori, el constata că, pe vremea noastră, se citeşte mult mai puţin. 

Şi, acum este şi constatarea mea, că pe vremea noastră de acum, în contemporaneitatea 

noastră, tinerii citesc mai puţin decît citeam noi în tinereţe. Iar noi, la vremea aceea, 

citeam mai puţin decît citeau înaintaşii noştri, de exemplu profesorul meu de latină. 

Sper să nu mergem tot în ritmul acesta. . . 

Dragă, să ştii că eu nu prea sper la multe. Pentru că există o atmosferă de delăsare. Sunt, 

într-adevăr, şi oameni preocupaţi de cultură, care scriu, care studiază. însă aceştia sunt 

foarte puţini faţă de majoritatea oamenilor care, am putea zice că din punctul acesta de 

vedere, sau nu fac nimic, sau fac prea puţin. 

Fiindcă am vorbit despre Credinţă şi Cultură, spuneţi-ne dacă se poate una fără cealaltă şi 

care din cele două ar trebui să o alegem în primul rînd? 

Se poate Credinţă fără Cultură, se poate şi Cultură fără Credinţă. Insă Credinţa fără 

Cultură este mai bună decît Cultura fără Credinţă. 

In România avem mai multă Credinţă fără Cultură sau invers? 

In România este mai mult necredinţă şi necultură. Asta-i realitatea!!! O credinţă fără 

faptele credinţei nu există de fapt. Un om care zice că-i credincios, şi sunt mulţi care spun 

asta în sensul că nu tăgăduiesc pe Dumnezeu cu cuvîntul dar care-1 tăgăduiesc cu fapta, 

unul care zice Cred în Dumnezeu dar care nu merge la Biserică, înseamnă că acela nu 

crede. Sau că nu are atîta credinţă care să-1 ducă în Biserică, sau să-1 ţină în Biserică. Sunt 

atîţia oameni care se duc şi aprind o luminare în Biserică, lăsînd-o acolo în locul lor pe 

cînd ea stă, de fapt, în locul ei. Ei se duc şi îşi văd de treabă, ca şi cînd şi-au îndeplinit o 

datorie. Pe cînd aşa ceva, pentru un om credincios, cu adevărat credincios, un om care îl 

are pe Dumnezeu şi care nu-1 poate să-1 neglijeze pe Dumnezeu, aşa ceva nu se poate! Nu 

se poate să crezi în Dumnezeu şi să nu te rogi lui Dumnezeu, nu se poate să crezi în 

Dumnezeu şi să nu citeşti cuvintele Lui din Sfînta Scriptură, nu se poate să crezi în 

Dumnezeu şi să nu-ţi păzeşti mintea de gînduri rele, nu se poate să crezi în Dumnezeu şi 

să nu posteşti, nu se poate să crezi în Dumnezeu şi să înjuri, nu se poate să crezi în 



Dumnezeu şi să faci păcate tinereşti, să trăieşti cu o prietenă, şi aşa mai departe. Aşa ceva 

nu se poate! Deci, cine crede în Dumnezeu, are o viaţă după Credinţă. Măsura Credinţei 

este măsura vieţii. Cum îţi este viaţa, aşa e şi credinţa. Nu există o credinţă în suflet şi o 

viaţă în afară. Aşa că acestea sunt nişte chestiuni care trebuie avute în vedere şi numai 

acestea explică pînă la urmă aşezarea ta. Numai pe acestea se poate baza viitorul, la fel cu 

Credinţa sau în afară de Credinţă, după cum este viaţa. Pentru că omul creşte în ce 

porneşte, nu în ce nu porneşte. Cineva care vrea să progreseze în post trebuie mai întîi să 

postească, cineva care vrea să progreseze în rugăciune trebuie să se roage, cineva care 

vrea să progreseze în fapte bune trebuie să facă fapte bune. Există deci o angajare. O 

credinţă neangajată nu-i credinţă, nu-i mîntuitoare. 

Pentru că tot am ajuns aici, v-aş ruga să vă spuneţi părerea privind anumite partide ce se 

autointitulează partide creştine. 

Aceasta este o chestiune politică iar eu nu fac politică! Insă poate că nu sunt partide 

creştine. Au mai mult o etichetă pe care o afişează electoratului! 

Dar cîţi dintre aceşti politicieni creştini respectă programul pe care l-aţi expus mai sus? 

Cîţi citesc, de pildă, Sfînta Scriptură? 

Nu ştiu, nu am stat să-i urmăresc. In orice caz, ca să fii cu adevărat creştin trebuie să îţi 

trăieşti credinţa. Adică să faci lucrurile acestea: să mergi la Biserică, să te rogi dimineaţa, 

seara şi la masă, să citeşti zilnic cel puţin 2 capitole din Noul Testament, să îţi păzeşti 

mintea prin rugăciunea Doamne Iisuse Hristoase, Fiul lui Dumnezeu, miluieşte-mă pe 

mine, păcătosul, şi să posteşti. La asta aş adăuga programul recomandat de Părintele 

Arsenie Boca: Oxigen, glicogen, somn, să-ţi păstrezi hormonii şi să ai concepţie de viaţă 

creştină. 

Ce părere aveţi despre libertatea, uneori exagerată, pe care şi-o iau oamenii din zilele 

noastre? Ajută ea la ceva? 

Dragă, libertatea, în general, este bună dacă ştii cum să o foloseşti. Dacă nu ştii cum să o 

foloseşti, nu-i bună libertatea, devine înrobire. Domnul Hristos a spus iudeilor care au 

crezut în el: De veţi păzi cuvîntul Meu veţi cunoaşte adevărul şi adevărul vă va face 

liberi. Şi atunci au zis iudeii Noi suntem fiii lui Avram şi nimănui n-am fost robi 

vreodată. Cum zici Tu: adevărul vă va face liberi? Iar Domnul Hristos a spus: Cel ce 

săvîrşeşte păcatul, rob este păcatului! (In. 8, 32 şi următoarele) Deci o libertate 

necontrolată, o libertate nedirijată, poate duce la înrobire. 

România a ştiut, în decursul acestor ultimi 10 ani, să-şi controleze, să-şi dirijeze 

libertatea? 

N-a ştiut nimic! In decursul acestor 10 ani oamenii n-au ştiut de unde să înceapă, n-au 

ştiut cum să meargă, au mers întîmplător, au mers cum le-a venit. Au căutat ei să facă 

anumite lucruri dar ... Mă gîndesc numai cîtă vorbă a fost la început privind corupţia, 

privind înlăturarea ei, şi pînă la urmă s-a stins totul. 

Prea Cuvioase, suntem în pragul alegerilor electorale, promisiuni ca cele de mai sus vor 

apare din nou pe piaţă . . . 

In sfirşit, Dumnezeu să-i miluiască pe toţi ... Eu cred însă că toate ale omului sunt la 

nivelul omului şi, tocmai din acest motiv omul nu poate face mai mult decît face. 

Fiindcă vorbeam despre libertate, eu cred că libertatea pe care noi o avem astăzi a adus şi 

rele pe care odinioară nu le-am avut. înainte de pragul acesta al revoluţiei, sau cum vreţi 

să numiţi ceea ce a fost atunci, erau nişte lucruri pe care societatea şi orientarea politică 

de atunci le socotea degradante. Mă refer la pornografie, la avort şi la homosexualitate. 

Erau condamnate! Acum sunt libere. Iată deci libertatea care aduce înrobire. 

Şi ce putem face ca libertatea să nu mai aducă această înrobire? 

Nu ştiu ce putem face! Mai întîi de toate trebuie să se creeze nişte legi care să îngrădească 

libertatea iar omul să ştie că libertatea îngrădită este mai mult decît libertatea neîngrădită. 



Adică să nu se spună sunt drepturile omului să facă cutare sau cutare lucru, este dreptul 
omului să facă avort, este dreptul omului să citească lucruri necuvincioase, este dreptul 
omului să aibă baruri striptease, este dreptul omului să privească filme necuvincioase . . . 
Tot auzim: e dreptul omului, e dreptul omului . . . E dreptul omului să fie prost, prost să 
fie dacă-i dreptul omului! 

Fiindcă v-aţi referit înainte la Psalmul 33, spuneţi-ne cum să căutăm pacea şi cum să o 
urmăm ? 

Dragă, pacea nu poate fi căutată altfel decît prin nepătimire. In Filocalie este scris: Pacea 
este nepătimire. Deci, pacea fiind nepătimire, întîi trebuie să ajungi la nepătimire şi atunci 
vei ajunge şi la pace. Pacea este un dar al lui Dumnezeu pentru omul curat la suflet: Nu 
eşti curat la suflet, n-ai pace în suflet, şi n-ai pace nici cu Dumnezeu, nici cu alţii nu ai 
pace. Noi, la slujbele noastre, ne rugăm pentru pace, pacea de sus, pacea a toată lumea. 
Dorim să avem zile cu pace, sfirşitul să ne fie cu pace, cele bune şi de folos sufletelor 
noastre şi pace lumii . . . Insistăm foarte mult pentru pace, numai că pacea este ceva ce se 
realizează, nu se aşteaptă. 

Prea Cuvioase, vă rog să rostiţi un cuvînt privind cele 3 etape din viaţa omului: Vorbeaţi, 
Prea Cuvioşia voastră despre mîntuire, desăvîrşire şi îndumnezeire. 

Mîntuirea este eliberarea de păcat, eliberarea de vină în faţa lui Dumnezeu. Este iertare în 
faţa lui Dumnezeu, este excluderea răului din sufletul omului. Omul, cînd ajunge la 
mîntuire, ajunge la eliberare de negativ, de păcat, de boală, etc. Există şi mîntuire de 
boală, există şi mîntuire de moarte. Deci noi considerăm că mîntuirea este o eliberare care 
se realizează, prin puterea lui Dumnezeu, pentru omul credincios. Cine n-are credinţă, n- 
are mîntuire iar cine are mîntuire are şi credinţă. Credinţa este Mîntuitorul iar mîntuirea 
se realizează la intervenţia Mîntuitorului. Nu există o mîntuire pe care şi-o realizează 
omul, aşa cum cred cei care au teoria reîncarnării, cei ce afirmă că mîntuirea se realizează 
prin experienţă, care îţi aduce o cunoştiinţă care, la rîndul ei, te face să te depărtezi de rău. 
Nu-i aşa! Noi credem că mîntuirea priveşte raportul între Dumnezeu şi om şi înaintarea, 
progresul omului. Deci mîntuirea, considerată un raport între Dumnezeu şi om, vine din 
partea lui Dumnezeu, pentru că păcatul strică legătura dintre om şi Dumnezeu. Păcatul 
priveşte atît pe om, pe cel ce face păcatul, şi pe Dumnezeu, către care se îndreaptă 
răutatea omului. Şi atunci este nevoie, pe de o parte, de iertare din partea lui Dumnezeu, 
şi, pe de altă parte, de eliberare de negativul pe care 1-a făcut omul. Asta este mîntuirea. 
Desăvîrşirea este deplinătate în mîntuire, pînă unde poate ajunge omul, excluderea tuturor 
relelor dar şi împlinirea binelui. Pentru că pocăinţa, în fond, nu înseamnă numai părăsirea 
păcatului, ci înseamnă şi lucrarea virtuţii. Deci mîntuirea are şi o parte pozitivă, aşa cum 
şi pocăinţa are o parte pozitivă. Fereşte -te de rău şi fă binele zice psalmistul. Sfîntul 
Apostol Pavel spune: Nu te lăsa biruit de rău şi biruieşte răul cu binele. Aşa că şi asta ţine 
de mîntuire, însă deplinătatea în lucrarea binelui, dacă există o deplinătate, aceasta 
înseamnă desăvîrşire. Cu alte cuvinte, desăvîrşirea se exprimă prin perfecţiune. 
Spuneaţi Cuvioşia Voastră că desăvîrşirea se face prin iubire şi prin smerenie. 
Exact! Desăvîrşirea o putem înţelege numai prin deplinătate în iubire şi deplinătate în 
smerenie. 

Şi mai avem tot aici îndumnezeirea. Aceasta vine din partea lui Dumnezeu spre om. 
Dumnezeu îl cuprinde pe om, îl învăluie, îl ridică pe om mai presus de om prin puterea 
Lui. Asta este îndumnezeirea, o revărsare a lui Dumnezeu către om, o transformare a 
omului prin puterea lui Dumnezeu. Omul rămîne tot om însă om îndumnezeit, aşa cum 
zic Părinţii că fierul ars în foc este tot fier, însă fier înroşit, fier încălzit. 
Vă rog să rostiţi cîteva cuvinte privind sfatul Să te depăşeşti şi să te dăruieşti, sfat pe care 
l-aţi primit în mănăstire. 



Este un cuvînt pe care mi 1-a dat Părintele Serafim Popescu, duhovnicul meu din acele 
vremuri. El mi-a spus, la spovedanie: Să te depăşeşti şi să te dăruieşti! 
Şi cum putem face aceste lucruri? 

Prin strădania de a înainta în bine ne depăşim şi prin iubire ne dăruim. Deci să te 
depăşeşti, aş zice eu, în credinţă, să înmulţim credinţa, şi să te dăruieşti prin iubire. Este 
ceea ce zice Sfîntul Apostol Pavel în Epistola către Galateeni: In Iisus Hristos nici tăierea 
împrejur nu foloseşte la nimic, nici netăierea împrejur, ci credinţa lucrătoare în iubire. Sau 
ceea ce zice în Epistola I către Corinteni: De-aş avea credinţă atît de multă încît să mut şi 
munţii, dacă nu am dragoste nimic nu sunt! Deci nu am nici o valoare. Cine are credinţă 
trebuie neapărat ca să o însoţească de iubire, de iubirea dirijată şi orientată prin porunca 
lui Dumnezeu. 

Vorbiţi-ne, vă rugăm, despre gînd. Spuneaţi Cuvioşia Voastră cîndva Trebuie să ai grijă la 
ceea ce gîndeşti. Aici este cheia vieţii sufleteşti. 

Cheia vieţii sufleteşti, ridicarea şi coborîrea în viaţa interioară, se realizează în gînd. 
Toate ale omului pornesc de la gîndul omului. Absolut tot ceea ce face omul, întîi 
gîndeşte şi apoi face. Religia se foloseşte foarte mult de gîndul acesta şi orientează pe om 
spre cercetarea gîndurilor. Pentru că Din inima omului, zice Domnul Hristos, pornesc 
gîndurile cele rele. Bineînţeles, şi gîndurile cele bune tot din inima omului pornesc. Cu alt 
prilej a zis Domnul Hristos Din prisosinţa inimii grăieşte gura şi Omul cel bun din visteria 
cea bună a inimii sale scoate cele bune, pe cînd omul cel rău din visteria cea rea a inimii 
sale scoate cele rele, (Mt. 13, 52) că nu se poate pom bun să facă roade rele şi nici pom 
rău să facă roade bune. Deci toate lucrurile acestea ne duc la înţelegerea faptului că toate 
ale omului pornesc de la gîndul omului. Aşa că toată grija noastră trebuie să fie să ne 
curăţim partea dinlăuntru a paharului şi a blidului, după expresia Domnului Hristos, ca şi 
celelalte să ne fie curate. 

Prea Cuvioase, mărturisesc că tare m-am mirat atunci cînd am auzit cele spuse de 
Cuvioşia voastră că un călugăr trebuie să fie vesel. Am întîlnit apoi puncte de vedere 
similare şi în cele spuse de părinţii Cleopa şi Arsenie. Insă, explicaţi-ne şi nouă, de ce un 
călugăr trebuie să fie vesel? 

Pentru că un creştin trebuie să fie vesel. Şi dacă eşti călugăr eşti şi creştin, iar dacă eşti 
creştin nu poţi să fii altfel decît vesel. Pentru că aşa vrea Domnul Hristos. Domnul Hristos 
a spus: Bucuraţi-vă şi vă veseliţi, că plata voastră multă este în Ceruri, a spus: Acestea vi 
le spun ca bucuria mea să fie întru voi şi ca bucuria voastră să fie deplină, (In. 15). 
Domnul Hristos a spus: Iarăşi mă veţi vedea, se va bucura inima voastră şi bucuria 
voastră nimenea nu o va lua de la voi, (In. 16) Domnul Hristos a spus: că împărăţia lui 
Dumnezeu este prilej de bucurie şi a asemănat-o cu un ospăţ, (Mt.8; Mt.22; Le. 14; Mt.25) 
Domnul Hristos a spus cuvintele: Bine, slugă bună şi credincioasă, peste puţine ai fost 
credincios, peste multe te voi pune stăpîn (Mt.25(. Intră în bucuria Domnului tău! La 
naşterea Domnului nostru Iisus Hristos s-au spus cuvintele In cîntare îngerească, slavă 
întru cei de sus lui Dumnezeu şi pe pămînt pace, între oameni bunăvoire. Iar îngerul 
binevestitor le-a spus păstorilor din preajma Betleemului Iată, vă binevestesc vouă 
bucurie mare, care va fi pentru tot poporul; că vi s-a născut azi Mîntuitor, care este 
Hristos Domnul (Le. 2, 11). Iar, la înălţarea Domnului nostru Iisus Hristos citim în Sfînta 
Evanghelie de la Luca faptul că ucenicii s-au întors în Ierusalim cu bucurie mare. Deci 
bucuria ţine de viaţa creştină. Cine înţelege viaţa creştină aşa cum trebuie, să ştie că 
trebuie să fie un om al bucuriei, un om care se bucură şi un om care răspîndeşte bucuria. 
Sfîntul Apostol Pavel are şi el cuvinte de îndemn la bucurie. De exemplu Bucuraţi-vă cu 
bucuria nădejdii (din Epistola către Romani) sau Bucuraţi-vă pururea şi iarăşi zic 
bucuraţi-vă (cuvinte scrise în Epistola către Filipeni) sau Totdeauna să vă bucuraţi, 
neîncetat să vă rugaţi, pentru toate mulţumiţi (cuvinte pe care le citim în Epistola I către 



Tesaloniceni). Toate acestea arată că un creştin trebuie să fie bucuros. Şi un călugăr, fiind 

în elita creştinilor, trebuie să fie şi mai bucuros, pentru că este călugăr. Iar cea dinţii haină 

cu care se îmbracă fratele călugăr este haina albă şi se numeşte haina veseliei Fratele 

nostru (şi i se spune numele) se îmbracă cu haina veseliei. Să zicem pentru dînsul 

Doamne miluieşte. Deci fondul trebuie să fie bucuria. Şi apoi, la slujbele noastre, la 

Sfîntul Maslu, spunem Facă-se, Doamne, untdelemnul acesta untdelemn de bucurie, 

untdelemn de sfinţenie, îmbrăcăminte împărătească, pavăză puternică, izbăvitor de toată 

lucrarea diavolească, pecete nestricată, bucurie a inimii, veselie veşnică. Sau, la Sfînta 

Liturghie, la sfîrşit, cînd credincioşii cîntă Fie numele Domnului binecuvîntat de acum şi 

pînă în veac, la Liturghia Sfîntului Ioan Gură de Aur, preotul spune împlinirea Legii şi a 

Proorocilor, Tu însuţi fiind Hristoase, cel ce ai plinit rînduiala cea Părintească, umple de 

bucurie şi de veselie inimile noastre. Păi, cum să nu fim bucuroşi dacă toate acestea sunt 

îndrumătoare de bucurie? 

Prea Cuvioase, dar cum se împacă asta cu citatul Umileşte-te zilnic pentru ca, în golul 

lăsat în tine, să poată intra Dumnezeu? Cum se împacă bucuria unui călugăr cu retragerea 

lui în vîrful munţilor în căutare de linişte? 

Călugării pot să fie veseli din bucuria pe care le-o dă Dumnezeu. Dacă te duci în pustie, te 

duci cu credinţa ta, te duci cu ostenelile tale pentru o îmbunătăţire sufletească, şi 

Dumnezeu nu rămîne dator. Dumnezeu îi dă omului bucurie. Dumnezeu nu îi dă omului 

bucurie din relaţiile cu oamenii ci îi dă bucurie în starea în care se găseşte el. Eu, de 

exemplu, cînd ziceam ceea ce mă învăţase Părintele Arsenie, cînd ziceam Doamne Iisuse 

Hristoase, Fiul lui Dumnezeu, miluieşte-mă pe mine, păcătosul, eram elev la Timişoara şi 

mergeam către şcoală, aveam uneori atîta bucurie că aveam impresia că mă ridică cineva 

pe sus, că nu aş mai putea suporta mai multă bucurie. Iar bucuria acesta era din credinţă, 

bucuria din legătura cu Dumnezeu. De aceea eu recomand foarte mult rugăciunea aceasta 

pentru bucuria pe care o aduce în suflet. 

Spuneaţi Cuvioşia Voastră că Omul este fiinţa care poate zice nu . . . 

Da, şi zice nu. 

Dar nu zice cam des? 

Ba, cam zice! 

Nu zice unde nu trebuie? 

Zice, zice! 

Şi ce este de făcut? 

Să ştie cînd să zică nu şi cînd să zică da. 

Şi cum ştim asta? 

Ştim prin îmbogăţirea minţii cu gînduri ale lui Dumnezeu, gînduri care ne orientează. 

Prin Credinţă şi Cultură . . . 

Exact! 

Spuneţi-ne, fiindcă am vorbit aici despre cele 5 etape ale programului recomandat 

credincioşilor de către Prea Cuvioşia Voastră, spuneţi, deci un cuvînt despre cîteva din 

aceste etape. 

De fapt este vorba de 5 puncte ale aceluiaşi program, ele merg împreună. Să mă refer mai 

întîi la frecvenţa la biserică. De ce am pus întîi frecvenţa la biserică, respectiv prezenţa la 

biserică în timpul Sfintei Liturghii în duminici. Pentru că aşa ceva face omul o dată pe 

săptămînă. Şi dacă nici o dată pe săptămînă nu poate face omul aceste lucruri, înseamnă 

că acel om n-are credinţă în Dumnezeu. Prezenţa la biserică este obligatorie pentru toţi 

credincioşii şi cine nu merge la biserică înseamnă că-1 neglijează pe Dumnezeu şi tot ceea 

ce se face în biserică. Pentru el ar putea să nu existe biserică , să nu există slujbă, să nu 

există liturghie. Oameni de acest gen nu au nici o aderenţă la biserică. Eu, pe cei care nu 

merg la biserică duminica, la păgîni îi număr. Cineva care nu merge la biserică se leapădă 



de tot ceea ce se face la biserică. Deci pe cineva care nu merge la biserică nu-1 interesează 
biserica, nu-1 interesează slujba, nu-1 interesează predica, nu-1 interesează Evanghelia, nu- 
1 interesează binecuvîntările, nu-i preocupat să cînte împreună cu îngerii Sfînt, sfînt, sfînt 
Domnul Savaot, nu-1 interesează rugăciunea. Deci nu neglijează un singur lucru ci tot 
ceea ce se face în biserică: Iar cel care merge la biserică, acela se bucură de binecuvîntări, 
se bucură de slujbă, se bucură de rugăciune împreună cu alţii, se bucură de Evanghelie, se 
bucură de predică, se bucură că-i închipuie pe heruvimi cîntînd între ei Sfînta Cîntare a 
Sfintei Treimi, se bucură că şi el cîntă împreună cu îngerii Sfînt, sfînt, sfînt Domnul 
Savaot. Toate acestea sunt spre bucuria lui şi spre înaintarea lui în Credinţă. 
în ceea ce priveşte cel de-al doilea punct, rugăciunea de dimineaţă, de seară şi de la masă, 
dacă crezi în Dumnezeu nu poţi neglija pe Dumnezeu. Şi atunci trebuie să ai o vreme de 
întîlnire cu Dumnezeu: 5-10 minute dimineaţa, 5-10 minute seara, 1 minut înainte de 
masă şi 1 minut după masă. Adică trebuie să ţii seama de Dumnezeu. Dacă nu faci lucrul 
acesta înseamnă că-1 neglijezi pe Dumnezeu, iar cine îl neglijează pe Dumnezeu este mai 
rău decît necredincioşii. Pentru că, zic eu, este mai bine să nu crezi în Dumnezeu decît, 
zicînd tu că crezi în Dumnezeu, să-L neglijezi pe Dumnezeu. 

Al treilea punct din programul meu este citirea Sfintei Scripturi, respectiv a Noului 
Testament. Zic eu ca în fiecare zi să se citească cel puţin 2 capitole din Noul Testament. 
Dacă acest lucru se poate, este foarte bine, pentru că prin asta îţi îmbogăţeşti mintea cu 
gîndurile lui Dumnezeu, prin asta ajungi să fii orientat şi în viaţa de toate zilele. Este mare 
lucru să îţi împodobeşti mintea cu cuvintele lui Dumnezeu, cuvinte aduse din Cer pe 
pămînt. Aceasta este credinţa noastră. 

Dar ce ne facem cu cei care se laudă că citesc Noul Testament ca pe un ziar? 
Dragă, oricum l-ai citi, ai totuşi un cîştig că l-ai citit! 

Prea Cuvioase, Părintele Arsenie spunea că cea mai lungă cale este cea care duce de la 
urechi la inimă. Vorbiţi-ne însă de calea care duce de la inimă la inimă. Nu este aceasta o 
cale mai lungă? 

Calea care duce de la inimă la inimă este Iubirea. Cineva de la Sfîntul Munte spunea aşa 
Inima mea are doar intrări, ieşiri nu are. De aceea cineva care a intrat în inima mea nu mai 
poate ieşi de acolo. în ceea ce priveşte cît de lungă sau cît de scurtă este această cale, eu 
nu am de unde să ştiu. Ştiu doar că aceasta este calea! 
Rostiţi, vă rugăm, un cuvînt despre Rugăciunea Inimii. 

Dragă, despre Rugăciunea Inimii s-a vorbit foarte mult în istoria bisericii, mult mai mult 
decît este necesar. Aceasta este părerea mea. S-au scris cărţi mari, mari, cu tot felul de 
aprecieri în legătură cu Rugăciunea lui Iisus. Părintele Arsenie numea această rugăciune, 
rugăciunea cu care se mîntuiesc călugării. Eu m-aş bucura ca ea să fie numită mai mult 
rugăciunea de toată vremea. De ce? Pentru că este recomandată să se facă toată vremea. 
Părintele Arsenie a numit-o rugăciunea cu care se mîntuiesc călugării, pentru că aceasta 
este rugăciunea cu care-s datori călugării. Cred că numele de Rugăciunea lui Iisus nu este 
un nume potrivit, pentru că nu Iisus se roagă, ci noi ne rugăm lui Iisus. Cînd zici 
Rugăciunea lui Iisus ai impresia că înveţi o rugăciune cu care se roagă Iisus. Aceasta este 
părerea mea. Sau mai auzi pe cîte unii zicînd Aaa, ştiu Rugăciunea Inimii! Păi, domnule, 
pînă la Rugăciunea Inimii este cale lungă. Poţi să ajungi la Rugăciunea Inimii, cum poţi la 
fel de bine să nu ajungi la ea. Deci, Rugăciunea de toată vremea, Rugăciunea cu care se 
mîntuiesc călugării, este aceasta Doamne Iisuse Hristoase, Fiul lui Dumnezeu, miluieşte- 
mă pe mine, păcătosul. Unii au mai scurtat-o, alţii au mai lungit-o, însă formula clasică a 
acestei rugăciuni este cea care am spus-o mai sus. Trebuie spus aici că nu conţinutul este 
rugăciune, ci angajarea prin conţinut în rugăciune este Rugăciunea. Cînd cineva se face 
călugăr şi i se dau metaniile, se spune Fratele nostru (şi i se spune numele) primeşte sabia 
duhului, care este cuvîntul lui Dumnezeu spre rugăciunea din tot ceasul către Hristos. 



Aceasta este prezentarea în faţa obştii. Şi apoi i se spune candidatului la călugărie Că eşti 
dator, în toată vremea, a avea în minte, în inimă, în cugetul şi în gura ta numele Domnului 
Iisus şi a zice Doamne Iisuse Hristoase, Fiul lui Dumnezeu, miluieşte-mă pe mine, 
păcătosul! Asta este esenţialul în Rugăciunea de toată vremea, eşti dator, trebuie să o faci, 
eşti obligat să zici - cît poţi de des - Doamne Iisuse Hristoase, Fiul lui Dumnezeu, 
miluieşte-mă pe mine, păcătosul! Dacă eşti călugăr şi nu faci treaba asta, să ştii că nu eşti 
călugăr! Dacă nu eşti preocupat de lucrul acesta, nu eşti călugăr! 

Bineînţeles că rugăciunea aceasta nu exclude pravila liturgică, rugăciunea din biserică. 
Dar, cît poţi, mai ales atunci cînd mintea nu e ocupată cu altceva de folos, eşti dator să 
zici Doamne Iisuse Hristoase, Fiul lui Dumnezeu, miluieşte-mă pe mine, păcătosul! 
Aceasta este o datorie a călugărilor dar sunt îndemnaţi la ea şi credincioşii care nu sunt 
călugări. Şi ei trebuie să spună rugăciunea aceasta în folosul lor. Numai că aceştia din 
urmă nu sunt obligaţi, nu li se poate reproşa că n-au zis destul această rugăciune, că au 
zis-o prea rar sau că n-au zis-o deloc. Rugăciunea aceasta este un ajutor pentru cei care 
sunt mireni şi o obligaţie pentru cei care sunt călugări. Asta trebuie accentuat şi asta 
trebuie subliniat cît se poate de mult şi cît se poate de des. 

Eu am învăţat rugăciunea aceasta cu 11 ani înainte de a fi obligat să o fac, cu 11 ani 
înainte de a fi călugăr. Era în anul 1942, aveam 13 ani şi jumătate, cînd am venit aici, la 
mănăstirea Brîncoveanu. Am vorbit atunci cu Părintele Arsenie Boca, doream deci să mă 
călugăresc, Părintele a vorbit cu mine ca şi cu un om mare, m-a luat la spovedit şi mi-a 
pus în vedere Rugăciunea cu care se mîntuiesc călugării. De ce a făcut acest lucru nu mi-a 
spus, dar ştiu eu de ce. Pentru că Părintele şi-a dat seama, cum era un om cu putere de 
pătrundere, de intuiţie, cu capacitatea de a înţelege esenţialul din orice lucru, a realizat 
deci că ceea ce aş putea face eu ca mirean, nefiind călugăr, ar fi să mă angajez la 
rugăciunea aceasta a călugărilor, Mi-a spus să o spun cu gîndul, nu cu cuvîntul vorbit - 
deşi se poate spune şi cu cuvîntul vorbit, uneori este şi necesar, simţi tu nevoia să o spui 
astfel. însă Părintele mi-a spus să o spun cu gîndul, să o lipesc de respiraţie, şi să zic aşa 
Doamne (între respiraţii) Iisuse Hristoase, Fiul lui Dumnezeu (trăgînd aer în piept, odată 
cu aceasta) miluieşte-mă pe mine, păcătosul! (dînd aerul afară din piept, odată cu 
aceasta). Asta am învăţat eu de la Părintele Arsenie, cu asta am plecat la drum şi aproape 
n-am mai adăugat nimic la aceasta - mă refer ca informaţie în chestiunea aceasta a 
Rugăciunii de toată vremea. Părintele Arsenie nu mi-a zis că trebuie să iau legătura cu un 
om experimentat, cu un om duhovnicesc, cu un om care zice de rugăciunea aceasta şi de 
la care aş putea să învăţ ce am de făcut în cazuri deosebite. Cred eu că Părintele nu mi-a 
spus asta pentru că şi-a dat seama că nu întîlnesc un astfel de om. Şi, de fapt, nici n-am 
întîlnit! 

Mai tîrziu am ajuns eu şi pe la Sihăstria, am vorbit şi cu Părintele Cleopa. Părintele 
Cleopa, dacă l-am întrebat despre Rugăciunea Inimii a început să-mi spună că Fericitul 
Ioan de la Valaam a spus . . . sau că Sfîntul Diadoh, episcopul Foticeii zice . . . I-am spus 
Părinte, nu asta mă interesează, astea le citesc şi singur, nu de informaţie d-asta am 
nevoie! Pe mine mă interesează nişte lucruri din experienţă proprie. Domnule, ce fac eu 
ca să fie rugăciunea lucrătoare? Deci, chestiunea esenţială în această privinţă este 
angajarea în rugăciune. Dar accentuez din toate puterile mele de a afirma un lucru, că 
rugăciunea nu trebuie să se facă cu exclusivitate, chiar dacă eşti călugăr. Nu te gîndeşti 
că, atunci cînd vorbeşti cu cineva trebuie să spui Doamne Iisuse Hristoase, Fiul lui 
Dumnezeu, miluieşte-mă pe mine, păcătosul! Nu-i adevărat! Cînd vorbeşti cu cineva îl 
asculţi pe ăla şi te raportezi la ce îţi spune. Nu spui, cînd asculţi o predică, Doamne Iisuse 
Hristoase, Fiul lui Dumnezeu, miluieşte-mă pe mine, păcătosul! Fiindcă, dacă spui asta 
atunci nu mai asculţi predica. Deci sunt nişte lucruri care trebuie puse în evidenţă şi care 



trebuie ştiute de către toţi oamenii care vor să zică Doamne Iisuse Hristoase, Fiul lui 

Dumnezeu, miluieşte-mă pe mine, păcătosul! 

Eu am spus oamenilor Măi fraţilor, eu nu cred că atunci cînd mă voi întîlni cu Dumnezeu, 

El îmi va spune: E drept că ai zis Rugăciunea Inimii, ai zis-o de multe ori, dar să ştii că o 

mai puteai zice de vreo 2 milioane de ori şi n-ai zis! Nu se poate! Pentru că asta nu este o 

chestiune preamăritoare de Dumnezeu ci este o chestiune în favoarea omului. Eu cred că 

ar trebui să ajungem să spunem şi multe alte rugăciuni în afară de Doamne Iisuse 

Hristoase, Fiul lui Dumnezeu, miluieşte-mă pe mine, păcătosul! De exemplu: Mare eşti 

Doamne, şi minunate sunt lucrurile tale, şi nici un cuvînt nu este de ajuns în lauda 

minunilor tale, sau Slăvescu-te Doamne, că sunt minunat întocmit!, sau: Cît de minunat 

este numele Tău Doamne, în tot pămîntul, sau: Cît de minunate sunt lucrurile Tale, 

Doamne, toate cu înţelepciune le-ai făcut! 

Sunt deci atîtea şi atîtea lucruri pe care le poţi purta în suflet şi spre slava lui Dumnezeu. 

Mai este, de exemplu, şi rugăciunea Pe Tine te lăudăm, pe Tine bine te cuvîntăm, ţie îţi 

mulţumim Doamne, şi ne rugăm ţie, Dumnezeul nostru. Sunt, iată, atîtea lucruri pe care le 

poţi spune şi care sunt tot rugăciuni şi tot cu efect. Nu înseamnă că, dacă nu spui Doamne 

Iisuse Hristoase, Fiul lui Dumnezeu, miluieşte-mă pe mine, păcătosul! Dumnezeu nu te 

mîntuieşte şi nu te miluieşte. Nu-i adevărat! Eu cred că, în momentul în care ai zis lui 

Dumnezeu şi lui Domnul Hristos, Doamne Iisuse Hristoase, Fiul lui Dumnezeu, 

miluieşte-mă pe mine, păcătosul! El te-a miluit. Şi poate că te-a miluit chiar cu asta, cu 

faptul că mai poţi zice de multe ori Doamne Iisuse Hristoase, Fiul lui Dumnezeu, 

miluieşte-mă pe mine, păcătosul! Asta este credinţa mea. Nu că fii atent că n-ai zis, bagă 

de seamă că nu te primeşte Dumnezeu! Nu-i adevărat, te primeşte Dumnezeu cu ceea ce 

faci spre slava Lui. Dacă Rugăciunea Inimii ar fi fost necesară, ne-ar fi dat-o Dumnezeu 

în Evanghelie. Ori, rugăciunea aceasta s-a introdus mult mai tîrziu în spiritualitatea 

ortodoxă. Deci, cei care nu au zis Rugăciunea Inimii nu s-au mîntuit? Ananianul a zis 

doar: Doamne ajută! Este şi asta o rugăciune... 

Sfîntul Macarie spune Omule, roagă-te cum poţi, dar roagă-te adeseori! Acest lucru nu se 

contrazice cu regulile stricte ale rugăciunii pe care le recomanda, de pildă, Părintele 

Cleopa? 

Dragă, Părintele Cleopa a fost şi el un om. A avut şi el nişte gînduri, o experienţă . . . Asta 

nu înseamnă că Părintele Cleopa este o autoritate, că trebuie să te ţii de el că altfel, gata, 

te duci în iad şi el se duce în Rai. 

Şi atunci cum ne întîlnim la poarta Raiului? 

Nu ştiu cum ne-om întîlni, om vedea noi atunci cum. 

Rostiţi, vă rog, un cuvînt despre uitare. 

Dragă, Sfîntul Marcu Ascetul spune Uitarea este pierzare. In Epistola către Nicolae 

Monahul, el face afirmaţia înaintea a tot păcatul merg 3 uriaşi: Neştiinţa, Uitarea şi 

Nepăsarea. Uitarea este, poate, o deficienţă a omului, este pierderea din memorie a unor 

lucruri care ne rămîn acolo. Uitarea, zic unii, este necesară. Alţii spun că nu este necesară 

şi această opinie o am şi eu. Ar fi bine să nu uiţi, mai ales lucrurile pe care le-ai învăţat. 

Se zice că, dintr-o carte întreagă citită, în memorie îţi rămîne doar 4 % din ceea ce ai citit. 

Păi îţi rămîne o carte mult mai mică! 

Deci uitarea este ceva ce nu putem noi realiza, prin puterea noastră, ceva ce se întîmplă 

fără noi. Adică eu nu vreau să uit şi totuşi uit. Cînd vreau să învăţ ceva, o pot face fără 

probleme. Deci ştim metoda de acumulare însă nu ştim metoda de uitare. Asta cred eu că 

este uitarea. 

Vorbiţi-ne, vă rugăm, despre icoane şi despre rolul lor în biserica ortodoxă. 

Eu sunt într-o biserică plină cu icoane. Nu există ortodoxie fără icoane şi nu există 

ortodoxie fără cultul icoanelor. Cineva ar putea zice că icoanele sunt doar nişte imagini 



care creează o atmosferă. Este adevărat acest lucru însă icoanele nu reprezintă numai atît. 
Icoana este o prezenţă harică, o prezenţă a celor înfăţişaţi pe icoană: Ea ne pune în 
legătură cu persoana care este în icoană. De aceea în ortodoxie există o cinstire a 
icoanelor în legătură cu cinstirea persoanelor de pe icoane. La slujbă noi zicem, în faţa 
icoanei Domnului Hristos Prea Curatului Tău chip (vorbim cu Domnul Iisus nu cu chipul) 
ne închinăm, Bunule (Bunul fiind Domnul Hristos) cerînd iertarea greşelilor noastre, 
Hristoase Dumnezeule. Că de voie bine ai voit a Te sui cu trupul pe cruce, ca să 
mîntuieşti din robia vrăjmaşului pe cei ce i-ai zidit. Pentru aceasta, cu mulţumire strigăm 
ţie: Toate le-ai umplut de bucurie, Mîntuitorul nostru, cel ce ai venit să mîntuieşti lumea. 
Aceasta este o alcătuire care pune în evidenţă chipul Domnului Hristos, în legătură cu 
Domnul Hristos. Aceasta este concepţia ortodoxă. Deci, eu mă apropii de icoana 
Mîntuitorului, sărut icoana Mîntuitorului ca şi cînd aş săruta pe Domnul Hristos însuşi, şi 
aceasta o primeşte Domnul Hristos ca o cinstire din partea mea, a credinciosului ortodox. 
La fel se întîmplă şi cu icoana Maicii Domnului, la fel şi cu icoanele Sfinţilor lui 
Dumnezeu. 

Numai că icoana are valoare numai pentru cine o vede. Cei ce nu văd icoana ştiu doar că 
ea este un obiect sfinţit, că este pusă acolo spre sfinţire, şi o cinstesc fără a avea însă 
impresia pe care o are cel ce vede icoana. 

Prea Cuvioase, spuneţi, vă rugăm şi cîteva cuvinte despre viaţa şi greutăţile mănăstirii 
Brîncoveanu, mănăstire ortodoxă în mijlocul Ardealului. 

Dragă, noi, ca toţi călugării, facem slujbă în biserică timp de 7 ore pe zi. Ar trebui să 
facem cele 7 Laude, dar noi una nu o facem, mă refer aici la miezonoptica ce rămîne de 
făcut personal, fiecare făcînd-o atunci cînd poate. Facem deci cele 6 Laude pe care le 
împărţim în 3 părţi: dimineaţa, la ora 7, facem un Acatist, slujba Ceasului VI, slujba 
Ceasului III şi Sfînta Liturghie; după-masă, la ora 18, facem slujba Ceasului IX, Vecernia 
şi Pavecerniţa, iar mai tîrziu, la ora 20, începem Utrenia şi facem şi slujba Ceasului I. 
Aceasta este slujba pe care o facem în biserică. Personal, fiecare face rugăciunile pe care 
le poate, rugăciuni de dimineaţă, de seară, etc. în biserică, în cadrul Sfintei Liturghii, se 
face şi Paraclisul Maicii Domnului. Iar Rugăciunea de toată vremea, Doamne Iisuse 
Hristoase, Fiul lui Dumnezeu, miluieşte-mă pe mine, păcătosul! Este o rugăciune pe care 
o are în vedere fiecare, după posibilităţile sale, pentru că este o rugăciune necontrolabilă. 
In ceea ce priveşte greutăţile pe care le întîmpină mănăstirea, eu nefiind în conducerea 
mănăstirii nu am cunoştinţă care sunt aceste greutăţi. Poate or fi şi probleme căci în lumea 
asta nu sunt numai lucruri uşoare. Trebuie însă să le împlinim pe toate, cu ajutorul 
Domnului, după puterile noastre. 

Prea Cuvioase, vă voi pune acum o întrebare pe care am mai pus-o şi celorlalţi părinţi 
duhovniceşti cu care am mai discutat. Vreau însă să aud şi părerea Prea Cuvioşiei voastre: 
alegem estul sau vestul? 

Asta este o chestiune personală pe care fiecare ar trebui să o aibă în vedere. Eu, de 
exemplu, nu aleg nimic dintre acestea două, stau în ţara în care m-a pus Dumnezeu. Dar, 
trebuie să recunosc, nu mă nelinişteşte niciodată faptul că cineva se duce în străinătate 
pentru a realiza lucruri pe care aici nu le poate realiza. Sunt prea mici salariile, sunt prea 
mici pensiile, nu se poate trăi o viaţă decentă, este mereu nesiguranţa aceasta a zilei de 
mîine - în sensul că mîine poţi să fii şomer şi după aceea poţi să nu mai fii nici şomer. 
Deci sunt atîtea şi atîtea lucruri pe care nu le judecă nimeni că nu-s bine făcute. Nu ştiu ce 
s-ar putea face ca să nu mai fie aşa. Am întîlnit oameni care au o pensie foarte mică şi 
datorii, la bloc, foarte mari. Ce face omul acela? Cine se gîndeşte la situaţia asta? Cine 
poate interveni pentru binele acelui om? In Germania, de exemplu, sunt asociaţii care 
completează trebuinţele oamenilor, le dau bani pînă la măsura în care acei oameni pot să 
trăiască decent. Asta o face biserica, asta o fac diferite asociaţii. Aşa că, acolo, oamenii 



gîndesc şi astfel ai putea zice că alegi vestul: Domnule, mă duc acolo, dacă pot rămîne 

acolo - acolo rămîn! Pentru că munca se plăteşte mai bine, chiar dacă muncesc mai mult 

decît în ţară, şi după aceea am o pensie din care pot să trăiesc comod. Ori, la noi nu se 

poate lucrul acesta şi noi trebuie să recunoaştem că nu se poate. Părintele Arsenie zicea că 

în America este mai bine pentru trup iar aici este mai bine pentru suflet. Totul este deci în 

funcţie de ceea ce îşi alege omul. Trebuie să recunoaştem însă că nu suntem numai suflet 

ci avem nevoie şi de cele pentru trup, de cele ce sunt mai greu de agonisit în societatea 

românească actuală. 

Referitor la vizita Sanctităţii Sale în România, ştiu că aţi spus că vă pare bine că vine . . . 

şi că pleacă! 

Asta am declarat înainte de venirea sa aici. M-a întrebat un profesor de teologie din 

Elveţia ce zic eu despre venirea Papei. Şi am zis că-mi pare bine că vine şi îmi pare bine 

că pleacă. 

Vă menţineţi această poziţie? 

Sigur. De ce nu? Mie îmi pare bine că a venit! 

Şi că a plecat? 

îmi pare bine şi că a plecat. Pentru că nu e locul lui aici! Cred că şi lui îi pare bine că a 

plecat. 

Credeţi că apropierea bisericilor, lucru pe care Papa încearcă acum să îl facă, se va 

realiza? 

Nu! Cred că nu se va realiza. Nu suntem în stare să ne unim. 

De ce? 

Pentru că nu putem! Fiecare crede că unirea trebuie făcută din partea celorlalţi cu el. Şi 

atunci, cum să te uneşti?! Cum să mă unesc eu cu Papa dacă el vrea să-şi păstreze 

prerogativele şi să rămînă tot Papă?! Cum să mă unesc?! 

Dar Sanctitatea Sa nu înţelege lucrul acesta? 

Se vede că nu înţelege. Şi atunci, el nu cedează, eu nu vreau şi Doamne-ajută! 

Nu ar fi mai bine să cedăm noi? 

Nu o să putem ceda! Nu o să putem! Dacă cedăm noi înseamnă că ne desfiinţăm, 

înseamnă că nu mai suntem ortodocşi ci suntem catolici. Şi apoi, mai este ceva. Dragă, 

pînă acum nu s-a ajuns la nimic esenţial în ceea ce priveşte apropierea oamenilor din 

punct de vedere religios. Nu s-a ajuns la nimic esenţial în ceea ce priveşte lucrarea aceasta 

ecumenică. Doar Hai să ne unim! Sau, cum am scris eu în Convorbiri duhovniceşti, s-a 

ajuns doar la Hai să dăm mînă cu mînă! Atît! Mai mult nu se poate. 

Acum suntem în situaţia pe care o ştim cu toţii, nu putem face mai mult.Am zis Domnule, 

dacă totuşi oamenii ar vrea să se unească în ceva care ar da nădejde că se pot uni şi mai 

mult, asta ar fi să prăznuiască Pastele la aceeaşi dată. Toţi credincioşii creştini din lumea 

aceasta să prăznuiască, la aceeaşi dată, Paştele.Nu se poate! Uite, nici catolicii nu 

prăznuiesc la aceeaşi dată Pastele. Pentru că romano-catolicii îl prăznuiesc la o dată iar 

greco-catolicii îl ţin o dată cu ortodocşii. In ceea ce priveşte pe greco-catolici, fiindcă a 

venit vorba de ei, trebuie să spun că, din punctul meu de vedere, ei nu au nici o raţiune de 

a exista, sunt un fel de două feluri - nu sunt nici catolici puri şi nici ortodocşi. Ei iau de la 

ortodocşi ce vreau, iau de la catolici ce le convine şi apoi se declară catolici. Deci nici 

măcar ei, în aceeaşi biserică, nu au aceeaşi dată de prăznuire a Paştilor. Atunci ce să mai 

zicem de celelalte lucruri care trebuie să formeze unitatea? 

Să ne referim la semnul crucii. Romano-catolcii fac semnul crucii de la stînga la dreapta. 

Noi, de la dreapta la stînga. Greco-catolicii tot de la dreapta la stînga. Şi uite aşa mai 

avem încă un punct de neunire. 

Aşa că eu nu cred în posibilitatea unirii bisericilor! 



Prea Cuvioase, vă rog să spuneţi un cuvînt despre fraţii armeni care vor sărbători anul 

viitor 1700 de ani de la creştinarea Armeniei. 

Pot să vă spun doar o întîmplare petrecută la mănăstirea noastră. A venit odată la noi un 

episcop armean. El era însoţit de mitropolitul Nicolae Mladin. Armenii au fost creştinaţi 

de Sfintul Grigore Luminătorul. Ei bine, acest episcop armean mi-a spus un lucru care 

mie mi-a plăcut tare mult şi pe care l-am spus şi eu la rîndul meu, pentru că ce-mi place 

mie spun şi la alţii, să le placă şi lor. El mi-a spus că în Armenia există o legendă care 

spune că un copil citea din scrierile Sfîntului Grigore Luminătorul. Şi, citind, nu 

înţelegea. Atunci Sfintul Grigore, fiţi atenţi, a ieşit din carte şi i-a spus copilului ceea ce 

trebuia să înţeleagă. Asta mie îmi place tare mult! A ieşit din carte, nu a venit de undeva 

de departe, de sus sau de jos, din dreapta sau din stînga. A venit din carte! îmi place tare 

mult, pentru că orice carte este o întîlnire cu cel care a scris-o. Asta ştiu eu despre armeni 

şi altceva nici nu mă interesează. 

Daţi un sfat tinerilor. Ii îndemnaţi să intre în viaţa aceasta călugărească, să se facă 

monahi? 

Nu! 

De ce? 

Nu vreau! Dragă, eu niciodată n-am îndemnat pe cineva să se facă călugăr. Asta nu 

înseamnă însă că mie nu-mi place să fiu călugăr. îmi place! îmi place de nu vă pot spune 

cît îmi place! Eu simt că asta mi-a fost calea în viaţă. Dar nu am îndemnat pe nimeni, 

niciodată, să se facă călugăr. De ce? Pentru că asta este o chestiune pe care trebuie să o 

ştie doar respectiva persoană, să o simtă ea. Sunt destui improvizaţi în călugărie, sunt 

destui domiciliaţi la mănăstire. Sunt destui călugări despre care Părintele Arsenie Boca ar 

spune că sunt cuiere de haine călugăreşti. Sunt destui de genul acesta şi nu vreau să mai 

fie aşa. Vreau să fie oameni cumsecade, oameni care sunt cîştigaţi pentru Dumnezeu, şi 

aceia să aleagă singuri viaţa călugărească. Asta vreau! Şi dacă-i aşa, e bine. Şi dacă nu-i 

aşa, nu-i bine! 

Ce să facă tinerii pentru a redresa situaţia în care se află ţara noastră? 

Dragă, acesta este o chestiune pe care nu o poate realiza numai cineva pentru toată ţara. 

Oricît ai fii de important, chiar de ai fii un Corneliu Zelea Codreanu, tot nu vei putea să 

schimbi ceva în ţara asta! 

De ce aţi ales acest exemplu? 

Pentru că el a fost o personalitate puternică. Cea mai puternică personalitate românească 

pe care o ştiu eu! Nu a mai fost nimeni la nivelul lui! 

Dar Nae Ionescu? 

După Nae Ionescu s-au orientat foarte mult intelectualii. însă Nae Ionescu nu a fost un om 

extraordinar. A ştiut ce a ştiut, a afirmat ce a afirmat, dar nu a fost un om mare. Uite, 

Părintele Stăniloae . . . Măi frate, Părintele Stăniloae a scris lucruri multe şi frumoase dar 

nu a determinat ceva prin scrierile lui. Ce a determinat Părintele Stăniloae?! Nimic! Doar 

o şcoală teologică, atîta tot! 

Nu este de ajuns? 

Nu-i de ajuns! Păi, cum să fie de ajuns domnule?! Oamenii trăiesc din cărţi?! 

Dar alţii nu fac nici măcar atît . . . 

Zici şi tu cum a zis unul de aici, de la mănăstire. Era unul care făcea poezii, dar nu făcea 

poezii bune. Şi, cînd îi spuneam eu că nu-s bune, zicea Tu nici aşa nu poţi să faci! 

Dragă, deci trebuie să fim cu judecată. Este adevărat că Părintele Stăniloae a scris frumos. 

Dar, aş vrea să ştiu cîţi mai citesc scrierile Părintelui Stăniloae? Cîţi le înţeleg? Cîţi le 

aplică în viaţă? Este doar o teorie teologică pe care Părintele Stăniloae a putut să o 

gîndească, şi este foarte bine căci sunt lucruri bune. Dar el nu a fost o personalitate 

puternică, nu a determinat ceva. Personalitate puternică în biserică a fost Părintele 



Arsenie Boca. Ştii ce era aici, la mănăstire, cit a fost Părintele Arsenie, pînă în 1948? 

Lumea de pe lume! 

Dar cine mai ştie astăzi de Părintele Arsenie şi cîţi ştiu cine a fost Părintele Stăniloae? 

Asta este pentru că Părintelui Stăniloae i s-a făcut atmosferă, că au spus alţii despre el. 

Despre Părintele Arsenie ştiu însă toţi cei care au venit în contact cu el, cei care au primit 

dar de la Dumnezeu prin Părintele, cei la care a ctitorit Părintele şi cei care şi-au schimbat 

viaţa prin acţiunea Părintelui. 

Pentru că tot am ajuns la acest subiect, v-aş ruga să amintiţi cîţiva din părinţii mai sporiţi 

pe care i-aţi cunoscut în viaţa Cuvioşiei Voastre, părinţi care astăzi sunt uitaţi de lume. 

Un Părinte uitat, un Părinte sporit care ar trebui să fie astăzi cunoscut, care a trăit aici, la 

mănăstire, este Părintele Arhimandrit Serafim Popescu. Insă nu are rost să-1 facem acum 

cunoscut. El a scris o singură carte iar eu am scris despre el un articol în două numere, 

apărut în anul 1996 în revista Epifania. Mie tare mi-a plăcut cum am scris acel articol şi 

cred că din cauza aceasta le-a plăcut şi altora. Am scris aşa cum era Părintele, om senin, 

binevoitor, mîngîietor, iertător, pogorîtor, cum se bucura de întîlnirea cu oamenii, cum 

zicea: Bată-vă norocul!, cum era vesel, cum glumea, cum spunea bancuri cuviincioase 

(cum că unul s-a dus la stînă şi ciobanii au făcut balmuş tare bun şi au vrut apoi să-1 

servească şi pe oaspete. Ala nu a vrut, că nu-i trebuie, că nu-i place ... Iar unul din 

ciobani a zis atunci: Bă, ţineţi-1 doi şi daţi-i unu' ! şi cînd i-a dat şi a văzut el cît este de 

bun, a zis: E, acum schimbaţi-vă: să mă ţină unu' şi să-mi dea doi!) 

Pentru că aş vrea să încheiem această convorbire cu Prea Cuvioşia voastră v-aş ruga, în 

final, să rostiţi cîteva poezii dragi inimii Cuvioşiei Voastre. Poate poezii de dragoste . . . 

Ştii cum este cu poeziile de dragoste? Eram la Iaşi şi m-a întrebat cineva cum poate să-şi 

manifeste cineva iubirea faţă de o anumită persoană. Şi atunci mi-am adus aminte de o 

poezie de Zorica Laţcu, poezie intitulată Te port în mine. Şi am răspuns prin această 

poezie: 

Te port în suflet, ca pe-un vas de preţ, 

Ca pe-o comoară-nchisă cu peceţi, 

Te port în trup, în sînii albi şi grei, 

Cum poartă rodia sămînţa ei. 

Te port în minte, ca pe-un imn sfinţit, 

Un cîntec vechi, cu crai din Răsărit. 

Şi port la gît, nepreţuit şirag 

Strînsoarea cald-a braţului tău drag. 

Te port în mine tainic, ca pe-un vis, 

In cer înalt de noapte te-am închis. 

Te port, lumină rumenă de zori, 

Cum poartă florile mireasma lor. 

Te port pe buze, ca pe-un fagur plin. 

O poamă aurită de smochin, 

Te port în braţe, horbote subţiri, 

Mănunchi legat cu grijă, fir cu fir. 

Cum poartă floarea rodul de cais, 

Adînc te port în trupul meu şi-n vis. 

Şi imediat am primit un alt bilet Părintele ne-a spus o poezie de dragoste. Vă rugăm să ne 

mai spuneţi vreo două. Dar n-am ştiut atunci. Apoi mi-am pus mintea cu studenţii, am 

venit acasă şi am mai învăţat două poezii de dragoste Somnoroase păsărele de Eminescu 

şi Epitalam de Zorica Laţcu. Cînd am fost din nou la Iaşi le-am spus studenţilor V-am 

rămas dator cu două poezii de dragoste. Voi spune trei, pe cea de data trecută şi cele două 



de acum. Şi am spus Epitalam, care a avut un foarte mare succes. Epitalam înseamnă 

cîntec de nuntă: 

Iată, fecioare din Chios, răsare Luceafărul serii. 

Marea e lină, văzduhul e greu de miresmele verii. 

Torţele ard luminos şi răsună de cîntece casa; 

Doris, frumosul pescar, în iatac îşi aşteaptă mireasa. 

Vîntul suspină prin ierburi, şi murmură marea căruntă, 
Mîndre fecioare din Chios, să ziceţi cîntarea de nuntă. 

Tu erai cea mai frumoasă din hora fecioarelor noastre. 
Mulţi cunoscut-au puterea privirilor tale albastre, 
Mulţi au dorit trupul alb şi buzele dulci ca o floare, 
O, Kalliroe; tu ştii că pe mulţi azi în suflet îi doare. 

Vîntul suspină prin ierburi, şi murmură marea căruntă, 
Mîndre fecioare din Chios, să ziceţi cîntarea de nuntă. 

Doris, frumosul pescar, are-o luntre cu zece vintrele, 
Albe - şi mrejele lui totdeauna sunt grele. 
Glasul lui dulce în noapte departe pe apă răsună, 
Părul lui moale luceşte, cînd trece sub raza de lună. 

Vîntul suspină prin ierburi, şi murmură marea căruntă, 
Mîndre fecioare din Chios, să ziceţi cîntarea de nuntă. 

Doris, deschide, deschide, să intre mireasa în casă. 
Tu ai să-i smulgi de pe faţă frumosul ei văl de mătasă. 
Noi o să ducem la temple miresme curate şi miere, 
Pentru Hymen Hymenaios, Athene şi vajnica Here. 

Vîntul suspină prin ierburi, şi murmură marea căruntă, 
Mîndre fecioare din Chios, să ziceţi cîntarea de nuntă. 

Zeus, stăpînul cel drept, să vă dea din belşug fericire. 
Zile senine de muncă să cereţi, şi nopţi de iubire. 
Braţele albe să fie un leagăn de dulce-alintare, 
Pentru micuţul ce vine ca preţ al durerii amare. 

Vîntul suspină prin ierburi, şi murmură marea căruntă, 
Mîndre fecioare din Chios, să ziceţi cîntarea de nuntă. 

Nu vei mai merge cu noi în cîmpiile ude de rouă, 
O, Kalliroe, de-acum vei intra în viaţa cea nouă. 
Buzele noastre surîd, dar de lacrimi ni-s genele pline, 
Cînd vă urăm cu iubire un ultim: rămîneţi cu bine. 

Tace şi vîntul în ierburi, şi tace şi marea căruntă, 
Mîndre fecioare din Chios, sfîrşit-am cîntarea de nuntă. 



Măi frate, ce s-au bucurat cei de acolo ... Le-am zis îmi pare bine că n-am învăţat-o 
degeaba, că am învăţat-o şi pentru voi! 
Şi să continuăm cu o Filă din Acatist: 

Bucură-te, leagăn alb de iasomie, 
Către care-n roiuri fluturii coboară, 
Bucură-te, raza stelei din vecie, 
Şipot care curge lin cu apă vie, 
Bucură-te, Maică pururea Fecioară, 
Dulcea mea Mărie. 

Bucură-te, floare fără de prihană, 
Albă ca argintul nopţilor de vară, 
Spicul cel de aur veşnic plin cu hrană, 
Mirul care vindeci orice fel de rană, 
Bucură-te, Maică pururea Fecioară, 
Ploaia cea de mană. 

Bucură-te, brazdă plină de rodire, 
Munte sfînt, în care s-a-ngropat comoară, 
Bucură-te, cîntec tainic de iubire, 
Clopot de chemare, cîntec de mărire, 
Bucură-te, Maică pururea Fecioară, 
Blîndă fericire. 

Bucură-te, mărul vieţii care-nvie, 
Pomul greu de roadă-n plină primăvară. 
Bucură-te, iarăşi, ţărm de bucurie, 
Dintru care curge miere aurie, 
Bucură-te, Maică pururea Fecioară, 
Sfînta mea Mărie. 

Şi voi încheia cu o Ectenie: 

Pentru ca iubirea noastră să-nflorească, 
Albă cum e crinul Bunelor Vestiri, 
Pentru ca mlădiţa dragostei să crească, 
Plină de miresme, dulce de rodiri; 
Pentru ca din neaua grea de peste iarnă 
Rod de viaţă caldă iarăşi să legăm, 
Pentru ca lumina peste noi să cearnă, 
Domnului să ne rugăm. 

Pentru ca să-şi verse binecuvîntarea, 
Ca un zvon de vînturi line, peste noi, 
Pentru ca în suflet să-i simţim chemarea, 
Cînd plecăm genunchii, seara, amîndoi; 
Pentru ca-n iubirea Lui să ne-mpreune, 
Cînd, cuprinşi de patimi, numele-I strigăm, 
Pentru ca-n vecia Lui să ne cunune, 



Domnului să ne rugăm. 

Pentru ca belşugul ţarinilor grele 
Să ne facă traiul rodnic şi umil, 
Pentru ca răsfrîngeri din surîs de stele 
Să sclipească-n lacrimi ochii de copil; 
Pentru ca sudoarea să ne miruiască 
Şi-n lumina morţii viaţa s-o cercăm, 
Pentru ca din muncă pacea să rodească, 
Domnului să ne rugăm. 

Pentru ca-n mulţimea îndurării Sale 

însuşi să-şi pogoare pasul către noi, 

Pentru ca să-I ducem sufletul în cale, 

Cu miros de smirnă şi cu ramuri moi; 

Pentru ca-n lumina alb-a dimineţii, 

Din strînsoarea cărnii să ne dezlegăm, 

Şi-ntr-un pas să trecem pragul larg al vieţii, 

Domnului să ne rugăm. 

In final, rostiţi vă rugăm un cuvînt de folos pentru toţi cei care vor citi aceste rînduri. 

Dragă, toate cuvintele pe care le-am spus sunt cuvinte de folos. Să le împlinească! 



Convorbiri cu părintele Teofil Părăian 
Intelectualii şi credinţa 



- Iuda, singurul intelectual dintre ucenicii lui Hristos, este şi singurul care a trădat. Iisus a fost 
înconjurat mai ales de oameni simpli, cei învăţaţi apropiindu-se foarte greu de El. De ce este 
aşa de greu drumul învăţaţilor către mîntuire? 

-Intîi de toate, să ştiţi că pentru prima dată aflu că Iuda a fost intelectual Nu m-am gîndit 
niciodată la asta şi nici acum nu sînt convins. Că intelectualii se apropie mai greu de 
Dumnezeu, de multe ori, este din pricină că au prea mare încredere în ei înşişi; se încred în ei 
pentru că nu reuşesc să se smerească; sînt mai porniţi spre mîndrie, decît spre smerenie. 
Aceasta ar putea fi o piedică, dar nu înseamnă că cineva care este intelectual nu se poate 
apropia de Dumnezeu. Hai să trecem de Sfinţii Apostoli, despre care nu ştim exact ce situaţie 
aveau, dar ştim că Sfinţii Vasile cel Mare, Ioan Gură de Aur, Grigorie Teologul şi Fericitul 
Augstin au fost intelectuali de elită. M-au mai întrebat şi alţii de ce sînt mai mulţi oameni 
simpli credincioşi decît intelectuali şi le-am zis: pentru că sînt mai mulţi oameni simpli în 
lumea asta decît intelectuali. Bineînţeles că oamenii simpli sînt de multe ori şi mai smeriţi şi, 
apoi, oamenii de la ţară, mai ales, văd puterea lui Dumnezeu în viaţa lor mai mult decît un 
intelectual care scrie o carte şi apoi se uită la ea, în loc să se uite la natura care reflectă 
puterea şi înţelepciunea lui Dumnezeu. 

Despre farmece şi blesteme 

-Ce părere aveţi despre blesteme; cuvîntul spus are putere? 

-Dragă, e foarte greu de spus cînd are şi cînd nu are putere un blestem. Ceea ce ştim cu 

siguranţă este că, dacă duci o viaţă corectă, ai scăpat de toate blestemele. Şi, dacă nu duci o 

viaţă corectă, eşti sub blestem, în înţelesul spus de Sfînta Scriptură: „Unii vor fi blestemaţi, 

iar alţii vor fi iertaţi". 

-Dar dacă se fac farmece, oricine, indiferent de voia lui, poate cădea sub puterea lor? 



-Dar tu ai citit Epistola către Romani a Sfîntului Apostol Pavel? 
-Nu. 

-Poate ai citit şi nu ai luat aminte. Se spune clar: „Fiţi înţelepţi spre bine şi nevinovaţi la rău. 
Iar Dumnezeul păcii va zdrobi repede sub picioarele voastre pe satana" (Rom. 16, 19-20). 
Noi credem că influenţele negative nu se leagă de oamenii corecţi. Nu lasă Dumnezeu. 
„Ocroteşte -ne pe noi cu sfinţii Tăi îngeri", aşa zicem într-o rugăciune. Avem încredinţarea că 
Dumnezeu nu lasă răul să se atingă de noi cîtă, vreme nu sîntem în situaţia de a plăti, noi 
nişte păcate. 

Despre viaţă şi moarte 

-Ce înseamnă viaţa veşnică? 

-Viaţa veşnică înseamnă o viaţă care nu se mai sfîrşeşte. 

-Morţii pot fi mîntuiţi prin rugăciunile noastre? 

-Credem că da. 

-Dar este oare drept ca un om să ajungă în iad, chiar dacă a păcătuit, chiar dacă nu a ajuns la 

calea lui Dumnezeu? 

-Dragă, într-un fel, el îşi alege iadul. Iadul nu este ceva pe care trebuie să ni-1 închipuim ca o 

închisoare, unde te bagă cineva cu sila. Iadul, într-un fel, ţine de starea ta sufletească, îl porţi 

în tine. Devii tu propriu pentru iad, nu te bagă Dumnezeu în iad. Tu îţi alegi locul din iad. 

-Dar dacă mi-am ales locul din iad, în ce măsură pot rugăciunile celor care se roagă pentru 

mine să mă scoată din iad? 

-Vezi, sînt chestiuni mai presus de noi. Ceea ce ştim noi este că, pînă la judecata de apoi, 

există posibilitatea ca prin rugăciunile Bisericii, prin Sfînta Liturghie şi prin tot ce face 

Biserica, pentru cineva, ca rezultat al dragostei acesteia, să ai posibilitatea să ieşi din iad şi să 

ajungi în rai. Dar nu recomand nimănui să se bazeze pe lucrurile astea. 

Despre secte şi yoghini 

-Care este modalitatea de luptă cea mai eficientă împotriva curentelor atee, pseudocreştine, 

new-age-iste etc? 

-Să ne ţinem de credinţa noastră şi să îndeplinim ceea ce ne cere ea. Nu are rost să te cobori, 

dacă eşti undeva, sus. 

-Cum trebuie să-i privim pe yoghini? 

-Să ştii că cel mai bun lucru este să ocoleşti influenţele care te pot duce la rău. 

-Atunci, cum îi ajuţi? 

-Părintele Arsenie Boca zicea: „Măi, ajutaţi-mă ca să vă pot ajuta!". Adică, pe om îl poţi ajuta 

numai în măsura în care vrea el să fie ajutat; dacă vrei tu să-1 ajuţi fără să vrea el, s-ar putea 

întîmpla să te ajute el să fii ca el. Cel mai bine este ca, nefiind întărit, să zici: lasă-mă în pace, 

că eu am la mine tot ce îmi trebuie ca să mă mîntuiesc. (...) Trebuie să ştiţi că cel mai bine 

este să evităm lucrurile care nu ne ridică, ci ne coboară. Eu nu zic că dacă ai un prieten 

yoghin, gata, nu trebuie să mai ai nici o legătură cu el. Sfîntul Apostol Pavel zice în Epistola 

către Corinteni: „Nu v-am spus să vă depărtaţi de păcătoşii lumii acesteia, căci ar însemna să 

ieşiţi din această lume, ci să-i evitaţi..." (I Cor. 5, 9-10). Eu nu pot spune că nu sînt în legătură 

cu oameni de alte credinţe. Dar ştiţi ce facem cînd ne întîlnim? Facem cum fac catolicii cu 

protestanţii cînd se întîlnesc în Apus: vorbesc despre fotbal, ca să nu se certe. Oamenii, în 

general, sînt formaţi într-o idee. Convingerile sînt nişte structuri, nu sînt nişte idei. Deci, dacă 

vorbeşti cu cineva care are o structură, n-ai cum să i-o înlocuieşti printr-o idee. Ideea este 

idee şi structura este structură. De aceea, fiecare om rămîne la poziţia lui, înţepenit pe poziţia 

lui. Părintele Arsenie avea o vorbă: „Cea mai lungă cale este calea care duce de la minte la 



inimă" adică de la informaţie la convingere. Şi mai avea o vorbă: „în mintea strîmbă şi lucrul 
drept se strîmbă". Numai că, nu prea admit oamenii că au mintea strîmbă, nu? 

Despre iubire 

-Dacă Adam şi Eva nu ar fi păcătuit, Fiul lui Dumnezeu s-ar mai fi întrupat? 
-Da. Fiul lui Dumnezeu s-ar fi întrupat chiar dacă nu ar fi păcătuit Adam, pentru că nu 
păcatul lui Adam, sau păcatele oamenilor l-au adus în lume, ci iubirea lui faţă de oameni. 
Sfîntul Maxim Mărturisitorul spune că, şi dacă n-ar fi păcătuit omul, Fiul s-ar fi făcut om, ca 
să ajungă în maximă apropiere de om, să-1 ridice pe om în sînul Sfintei Treimi, să-i dea 
omului posibilitatea să se apropie de Dumnezeu cît mai mult. Este greşit să se spună că Fiul 
lui Dumnezeu s-a făcut om, pentru că a păcătuit omul. Era necesar să se mîntuiască omul, şi 
Iisus Hristos a venit în condiţia de a se jertfi pentru păcatele oamenilor şi de a-1 ridica pe om 
de acolo de unde se găsea el. 

-Dar cum poţi să iubeşti pînă şi pe vrăjmaşul lui Dumnezeu, cum spune Sfîntul Isaac Şirul? 
-Dragă, poţi să iubeşti; cînd iubeşti pe toţi, iubeşti fără să mai faci deosebiri. Iubeşti, pentru 
că iubeşti. 

Hristos în mijlocul nostru 

Cinstiţi părinţi, iubiţi fraţi şi iubiţi credincioşi, 

Săptămîna trecută, vineri, sîmbătă şi duminică, am lipsit de la mănăstire. Am fost 
plecat în Moldova, invitat fiind de un părinte ca să îl ajut pentru binele credincioşilor din 
parohia lui. Trecuse un an de zile de cînd m-a invitat. Tot a stăruit el şi pînă la urmă a trebuit 
să împlinesc şi asta. Luni m-am întors de acolo şi în drum spre casă am trecut pe la o 
mănăstire de lîngă Oneşti, Mănăstirea Bogdana. Am ajuns acolo în timp util şi am putut să 
slujesc la Sfînta Liturghie şi să ţin un cuvînt după Sfînta Liturghie. Şi acolo am întîlnit o 
maică pe nume Hristofora. Şi cînd m-am întîlnit cu maica stareţă şi mi-a spus că o cheamă 
Hristofora - de altfel ştiam că o cheamă Hristofora c-am pomenit-o şi eu la slujbă pentru că 
părintele acela cu care am slujit, deşi la început era cam ezitant pînă la urmă mi-a dat aproape 
toată Liturghia s-o zic eu. Cînd am întîlnit-o pe maica stareţă, ştiind că cuvîntul Hristofor 
înseamnă purtător de Hristos, am zis: „Maică, să-1 arăţi pe Hristos pe care-1 porţi", adică să n- 
aibă nume mincinos, ci nume real, nume care dacă înseamnă ceva să se manifeste şi în viaţă. 
Dacă eşti Hristofor atunci trebuie să-1 porţi pe Hristos, iar dacă-1 porţi pe Hristos aceasta 
trebuie să se vadă. Fiecare dintre noi trebuie să fie un Hristofor. Chiar dacă nu ne cheamă 
Hristofor, fiecare dintre noi trebuie să fim purtători de Hristos. Şi dacă-1 purtăm pe Domnul 
Hristos, trebuie să-1 arătăm în viaţa noastră. 

Poate că unii dintre voi ştiţi că în 16 august Sfînta noastră Biserică face pomenire 
chipului cel nefăcut de mînă al Mîntuitorului nostru Iisus Hristos, chip pe care Domnul 
Hristos 1-a imprimat pe o pînzătură pe care i-a trimis-o apoi, cu chipul Domnului Hristos, 
regelui Avgar din Edesa. Chipul acela s-a păstrat. Este o istorie întreagă în legătură cu el şi 
Sfînta noastră Biserică pomeneşte această minune pe care a făcut-o Domnul Hristos cînd, 
după ce S-a spălat şi S-a şters pe faţă, a lăsat imprimat pe mahramă, pe pînzătură, chipul Său. 
Şi cînd se face pomenire despre această minune a Mîntuitorului nostru Iisus Hristos, despre 
chipul cel nefăcut de mînă al Domnului Hristos este rînduit să se citească din Sfînta 
Evanghelie ceva din care înţelegem despre chipul cel nevăzut al Domnului Hristos, despre 
chipul lăuntric, despre profilul sufletesc, să zicem aşa, al Domnului. Şi anume e rînduit să se 
citească atunci din Sfînta Evanghelie o istorisire în care se spune că odată, pe cînd Domnul 
Hristos mergea prin Ierusalim, a trecut prin Samaria. Şi a mers într-un sat din Samaria şi 
oamenii nu au vrut să-1 primească. Şi atunci doi dintre ucenicii Domnului Hristos, rîvnitori 



pentru, Domnul Hristos, au zis către Domnul Hristos: „Doamne, vrei să zicem să se pogoare 
foc din cer şi să-i mistuiască, cum a făcut cîndva Ilie?". Şi Domnul Hristos a zis: „Nu ştiţi ai 
cărui duh sînteţi; Fiul Omului n-a venit să piardă sufletele, a venit să le mîntuiască". 

Cu alte cuvinte, dacă aţi cunoaşte chipul Meu cel dinlăuntru n-aţi putea pune o astfel 
de problemă, n-aţi putea cere ce vreţi voi să faceţi. Aţi şti că nu sînt de acord să fie nimiciţi 
cei care mi se împotrivesc. Nu vor să mă primească? Nu vreau să mă primească! Nu-i 
pedepsesc pentru că nu vreau să mă primească, ci sînt bun cu ei pentru că dacă sînt bun şi 
cineva care-i bun nu poate fi altfel decît bun. Şi dacă-i şi altfel decît bun, dacă-i şi rău, nu-i 
bun sau cel puţin nu-i bun deplin. 

Ştiţi că-n Pateric este cuvîntul acela al Sfîntului Macarie, sau o concluzie a unei 
situaţii petrecute cu Sfîntul Macarie care spune că cu cuvîntul bun şi pe cel rău îl faci bun şi 
cu cuvîntul rău şi pe cel bun îl faci rău. Bineînţeles este vorba de o răutate relativă, de o 
bunătate relativă, de o bunătate care-i aşa cum e bunătatea noastră care-i oscilantă şi 
fluctuantă, cînd aşa, cînd aşa, şi buni şi răi, şi viaţa amestecată, şi bunătate cu răutate, şi 
răutate cu bunătate. Şi atunci din cazul acesta cu cuvînt bun pe cel rău îl faci bun pentru că îi 
dai prilejul să-şi arate partea bună şi cu cuvîntul rău şi pe cel bun îl faci rău dacă nu-i bun 
deplin. Ii dai posibilitatea să-şi manifeste şi latura de răutate, ori ca să fim cum e Domnul 
Hristos trebuie să fim numai buni. Şi cine e şi rău nu se amestecă cu Domnul Hristos pentru 
că Domnul Hristos este numai bun. Atunci cînd s-a rînduit această Evanghelie probabil cel 
care a rînduit să se citească chiar acest loc din Sfînta Evanghelie - pe care-1 găsim în Sfînta 
Evanghelie de la Luca în capitolul 9, la sfîrşitul capitolului, şi numai la Sfîntul Evanghelist 
Luca se puteau găsi multe alte cuvinte care să se potrivească la astfel de pomenire - cel care a 
rînduit să se citească aceasta a vrut să se pună în conştiinţă trăsătura cea mai de căpetenie a 
Domnului Hristos. 

Bineînţeles că bunătatea cuprinde multe. Bunătatea e ceva cuprinzător şi atunci sigur 
că bunătatea cuprinde şi îngăduinţa, şi înţelegerea, şi smerenia, şi blîndeţea, şi alte multe. Şi 
Domnul Hristos, cînd ucenicii - care totuşi aveau răutate în suflet chiar dacă răutatea aceasta 
şi-o manifestau pentru învăţătorul lor - au zis: „Doamne, vrei să zicem să se pogoare foc din 
cer şi să-i mistuiască pentru că nu te-au primit?", Domnul Hristos le-a răspuns: „N-aveţi 
Duhul Meu. Nu ştiţi ce Duh purtaţi în voi dacă vreţi un astfel de lucru. N-ar trebui să vreţi aşa 
ceva - prin urmare - fiţi buni ca să vă asemănaţi cu Mine. Că Fiul Omului nu a venit să piardă 
sufletele, ci a venit să le mîntuiască. Şi dacă vreţi să vă asemănaţi cu mine, cu Fiul Omului - 
Fiul Omului fiind un titlu mesianic al Domnului Hristos - atunci să nu vă mai vină în cap, să 
nu vă mai vină în inimă astfel de gînduri şi astfel de dorinţe, ci să fiţi buni". 

Ne gîndim la chipul Mîntuitorului nostru Iisus Hristos, chipul cel din afară, pe care 
noi îl cinstim şi îl sărutăm pe icoană, cînd ne închinăm la icoana Mîntuitorului şi despre care 
spunem într-o alcătuire pe care o zicem de fiecare dată cei care slujim Sfînta Liturghie: 
„Precuratului Tău chip ne închinăm Bunule cerînd iertare greşelilor noastre Hristoase 
Dumnezeule, că de voie bine ai voit a Te sui cu trupul Tău pe cruce ca să mîntuieşti din robia 
vrăjmaşului pe cei ce i-ai zidit, pentru aceasta cu mulţumită strigăm Ţie: toate le-ai umplut de 
bucurie, Mîntuitorul nostru, Cel ce ai venit să mîntuieşti lumea". Aşadar, cînd ne stă în faţă 
chipul Domnului Hristos cel văzut şi făcut de mînă omenească, trebuie să ne gîndim la chipul 
cel nefăcut de mîna omenească, la chipul lăuntric al Domnului Hristos, cît îl cunoaştem, şi să 
ne gîndim că Domnul Hristos e bun: „Preacuratului Tău chip ne închinăm Bunule...". Aşa II 
numim noi pe Domnul Hristos, bun: „Preacuratului Tău chip ne închinăm bunule...". Şi cînd 
ne închinăm „preacuratului Tău chip" cerem ceva, cerem iertare de greşelile noastre 
„Hristoase Dumnezeule". Deci, Doamne Iisuse Hristoase, Tu ai un chip văzut, făcut de mîna 
omenească, sfinţit de Biserică, un chip prin care-Ţi verşi harul - icoana fiind o prezenţă 
harică, fiind un fel de priză, cum e o priză de curent între sursa de curent şi noi care avem 
nevoie de curentul acela, tot aşa este şi o icoană, un fel de priză de har venit de la Dumnezeu. 



Deci: „Preacuratului Tău chip ne închinăm bunule... cerînd iertare de greşeli, Hristoase 
Dumnezeule". De ce cerem iertare de greşeli? Pentru că avem trebuinţă de iertare şi pentru 
că-L ştim bun. Cerem iertare de greşelile noastre şi spunem Domnului nostru Iisus Hristos ce 
încredere avem noi în El: „Că de voie bine ai voit a te sui cu trupul Tău pe cruce", adică a Te 
răstigni pe cruce. Deci noi Doamne ne închinăm Ţie care eşti bun, ne închinăm Ţie care din 
bunătate Te-ai răstignit pentru noi, ne închinăm pentru că avem încredinţarea că ne ajuţi, că 
„de voie bine ai voit a te sui cu trupul Tău pe cruce". E un lucru mare pe care L-ai făcut şi 
atunci nu se poate după ce ai făcut lucrul cel mai mare să nu mai faci unul mai mic decît 
acesta, să ierţi păcatele. Pentru aceasta toate Le-ai umplut de bucurie, Mîntuitorul nostru, Cel 
ce ai venit să mîntuieşti lumea. Deci cerem iertare greşelilor pentru că de bună voie „Te-ai 
suit cu trupul Tău pe cruce". De ce? „Ca să mîntuieşti din robia vrăjmaşului pe cei ce i-ai 
zidit". Noi sîntem zidiţi de Tine, sîntem robiţi de vrăjmaşi, Tu Te-ai suit pe cruce ca să 
mîntuieşti din robia vrăjmaşului pe cei ce ai zidit, noi sîntem între cei ce i-ai zidit deci „cu 
mulţumită strigăm Ţie" pentru toate acestea strigăm Ţie cu mulţumită: „Toate le-ai umplut de 
bucurie". Deci, de la Domnul Hristos vine bucuria: „Mîntuitorul nostru cel ce ai venit să 
mîntuieşti lumea". 

Iată că şi privind chipul făcut de mîna omenească şi privind chipul care ne pune în 
legătură cu Domnul Hristos, chipul cel văzut al Domnului Hristos, trebuie să ne gîndim la 
chipul cel nevăzut al Domnului Hristos. Şi atunci dacă ne gîndim la chipul cel nevăzut al 
Domnului Hristos trebuie să ne gîndim mai întîi la bunătate - „Preacuratului Tău chip ne 
închinăm bunule" - la o bunătate lucrătoare, că „de voie bine ai voit a Te sui cu trupul Tău pe 
cruce ca să mîntuieşti din robia vrăjmaşului pe cei ce i-ai zidit. Pentru aceasta cu mulţumită 
strigăm Ţie: toate le-ai umplut de bucurie". Eşti dătător de bucurie, umpli de bucurie sufletele 
şi inimile noastre totdeauna acum şi pururea şi-n vecii vecilor. 

Deci, iubiţi credincioşi, dacă cineva vrea să fie purtător de Hristos şi caută să-L aducă 
pe Domnul Hristos, îi face loc Domnului Hristos, distincţia lui faţă de ceilalţi oameni trebui 
să fie bunătatea, o bunătate lucrătoare, o bunătate care ne face asemenea Celui care a venit nu 
să piardă sufletele, ci să le mîntuiască. Şi cînd zicem bunătate, cum am spus mai adineaori, 
spunem un nume cuprinzător. Domnul Hristos a spus despre sine: „Invăţaţi-vă de la Mine că 
sînt blînd şi smerit cu inima". Şi zice mai departe Domnul Hristos: „Şi veţi avea odihnă 
sufletelor voastre". „Invăţaţi-vă de la Mine că sînt" - cum sînt? - „blînd şi smerit". Fără 
blîndeţe şi fără smerenie nu există bunătate şi bunătatea cuprinde şi smerenia şi blîndeţea - 
smerenia şi blîndeţea din inimă - şi dacă vrem să fim ca Domnul Hristos trebuie să avem şi 
noi blîndeţe şi smerenie, să fim cu suflet blînd şi smeriţi cu inima. 

Ştim apoi că Domnul Hristos a fost foarte îngăduitor. Gîndiţi-vă la femeia aceea care 
era acuzată pe drept că a făcut adulter, păcatul desfrînării căsătorită fiind şi-a înşelat soţul şi 
au adus-o oamenii în faţa Domnului Hristos ca Domnul Hristos s-o condamne şi Domnul 
Hristos a zis: „Acela dintre voi care e fără păcat, acela s-o lovească cu piatra cel dintîi" şi n-a 
mai lovit-o nimeni. De ce? Pentru că toţi erau cu păcat, toţi erau vinovaţi, dar vinovaţi 
nearătaţi, vinovaţi neştiuţi, dar ştiuţi de conştiinţa lor. Şi a zis Domnul Hristos: „Nu te-a 
osîndit nici unul?" şi ea a răspuns: „Nici unul Doamne". Iar Domnul Hristos i-a zis: „Nu te 
osîndesc nici Eu". Aşa face bunătatea, aşa face Domnul Hristos, aşa face purtătorul de 
Hristos, aşa face Hristoforul: nu condamnă, nu asupreşte, nu defăima, ci acoperă, învăluie. 
Ştiţi despre Sfîntul Macarie că se spunea despre el că a fost Dumnezeu pămîntesc. Parcă te ia 
groaza cînd auzi un astfel de cuvînt afirmat în Pateric: Dumnezeu pămîntesc. De ce 
Dumnezeu pămîntesc? Se spune mai departe de ce: pentru că aşa cum Dumnezeu acoperă 
lumea, tot aşa şi el acoperea păcatele oamenilor, pe cele pe care le vedea ca şi cînd nu le-ar fi 
văzut şi pe cele de care auzea ca şi cînd n-ar fi auzit de ele, Aşa face Domnul Hristos, aşa 
trebuie să facem şi noi: să fim buni, să fim înţelegători, să fim milostivi, să fim iertători şi cu 
asta n-am făcut tot. Mai trebuie să mai facem ceva. Domnul Hristos a spus despre Sine că n-a 



venit să I se slujească, ci ca El să slujească şi să-şi dea sufletul preţ de răscumpărare pentru 
mulţi (Mt. 20, 28). Deci să fim în slujba oamenilor, în slujba altora. Sînt nişte plîngeri pe aici 
din partea oamenilor că nu sîntem binevoitori cu ei, că nu sîntem doritori să-i odihnim, să-i 
ajutăm cu ceea ce putem noi să-i ajutăm, sînt atîtea ezitări cînd e vorba să fie găzduiţi, sînt 
împotriviri, nu se face nici cît s-ar putea face. Asta înseamnă că nu sîntem purtători de 
Hristos, asta înseamnă că n-avem bunătate cînd ne scuturăm de om, cînd nu vrem să-1 
ajutăm, cînd îl lăsăm pe mîinile altuia. Sigur că sînt puşi oameni anume ca să facă lucrul 
acesta, dar şi noi să ne facem partea noastră, şi noi să fim buni, şi noi să fim mijlocitori unde 
putem mijloci. Gîndiţi-vă la cuvîntul acela spus de Domnul Hristos cînd ucenicii au vrut să-i 
lase pe oameni să se descurce singuri şi-au zis: „Dă drumul mulţimilor să se ducă să-şi 
cumpere de mîncare" iar Domnul Hristos le-a zis: „N-au trebuinţă să se ducă. Daţi-le voi să 
mănînce" (Mt. 14, 15-16). Adică întîi gîndiţi-vă ce puteţi face voi pentru ei nu ce poate face 
altul şi atunci sîntem, dacă facem aşa, dacă ne gîndim ce putem noi face pentru omul acesta 
nu ce ar putea face altul, atunci sîntem ascultători de Domnul Hristos şi sîntem pe calea 
îmbunătăţirii sufleteşti şi dacă sîntem pe calea îmbunătăţirii sufleteşti atunci sîntem şi 
purtători de Hristos, adică nu numai gînditori la Hristos, gînditori despre Hristos, ci purtători 
de Hristos, Hristofori. 

Iubiţi credincioşi, dacă este aşa şi dacă ne silim să fie aşa sigur că sîntem odihnitori de 
oameni, atunci sigur că sîntem înmulţitori de bucurie, „Cel ce toate le-ai umplut de bucurie, 
Cel ce ai venit să mîntuieşti lumea", atunci sîntem purtători de bunătate, sîntem purtători de 
smerenie, sîntem purtători de blîndeţe, sîntem purtători de îngăduinţă, sîntem purtători de 
înţelegere, dăm ceva din ceea ce avem noi pentru binele altuia, nu ne gîndim ce să facă alţii 
şi ce să nu facem noi, ci ne gîndim ce să facem noi şi apoi, dacă mai trebuie, să mai facă şi 
alţii. Noi să fim buni, înţelegători şi atunci Hristos e în mijlocul nostru. Ştiţi că la Sfînta 
Liturghie la un moment dat preoţii se îmbrăţişează şi zic: „Hristos în mijlocul nostru. Este şi 
va fi, totdeauna acum şi pururea şi-n vecii vecilor. Amin". Conştiinţa aceasta că Hristos este 
în mijlocul nostru trebuie să se realizeze, şi în sensul acesta că prin noi Hristos să fie adus în 
mijlocul nostru. Adică nu numai în înţelesul că noi credem că nu sîntem singuri, ci şi că 
Hristos este în mijlocul nostru, adică să-L aducem noi în sine pe Hristos în mijlocul nostru şi- 
n mijlocul oamenilor care nu ştiu de Hristos sau care nu se gîndesc prima dată la Hristos cînd 
ne cer ceva, ci se gîndesc la noi şi la bunătatea noastră şi la răutatea noastră, eventual. Se 
gîndesc la noi fără Hristos. Noi să le arătăm ce înseamnă omul care II are pe Hristos, nu ce 
înseamnă omul care nu ştie de Hristos, omul care nu se gîndeşte la Hristos, ci e ca şi ceilalţi 
oameni care nu ştiu de Hristos şi care nu cred în Hristos. In felul acesta, dacă II aducem noi 
pe Domnul Hristos în mijlocul oamenilor, sîntem Hristofori, sîntem purtători de Hristos. 

Poate că unii mi-au găsit vină, şi să ştiţi că pe bună dreptate, că n-am stat aici vineri, 
sîmbătă şi duminică şi m-am dus în altă parte cînd locul meu e aici. Dar iată că nu m-am dus 
degeaba, că am venit totuşi cu ceva, cu un gînd pe care nu l-aş fi avut dacă nu mergeam şi 
anume cu gîndul că trebuie să fim Hristofori, că trebuie să-L aducem pe Hristos în mijlocul 
nostru. Poate că ar fi bine ca la o astfel de împrejurare, la o spovedanie pe care o facem şi la 
care de multe ori poate că unii aproape nu au ce să spună în ceea ce priveşte răutatea, ar fi 
cazul să ne gîndim să spunem ceva şi în ceea ce priveşte bunătatea. Nu cumva sîntem şi noi 
ca ucenicii aceia, rîvnitori pentru Domnul Hristos, dar fără dreaptă judecată care au zis: 
„Doamne să zicem să se pogoare foc din cer ca să-i mistuiască?". Să ne gîndim dacă sîntem 
aşa cum vrea Domnul Hristos să fim, ca El, care n-a venit să piardă sufletele, ci a venit să le 
mîntuiască. Amin. 

„. . . Bucură-te, că dărui ca lumina prin ocheane. . ." 
Acatistul sfîntului Calinic 



Preacuvioase părinte, preacuvioasă maică stareţă, cuvioase maici, iubiţi credincioşi 

S-ar putea zice că mi-i drag să vin aici, la mănăstire, pentru că aici mă întîlnesc cu 
anii tinereţilor mele. Au trecut 52 de ani de cînd am venit prima dată aici la mănăstire. Au 
trecut şi n-au trecut totodată. Au trecut pentru că trec anii şi n-au trecut pentru că au rămas în 
conştiinţa noastră, în viaţa noastră. Fiecare se alcătuieşte pe sine trăind în această viaţă, 
începem cu copilăria, mergem mai departe cu tinereţea, mai departe cu ceilalţi ani ai vieţii 
noastre, cu cealaltă vreme a vieţii noastre şi, dacă vrea Dumnezeu, ajungem şi la bătrîneţe. La 
cununie este o rugăciune pentru cei ce se cunună. Le cere preotul de la Dumnezeu, de la 
Domnul nostru Iisus Hristos, să ajungă la bătrîneţe şi anume la bătrîneţe fericite. Căci zice: 
„Binevoieşte să-şi petreacă viaţa lor fără prihană şi să ajungă la bătrîneţe fericite cu inimă 
curată împlinind poruncile Tale." 

Au trecut ani peste noi şi au trecut peste noi şi toate ale noastre, şi au trecut dar au şi 
rămas. N-am mai rămas la anii pe care i-am avut atunci cînd am venit prima dată aici la 
mănăstire, s-au adăugat ani şi ani, s-a adăugat şcoală, s-a adăugat învăţătură, s-au adăugat 
fapte bune, s-au adăugat gînduri bune şi toate acestea se întîmplă nu numai cu unul ci se 
întîmplă cu fiecare dintre noi şi ajungem la bătrîneţe. Nu rămînem la tinereţe fără bătrîneţe ci 
ajungem la bătrîneţe cu tinereţe. Vin bucuros aici de cîte ori ajung la Timişoara. Şi iată, cu 
ajutorul lui Dumnezeu, ne-am întîlnit şi astăzi nu oriunde ci într-o mănăstire. Şi mănăstirea, 
am spus şi altă dată şi poate ţineţi minte, şi dacă nu ţineţi minte învăţaţi acum, mănăstirea este 
tinda raiului, este casa lui Dumnezeu, este poarta cerului şi este locul împlinirilor. Am zis şi 
altă dată, zic şi acum: din tinda raiului de la noi am venit în tinda raiului de la voi, din casa lui 
Dumnezeu de la noi am venit în casa lui Dumnezeu de la voi, de la poarta cerului de la noi 
am venit la poarta cerului de la voi, din locul împlinirilor de la noi am venit în locul 
împlinirilor de la voi. Sîntem undeva între cer şi pămînt, între pămînt şi cer, mai presus de 
pămînt şi mai prejos de cer. Dar sîntem undeva unde-i mai mult decît pămînt chiar dacă-i mai 
puţin decît cerul. Sîntem mai aproape de cer decît de pămînt. Sîntem în tinda raiului, nu mai 
avem decît puţin să ajungem în rai. Şi ca să avem puţin să ajungem în rai trebuie să facem 
raiul aici, pe pămînt. Un părinte de la noi, Dumnezeu să-1 odihnească, părintele Serafim, 
zicea cîteodată către mine: „Măi frate aici, adică la mănăstirea noastră, aici ar putea să fie 
raiul pe pămînt!". Şi eu ziceam: „Da părinte, dar cu alţi oameni!". De ce cu alţi oameni? 
Pentru că noi, aşa cum eram atunci, nu eram încă oameni care să alcătuim raiul şi să putem 
trăi în condiţii de rai. 

Au trecut ani, ne-am mai schimbat, ne-am mai îmbunătăţit şi să ştiţi că eu de cîte ori 
mă duc undeva la o mănăstire mă gîndesc: „Oare cînd intru pe poarta mănăstirii nu intru chiar 
în rai? Oare vieţuitorii din această mănăstire n-au curăţit cumva viaţa, nu şi-au curăţit cumva 
viaţa, n-au curăţit cumva locul acela în care trăiesc în aşa fel încît să fie la ei rai mai mult 
decît la noi?". Mă bucur totdeauna cînd întîlnesc oameni hotărîţi pentru Dumnezeu, cînd 
întîlnesc oameni cu gîndul la Dumnezeu, mă bucur totdeauna cînd întîlnesc în mănăstire 
linişte şi bucurie, mă bucur totdeauna cînd într-o mănăstire se simte adierea darului lui 
Dumnezeu. Nu se poate să nu se simtă pentru cei care iau parte la sfintele slujbe, pentru cei 
care iau parte la Sfînta Liturghie şi care de fiecare dată sînt în împărăţia lui Dumnezeu, Sfînta 
Liturghie fiind împărăţia lui Dumnezeu aici pe pămînt şi care luînd parte la Sfînta Liturghie 
de fiecare dată îi închipuie pe heruvimii cei cu ochi mulţi, cu multă cunoştinţă de Dumnezeu, 
pentru că aduc mărire lui Dumnezeu, pentru că aduc „întreit sfînta cîntare Sfintei Treimi". Să 
fi sub binecuvîntarea lui Dumnezeu la Sfînta Liturghie şi să nu se simtă lucrul acesta nu se 
poate. Şi dacă totuşi se întîmplă şi aşa ceva înseamnă că e ceva care se împotriveşte: poate 
răutatea, poate mîndria, poate nemulţumirile, poate neluarea aminte, poate nepăsarea, poate 
uitarea, poate neştiinţa, poate ştiu eu ce altceva care nu se potriveşte cu darul lui Dumnezeu. 
Ori să fii sub binecuvîntarea lui Dumnezeu înseamnă să fi omul bucuriei, să fi omul liniştii, 
omul care aduce în jurul său pace, linişte, bucurie, care-şi alcătuieşte sufletul cu bunătăţi. Să 



fii sub binecuvîntarea lui Dumnezeu înseamnă să ai în vedere pe Dumnezeu, să te gîndeşti la 
Dumnezeu ca la Dumnezeu, nu ca la om şi să faci ceea ce vrea Dumnezeu. Dumnezeu să ştiţi 
că nu se lasă niciodată dator. Omul rămîne dator şi cînd e dator parcă nu-i bucuros să se 
întîlnească cu cel la care îi e dator. Dar Dumnezeu nu-i aşa. Dumnezeu nu rămîne niciodată 
dator. Dumnezeu e gata. E ca un rîu îmbelşugat care-şi varsă apele, care vine cu îmbelşugare, 
care cuprinde pe toţi aceia care intră în rîu, e ca lumina care n-are nici o împiedicare, se 
revarsă peste toată făptura, nu face nici o deosebire între buni şi răi, între ce-i frumos şi ce nu- 
i frumos; se revarsă şi scoate la iveală şi ce-i frumos şi ce nu-i frumos dar n-are nici o 
reţinere. „Bucură-te că te dărui ca lumina prin ochiane" este o vorbă cuprinsă în Acatistul 
Sfîntului Calinic. Nu numai că se dăruie lumina dar lumina se dăruie prin ochiane, parcă-i şi 
mai mare prin ochiane decît este ea. Aşa face Dumnezeu: se revarsă. Se revarsă ca lumina, se 
revarsă ca apa, se revarsă ca ploaia, se revarsă ca soarele, se revarsă ca aerul, fără nici o 
împiedicare, gata să-i cuprindă pe toţi. Şi noi care primim darul lui Dumnezeu trebuie să-1 
ducem mai departe şi să facem şi noi ca oameni ceea ce face Dumnezeu şi să fim totdeauna 
nemulţumiţi cînd avem vreo reţinere, cînd avem vreo ezitare, cînd avem vreo ură, cînd avem 
vreo nepăsare, atunci nu ne asemănăm cu Dumnezeu. Dumnezeu e iubire şi noi trebuie să fim 
iubire. 

Prin urmare iubiţi credincioşi, iată-ne în tinda raiului, iată-ne în casa lui Dumnezeu pe 
care vrem să o continuăm şi în existenţa noastră şi să fim şi noi locaş sfinţit al Preasfintei 
Treimi cum zicem într-o rugăciune către Maica Domnului: „Pe tine preacuratul palat al 
împăratului Ceresc, ceea ce eşti mult lăudată, te rog curăţeşte mintea mea cea întinată cu tot 
felul de păcate şi nu fă locaş înfrumuseţat celei dumnezeieşti Treimi ca să laud şi să măresc 
puterea şi mila ta cea nemăsurată fiind mîntuit eu, netrebnicul robul tău." (Slujba Sf Maslu) 
Să facem şi din existenţa noastră, din fiinţa noastră, din viaţa noastră, din inima noastră, locaş 
al lui Dumnezeu. Chiar astăzi s-a citit din Sfînta Evanghelie la această Sfîntă Liturghie 
cuvîntul Domnului Hristos: „Cel ce Mă iubeşte împlineşte poruncile Mele şi-1 voi iubi şi Eu 
şi mă voi arăta lui. Cel ce împlineşte cuvîntul Meu este iubit de către Tatăl şi vom veni la el şi 
Ne vom face locuinţă" (In. 14, 23) Deci se poate lucrul acesta, se poate ca Dumnezeu să fie 
oaspetele sufletului nostru, oaspetele vieţii noastre. Se poate şi trebuie să se întîmple. Mai 
ales cu călugării trebuie să se întîmple. Să vină în locaşul Lui, casa lui Dumnezeu de la noi, 
casa lui Dumnezeu de la voi, casa lui Dumnezeu din inimă. 

Dumnezeu nu-i niciodată singur ci totdeauna este cu făpturile sale pe care le iubeşte, 
cu sfinţii săi, cu oamenii... Să cuprindem în sufletele noastre şi pe oamenii de lîngă noi. Să 
avem conştiinţa că Dumnezeu ne-a pus între oamenii pe care îi avem în jurul nostru şi să-i 
primim şi în inima noastră şi să-i ducem acolo cu inima noastră cu tot, în faţa lui Dumnezeu. 
Dacă-i aşa atunci într-adevăr mănăstirea este şi poarta cerului, poarta pe unde vine Dumnezeu 
către noi, poarta pe care mergem noi către Dumnezeu, poarta cerului. Poarta cerului o avem 
de fapt în sufletul nostru. Şi este în faţa noastră numai dacă avem smerenie pentru că prin 
smerenie intrăm în cer. Nu ştiu cîţi aţi văzut biserici din Maramureş. Poate că unele sînteţi din 
Maramureş. Bisericile de lemn sînt biserici în care intri aplecat. Trebuie să te apleci cînd intri. 
Nu poţi intra aşa, cu statura ta. Te pleci. Dacă nu te pleci, te loveşti cu capul de pragul de sus. 
Deci eşti obligat, eşti constrîns să te pleci. Am fost acum de curînd la o mănăstire, la Ciucea, 
unde se găseşte o bisericuţă adusă din judeţul Sălaj, adusă acolo şi trebuie să te pleci. Uite aşa 
mă plecam ca să intru în biserică. Poate că e un semn, poate că e o rînduială în acest sens. 
înaintea lui Dumnezeu nu poţi să stai ţeapăn. înaintea lui Dumnezeu trebuie să te pleci: 
„capetele voastre Domnului să le plecaţi". După ce intri pe sub pragul acela lăsat jos 
bineînţeles că te poţi ridica pentru că totuşi după ce te-ai smerit te ridică Dumnezeu. A zis 
Domnul Hristos că cel ce se va smeri va fi înălţat. Te smereşti - Dumnezeu te ridică. Nu te 
smereşti, stai înaintea lui Dumnezeu fără smerenie - nu intri în cerul cel de pe pămînt care 
este Biserica, nu intri pe poarta cerului care este smerenia. Şi cine odată e sigur că e învăluit 



de Dumnezeu şi simte învăluirea lui Dumnezeu, cineva care a intrat în casa lui Dumnezeu, în 
tinda raiului, a intrat pe poarta cerului, sigur este în locul împlinirilor. Nu mai are nimic de 
dorit în lumea aceasta decît să fie cu Dumnezeu, să-i slujească lui Dumnezeu. Cînd m-am 
aşezat eu la mănăstirea de la Sîmbăta, în 1953, m-am gîndit la un singur lucru. Nu m-am 
gîndit că o să-mi dea Dumnezeu una şi alta, că o să fiu răsplătit pentru asta. Ştiţi de ce nu m- 
am gîndit? Pentru că însuşi faptul că eşti într-o mănăstire e o răsplată. Unde poţi să te simţi 
mai bine, călugăr fiind, decît într-o mănăstire? Dacă îţi doreşti altceva decît ceea ce este în 
mănăstire să ştii că nu eşti pe cale bună. Pe cale bună eşti atunci cînd ai intrat în mănăstire şi 
vrei să rămîi acolo înconjurat de oamenii lui Dumnezeu, înconjurat de îngerii lui Dumnezeu, 
„îngerii-mprejuru-mi fă ca să se adune", înconjurat de îngerii pe care-i pomenim noi cînd 
zicem: „ocroteşte-ne pe noi cu sfinţii Tăi îngeri". Mai demult era scris: „îngrădeşte-ne pe noi 
cu sfinţii Tăi îngeri", acuma zicem: „ocroteşte-ne pe noi cu sfinţii Tăi îngeri". E frumos! 

Sau îmi aduc aminte din copilărie că învăţam o rugăciune şi ziceam: „Cruce-n casă, 
cruce-n masă, îngerii pe jur de casă, Dumnezeu cu noi la masă". Aşa trebuie să fie la 
mănăstire: „îngerii pe jur de casă", îngerii în jurul nostru; „Dumnezeu cu noi la masă": linişte 
şi bucurie. Şi stai în faţa lui Dumnezeu şi la masă şi în altă parte şi oriunde pentru că în faţa 
lui Dumnezeu trebuie să stai cu plecare de minte, trebuie să fii preocupat de Dumnezeu şi 
dacă eşti preocupat de Dumnezeu nu-ţi mai trebuie nimic din lumea asta, ai totul în 
mănăstire. Să ştiţi că dacă aş putea, şi mă gîndesc de multe ori la lucrul acesta, dacă aş putea, 
nici zece minute n-aş ieşi din mănăstire. Aşa mi-i de drag mie la mănăstire. Mi-i drag în tinda 
raiului, mi-i drag la poarta cerului, mi-i drag în casa lui Dumnezeu; mi-i drag în locul 
împlinirilor. Nu mai mi-ar mai trebui nimic altceva... Acum bineînţeles că sînt şi lucruri pe 
care nu le poţi avea la mănăstire. De exemplu, dacă-mi trebuie un casetofon trebuie să mi-1 
procur din altă parte. Şi mi-i de mare folos că uite că spui ce spui şi ce spui nu se mai pierde. 
Aşa, din minte, se pierde dar de pe casetă nu se pierde. Şi ai nişte lucruri pe care ţi le dă totuşi 
lumea aceasta binecuvîntată de Dumnezeu, dar alt fel. In ceea ce priveşte liniştea sufletească, 
în bucuria sufletească, ai tot ce-ţi trebuie la mănăstire. Şi atunci ai putea să nu mai ieşi din ea 
nici măcar zece minute. împrejurările în care trăim noi sînt de aşa fel încît ne cheamă. Uite eu 
am venit la Timişoara. N-am venit să mă distrez că n-am de ce să mă distrez. Nici nu m-am 
distrat. Să ştiţi că nu m-am distrat. N-am nevoie de aşa ceva pentru că am în suflet tot ce îmi 
trebuie. Nu-mi trebuie o distracţie. N-am venit să caut oameni pentru că nu-mi ajung oamenii 
de la mănăstire. Nu. Am venit să-i ajut pe oameni, să le las nişte gînduri şi bineînţeles că m- 
am îmbogăţit şi pe mine cu ceea ce am făcut. Tot ce am învăţat pe ceilalţi s-a adăugat şi la 
mine însumi. 

Ziceam că am venit cumva aici şi mi-i drag aici pentru că îmi găsesc cumva anii 
tinereţii. De fapt anii tinereţii nu trebuie să-i caut aici. De ce? Pentru că îi port în mine. 
Fiecare dintre noi se poartă pe sine în el însuşi. Mă port pe mine în mine. Fericitul Augustin 
zicea: „copilul e tatăl omului mare". Cum se poate aşa ceva? Toată lumea ştie că omul mare e 
tatăl copilului. Vine Fericitul Augustin şi parcă-ar vrea să strice rînduielile şi să spună 
altceva. Şi se pare că ar vrea să spună o minciună. Zice: "copilul este tatăl omului mare". Să 
ştiţi că are dreptate Fericitul Augustin. E şi omul mare tatăl copilului, fără îndoială, Fericitul 
Augustin nu zice că nu-i aşa, dar mai zice ceva; „copilul este tatăl omului mare" şi-i adevărat 
şi asta. Cum e adevărat? Ştiţi cum e adevărat? Că întîi eşti copil şi apoi eşti om mare. Nu poţi 
să fi om mare fără să fi copil. Veneau pe la noi pe la mănăstire copii, mai demult, şi-i 
întrebam, dacă mă nimeream, dacă ştiu „Ingerelul". Ziceau: „Eu sînt mic, Tu fă-mă mare, eu 
sînt slab, Tu fă-mă tare", aşa cum zic copiii. Şi ziceam: „Copii, voi ziceţi: Eu sînt mic, Tu fă- 
mă mare. Voi credeţi că am fost şi eu odată mic?" Şi ei ziceau: „Da" „De unde ştiţi voi că am 
fost şi eu mic?". Şi ei spuneau: „Pentru că toţi oamenii întîi sînt mici şi apoi sînt mari". Şi aşa 
este şi are dreptate Fericitul Augustin. Deci noi nu putem scoate nimic din noi, din ceea ce 
am făcut, nimic din ce-am gîndit, nimic din ce-am trăit. Bine, putem uita, să zicem că sînt 



lucruri pe care le uităm şi eu uit, şi mai ales acum, la bătrîneţe, uit mai tare ca la tinereţe. Şi 
nu-i nici un bai că uiţi, dar chiar dacă uităm rămîne ceva în noi. Am plecat de aici de la 
mănăstire, să zicem, şi uit că am fost la mănăstire, uit cu cine am vorbit, uit cu cine m-am 
întîlnit. Dar nu-i totuna că am fost sau că nu am fost. Ceva rămîne în existenţa noastră. Aşa că 
să fim cu grijă pentru că şi de pe urma răutăţilor rămîne ceva în noi, şi de pe urma bunătăţilor 
rămîne ceva în noi. Să căutăm să trăim în aşa fel încît să ne putem bucura de noi înşine, de 
copilăria noastră, de tinereţea noastră, de cealaltă vreme a vieţii noastre şi apoi la bătrîneţe e 
rezumatul vieţii. Cred că aţi băgat de seamă şi dacă n-aţi băgat de seamă sigur vă daţi seama 
acum că cei mai distanţaţi oameni sînt oamenii bătrîni, adică-s depărtaţi unii de alţii. La 
tinereţe, copiii în special se joacă unii cu alţii, sînt apropiaţi unii de alţii, li-i drag unii de alţii, 
în general vorbesc. Că se mai întîmplă şi cîte o excepţie asta-i altceva. După aceea tinerii: 
tinerii simt nevoia unii de alţii, se apropie unii de alţii, se caută unii pe alţii. De ce? Pentru că 
încă nu sînt aşa de alcătuiţi ca să se distanţeze. Totuşi tinerii sînt mai distanţi decît copiii. Şi 
la bătrîneţe... Aici sînt distanţările cele mari, bineînţeles dacă oamenii n-au trăit aşa cum a 
vrut Dumnezeu să trăiască. La bătrîneţe e rezumatul vieţii: cum ţi-ai trăit viaţa - aşa ţi-e 
bătrîneţea. Şi apoi ştiţi ce urmează după bătrîneţe, ştim cu toţii, Dumnezeu să ne ajute ca să 
putem trece din lumea aceasta cu cartea vieţii scrisă numai cu lucruri bune deoarece cartea 
vieţii nu e în afară de noi: o citeşti undeva şi apare undeva în faţa ochilor tăi. Ci cartea vieţii 
eşti tu însuţi. E o vorbă pe la noi prin părţile Făgăraşului: „Te spune faţa cum ţi-i viaţa". Se 
alcătuieşte tot ce facem noi la noi înşine: toate împărtăşirile cu Sfintele Taine, unirile cu 
Domnul Hristos, îl ducem pe Domnul Hristos mai departe, toate Liturghiile la care am luat 
parte, toate slujbele pe care le-am făcut, şi acesta-i avantajul celor de la mănăstire. Toate 
acestea se adaugă la noi şi devin om în noi. Pe o pictură făcută de părintele Arsenie cu 
Judecata de Apoi e scris: „Tu eşti noi". „Tu eşti noi", ca şi cînd ar spune faptele oamenilor: fii 
atent că tu cum eşti acum, să ştii că eşti noi, tu eşti ceea ce ai făcut, tu eşti ceea ce ai gîndit, tu 
eşti ceea ce ai vorbit, tu eşti ceea ce ai simţit, tu eşti ceea ce ai citit. Tu eşti noi. Noi ne-am 
alcătuit în tine. Cartea vieţii tale eşti tu însuţi". 

Să ne pregătim cu toţii o viaţă în aşa fel încît să ne simţim în mănăstire în tinda 
raiului, să ne simţim în mănăstire în casa lui Dumnezeu, să ne simţim în mănăstire la poarta 
cerului, să ne simţim în mănăstire în locul împlinirilor, să nu mai dorim altceva decît să fim 
unde-i binecuvîntarea lui Dumnezeu, unde-i darul lui Dumnezeu, să înmulţim rugăciunile, să 
zicem: „Doamne Iisuse Hristoase, fiul lui Dumnezeu miluieşte-mă pe mine păcătosul!" de 
cîte ori putem. Putem să zicem şi alte rugăciuni. Părintele Sofronie de la Essex din Anglia, 
părintele Sofronie, ucenicul Sfîntului Siluan, i-a învăţat pe cei din obştea lui să zică: 
"Doamne Iisuse Hristoase, Fiul lui Dumnezeu, miluieşte-ne pe noi şi lumea Ta". Putem zice 
şi noi aşa. Putem zice şi: „Doamne Iisuse Hristoase, Fiul lui Dumnezeu, miluieşte-mă pe 
mine, păcătosul!" şi: „Doamne Iisuse Hristoase, Fiul lui Dumnezeu, miluieşte-ne pe noi şi 
lumea Ta". Eu zic mereu şi de la Paşti încoace am alternat într-un fel schimbînd cuvintele 
aşa: 

„Doamne Iisuse Hristoase, Fiul lui Dumnezeu, miluieşte-mă pe mine păcătosul" 

„Doamne Iisuse Hristoase, Fiul lui Dumnezeu, miluieşte-ne pe noi şi lumea Ta" 

„MărireŢie, Doamne, mărire Ţie" 

„Hristos a înviat din morţi, cu moartea pe moarte călcînd şi celor din morminte viaţă 
dăruindu-le" 

Şi mai departe: 

„Doamne Iisuse Hristoase, Fiul lui Dumnezeu, miluieşte-mă pe mine păcătosul". . . 

Vă recomand aceasta pînă la vremea înălţării şi după aceea puteţi să ziceţi şi: „Mărire 
Ţie, Doamne, mărire Ţie", puteţi să ziceţi şi: „Cît de minunate sînt lucrurile Tale Doamne, 
toate cu înţelepciune le-ai făcut", puteţi să ziceţi şi: „Doamne Dumnezeul nostru cît de 



minunat este numele Tău în tot pămîntul". Important este să ne simţim în legătură cu 
Dumnezeu şi să simtă oamenii că noi ne-am întîlnit cu Dumnezeu. 

Dumnezeu să ne ajute! 

Hristos a înviat! 

Consideraţii în legătură cu Isihasmul 

Nădăjduiesc să vă fie de folos ceea ce vă spun pentru că sînt lucruri practice care pot 
fi luate în consideraţie de cei care sînteţi de faţă şi mă gîndesc că aşa cum eu odinioară am 
avut folos din ceea ce am învăţat la tinereţe şi din ceea ce am dus cu mine o viaţă întreagă, de 
la tinereţe pînă la bătrîneţe, pot să fie de folos şi celor care au interes pentru o viaţă 
duhovnicească adevărată. 

Martori ai înălţării Domnului 

Ziua de astăzi este o zi de sărbătoare: este înălţarea Mîntuitorului nostru Iisus Hristos. 
Pomenim ceea ce s-a întîmplat înainte cu aproape 20 de veacuri, pomenim un eveniment la 
care au fost martori puţini dar în care credem toţi şi toţi cei care credem în înălţarea 
Mîntuitorului nostru Iisus Hristos şi o sărbătorim, sîntem martori ai înălţării Mîntuitorului. 

Domnul nostru Iisus Hristos a lăsat ca testament al său, la înălţarea Lui la cer, ca 
ucenicii Lui să-I fie martori. Anume ce-a spus: „îmi veţi fi Mie martori în Ierusalim şi-n toată 
Iudeea şi-n Samaria şi pînă la marginea pămîntului" (F. Ap. 1, 8). Sînt ultimele cuvinte rostite 
de Domnul Iisus Hristos aici pe Pămînt: „îmi veţi fi Mie martori în Ierusalim şi-n toată 
Iudeea şi-n Samaria şi pînă la marginea pămîntului". Cuvintele acestea n-au fost spuse numai 
pentru ucenici, pentru ucenicii de atunci, pentru Apostoli, ci au fost spuse pentru toţi 
credincioşii, şi noi mărturisim credinţa noastră în înălţarea la cer a Mîntuitorului nostru ori de 
cîte ori spunem simbolul credinţei, unde mărturisim: „Şi s-a înălţat la ceruri şi sade de-a 
dreapta Tatălui". Acest cuvînt de mărturisire se întemeiază pe credinţa noastră. Prin el am 
ajuns la credinţa în înălţarea Mîntuitorului şi prin el ne exprimăm această credinţă. în felul 
acesta dăm şi noi mărturie aici unde ne găsim, ca oameni credincioşi, ca oameni cu credinţă 
creştină, dăm mărturie despre înălţarea Domnului nostru Iisus Hristos ca şi cînd şi noi am fost 
acolo, pe Muntele Măslinilor, de unde s-a înălţat Domnul nostru Iisus Hristos. 

De unde ştim că s-a înălţat la cer? Ştim din rînduielile de slujbă ale bisericii noastre. 
Ne-am pomenit cu gîndul acesta. Cînd am început să ne dăm seama de cele ce s-au petrecut 
pentru noi şi pentru a noastră mîntuire, am devenit martori ai acestor evenimente. Nu ştim 
cînd anume - nu ştim noi, cei care ne-am pomenit în această lume într-o atmosferă de credinţă 
- cînd anume am sărbătorit pentru prima dată în mod conştient înălţarea Mîntuitorului la cer, 
cînd am început să credem în aceasta, cînd am început să fim martori ai înălţării. Ceea ce ştim 
sigur este că sîntem martori ai înălţării. Iar mărturia noastră cea mai adevărată o dăm prin 
participarea noastră la slujbele bisericii, în legătură cu evenimentul pe care-1 sărbătorim, cu 
evenimentul înălţării. La slujba pentru sărbătorirea înălţării Mîntuitorului nostru Iisus 
Hristos, stăm în faţa Mîntuitorului care s-a înălţat la cer. 

De altfel, noi totdeauna cînd ne rugăm, totdeauna cînd îl avem în vedere pe Iisus 
Hristos, avem în vedere şi înălţarea Lui la cer, aşa cum îl ştim noi, ca Fiu al lui Dumnezeu 
care s-a făcut om din Preasfînta Fecioară Măria, Dumnezeu adevărat şi om adevărat. Noi, de 
cîte ori ne gîndim la Mîntuitorul nostru Iisus Hristos (cu evlavia cîtă o putem avea în 
rugăciuni, în slujbe, participînd la Sfinta Liturghie). îl avem în vedere pe Domnul Iisus 
Hristos, care a propovăduit aici, pe Pămînt, care s-a răstignit pentru noi în zilele lui Pontiu 
Pilat, care a murit pe cruce, a fost înmormîntat, a înviat a treia zi după Scripturi şi după ce a 
împlinit toate acestea, la 40 de zile după învierea Sa, „S-a înălţat la ceruri şi sade de-a dreapta 



Tatălui, de unde iarăşi va să vină, cu mărire, să judece vii şi morţii, a cărui împărăţie nu va 
avea sfîrşit". 

Aşa credem şi pentru că aşa credem, ne revărsăm sufletul credincios în faţa 
Mîntuitorului nostru Iisus Hristos conduşi de biserica noastră, de rînduielile de slujbă ale 
bisericii noastre şi zicem, conştienţi fiind că sîntem în faţa Mîntuitorului Iisus Hristos: 
„Născutu-Te-ai precum însuţi ai voit, arătatu-Te-ai precum însuţi ai socotit, pătimit-ai cu 
trupul, Dumnezeul nostru; din morţi ai înviat călcînd moartea; înălţatu-Te-ai întru slavă, Cel 
ce toate le-mplineşti, şi ai trimis nouă pe Dumnezeiescul Duh, ca să lăudăm şi să slăvim 
dumnezeirea Ta". Este o alcătuire de la Slujba înălţării Domnului nostru Iisus Hristos, prin 
mijlocirea căreia stăm în faţa Domnului Hristos şi se creează atmosfera aceasta, se ajunge la 
conştiinţa că toate acestea s-au întîmplat pentru noi şi pentru a noastră mîntuire. Deci noi întîi 
de toate zicem: „Născutu-Te-ai precum însuţi ai voit", adică altfel spus, în limbajul nostru de 
astăzi: Te-ai născut Doamne Iisuse Hristoase aşa cum ai binevoit Tu, cum ai vrut Tu, Te-ai 
născut din Preasfinta Fecioară Măria, eşti Dumnezeu adevărat şi om adevărat, Te-ai arătat la 
arătarea Ta, la botezul pe care L-ai primit în Iordan, precum ai socotit. Ai venit în lumea 
acesta ca să pătimeşti pentru noi, pătimit-ai cu trupul, Dumnezeul nostru, Tu care eşti 
Dumnezeu şi om, ai pătimit cu trupul. Pătimit-ai cu trupul Dumnezeul nostru şi ai înviat din 
morţi călcînd moartea. Şi după toate acestea, Te-ai înălţat întru slavă, Cela ce toate le 
împlineşti. Şi ca unul care Te-ai înălţat cu mărire, ne-ai trimis nouă pe Dumnezeiescul Duh. 
De ce? Ca să lăudăm şi să slăvim Dumnezeirea Ta. Noi, din puterea noastră nu putem face 
aceasta fără lumina Duhului Sfînt, fără puterea Duhului Sfînt, fără să fim mişcaţi de Duhul 
Sfînt. Nu putem să înţelegem ceva din măreţia Mîntuitorului, nu putem să aducem laudă şi 
mărire dumnezeirii Lui, decît dacă ne ajută Duhul Său. Toate acestea s-au întîmplat pentru 
noi, toate acestea le preamărim. 

înălţarea este mai presus de fire 

Şi pentru că lucrurile acestea sînt mai presus de înţelegere, mărturisim tot la slujba 
înălţării: „Străină este naşterea Ta". E mai presus de înţelegere, mai presus de ceea ce putem 
noi cugeta şi spune, cum ar zice Sfintul Simion Noul Teolog. Străină este naşterea Ta, nu-i ca 
o naştere obişnuită. Dar şi o naştere obişnuită e o chestiune extraordinară, e ceva ce nu se 
poate spune. Omul e definit de poetul Nechifor Crainic ca neant înflorit în minune, ca o 
minune adevărată şi minunea adevărată se realizează în cele care sînt mamele oamenilor care 
se nasc în această lume. In Maica Domnului bucuriile-s mai presus de obişnuit, deci „străină 
este naşterea Ta" zicem către Domnul Iisus Hristos. 

„Străină învierea Ta". Nimeni nu poate cuprinde măreţiile învierii şi noi mărturisim 
la slujbele noastre că învierea este mai presus de lume: „cea mai presus de lume învierea lui 
Hristos Dumnezeu". Dacă vrei să înţelegi lucrurile acestea cu mintea omului obişnuit, cu 
puterea ei, nu se poate, ci doar prin puterea Duhului Sfînt, numai prin lumina de sus, numai 
prin ajutor de la Dumnezeu. 

„Străină şi înfricoşată este şi dumnezeiască înălţarea Ta". Străină este, adică mai 
presus de înţelegere, mai presus de obişnuit. Şi înfricoşată este. Ce înseamnă înfricoşată? 
înseamnă că-i uimitoare înălţarea la cer a Mîntuitorului Iisus Hristos. Şi dumnezeiască pentru 
că se întîmplă prin puterea lui Dumnezeu şi e mai presus de ceea ce putem înţelege noi cu 
mintea noastră; avem trebuinţă de ajutor de la Dumnezeu ca să trăim o viaţă mai presus de 
fire. 

Cel ce se smereşte se va înălţa 

Am amintit lucrurile acestea şi pentru că se potrivesc cu ziua în care ne găsim, cu 



sărbătoarea pe care am început-o astăzi şi care ţine - nu ca sărbătoare ci ca atmosferă de 
gîndire şi de trăire religioasă - pînă de mîine într-o săptămînă inclusiv, adică vreme de 9 zile. 

Important este pentru noi care-i calea înălţării? Şi calea înălţării o ştim, dacă ne 
gîndim ce a zis Mîntuitorul: „oricine se înalţă pe sine se va smeri iar cel ce se smereşte pe 
sine se va înălţa" (Luci 8, 14). Calea înălţării ar fi în primul rînd smerenia, plecarea cu 
mintea în faţa lui Dumnezeu. Părintele Arsenie Boca - Dumnezeu să-1 odihnească - zicea că 
noi avem mintea care discută cu Dumnezeu în loc să se supună fără discuţie. Plecarea cu 
mintea faţă de Dumnezeu este începutul înălţării sufletului. 

O Sfîntă din biserica apuseană (Sfînta Tereza de Lisieux) zicea că: „Smerenia este 
ascensorul vieţii duhovniceşti", iar cartea scrisă despre viaţa ei (a scris-o fiind călugăriţă şi la 
îndemnul duhovnicului, din ascultare) se numeşte „Istoria unui suflet". Ea spune acolo că 
smerenia este ascensorul vieţii duhovniceşti. Aşa cum într-un bloc unde este ascensor, nu mai 
trebuie să mergi din treaptă în treaptă, ci te aşezi în ascensor şi ajungi pînă unde merge 
ascensorul, aşa este şi cu smerenia, te înalţă. Numai că smerenia are două chipuri şi anume: 

1. Există o smerenie în care omul îşi recunoaşte păcatele, smerenie a conştiinţei 
păcătoşeniei, smerenie pe care a avut-o vameşul (din pilda cu vameşul şi fariseul) care-şi 
bătea pieptul şi zicea: „Dumnezeule, fii milostiv mie, păcătosul" (Luc. 18, 13) şi numai atît se 
gîndea, asta i-a fost toată rugăciunea. Şi Dumnezeu i-a primit rugăciunea şi s-a întors mai 
îndreptat la casa sa decît fariseul care se lăuda în rugăciunea lui. 

2. Adevărata smerenie este însă atunci cînd ajungem la smerenia Sfintului Ioan 
Botezătorul, care zicea despre Domnul Hristos: „Acela trebuie să crească, iar eu să mă 
micşorez" (In. 3, 30) şi la smerenia Maicii Domnului care a zis: „că a căutat spre smerenia 
roabei sale", iar în faţa îngerului binevestitor a zis: „Iată roaba Domnului. Fie mie după 
cuvîntul tău!,, (Le. 1, 38). Iar această smerenie este rezultatul virtuţilor. Sfîntul Isac Şirul 
spune că „cine n-a trecut prin conacele tuturor virtuţilor, încă n-a ajuns la smerenie". 

Altă cale a înălţării noastre: 
învingerea păcatelor şi realizarea virtuţilor 

Mai este o cale pe care ne-o arată Sfîntul Apostol Pavel în Epistola către Coloseni, 
Cap. 3 - citiţi-1, recitiţi-1, buchisiţi-1. „Dacă aţi înviat împreună cu Hristos, căutaţi cele de sus, 
unde se află Hristos, şezînd de-a dreapta lui Dumnezeu; cugetaţi cele de sus, nu cele de pe 
pămînt; căci voi aţi murit şi viaţa voastră este ascunsă cu Hristos întru Dumnezeu, iar cînd 
Hristos, care este viaţa voastră, Se va arăta, atunci voi, împreună cu El, vă veţi arăta întru 
slavă". Şi acum este nevoie de atenţie: „De aceea, omorîţi mădularele voastre cele pămînteşti: 
desfrînarea, necurăţia, patima, pofta rea şi zgîrcenia, care este închinare la idoli, pentru care 
vine mînia lui Dumnezeu peste fii neascultării". Deci e vorba de cinci păcate mari: desfrîul 
(de orice fel ar fi), necurăţia, patima, pofta rea şi zgîrcenia. 

Tot Sfîntul Apostol zice: „Lepădaţi şi voi toate acestea: mînia, iuţimea, răutatea, 
dezbinarea, cuvîntul de ruşine din gura voastră", deci încă cinci. Aşa ceva nu trebuie să fie în 
viaţă, în fiinţa unui credincios. Şi încă ceva: „nu vă minţiţi unul pe altul, pentru că v-aţi 
lepădat de omul cel vechi ... şi v-aţi îmbrăcat în omul cel nou". Deci încă un păcat, al XI- lea, 
deocamdată. Atîtea a pomenit Sfîntul Apostol Pavel în Epistola către Coloseni. Sînt şi altele, 
în care zice (Sfîntul Apostol Pavel) că dacă omul are păcatele acelea nu poate intra în 
împărăţia lui Dumnezeu (citiţi I Corinteni 6, 9-11). 

Sfîntul Apostol Pavel nu se opreşte aici ci mai adaugă cîte ceva din pozitivismul vieţii 
creştine şi spune: „Imbrăcaţi-vă ca aleşi ai lui Dumnezeu, sfinţi şi preaiubiţi". Cu ce? Spune 
el cu ce: „Cu milostivirile îndurării, cu bunătate, cu smerenie, cu blîndeţe, cu îndelungă 
răbdare, îngăduiţi-vă unii pe alţii şi iertînd unii altora, dacă are cineva vreo plîngere împotriva 
cuiva; după cum şi Hristos v-a iertat vouă, aşa să iertaţi şi voi. Iar peste toate acestea, 



îmbrăcaţi-vă întru dragoste, care este legătura desăvîrşirii. Şi pacea lui Hristos, întru care aţi 
fost chemaţi, ca să fiţi un singur trup, să stăpînească în inimile voastre". 

Vîrful la care trebuie să ajungem, înălţimea pe care trebuie s-o atingem este deci 
pacea lui Hristos care covîrşeşte toată mintea, care stăpîneşte în inimile noastre şi la care nu 
se poate ajunge dacă nu înlăturăm cele 1 1 păcate pe care le-am amintit, şi dacă nu realizăm 
virtuţile pe care le-am pomenit, adică milostivirile îndurării, bunătatea, smerenia, blîndeţea, 
răbdarea, iertarea şi iubirea. Sînt şapte. Nu ştiu dacă Sfîntul Apostol Pavel cînd a scris s-a 
gîndit dacă să fie şapte sau opt. Atîtea au rămas scrise în Epistola către Coloseni. Vă atrag 
atenţia asupra acestui capitol şi vă rog să-1 aveţi în vedere ca să ştiţi care-i calea înălţării 
noastre. 

Pacea sufletului (isihia) este nepătimirea 

Am făcut acest ocoliş mare ca să încep acum să vă vorbesc despre ISIHASM. Să ştiţi 
că l-am făcut de bună voie şi nesilit de nimeni. Aşa am crezut că-i bine, pentru că este 
sărbătoarea înălţării, dar şi pentru că isihasmul asta o urmăreşte: să-1 ajute pe om să se 
schimbe, să se facă din rău bun, să aducă ajutorul lui Dumnezeu în sufletul credincioşilor. Să 
ştiţi că n-am de gînd să vă prezint isihasmul în toată întinderea lui şi în toate aspectele lui. E 
vorba de o asociaţie pentru isihasm, dar ca să fie posibilă o asemenea asociaţie, noi trebuie să 
ştim ce este isihasmul. Isihasmul, am putea zice că este un curent de idei, este o angajare 
pentru mulţi, cît mai mulţi, într-o lucrare anume, de îmbunătăţire sufletească, dar am putea 
zice tot aşa de bine că isihasmul este un chip de angajare pentru îmbunătăţirea sufletească. 

Este vorba deci de consideraţii în legătură cu isihasmul. De unde vine cuvîntul 
isihasm? Vine de la cuvîntul isihie (prin părţile noastre, în Drăguş, am aflat că sînt oameni pe 
care-i cheamă Isihie, un nume de mai demult). Isihie, în greacă înseamnă linişte, deci 
isihasmul este ceva care duce la linişte. Cînd poţi ajunge la linişte? Sfîntul Marcu Ascetul, în 
Filocalie are cuvîntul că „pacea sufletului este nepătimirea", deci cînd ai ajuns la nepătimire, 
să nu mai fii stăpînit de rele, de patimi (acestea din urmă fiind deprinderi în rău). Anul trecut 
v-am vorbit aici despre pricinile patimilor şi despre mijloacele de despătimire, pe care dacă 
vrei să te angajezi într-o viaţă superioară, trebuie să le ştii, să le ai în vedere, să te conduci 
după ele. Cînd e vorba de îmbunătăţire sufletească, asta nu se aşteaptă, se şi lucrează pentru 
ea, ori ca să lucrezi pentru ea trebuie să ştii nişte lucruri pe care, dacă le ştii trebuie să le şi 
pui în practică. 

Ce trebuie să ştim despre isihasm? Cum poate cineva să ajungă la ISIHIE, nu numai 
după nume ci după realitatea vieţii. Cum poate ajunge cineva la liniştire? Ajunge la liniştire 
atunci cînd îşi linişteşte răutăţile, cînd nu mai este rău, cînd a scos din suflet răutatea şi cînd a 
întemeiat în suflet bunătatea. Poate v-aţi oprit vreodată cu gîndul la psalmul 33, unde se 
prezintă un program de viata şi anume, zice psalmistul: „Veniţi fiilor, ascultaţi-mă pe mine, 
frica Domnului vă voi învăţa pe voi! De vrea omul să trăiască şi să vadă zile bune, să-şi 
oprească limba de la rău şi buzele sale de la minciună, să se ferească de rău şi să facă binele, 
să caute pacea şi s-o urmeze". Acesta este un program de viaţă. Cum putem noi să ne facem 
rînduiala în viaţă? Ştiţi cum? Doar dacă ne facem rînduială în adîncul sufletului nostru, în 
mintea noastră. Fără rînduiala din minte nu-ţi poţi face rînduială în viaţă. Unii oameni, cînd 
au spus un cuvînt nepotrivit au o vorbă românească: „M-a luat gura pe dinainte". Se poate aşa 
ceva? Nu. E un cuvînt care nu are justificare în punct de vedere al vieţii duhovniceşti. Nu te 
ia niciodată gura pe dinainte, nu ajungi niciodată să spui un cuvînt nepotrivit dacă nu-1 ai în 
tine. Ori, ca să îţi faci rînduială în viaţă trebuie să-ţi faci şi în minte, să scoţi din minte 
gîndurile rele, gîndurile fiind rădăcina tuturor celor rele şi tuturor celor bune. 

Omul este o fiinţă gînditoare: e un dar de la Dumnezeu să gîndim. Prin aceasta ne 
deosebim de animale, că noi gîndim şi că viaţa noastră este întemeiată pe gîndire. Cuvîntarea 



mea e întemeiată pe gîndire, pe ceea ce port în suflet. Cuvintele mele ajung în mintea celor 
care mă ascultaţi, ca gînduri se întemeiază şi apoi devin pricini ale cuvintelor şi pricini ale 
faptelor. De aceea grija noastră cea mai de căpetenie, cînd e vorba să devenim buni este întîi 
să nu mai fim răi. Şi dacă nu mai sîntem răi, am ajuns la nerăutate. Acesta este pragul spre 
bunătate. întîi trebuie să scăpăm de răul din noi, să scoatem din noi tot ce e rău. Bineînţeles, 
aceasta se face cu ajutorul lui Dumnezeu, nu numai cu puterea omului. Dar cum se poate 
realiza lucrul acesta? Să avem în vedere gîndurile noastre şi să le selectăm: pe cele bune să le 
primim şi să le ţinem, iar pe cele rele să le ocolim. Cum anume? 

Părinţii cei duhovniceşti, mai ales cei trezvitori, care au avut în vedere trezvia, adică 
luarea aminte, de la care avem scrieri în volumul 4 din Filocalie (Isihie Sinaitul şi Filotei 
Sinaitul, în special), apoi în volumul 7 (Sfîntul Grigorie Palama) şi volumul 8 (Sfinţii Ignatie 
şi Calist), s-au ocupat de metoda aceasta de îmbunătăţire sufletească prin înlăturarea 
gîndurilor rele şi prin încurajarea gîndurilor bune. Metoda este o metodă de angajare în 
rugăciune, de raportare la Dumnezeu. 

Isihasmul este angajare în 
Rugăciunea de toată vremea 

Sfîntul Marcu Ascetul, în Filocalie, ne spune: „Cînd îţi aduci aminte de Dumnezeu 
înmulţeşte rugăciunea, pentru ca atunci cînd II vei uita, Domnul să-ţi aducă aminte de tine". 

Sfîntul Marcu Ascetul are în vedere raportarea omului la Dumnezeu cu evlavie, prin 
rugăciune. Un cuvînt asemănător îl găsim circulînd la Sfîntul Munte, în Grecia, unde părinţii 
zic aşa: „La Dumnezeu să te gîndeşti ca la Dumnezeu nu ca la om şi să-1 respiri pe Dumnezeu 
în toată vremea". Ce înseamnă asta? înseamnă că cine crede în Dumnezeu nu poate neglija pe 
Dumnezeu şi trebuie să se raporteze la El cu evlavie, iar rodul evlaviei, rodul credinţei, rodul 
luării aminte la Dumnezeu este rugăciunea. 

Părinţii cei duhovniceşti au rînduit o angajare în rugăciune printr-o rugăciune, prin 
rugăciunea de toată vremea, pe care părintele Arsenie Boca o numea „Rugăciunea cu care se 
mîntuiesc călugării". Să ştiţi că Filocalia a fost scrisă de călugări şi a fost scrisă pentru 
călugări, dar au folos din ea toţi cei care o folosesc. Este o rînduială la călugărie, cînd se face 
cineva călugăr şi primeşte hainele cu care e îmbrăcat, care sînt haine date atunci, la călugărie: 
întîi primeşte „haina veseliei". Să ştiţi că un călugăr trebuie să fie un om vesel, dacă nu-i 
vesel, nu-i călugăr. Deşi, se zice despre călugăr că îmbracă chipul cel de plîngere. Poate să şi 
plîngă dacă-i vine, dar cel mai bine e să fie bucuros că aşa vrea Domnul Hristos, să fim toţi 
bucuroşi. De aceea prima haină pe care o primeşte călugărul este una albă, cu care nu umblă 
decît în zilele acelea imediat după călugărie şi se numeşte haina veseliei. Fondul trebuie să fie 
veselia. Tot atunci mai primeşte un obiect numit: „metanii" şi cînd i se dau metaniile, 
adresîndu-se celor care sînt de faţă, slujitorul slujbei de la călugărie spune aşa: „Fratele nostru 
[se spune numele lui] primeşte sabia duhului, care este cuvîntul lui Dumnezeu, spre 
rugăciunea din tot ceasul către Hristos". I se adresează apoi celui care se face călugăr şi zice: 
„Că eşti dator în toată vremea să ai în minte, în inimă, în cuget şi în gura ta, numele 
Domnului Iisus şi să zici: „Doamne Iisuse Hristoase, Fiul lui Dumnezeu, miluieşte-mă pe 
mine păcătosul". 

Era la noi la mănăstire, la Sîmbăta, un părinte venit (de canon) iar cînd îi spuneam 
ceva din Pateric şi Filocalie, zicea: „Lasă-mă pe mine cu d-astea care-s pentru dumneata, căci 
dumneata eşti călugăr". Isihasmul este al călugărilor, nu al mirenilor. Poate să fie cineva 
mirean isihast, dar în primul rînd un călugăr trebuie să fie isihast, prin rostul lui, prin faptul 
că-i dator să vorba să zică în toată vremea: „Doamne Iisuse Hristoase, Fiul lui Dumnezeu, 
miluieşte-mă pe mine păcătosul". Şi să ştiţi că aceasta este temeiul isihasmului. Prin faptul că 



se ţin nişte conferinţe sau colectări de ajutoare, acestea sînt lucruri care nu ţin de isihasmul 
propriu-zis. Isihasmul este angajarea în rugăciunea de toată vremea. 

Eu ştiu de rugăciunea aceasta din 1942. Prin ce împrejurare? In 1942, la sfirşitul lui 
august, aveam 13 ani şi jumătate. Eu sînt născut în 1929, într-un sat de lîngă Sibiu, numit 
Topîrcea, într-o familie de oameni modeşti, ţărani, oameni fără pretenţii, dar de treabă. 
Dumnezeu să-i odihnească. Sînt cel mai mare din cei patru fraţi şi am venit pe lume cu 
ştirbiri, aşa a vrut Dumnezeu. M-am pomenit în lumea asta cu ştirbirea pe care am dus-o toată 
viaţa, cu mulţumire şi cu bucurie. Fiind în această situaţie am fost mai disponibil pentru 
gînduri, pentru idei, pentru preocupări interioare. Aflasem că la Mănăstirea Sîmbăta era un 
părinte, de pe atunci cu nume mare, cu viaţă deosebită, pe nume Arsenie Boca şi mă gîndeam 
că poate ar fi bine să-1 cunosc, că ce-ar fi să mă fac călugăr, ş.a.m.d. Era un preot la noi, 
părintele Ioan Opriş, care mi-a atras atenţia asupra acestui fapt; i-am scris o scrisoare 
părintelui Arsenie Boca, iar acesta mi-a răspuns, printr-un diacon de la mănăstire, atrăgîndu- 
mi atenţia asupra acestei rugăciuni, fără amănunte, doar atîta, să o zic. La sfirşitul lunii 
august, ajungînd la mănăstire cu gîndul să mă fac călugăr, să stau o vreme acolo, m-am 
întîlnit cu părintele Arsenie Boca şi acesta m-a primit, m-a luat la spovedit şi am aflat de la 
părintele cîte ceva despre rugăciune. Nu teorie. Puteţi citi toate cărţile din lumea asta despre 
rugăciune, mai mult decît faptul de a te angaja nu-i nimic. Doar faptul acesta, de a face 
rugăciunea. Cînd te faci călugăr şi ţi se spune că eşti dator să ai în toată vremea în minte, în 
inimă, în cuget şi în gura ta numele Domnului Iisus Hristos şi să zici rugăciunea, cînd îţi 
spune aceasta nu o spune ca o teorie, adică: fii atent, că vezi, că nu ştiu ce. Nu. Ci eşti dator 
să faci lucrul acesta. 

Despre metoda isihastă 

Eu am ştiut acestea cu 1 1 ani înainte de călugărie, de la părintele Arsenie Boca, care 
mi-a zis aşa: "Să zici rugăciunea „Doamne Iisuse Hristoase, Fiul lui Dumnezeu, miluieşte-mă 
pe mine păcătosul" cu gîndul nu cu cuvîntul vorbit, deşi cuvîntul vorbit are importanţa lui, că 
eu dacă numai m-aş gîndi la ce vă spun acum, ar însemna să nu ştiţi nimic din ceea ce 
gîndesc. Deci cuvîntul vorbit are importanţă atunci cînd e vorba de relaţiile dintre oameni şi 
cînd e vorba să scrii; cînd scrii, e ca şi cuvîntul vorbit, cu deosebire că cuvîntul vorbit se 
adresează urechii iar cuvîntul scris se adresează văzului. Dar şi gîndirea noastră, pînă la urmă, 
tot pe cuvinte se bazează. Prin urmare, părintele Arsenie Boca mi-a atras atenţia: „Să începi 
cu cuvîntul gîndit, pentru că rădăcina e gîndul, în gînd trebuie să-ţi faci rînduială". După 
aceea vine cuvîntul. Cuvîntul vorbit are importanţă atunci cînd ne aflăm într-o colectivitate, 
cînd sîntem la slujbă, cînd avem în vedere slujba, rînduielile liturgice, cînd spunem ceva 
pentru cei care aud şi cînd cei care aud spun ceva către noi. De exemplu răspunsurile de la 
slujbă: „Harul Domnului nostru Iisus Hristos şi dragostea lui Dumnezeu Tatăl şi împărtăşirea 
Sfîntului Duh să fie cu voi, cu toţi" e un cuvînt al preotului, un cuvînt de binecuvîntare pe 
care-1 spune cu glas tare iar cei care ascultă zic: „Şi cu duhul tău", adică nu numai cu noi, ci 
şi cu tine. E o solidaritate, o întrepătrundere, între liturgisitor şi cei care liturgisesc împreună 
cu el, la măsurile lor. 

Părintele zicea apoi, că rugăciunea aceasta, făcută la nivelul gîndului să o lipesc de 
respiraţie: 

Intre o respiraţie şi altă respiraţie (cînd nici nu inspir, nici nu expir) se zice 
„Doamne...", 

- Apoi, inspirînd se zice: „Iisuse Hristoase, Fiul lui Dumnezeu...", 
Şi apoi, expirînd se zice: „miluieşte-mă pe mine păcătosul". 

Să ştiţi că mai mult nu mi-a zis. Cu asta am plecat eu din faţa părintelui, cu gîndul să 
fac şi eu aşa. Bineînţeles că n-am făcut şi n-am făcut după o rînduială şi mai ales nu am făcut 



cu statornicie, adică într-o vreme anume. De cîte ori mi-am adus aminte am zis dar n-am avut 
o vreme anume. Acum eu le spun la oameni că este bine să aibă o vreme anume cînd să spună 
numai rugăciunea, pe lingă faptul că zic această rugăciune şi cînd îşi aduc aminte. Să-şi facă 
o vreme în fiecare zi, un sfert sau o jumătate de oră, să zică continuu rugăciunea, dacă se 
poate lipită de respiraţie. Nu trebuie neapărat lipită de respiraţie, pentru că Dumnezeu nu se 
descoperă tehnicii, adică ai o tehnică şi Dumnezeu te vede că foloseşti tehnica respectivă şi 
gata, apare Dumnezeu în existenţa sau conştiinţa ta. Nu-i aşa. Dumnezeu se descoperă doar 
celor cu inima curată. "Fericiţi cei curaţi cu inima, că aceeia vor vedea pe Dumnezeu" (Mat. 
5, 8). Vine cîteodată vreun beţiv sau fumător şi zice că 1-a văzut pe Domnul Iisus Hristos, sau 
cîte o femeie cu păcate mari şi zice că a visat-o pe Maica Domnului. Nu se poate. De visat a 
visat, dar nu pe Maica Domnului ci nişte imagini din cugetul ei, dintr-o icoană. 

Să fim cu gînd bun. Dumnezeu se descoperă nu tehnicii, nu faptului că faci 
închinăciuni sau că stai în genunchi sau în picioare, nu faptului că pui degetul într-un loc pe 
inimă şi priveşti spre inimă. Astea sînt numai nişte lucruri prin care se angajează omul simplu 
ca să se poată concentra mai bine. Dar în realitate, lucrurile astea n-au nici o valoare pentru 
viaţa lăuntrică, pentru viaţa sufletească, interioară. Important este să iei aminte la gînduri, 
important este să te simţi în legătură cu Domnul Hristos, să ştii că mîntuirea vine prin 
Mîntuitor, nu de la tine, să ocoleşti gîndurile cele rele prin aşezarea aceasta de rugăciune, 
prin deprinderea aceasta de rugăciune. 

Rugăciunea isihastă ne descoperă mizeria 
din suflet dar ne aduce şi o bucurie mare 

Să vă spun ce s-a întîmplat cu mine (că ce ştiu eu ce se întîmplă cu alţii?): părintele 
Arsenie Boca nu mi-a spus să mă consult cu cineva, poate pentru că şi-a dat seama că nici nu 
am cu cine să mă consult într-o chestiune de felul acesta. Eu urma să fac o şcoală în 
Timişoara iar un om care să-mi spună ceva despre rugăciunea aceasta lăuntrică, despre 
angajarea în rugăciune, despre metoda de îmbunătăţire, nu aveam unde să găsesc. La drept 
vorbind, nici n-am căutat. Insă eu acum îi previn pe cei cărora le dau în grijă să zică 
rugăciunea, că cel dintîi lucru ce se întîmplă cu un om care începe să se ocupe de sufletul său 
este că îşi descoperă mizeria din suflet. Fiecare dintre noi avem o mizerie în sufletul nostru, 
cel puţin într-o anumită perioadă a vieţii noastre, de exemplu în vremea copilăriei, a tinereţii. 
In copilărie, dacă ne ocupăm de noi înşine avem rezultatul acesta al întîlnirii cu noi înşine, cu 
partea negativă, rea, a sufletului. Copilul este oglinda părinţilor, care sigur au avut şi ei, şi 
bune şi rele, amestecate. Aşa cum există asemănare între părinţi şi copii, între bunici şi 
nepoţi, din punct de vedere fizic şi fiziologic, există tot aşa o asemănare din punct de vedere 
sufletesc. Odată m-am întîlnit cu cineva la Ocna Sibiului, care m-a luat cu căruţa să mă ducă 
la părinţii mei acasă. Acela mi-a spus că el are „inimă bună ca tatăl lui şi gură rea ca mama 
sa". Deci şi-a dat seama că el este o sinteză chiar dacă nu mi-a spus: „Părinte eu sînt o sinteză 
a lui tata şi mama". 

Să ştiţi că asta este ceea ce întîlnim noi, ceea ce realizăm noi din punct de vedere 
sufletesc, atunci cînd ne ocupăm de noi înşine. Se dezlănţuiesc nişte furtuni de gînd, care nu 
se întîmplă decît atunci cînd scormoneşti la ele. Dacă nu scormoneşti, la ele nu ajungi. Să ştiţi 
că există în fiecare şi posibilitatea aceasta de furtuni de gînd şi de aceea omul se şi sperie de 
gîndurile care îi vin şi se lasă de rugăciune. Eu nu n-am speriat de furtuni de gînd. Nu pentru 
ca n-am avut mizerie în suflet. Am avut. Dar nu m-am speriat pentru că n-am pus niciodată 
aceasta în legătură cu rugăciunea, ca să zic că, uite, dacă nu m-aş ruga, n-aş mai avea situaţii 
din astea, şi hai să nu mă mai rog. M-am rugat în continuare şi aşa mi s-a limpezit sufletul, cu 
vremea. Acesta este primul rezultat din preocuparea aceasta lăuntrică: că te cunoşti pe tine 
însuţi, că-ţi cunoşti partea negativă, mizeria din suflet, şi că te poţi lupta cu gîndurile care vor 



să se înstăpînească în tine. Să ştiţi că lupta aceasta de gînd este o chestiune esenţială şi în 
isihasm şi în viaţa creştină în general. Fără angajarea aceasta nu există îmbunătăţire reală. 
Pînă la urmă Dumnezeu ne ajută şi ne limpezeşte, pentru că noi ţinem seama de Dumnezeu. 

Şi un alt rezultat pe care l-am avut a fost o bucurie atît de mare că n-o pot spune. 
Cîteodată mă gîndeam că oare n-o să mi se întîmple ceva? Că n-o să mor de bucurie, de cîtă 
bucurie aveam din rugăciune? 

Isihasmul nu-i o profesiune ci un însoţitor 

Dar să ştiţi că eu n-am căutat prin rugăciune decît rugăciunea însăşi (angajarea 
aceasta) şi celelalte au venit de la sine. Deci greşesc aceia care spun că se apucă să zică 
„Doamne Iisuse" întins şi apoi ajunge să facă minuni, sau să ştie lucruri pe care nu le mai ştie 
nimeni. 

Rugăciunea se face pentru rugăciunea însăşi, pentru mila lui Dumnezeu, pentru a 
cîştiga mila lui Dumnezeu. Dumnezeu ne miluieşte dintr-o dată ca şi pe fiul risipitor atunci 
cînd s-a întors acasă. Tatăl a alergat în faţa lui şi 1-a primit cu bucurie şi a căzut pe grumazul 
lui şi 1-a sărutat, iar el a început să zică: „Tată, am greşit la cer şi înaintea ta, nu sînt vrednic 
să mă numesc fiul tău". El voia să zică şi mai departe: „Primeşte-mă ca pe unul din argaţii 
tăi" dar n-a mai putut să zică căci tatăl său 1-a primit dintr-o dată şi nu i-a zis: „Zi de vreo sută 
de mii de ori aşa c-apoi te iert". Nu. L-a iertat dintr-o dată. Şi noi credem în mila lui 
Dumnezeu. 

Rugăciunea isihastă este o metoda de cercetare de noi înşine, o metodă de angajare 
în legătură cu Dumnezeu, o metodă în care ţinem seama de Dumnezeu. Iar Dumnezeu ne dă 
ce ştie El că ne trebuie. Ne lasă să fim copleşiţi de gîndurile cele rele ca să ne dăm seama din 
ce mizerie ne scoate sau ne dă bucurie, pe care nu trebuie să o căutăm dar pe care oricum o 
avem. Un creştin adevărat e un om al bucuriei şi toată rînduiala de slujbă e o rînduială de 
mîntuire, e rînduiala de liniştire sufletească. 

Cînd m-am dus la teologie am aflat că mai ştiu şi alţii de rugăciunea aceasta şi cînd 
le-am spus eu ce ştiu şi ce fac, mi-au zis: „Măi frate, păi stai, că pentru asta trebuie să ai 
duhovnic! Nu-i voie să faci lucruri din astea, că poţi ajunge la rătăcire". Eu le-am spus: „Păi 
dacă-i aşa, părintele Arsenie Boca n-a ştiut să-mi spună, să mă prevină!?" Ori înseamnă că 
totuşi lucrul cel mai de căpetenie este angajarea în rugăciune. Faptul că ai sau că nu ai 
duhovnic nu este principal căci rugăciunea este o angajare în credinţă. Cîţi oameni au 
duhovnic care să aibă o experienţă în isihasm? Cîţi sînt? Unde? Aş vrea să-i ştiu şi eu. Apoi 
fiecare are gîndurile şi metodele lui. Fiecare ceea ce face aia şi socoteşte că este lucrul cel 
mai temeinic. 

Eu n-am făcut performanţă în nici o privinţă. M-am gîndit întotdeauna că viaţa 
trebuie să se desfăşoare cum se desfăşoară viaţa în natură. Observi că florile sau copii din 
jurul nostru cresc dar nu vezi cum cresc, toate astea se fac fără zgomot ştiut de noi. Să fac o 
paranteză, un ocoliş aici. Am întîlnit doi oameni care făceau dializă şi fiecare mi-a dat 
posibilitatea să ascult ce se petrece în corpul lui. Acolo, la mînă, unde se pun aparatele, prin 
care trecea apoi tot sîngele, vreme de patru ceasuri şi îi curăţa tot sîngele. Am avut 
posibilitatea să aud zgomotul, care se aude ca un rîu. Deci zgomotul poate să existe dar nu-1 
ştim noi. Totul se face fără salturi, fără zgomot. Vreau să spun că aşa trebuie să se întîmple şi 
în viaţa duhovnicească: te angajezi la o lucrare pe care ştii că o binecuvîntează Dumnezeu şi 
o faci, dar nu în loc de altceva. Adică, dacă un student aude de isihasm şi de rugăciunea de 
toată vremea şi se lasă de studii, învaţă puţin, numai să zică „Doamne Iisuse", nu-i corect. 
Noi trebuie să ne vedem de viaţă şi de familie, trebuie să vedem de tot ce avem de făcut, dar 
toate acestea în atmosferă de rugăciune. Fără atmosfera de rugăciune nu realizăm nici 
isihasm, nici altceva. încă o dată vă spun: isihasmul e pentru călugări. Folos pot avea toţi cei 



care se angajează la metoda isihastă. Toţi. Nu există aici un om care să nu poată avea folos 
din asta, dacă e sincer, pentru că noi îl căutăm pe Dumnezeu, pentru că noi cerem ajutorul lui 
Dumnezeu şi nu se poate să nu ne dea Dumnezeu ajutor, cum ştie El, pentru că noi nu cerem 
lui Dumnezeu un fel de ajutor anume. Ştim un singur lucru foarte important şi anume că prin 
metoda aceasta de angajare ni se limpezeşte mintea, ajungem la liniştea sufletească, ajungem 
să facem faţă uşor tuturor greutăţilor din lumea aceasta, cîte ne vin în faţă. 

Am zis că sînt cei ce se ocupă de o anumită metodă şi spun: gata, asta-i totul. Să ştiţi 
că nu-i totul isihasmul, nu-i totul metoda aceasta. Totul este ceea ce ne spune biserica: „Pe 
noi înşine şi unii pe alţii şi toată viaţa noastră lui Hristos Dumnezeu să o dăm". Şi viaţa, oricît 
e rugăciunea de importantă, nu cuprinde numai rugăciunea. Nici pustnicii nu cred că se pot 
ruga într-una, dar pot să facă din viaţa lor o slujbă adusă lui Dumnezeu, o rugăciune. Deci eu 
sînt pentru rugăciunea liturgică, sînt pentru slujbele bisericii, pentru că ele, slujbele, ne 
conduc, ne pun în faţa lui Dumnezeu, ne dau posibilitatea de verificare. Şi apoi să ne ajutăm 
cu rugăciunea, hai să nu zic de toată vremea ci de cîtă vreme putem noi să facem asta. 

Viitorul ţării stă în mîinile părinţilor 

Să învăţăm noi rugăciunea aceasta, să îi învăţăm şi pe alţii, să învăţăm copiii din 
copilărie încă să zică „Doamne Iisuse". Dar dacă îi învăţăm să zică rugăciunea iar pe de altă 
parte le ţinem televizorul deschis ca să vadă spurcăciunile care se dau acolo, apoi degeaba zic 
'Doamne Iisuse". Fiţi atenţi! De noi depinde viitorul ţării noastre nu numai cum se zice, că de 
tineret. Depinde şi de tineret dar şi de bătrîni, de felul cum îi dirijează şi cum îi îndrumă pe 
tineri. 

Pe copil să-1 ţii în frîne 

De vrei om la toţi să placă. 

Nu-1 lăsa orice să-ngîne, 

Nu-1 lăsa orice să facă, 

Nu-1 lăsa după dorirea-i 

Unde vrea el să se ducă. 

Din acelaşi lemn se scoate 

Şi icoană şi măciucă, 
zice Vasile Militam, şi are dreptate. 

M-a întrebat cineva acuma, de curînd, cum lucrează diavolul în viaţa oamenilor. 
Foarte simplu şi uşor. Iţi dă nişte gînduri pe care zici tu că sînt bune şi le împlineşti ca bune. 
De pildă: „Lasă-1 să se distreze că doar e tînăr, că dacă nu se distrează acum la tinereţe, cînd 
să se mai distreze". Dar dacă omul ştie ce are de făcut, ştie de Dumnezeu şi de Maica 
Domnului, dacă ştie de biserică şi de sfinţii lui Dumnezeu, de tainele bisericii, de post şi de 
tot ce este bun şi frumos, nu se poate să nu aibă o viaţă binecuvîntată de Dumnezeu. Şi să ştiţi 
că ultimul lucru pe care 1-a făcut Domnul Hristos a fost binecuvîntarea cu care s-a înălţat la 
cer. S-a înălţat binecuvîntîndu-i pe ucenici. Ucenicii s-au închinat Domnului, s-au întors în 
Ierusalim cu bucurie mare şi erau întotdeauna în templu, lăudînd şi binecuvîntînd pe 
Dumnezeu. Un lucru la care aş vrea să vă gîndiţi şi să-1 aveţi în vedere, este că bucurie mare 
au şi aceia care nu se distrează, care nu se duc la discotecă. Au bucurie mai mare decît cei 
care n-au ţinut seamă de Dumnezeu şi au ajuns la atîtea încurcături, lucruri rele, necazuri şi 
asupriri de gînd. 

Concluzii 

Lucrul cel mai important este să îi slujim lui Dumnezeu în toată viaţa noastră, să ne 
ajutăm cu rugăciunea „Doamne Iisuse Hristoase, Fiul lui Dumnezeu, miluieşte-mă pe mine, 



păcătosul", în mod liber şi normal. Trebuie să ai o viaţă normală dar direcţionată către 
Dumnezeu. Nu trebuie să lipiţi neapărat rugăciunea de respiraţie, iar dacă o lipiţi să nu faceţi 
eforturi în privinţa aceasta pentru că aceasta nu e esenţial. Să ştiţi că eu nu am de gînd să fac 
performanţe ci doar să mă folosesc de tot ce-mi pune la dispoziţie biserica, de Sfinta 
Liturghie, de slujbele celelalte la care particip, zic „Doamne Iisuse" cînd îmi aduc aminte şi 
cît pot să zic, dar sînt sigur că atunci cînd mă voi întîlni cu Dumnezeu, El nu îmi va spune că 
eu am putut să zic de un milion de ori rugăciunea şi n-am zis. Insă eu o să zic către 
Dumnezeu aşa: „Doamne Iisuse Hristoase. Fiul lui Dumnezeu, miluieşte-mă pe mine, 
păcătosul " şi „Slavă Ţie, Doamne, Slavă Ţie". 

Despre iubire şi despre porunca iubirii 
Cea dintîi poruncă 

Mi-am propus să vă vorbesc cîte ceva despre porunca iubirii, cu specială referire la ce 
înseamnă să iubeşti. Ştim cu toţii că Domnul nostru Iisus Hristos a fost întrebat: „Care este 
cea dintîi dintre porunci?" şi Domnul nostru Iisus Hristos, după mărturia Sfîntului 
Evanghelist Marcu, la această întrebare, a răspuns că cea dintîi poruncă este: „Ascultă Israele, 
Domnul Dumnezeul nostru este singurul Domn" şi „Să iubeşti pe Domnul Dumnezeul tău din 
toată inima ta, din tot sufletul tău, din tot cugetul tău şi din toată puterea ta" şi „Să iubeşti pe 
aproapele tău ca pe tine însuţi. "(Mc. 12, 29-31). Cel care 1-a întrebat pe Domnul Iisus Hristos 
despre această poruncă, ne spune mai departe Sfintul Evanghelist Marcu, era un fariseu. Şi a 
zis către Domnul Hristos: „Bine, Invăţătorule, adevărat ai grăit, că unul este Dumnezeu şi nu 
este altul afară de El. Şi a-L iubi pe El din toată inima ta, din tot sufletul tău, din tot cugetul 
tău şi din toată puterea şi a iubi pe aproapele tău ca pe tine însuţi este mai mult decît toate 
arderile de tot şi decît toate jertfele". Şi Domnul Iisus Hristos, auzind acest cuvînt al 
fariseului, a zis aşa: „Nu eşti departe de împărăţia lui Dumnezeu." E mare lucru să ştim că 
dacă cineva înţelege lucrurile înalte este aproape de împărăţia lui Dumnezeu pentru că cine 
înţelege cele spuse de Domnul Iisus Hristos, acela şi caută să le-mplinească, se osteneşte să le 
împlinească şi cînd le şi împlineşte, atunci nu numai că este aproape de împărăţia lui 
Dumnezeu ci chiar în împărăţia lui Dumnezeu este. 

Sînt mai multe locuri în Sfinta Evanghelie în care se afirmă că cea mai mare poruncă 
este porunca iubirii fără de Dumnezeu şi fără de aproapele, că de aceste două porunci atîrnă 
toată legea şi proorocii. Sfintul Apostol Pavel, în ceea ce priveşte porunca iubirii de 
aproapele, spune că cel care iubeşte pe aproapele împlineşte legea, pentru că în această 
poruncă se cuprind şi alte porunci, cum este: „Să nu ucizi", „Să nu furi", „Să nu te 
desfrînezi", „Să nu fie mărturie mincinoasă" şi oricare altă poruncă, zice Sfîntul Apostol 
Pavel, se cuprinde în această poruncă (Gal. 5, 14). 

Cu toate că ştim cu toţii care este cea mai mare poruncă, vedem că în lumea aceasta 
este mare lipsă de iubire, vedem că iubirea de multe ori se abate de la rînduiala ei. Sînt multe 
chipurile în care lumea îşi arată puterea iubitoare dar nu în toate cazurile lucrurile merg după 
rînduiala. De aceea, este de mare importanţă să ştim nu numai că sîntem datori cu iubire. Şi 
lucrul acesta este de mare importanţă, pentru că de multe ori îl uităm, uităm că avem datoria 
de a iubi, de a iubi pe Dumnezeu şi pe aproapele, uităm de multe ori că sîntem datori cu mai 
multă iubire, uităm de multe ori că sîntem în lucrarea iubirii. Dar cu toate acestea, trebuie să 
ştim nu numai că sîntem datori cu iubirea ci şi că sîntem datori cu iubirea adevărată şi-n cazul 
acesta, mai întîi ar trebui să ştim cu toţii ce înseamnă să iubeşti. Ar putea zice cineva, că 
lucrul acesta, îl cunoaştem cu toţii, că ştim toţi ce înseamnă să iubeşti şi ştim cînd iubim şi 
cînd nu iubim, ştim cînd iubim şi ştim cînd urîm, ştim cînd iubim puţin şi cînd mult, ştim cînd 
iubim după rînduiala şi cînd nu iubim după rînduiala. într-adevăr, lucrul acesta în mare parte 
nu trebuie învăţat pentru că se cunoaşte de la sine şi totuşi trebuie şi învăţat pentru că iubirea 



se arată în multe chipuri. Multe chipuri sînt în care se manifestă iubirea şi în multe feluri 
poate cineva să cîştige iubirea. 

Noi ştim că oricine iubeşte pe cineva, îl are drag, ştim că iubirea-i fericire. Ştim că 
Dumnezeu cînd ne-a poruncit să iubim pe-aproapele nostru, să iubim pe Dumnezeu, cînd ne-a 
poruncit Domnul Hristos să iubim chiar şi pe vrăjmaşii noştrii, a vrut să ne facă părtaşi la 
fericire, a vrut să ne angajeze în iubirea fericitoare, a vrut să ne dea prilejul ca să fim fericiţi. 

Cea dintîi virtute 

Dar sînt şi locuri în Sfînta Scriptură în care ni se arată cum trebuie să iubim şi ce 
cuprinde iubirea. In Epistola I a Sfîntului Apostol Pavel, către Corinteni, în capitolul 13, 
Sfîntul Apostol Pavel îşi prezintă gîndurile sale, despre cea mai înaltă între virtuţi, despre cea 
mai înaltă dintre porunci, despre dragoste. Cuvîntul „iubire" şi cuvîntul „dragoste" au acelaşi 
înţeles, privite din mai multe puncte de vedere, de pe poziţii diferite. Cînd zice cineva 
„dragoste", zice virtutea aceea care îl face pe om să-ndrăgească, să primească-n suflet, să 
cuprindă cît poate el cuprinde în suflet din cele ce le iubeşte. Sfîntul Apostol Pavel spune 
despre această virtute a iubirii, despre virtutea dragostei, că este cea mai înaltă între virtuţi, 
virtutea care rămîne întotdeauna şi spune că orice altă virtute e mai prejos de virtutea iubirii, 
aşa încît, zice el: „...dacă aş grăi în limbile oamenilor şi ale îngerilor, iar dragoste nu am, 
făcutu-m-am aramă sunătoare şi chimval răsunător." Asta înseamnă că cine n-are dragoste, 
chiar dacă se simte cumva angajat în cele ale vieţii duhovniceşti, încă e la suprafaţă, face un 
lucru superficial. Şi zice mai departe Sfîntul Apostol Pavel că dacă cineva ar cunoaşte orice 
ştiinţă şi ar avea atît de multă credinţă încît să mute şi munţii şi dacă nu are dragoste, încă nu 
este nimic. Şi Sfîntul Apostol Pavel spune aceasta ca despre el însuşi, ca să înţeleagă fiecare 
să-şi pună problema aşa. Şi mai departe: „...şi de-aş împărţi toată avuţia mea şi de-aş da 
trupul meu ca să fie ars, iar dragoste nu am, nimic nu-mi foloseşte." 

Trei feluri de iubire 

După Sfîntul Maxim Mărturisitorul sînt trei feluri de iubire: 

- iubirea după poruncă, 

- iubirea după fire, 

- iubirea împotriva firii (iubirea pătimaşă) 

Iubirea după poruncă o au aceia care ţin seama de porunca lui Dumnezeu şi care-au 
ajuns să nu facă deosebire între oamenii buni şi oamenii răi, cînd îşi revarsă iubirea, ci 
înmulţesc iubirea pentru că aşa este porunca lui Dumnezeu. 

Sînt alţii, care iubesc după fire, cum iubesc părinţii pe copiii lor şi copiii pe părinţii 
lor. Aceasta este o iubire de mijloc, că este după fire, şi-o binecuvîntează Dumnezeu. 

Şi este şi-o iubire pătimaşă, o iubire pe care o au cei care sînt împătimiţi de rele şi 
care îi iubesc pe aceia care le dau prilejul să-şi împlinească patimile. Aceasta este o iubire 
împotriva firii, este o iubire pătimaşă şi pe care nu o binecuvîntează Dumnezeu. 

15 feluri în care se manifestă puterea iubitoare 

După ce spune acele cuvinte pentru care îi mulţumim lui Dumnezeu, pentru că ne-a 
învrednicit să le cunoaştem şi noi ( 1 Cor. 13), Sfîntul Apostol Pavel arată chipurile în care se 
manifestă iubirea, iubirea cea adevărată. Iubirea după poruncă o are în vedere Sfîntul Apostol 
Pavel cînd spune cele 15 feluri în care se manifestă puterea iubitoare. Şi zice aşa: 

„Dragostea rabdă îndelung". Prin urmare, cel dintîi chip prin care se remarcă iubirea, 
în lucrarea ei, este îndelunga răbdare. Iubirea suportă pe cel iubit; dacă e cazul să-1 suporte, îl 



suportă, îl rabdă îndelung. 

„Dragostea este plină de bunătate". Atenţie, nu zice că e bunătate, ci că e plină de 
bunătate. Este o deplinătate în bunătate. Sfîntul Apostol Pavel alătură îndelungata răbdare cu 
bunătatea, nu numai în Epistola către Corinteni, ci şi în Epistola către Galateni, unde 
îndelunga răbdare iarăşi este „vecină" cu bunătatea. In Epistola către Galateni, Sfîntul 
Apostol Pavel enumera nouă roade ale Duhului Sfînt şi nouă chipuri din care se alcătuieşte 
roadă Duhului Sfînt, şi zice aşa: „...roadă Duhului este dragostea, bucuria, pacea, îndelunga- 
răbdare, bunătatea, facerea de bine, credinţa, blîndeţea, înfrînarea...". Bunătatea este la 
mijloc. Sînt nouă chipuri ale rodirii Duhului Sfînt. Şi dacă luăm lucrurile dinspre sfîrşit către 
început, Sfîntul Apostol Pavel enumera bunătăţile acestea după importanţa lor, dar calea 
urcuşului duhovnicesc spre dragoste, începe cu înfrînarea poftelor. înfrînarea poftelor este 
urmată de blîndeţe, blîndeţea de credinţă, care e urmată de facerea de bine. Prin facerea de 
bine, se alcătuieşte bunătatea, iar bunătatea este suport al răbdării îndelungi, al păcii, al 
bucuriei şi ai iubirii. Deci, iată Sfîntul Apostol Pavel spune că „Dragostea este plină de 
bunătate". Deci, acolo unde nu este bunătate nu este nici dragoste. Unde este dragoste, trebuie 
să fie şi bunătate. Pe măsura dragostei este şi măsura bunătăţii. 

„Dragostea nu ştie de pizmă", adică nu este invidioasă. Nu este împotriva binelui pe 
care îl au sau îl pot face cei pe care îi cuprinde omul în iubirea sa. Dumnezeu să-1 odihnească 
pe părintele Serafim, de la noi de la mănăstire, care zicea cîteodată către mine: „Copile, eu 
mă bucur de succesele tale, cum mă bucur de succesele mele". De ce spunea aşa? Pentru că 
nu avea în sufletul lui vreo urmă de invidie, de nemulţumire pentru binele pe care-1 făceam 
sau pentru succesele pe care le aveam eu. Aşa trebuie să fie iubirea. Iubirea care nu este 
niciodată nemulţumită de vreun bine ce se face. Nu este niciodată împotriva binelui pe care-1 
realizează cineva şi se bucură de orice bine realizat. De ce? Pentru că important este să se 
facă bine în lumea aceasta, nu este important dacă eu sau altul face binele acela. 

„Dragostea nu se laudă, nu se trufeşte". în clipa în care te lauzi, te şi separi de ceilalţi, 
în clipa în care te trufeşti, îi împingi în jos pe ceilalţi. 

Ori în iubire aşa ceva nu se poate. Cel care iubeşte nu se laudă, nu se trufeşte. Iată, v- 
am spus cinci chipuri ale iubirii. 

„Dragostea nu se poartă cu necuviinţă". Dragostea este totdeauna cuviincioasă. Un 
om care are dragoste faţă de oameni, acela este totdeauna cuviincios. Cu alte cuvinte, el este 
politicos. Să ştiţi că politeţea este o uzanţă socială, care caută să îi apropie pe oameni, caută 
să îi respecte pe oameni şi dacă cineva are dragoste nu trebuie să înveţe politeţea pentru că 
din însăşi dragostea izvorăşte bunacuviinţă. Dacă ai dragoste ştii să fii recunoscător, ştii să fii 
prevenitor, ştii să fii mulţumitor, ştii să aduci mulţumire în sufletul cuiva pentru că dragostea 
nu se poartă cu necuviinţă ci se poartă cu cuviinţă. Unde este necuviinţă acolo nu este iubire, 
după porunca dată de Dumnezeu. 

"Dragostea nu caută ale sale" sau cel puţin nu caută numai ale sale, ci le caută pe ale 
tuturor, caută să aducă o împlinire, să împlinească ceva pentru cei pe care îi cuprinde iubirea. 
Dragostea completează, vine ea şi dă de la ea ceva, acolo unde lipseşte, pentru că aşa este 
puterea iubitoare, împlineşte, este împlinitoare. Nu caută numai ale sale, caută ale altora, ale 
celor iubiţi şi trăieşte din mulţumirea pe care o aduce celor pe care îi mulţumeşte. 

„...nu se aprinde de mînie...", zice Sfîntul Apostol Pavel, că unde este mînie acolo nu 
este iubire, acolo este răutate. Unde este mînie, nu este bunătate, şi dragostea este plină de 
bunătate. Unde este mînie, acolo este şi pizmă, iar dragostea nu pizmuieşte. Unde este mînie, 
acolo este şi răutate ori dragostea nu are nimic rău în ea însăşi. Aşa că, de cîte ori ne 
aprindem de mînie, s-o ştim că sîntem în deficit cu dragostea, n-avem destulă dragoste, 
pentru că atunci cînd ai dragoste, eşti învăluitor, nu eşti respingător, nu-1 respingi pe omul de 
lîngă tine, ci îl apropii, îl cuprinzi în suflet, te bucuri de existenţa lui îi iei cu tine, nu-1 laşi 
numai în afară de tine, ci îl cuprinzi în sufletul tău. Deci dragostea, nici pentru moment, nu-şi 



permite să aibă vreo scăpare de mînie.„...nu gîndeşte răul...", nu pomeneşte răul. De ce? 
Pentru că pomenirea răului este nimicirea dragostei, nimicirea iubirii. Sfîntul Ioan Scărarul 
spune despre pomenirea răului, că este „păcat neîncetat, fărădelege neadormită, este rugină 
sufletului, este viermele minţii, este fărădelege de toată clipa". Cine este pomenitor de rău, 
acela se distanţează de omul care i-a făcut vreodată rău. Cine nu pomeneşte răul, cine iartă, 
cine ştie de neputinţa omenească, cine suportă neputinţa omenească, acela nu se aprinde de 
mînie şi nu pune la socoteală răul. Şi astfel v-am mai spus încă cinci chipuri ale iubirii. 

„...Nu se bucură de nedreptate, ci se bucură de adevăr..." Sigur că între oameni se pot 
întîmpla multe, pot să apară nedreptăţi, nemulţumiri, pot să apară jigniri, pot să apară fel de 
fel de lucruri şi cînd apar lucruri de felul acesta, dragostea nu se bucură de nici un fel de 
nedreptate, pentru că nu face nedreptate şi nu se poate bucura de nedreptăţile cîte se fac ci se 
bucură de adevăr. 

Şi apoi: „... toate le suferă, toate le crede, toate le nădăjduieşte, toate le rabdă. 
Dragostea nu cade niciodată". Prin urmare dragostea nu se bucură de nedreptate, ci se bucură 
de adevăr, toate le suferă, suportă tot ce-i de suportat, primeşte tot ce se întîmpla în jur şi 
caută să îndrepte tot ce se poate îndrepta. Şi unde nu se poate îndrepta, suferă. Toate le 
suferă, toate le crede. Crede ceea ce se întîmpla, ceea ce se spune, toate le nădăjduieşte, nu 
rămîne niciodată la ceea ce vede, la ceea ce aude, la ceea ce este în clipa de faţă, ci 
nădăjduieşte la ceea ce este mai bine. Şi „toate le rabdă". Băgaţi de seamă că lista chipurilor 
în care se arată iubirea, aşa cum o prezintă Sfîntul Apostol Pavel, începe cu îndelunga- 
răbdare şi se sfîrşeşte cu răbdarea. Cu răbdarea începe, cu răbdarea sfîrşeşte. 

Prin urmare, dacă vedem că în sufletele noastre se înfiripă astfel de lucruri bune, 
izvorîte din iubire şi susţinătoare de iubire, atunci putem să fim fericiţi că temelia acestor 
lucruri este iubirea. Dacă nu le avem pe acestea, pe acestea trebuie să le căutăm, că nu putem 
ajunge la iubirea cea adevărată, dacă nu le avem pe acestea. Cu ele deodată vine iubirea şi se 
instalează, se sălăşluieşte în noi. E de foarte mare importanţă lucrul acesta pentru că noi ştim 
că „Dumnezeu este iubire" (I In. 4, 16). 

Dumnezeu este Duh şi este Iubire 

Sfîntul Evanghelist Ioan spune despre Dumnezeu două lucruri: că este Duh şi că este 
iubire. „Duh este Dumnezeu" ( In. 4, 24) este un cuvînt pe care-1 spune Domnul Hristos în 
convorbire cu samarineanca. Şi în întîia Epistolă sobornicească a sa, spune de două ori că 
Dumnezeu este iubire. Dacă Dumnezeu este iubire, numai în măsura în care şi omul este 
iubire, acesta din urmă se poate asemăna cu Dumnezeu. Dacă nu este iubire, omul nu se poate 
apropia de Dumnezeu, care este iubire. Cînd Sfîntul Apostol Ioan spune că Dumnezeu este 
iubire, nu vrea să spună că iubirea-i Dumnezeu, ci vrea să spună că Dumnezeu, în esenţa Lui, 
este iubitor, e ceea ce spunem la sfintele slujbe: 

„Că bun şi iubitor de oameni, Dumnezeu eşti... Că milostiv şi iubitor de oameni, 
Dumnezeu eşti..." 

Este o mărturisire a credinţei noastre, o mărturisire că Dumnezeu este bun şi iubitor de 
oameni. Deci, dacă omul nu-i bun şi iubitor de oameni, nu-i ca Dumnezeu. Domnul nostru 
Iisus Hristos a spus în predica de pe munte: 

„Iubiţi pe vrăjmaşii voştri; binecuvîntaţi-i pe cei ce vă blestemă; faceţi bine, celor ce vă 
urăsc; rugaţi-vă pentru cei ce vă vatămă şi vă prigonesc, ca să fiţi fiii Tatălui vostru cel din 
ceruri". 

Cum e Tatăl nostru cel din ceruri ne spune Domnul Iisus Hristos cînd zice că Tatăl 
„răsare soarele peste cei buni şi peste cei răi şi trimite ploaie peste cei drepţi şi peste cei 
nedrepţi" (Mt. 5, 45). Ori dacă Dumnezeu este iubitor de oameni, iar noi sîntem iubitori de 
Dumnezeu, atunci şi iubirea noastră faţă de oameni trebuie să fie revărsare din iubirea noastră 



faţă de Dumnezeu. Iubirea faţă de Dumnezeu o arătăm împlinind poruncile. „Cel ce Mă 
iubeşte păzeşte poruncile Mele" a zis Domnul Iisus Hristos (In. 14, 21). Şi una din poruncile 
Mîntuitorului, este şi iubirea dintre noi, iubirea oamenilor faţă de oameni, iubirea faţă de 
aproapele, oricum ar fi el, chiar şi faţă de proprii vrăjmaşi. Şi-atunci iubirea faţă de aproapele 
nostru trebuie să fie un chip al iubirii noastre faţă de Dumnezeu. Şi dacă înmulţim iubirea, ne 
asemănăm cu Cel ce este iubire, cu Cel ce este Dumnezeu bun şi iubitor de oameni, cu cel ce 
este Dumnezeu milostiv şi iubitor de oameni. 

In Pateric se spune despre un părinte, cuviosul Macarie, că s-a făcut - fiţi atenţi - 
parcă te ia groaza, „Dumnezeu pămîntesc". De ce se spune despre el, că s-a făcut Dumnezeu 
pămîntesc? Pentru că aşa cum Dumnezeu acoperă lumea tot aşa şi el acoperea păcatele 
oamenilor, pe care le vedea, ca şi cum nu le-ar fi văzut şi pe cele despre care auzea, ca şi cînd 
n-ar fi auzit de ele. De aceea s-a făcut Dumnezeu pămîntesc. El acoperea defectele oamenilor, 
insuficienţele oamenilor, neîmplinirile lor, era înţelegător faţă de neputinţa omenească, avea 
înţelegere faţă de lipsa omului de-a se angaja mai mult, şi îi învăluia pe toţi în iubirea lui: aşa 
cum Dumnezeu iubeşte lumea şi trimite soarele, peste cei drepţi şi peste cei nedrepţi şi ploaie 
şi peste cei răi şi peste cei buni. 

Cum se poate ajunge la iubire? 

Dar oare noi de ce nu putem să fim aşa? De ce iubirea noastră-i fărîmiţată? De ce 
uneori iubim şi alteori urîm? De ce pe unii îi iubim mult şi pe alţii puţin? De ce pe unii nu-i 
iubim deloc? De fapt, adevărul este că noi nu sîntem nici în iubire totdeauna, nici în ură 
totdeauna, ci sîntem undeva la mijloc, între iubire şi ură. Mulţi dintre oameni sînt deci 
indiferenţi. Faţă de mulţi oameni sîntem nepăsători. Sînt unii pe care-i respingem nu pentru 
că-i urîm, dar îi ocolim, n-avem treabă cu ei, sîntem dezinteresaţi faţă de ei. Asta ne este 
starea noastră generală. Dar nu asta vrea Dumnezeu. Dumnezeu vrea o angajare în iubire, faţă 
de toţi oamenii, în măsura în care putem. Dar de ce nu putem? Sfîntul Maxim Mărturisitorul 
ne spune că „iubirea cea adevărată este născută din nepătimire". Numai cel nepătimaş, numai 
cel care-a depăşit pătimirea, numai cel care a ajuns să fie dezrobit de patimi, numai acela este 
de fapt iubitor după poruncă, îl iubeşte pe Dumnezeu mai mult decît orice şi pe aproapele ca 
pe sine însuşi. 

Dar la nepătimire cum se poate ajunge? Sfîntul Maxim Mărturisitorul ne spune aşa: 
„Temelia este credinţa în Dumnezeu. După credinţă, vine frica de chinurile veşnice, frica de 
iad, după care urmează înfrînarea. După înfrînare urmează răbdarea. După răbdare urmează 
nădejdea şi după nădejde urmează nepătimirea." Sfîntul Ioan Scărarul spune că „nepătimirea 
este cerul cel de pe pămînt şi este învierea sufletului înaintea învierii cea de obşte". 
Nepătimirea este adusă în suflet de grija de a sluji lui Dumnezeu în toate ale noastre. Şi după 
nepătimire vine iubirea. Iar iubirea este dovada nepătimirii. 

Sfîntul Apostol Pavel, în Epistola către Coloseni (cap. 3), ne arată de asemenea o cale 
spre iubire. Şi anume, zice el aşa: 

„Omorîţi mădularele voastre, cele de pe pămînt: desfrînarea, necurăţia, patima, pofta 
cea rea şi lăcomia - care este închinare la idoli... Lepădaţi şi voi toate acestea: mînia, iuţimea, 
răutatea, defăimarea, cuvîntul cel neruşinat din gura voastră ...Nu vă minţiţi unii pe alţii 
pentru că v-aţi lepădat de omul cel vechi". Asta ar însemna cel dintîi pas spre nepătimire şi 
totodată spre iubire, spre iubirea fericită. 

Şi mai spune (deci nu este totul numai să nimicim cele pomenite): 

„...îmbrăcaţi-vă ca aleşi ai lui Dumnezeu, Sfinţi şi prea iubiţi, cu simţăminte de 
îndurare, de bunătate, de smerenie, de blîndeţe, de îndelungă răbdare... Şi mai presus de toate, 
îmbrăcaţi-vă în iubire, care este legătura desăvîrşirii..." şi după aceea vine pacea lui Hristos, 
pacea sufletului. 



Iată ce înseamnă să iubeşti, ce înseamnă să înaintezi prin iubire, ce înseamnă să fii 
fericit, iubit. Poeta Zorica Laţcu, într-o poezie intitulată „Te port în mine", arată ce însemnă 
să iubeşti cu adevărat pe cineva, şi zice aşa: 

Te port în suflet, ca pe-un vas de preţ, 

Ca pe-o comoară-nchisă cu peceţi, 

Te port în trup, în sînii albi şi grei, 

Cum poartă rodia sămînţa ei. 

Te port în minte, ca pe-un imn sfinţit, 

Un cîntec vechi, cu crai din Răsărit. 

Şi port la gît, nepreţuit şirag 

Strînsoarea cald-a braţului tău drag. 

Te port în mine tainic, ca pe-un vis, 

In cer înalt de noapte te-am închis. 

Te port, lumină rumenă de zori, 

Cum poartă florile mireasma lor. 

Te port pe buze, ca pe-un fagur plin. 

O poamă aurită de smochin, 

Te port în braţe, horbote subţiri, 

Mănunchi legat cu grijă, fir cu fir. 

Cum poartă floarea rodul de cais, 

Adînc te port în trupul meu şi-n vis. 
Asta înseamnă să iubeşti, să aduci în tine, să primeşti în tine, să porţi în tine pe 
persoana iubită şi nu numai pe una ci pe toţi, pentru că toţi sînt făpturile lui Dumnezeu, 
pentru că toţi oamenii poartă chipul lui Dumnezeu. 
Amin. 

Program de viaţă duhovnicească pentru tineri 

„Prin ce îşi va îndrepta tînărul calea sa? 
Prin păzirea cuvintelor Tale" (Ps. 1 18, 9) 

Prea cucernici părinţi, iubiţi credincioşi, 

Am fost chemat ca să spun un cuvînt de învăţătură pentru credincioşi. Mi s-a spus că cuvîntul 
meu este cuvînt care întăreşte pe cel tînăr, pe student, de aceea m-am gîndit că e potrivit să 
prezint un program de viaţă duhovnicească. 

Cine păzeşte poruncile este păzit de porunci 

Cuvîntul meu se adresează mai ales celor tineri şi vreau să spun un lucru pe care 
mitropolitul Nicolae Bălan, Dumnezeu să-1 odihnească, îl spunea tinerilor, şi anume, că cea 
mai aleasă podoabă a unui tînăr este inima curată şi mintea trează. Această podoabă avînd-o 
cineva poate să străbată în viaţă cu nădejde şi cu bucurie. Cînd ai inima curată, ai nădejde să-1 
vezi pe Dumnezeu, după cuvîntul Mîntuitorului: „Fericiţi cei curaţi cu inima, că aceia vor 
vedea pe Dumnezeu"(Mt. 5, 8). Cînd ai mintea trează, poţi să străbaţi prin viaţă cu 
încredinţarea că îţi dai seama de cele pe care le întîmpini şi poţi să te raportezi direct (aşa să 
dea Dumnezeu) la această viaţă. 

La slujba cununiei cerem de la Dumnezeu, pentru cei care se căsătoresc, deci pentru 
tineri în special, să le dea Dumnezeu, să-i învrednicească Dumnezeu, să-şi petreacă viaţa fără 
prihană, adică în chip ireproşabil, fără pată şi să ajungă la bătrîneţe fericită, cu inima curată, 
împlinind poruncile lui Dumnezeu. 



Calea înaintării în viaţă, cu viaţă curată, cu inima curată, este împlinirea poruncilor lui 
Dumnezeu. Sfîntul Simion Noul Teolog zice că: „Cel ce păzeşte poruncile, nu numai el 
păzeşte poruncile, ci şi poruncile îl păzesc pe el". Dacă mergem pe calea poruncilor lui 
Dumnezeu, ajungem la inima curată, la mintea trează, ajungem să ne împodobim viaţa cu 
gînduri bune şi luminate şi asta ne pregăteşte pentru bătrîneţe, căci bătrîneţe fericită au mai 
ales aceia care au tinereţe cinstită. 

Mi-aduc aminte de cuvintele Fericitului Augustin, care zice: „Copilul este tatăl 
omului mare". De ce? De copilărie, de tinereţe, nu poţi face abstracţie niciodată, pentru că la 
baza vieţii stă copilăria şi tinereţea, pentru că tot ce faci în copilărie şi la tinereţe ai pentru 
cealaltă vreme a vieţii. Fiecare dintre noi, iubiţi credincioşi, sîntem ceea ce am devenit şi am 
devenit prin ceea ce am realizat, prin ceea ce am făcut, toate cîte le facem intră în 
componenţa vieţii noastre, se înscriu în cartea fiinţei noastre, în cartea vieţii noastre aşa încît 
nu mai putem face niciodată abstracţie de ele; intră în noi şi ne formează. Ce faci te şi face. 

îmi aduc aminte şi de cuvîntul Sfîntului Grigorie de Nissa, care zice că noi sîntem 
proprii noştri părinţi, în înţelesul că ceea ce facem, pentru noi facem şi de aceea oamenii sînt 
aşa feluriţi, pentru că şi faptele lor sînt aşa felurite. Fiecare dintre noi e altfel de om, lucrînd 
la ceea ce vom deveni, purtînd în noi tot trecutul nostru care se înscrie în noi, în existenţa 
noastră, în conştiinţa şi în subconştientul nostru şi iese la iveală uneori în viaţă şi ne arată cine 
sîntem. Cînd eram copil, ai mei de acasă ne spuneau să lucrăm astfel încît să nu mai lucreze 
cineva după noi. Este un cuvînt cu care am străbătut prin viaţă şi-mi aduc aminte cu plăcere 
cuvîntul. 

Şi în sfîrşit îmi aduc aminte cu plăcere că în copilăria mea ni se spunea cînd plecam 
la şcoală: „Nu-ţi uita de Dumnezeu, nu-ţi uita de rugăciune", şi cuvintele acestea le-am 
redescoperit apoi citind Filocalia, în învăţăturile Sfîntului Marcu Ascetul, care zice: „Cînd îţi 
aduci aminte de Dumnezeu înmulţeşte rugăciunea, ca atunci cînd II vei uita, Domnul să-şi 
aducă aminte de tine". Se ştie apoi că toată lucrarea care o facem noi este o lucrare de 
îmbunătăţire sufletească, de nimicire a răului din noi şi de împlinire a binelui ca să devenim 
buni şi tot mai buni. 

1 . Sfînta Liturghie - cerul pe pămînt 

Cel dintîi lucru pe care îl cer credincioşilor care vor să fie îndrumaţi de mine este să 
meargă la biserică, să ia parte la Sfînta Liturghie în zilele de duminică şi sărbători, pentru că 
duminica nu este a noastră, ci este a lui Dumnezeu. Dacă duminica este considerată numai zi 
liberă, nu-i destul. într-o zi liberă poţi face ce vrei, îţi poţi organiza orice fel de program. Intr- 
o zi care nu-i a ta, ci este a lui Dumnezeu, trebuie să faci lucrul lui Dumnezeu. Numai cel 
care face lucrul lui Dumnezeu în ziua lui Dumnezeu are credinţă în Dumnezeu, cine nu ia 
parte la Liturghie în ziua de duminică, în ziua lui Dumnezeu, acela chiar dacă se numără la 
credincioşi, nu-i de fapt un credincios adevărat, ci are mai mult o părere că el crede în 
Dumnezeu. Aici pe pămînt, este un lăcaş, care nu-i al oamenilor ci al lui Dumnezeu şi al 
oamenilor lui Dumnezeu. Este Sfînta Biserică. Sfînta Biserică este Cerul cel de pe pămînt. 

Intr-o alcătuire de la Sfintele Slujbe din Postul Paştilor, adresîndu-ne Maicii 
Domnului, zicem: „In Biserica măririi tale stînd, în Cer ni se pare că stăm, Născătoare de 
Dumnezeu". Mărturisim prin aceasta că biserica, locaşul de închinare este cerul cel de pe 
pămînt. Noi credem într-un cer care este mai presus de lumea aceasta, dar ca să ajungem în 
cerul cel mai presus de noi, trebuie să petrecem aici pe pămînt şi în cerul cel de pe pămînt, în 
Sfînta Biserică, la vremile cele hotărîte. 

In biserică se fac lucrurile sfinte, nu se fac lucruri pămînteşti, ci cele cereşti. Locaşul 
lui Dumnezeu este ceresc şi în el se fac numai lucruri cereşti. Ce anume facem noi în Sfînta 
Biserică? Slujim lui Dumnezeu în chip conştient, ne manifestăm credinţa noastră în 



Dumnezeu, îi aducem lui Dumnezeu mărire, după rînduiala bisericii noastre, facem aici pe 
pămînt ceea ce fac îngerii în cer, iar aceasta mai ales la Sfînta Liturghie. Sfinta Liturghie este 
împărăţia lui Dumnezeu aici, pe pămînt. 

Noi cerem lui Dumnezeu să vină în împărăţia Lui. In rugăciunea „Tatăl nostru" zicem 
„vie împărăţia Ta" şi prea puţini ne gîndim şi poate nici nu ştim că această cerere se 
împlineşte cu fiecare Sfînta Liturghie. Fiecare Sfîntă Liturghie este desfăşurarea în faţa 
noastră şi împreună cu noi a împărăţiei lui Dumnezeu. De unde ştim? Ştim de acolo, că 
fiecare Liturghie începe cu cuvintele: „Binecuvîntată este împărăţia Tatălui şi a Fiului şi a 
Sfîntului Duh. Acum şi pururea şi în vecii vecilor. Amin". Mărturisim prin aceste cuvinte că 
în faţa noastră se desfăşoară, că în faţa noastră se lucrează, că împreună cu noi se trăieşte de 
către toţi credincioşii şi noi înşine trăim în împărăţia lui Dumnezeu pentru că facem la Sfînta 
Liturghie lucrul lui Dumnezeu. Ne rugăm în rugăciunea „Tatăl nostru" să se împlinească pe 
pămînt voia lui Dumnezeu, aşa cum se împlineşte în cer. Ce fac îngerii din cer? Ii aduc 
mărire lui Dumnezeu. Ce facem noi pe pămînt, în Sfînta Biserică, la Sfînta Liturghie? 
Preamărim pe Dumnezeu, aducem mărire lui Dumnezeu după rînduiala bisericii noastre, 
conduşi de rînduielile bisericii noastre. Spunem la Sfînta Liturghie cuvinte cereşti, pe care le 
spun şi îngerii în cer şi zicem „Sfînt, Sfînt, Sfînt, Domnul Savaot, plin e cerul şi pămîntul de 
mărirea Ta". 

Aceste cuvinte le spun îngerii şi le spun şi oamenii pentru că împreună cu îngerii 
slujesc şi oamenii. Noi, la Sfînta Liturghie îi închipuim pe heruvimi, fiinţe cereşti din 
imediata apropiere a lui Dumnezeu. Mărturisim deci că îi închipuim pe Heruvimi pentru că îl 
preamărim pe Dumnezeu (după puterea noastră) aşa cum îl preamăresc Heruvimii în cer. 
„Toată mărirea, cinstea şi închinăciunea" noi o aducem lui Dumnezeu. 

La Sfînta Liturghie, închipuindu-i noi pe Heruvimi şi slujind împreună cu îngerii, 
aducînd noi toată mărirea cinstea şi închinăciunea lui Dumnezeu, după puterea noastră, şi 
făcînd un lucru ceresc, ne încadrăm în împărăţia lui Dumnezeu şi ne facem vrednici să 
ascultăm cuvîntul lui Dumnezeu din Sfînta Evanghelie. Acolo unde este Evanghelia, acolo 
este cuvîntul Mîntuitorului, iar cel ce primeşte cuvîntul lui Dumnezeu, îl primeşte pe 
Dumnezeu-Cuvîntul, după învăţătura Sfîntului Marcu Ascetul. 

La Sfînta Liturghie primim şi binecuvîntarea lui Dumnezeu. îmi place foarte mult să 
mă gîndesc la faptul că, la înălţare, ultimul gest pe care 1-a făcut Mîntuitorul pentru oamenii 
de pe pămînt, a fost binecuvîntarea Lui. Domnul Hristos s-a înălţat la cer binecuvîntînd pe 
sfinţii săi ucenici şi noi ne învrednicim de binecuvîntarea de la înălţarea Mîntuitorului prin 
toate binecuvîntările pe care le dă prin mijlocire preoţească în Sfînta Biserică, aşa încît cel ce 
renunţă la Sfînta Liturghie renunţă la tot ce ţine de Sfînta Liturghie, renunţă la binecuvîntările 
pe care le dă Dumnezeu la Sfînta Liturghie prin mijlocire preoţească. 

Iubiţi credincioşi, de aceea nu stau de vorbă cu oamenii care nu iau parte la Sfînta 
Liturghie, care nu-i închipuiesc pe Heruvimi, care nu primesc binecuvîntări, care ocolesc 
Evanghelia, care fac altceva decît să-i slujească lui Dumnezeu, care nu găsesc două ore într-o 
săptămînă să stea în faţa lui Dumnezeu. Nu stau de vorbă cu ei pentru că nu am ce vorbi şi nu 
am cum să-i ajut pe aceia care nu împlinesc acest program de rugăciune. Sînt oameni care 
spun că ei se roagă chiar dacă nu merg la biserică şi totuşi sînt oameni corecţi. Cunosc şi eu 
oameni corecţi care nu sînt credincioşi cum sîntem noi. Ştiu că sînt astfel de oameni, dar 
aceştia nu pot fi număraţi la credincioşi şi nu pot fi binecuvîntaţi de Dumnezeu, pentru că 
Dumnezeu binecuvîntează pe cei care îl binecuvîntează pe El: „Cel ce binecuvîntezi pe cei ce 
te binecuvîntează, Doamne". 

2. Rugăciunea - cuvîntul omului către Dumnezeu 

Al doilea punct din programul de viaţă duhovnicească , de angajare în viaţa 



duhovnicească, este rugăciunea de dimineaţă şi de seară şi de la vremea mesei. Nu poţi avea 
credinţă în Dumnezeu dacă nu te rogi lui Dumnezeu. 

Sînt unii oameni care se socotesc credincioşi, dar nu se roagă. Ceea ce nu ştiu ei, 
pentru ca li se întunecă minţile, este aceea că renunţă la vorbirea minţii cu Dumnezeu. Un om 
credincios nu poate să nu-i spună lui Dumnezeu cele ce le poartă în suflet, nu poate să nu 
aducă preamărire lui Dumnezeu. 

Sînt unii care se numesc credincioşi şi se mulţumesc doar să mediteze, doar să 
gîndească la nişte lucruri care ţin de credinţă, dar care nu adîncesc aceste lucruri în aşa fel 
încît să izbucnească din sufletul lor şi în rugăciune. Să nu uităm de ce sîntem în faţa lui 
Dumnezeu: „Cînd îţi vei aduce aminte de Dumnezeu, înmulţeşte rugăciunile, pentru ca atunci 
cînd II vei uita, Domnul să-şi aducă aminte de tine". Nu poţi să ai o viaţă evlavioasă, aşa cum 
nu poţi să-ţi arăţi credinţa în Dumnezeu, fără să vorbeşti cu Dumnezeu, fără să începi ziua cu 
Dumnezeu şi să o sfîrşeşti cu Dumnezeu, mai ales cînd ştii că rugăciunea e întîlnirea cu 
Dumnezeu. 

Cine nu se roagă dimineaţa şi seara, cine nu-şi face vreme de Dumnezeu, acela poate 
să ştie că nici n-are Dumnezeu. Dacă ai Dumnezeu nu poţi ocoli pe Dumnezeu. Trebuie 
găsită vreme anume pentru Dumnezeu (5-10 minute dimineaţa şi seara). Trebuie să găseşti 
timp şi pentru Dumnezeu aşa cum găseşti pentru atîtea lucruri pe care le faci. Să stai în faţa 
lui Dumnezeu cu atitudine de credinţă, în picioare, în genunchi, aşa ca să ştii că vorbeşti cu 
Dumnezeu, nu oricum. E adevărat că credinţa vine împlinind lucrurile lui Dumnezeu, de 
aceea noi pornim cu credinţa, cu cîtă o avem şi înaintăm în credinţă, dar numai dacă facem 
lucrurile credinţei. Nimic nu te învaţă să te rogi decît însăşi rugăciunea, însuşi faptul de a te 
angaja în rugăciune. Nu te rogi, scazi în rugăciune, te rogi, înaintezi în rugăciune. Cineva 
spunea: „Roagă-te cum poţi, ca să ajungi să te rogi cum trebuie". Dacă nu te rogi, sau dacă te 
rogi prea puţin, dacă rugăciunea e atît de puţină în viaţa ta încît nu poţi să-te cercetezi pe tine 
însuţi în rugăciune, înseamnă că nu ai folosit rugăciunea (pe care o faci şi în grabă şi 
superficial). în orice caz, un program de rugăciune trebuie să ai. Oricum te-ai ruga, trebuie să 
te rogi şi dimineaţa şi seara şi la vremea mesei. 

3. Noul Testament - Cuvîntul lui Dumnezeu către om 

Al treilea punct din program este să citeşti în fiecare zi din Noul Testament. Eu am 
îndrumat pe oameni să citească două capitole pe zi. Două capitole se citesc în zece minute şi 
zic eu că nu e nici prea mult, nu e nici prea puţin. De ce două capitole? Pentru că în felul 
acesta poţi străbate Noul Testament într-o vreme mai scurtă şi poţi să te obişnuieşti cu gîndul 
lui Dumnezeu. 

Sfintul Apostol Pavel zice că noi „trebuie să avem mintea lui Hristos" (1 Cor. 2, 16). 
Cine are mintea lui Hristos, cine vrea să aibă mintea lui Hristos, acela poate să gîndească cu 
gîndurile Mîntuitorului nostru Iisus Hristos. Dar unde găsim gîndurile lui Hristos? Acolo 
unde sînt scrise: în Sfînta Scriptura, în Sfînta Evanghelie. Este de mare însemnătate să ne 
împodobim mintea cu gînduri dumnezeieşti, cu gînduri cereşti, cu gînduri din lumea mai 
presus de noi. Gîndurile ni s-au dat ca să ne schimbăm prin înnoirea minţii; trebuie să avem 
in minte gîndurile lui Dumnezeu prin care se înnoieşte, se schimbă mintea (Rom. 12, 2). 
Dacă şi noi credincioşii gîndim ca oamenii fără credinţă înseamnă că de fapt încă nu ne-am 
înnoit mintea şi că nu purtăm în minte gîndurile lui Dumnezeu. Ca să le purtăm trebuie să 
avem legătură cu gîndurile lui Dumnezeu. 

îndrumarea mea este să se citească pentru început Evangheliile, una după alta (de 
trei ori) şi apoi fiecare carte din cele care urmeazăă (tot de trei ori). După ce-ai citit Noul 
Testament de trei ori, atunci poţi să-1 citeşti fără să mai numeri de cîte ori îl citeşti, însă în 
fiecare zi pe cît e cu putinţă, cîte două capitole. Bineînţeles, pentru asta trebuie să ai Noul 



Testament şi trebuie să ai bunăvoinţa de a-1 citi pînă cînd îţi ţine Dumnezeu mintea şi 
vederea, ca să ţi se îmbogăţească mintea cu gîndurile lui Dumnezeu. 

Disciplina minţii prin rugăciunea de toată vremea 

Al patrulea punct al programului este disciplina minţii prin rugăciunea de toată 
vremea. Ce înseamnă aceasta? Că toate ale omului pornesc de la gîndul omului; şi cele bune 
şi cele rele. Toate cîte le face omul, le face mai întîi în gînd şi apoi le face cu cuvîntul şi cu 
fapta. Se zice că 1-a întrebat cineva pe cuviosul Pimen: „Cum se răsplăteşte răul cu rău? 
Pentru că zice Apostolul: „Luaţi aminte, să nu răsplătiţi răul cu rău" (I Tes. 5, 15) şi cuviosul 
a răspuns aşa: „Răul cu rău se răsplăteşte întîi în gînd şi apoi în privire şi după aceea în cuvînt 
şi la urmă în faptă, dar dacă înlături gîndul cel rău, la celelalte nu mai ajungi. Cheia 
îmbunătăţirii vieţii sufleteşti este rînduiala din minte. Să-ţi faci rînduială în minte. 

Gîndurile cele rele le simţim de multe ori în sufletul nostru. Domnul Iisus Hristos a 
spus că din inima omului pornesc gîndurile cele rele mai întîi şi apoi toate celelalte care le 
înşiră Domnul Hristos, cele 13 păcate pe care le arată Domnul Hristos ca pornind din inima 
omului (Mt. 15 ; Mc. 7). „Ce pot să fac să înlătur gîndurile rele?", 1-a întrebat cineva pe un 
cuvios. „Ce să fac? îmi vin tot felul de gînduri rele în minte". Atunci părintele a zis: „Opreşte 
vîntul, întinde pieptul şi braţele şi opreşte vîntul!". Fratele a zis: „Nu pot să opresc vîntul!". 
Şi atunci a zis părintele: "Aşa cum nu poţi opri vîntul, tot aşa nu poţi opri gîndurile cele rele, 
dar poţi, cu gîndurile cele bune să înlături gîndurile cele rele". Ca să înlăturăm gîndurile cele 
rele trebuie să avem un gînd de căpetenie, un gînd principal în faţa căruia să dispară gîndurile 
cele rele. Domnul Hristos a spus că trebuie să ne rugăm neîncetat (Le. 18, 1), trebuie să ne 
rugăm neîncetat şi să nu ne lenevim. Iar Sfintul Apostol Pavel zice: „Neîncetat să vă rugaţi" 
(I Tes. 5, 17). Apoi, părinţii cei duhovniceşti, silindu-se să împlinească acest îndemn al 
Mîntuitorului şi al Sfintului Apostol Pavel au rînduit o rugăciune scurtă, prin care se pot 
înlătura gîndurile cele rele, mai cu uşurinţă: „Doamne Iisuse Hristoase, Fiul lui Dumnezeu, 
miluieşte-mă pe mine păcătosul!". Această rugăciune se poate spune oriunde şi oricînd, se 
poate spune cu cuvîntul vorbit sau gîndit. 

Se recomandă ca mintea să fie coborîtă în inimă, adică rugăciunea să fie o rugăciune 
deplină, o rugăciune a întregii fiinţe omeneşti. Toată fiinţa noastră să participe la această 
rugăciune. Bineînţeles, fiecare face rugăciunea cum o poate face el. In cartea Sfintului Ioan 
Scărarul, numită Scara, se pune în evidenţă faptul că rugăciunea, după calitatea ei, poate fi 
întinată, poate fi furată, poate fi pierdută şi poate fi curată, la măsurile celui care se roagă. De 
aceea zice Sfintul Ioan Scărarul că „rugăciunea este judecată şi judecătorie şi scaunul 
judecătorului înaintea judecatei de apoi". In rugăciune arătăm ce legătură avem cu Dumnezeu 
şi ce legătură avem cu lumea, dacă trăieşte în noi trupul, dacă trăieşte în noi lumea, sau 
trăieşte în noi Dumnezeu, cum zice Sfintul Isac Şirul. Aceasta ştiind-o, e bine să ne cercetăm 
în faţa rugăciunii, e bine să ştim felul în care ne rugăm. 

Călugării sînt datori să spună oriunde şi oricînd rugăciunea aceasta scurtă: „Doamne 
Iisuse Hristoase, Fiul lui Dumnezeu, miluieşte-mă pe mine păcătosul". Este rugăciunea cu 
care se mîntuiesc călugării, dar rugăciunea aceasta se recomandă şi credincioşilor. Toţi 
credincioşii e bine să spună mereu „Doamne Iisuse Hristoase, Fiul lui Dumnezeu, miluieşte- 
mă pe mine păcătosul!", pentru că toţi au trebuinţă de mila Mîntuitorului. Pe mine m-a 
învăţat rugăciunea aceasta părintele Arsenie Boca, Dumnezeu să-1 odihnească. In anul 1942 a 
vorbit cu mine ca şi cu un om mare. Deşi aveam numai 13 ani, mi-a spus cum să fac 
rugăciunea cu mintea: 

cu cuvîntul gîndit să spun între respiraţii: „Doamne" 

trăgînd aer în piept (odată cu aceasta), să zic: „Iisuse Hristoase, Fiul lui 

Dumnezeu" 



dînd aerul afară, să zic: „miluieşte-mă pe mine păcătosul". 

Şi am zis. Bineînţeles că nu m-am ocupat numai de aceasta, am avut de studiat, am 
avut şi multe alte lucruri de făcut, dar cînd am avut vreme liberă şi mi-am adus aminte, am zis 
„Doamne Iisuse Hristoase, Fiul lui Dumnezeu, miluieşte-mă pe mine păcătosul" şi m-a ajutat 
foarte mult. 

Rugăciunea, mai întîi m-a speriat, dar nu rugăciunea m-a speriat ci ce-a răscolit ea în 
mine, pentru că mai întîi, rugăciunea pune în evidenţă şi răscoleşte mizeria din noi. întîi ne 
vedem cum sîntem. Dacă zicem „Doamne Iisuse Hristoase, Fiul lui Dumnezeu, miluieşte-mă 
pe mine păcătosul!", vedem lucrăturile vrăjmaşului, vedem răutatea din noi, vedem ceea ce 
este în noi din afara noastră. Adică noi aducem în viaţa aceasta o moştenire, o încărcătură de 
răutate, pe care putem să n-o cunoaştem niciodată. Putem să nu ne întîlnim cu răutatea din noi 
dacă nu ne interesăm de noi. Dar dacă ne interesăm de noi, atunci ne întîlnim cu noi şi s-ar 
putea să ne fie groază de noi înşine. Dar să nu ne speriem şi să zicem mereu „Doamne Iisuse 
Hristoase, Fiul lui Dumnezeu, miluieşte-mă pe mine păcătosul!" pentru că mîntuirea nu vine 
de la noi iar Dumnezeu pînă la urmă linişteşte lucrurile, le depăşim, le înlăturăm, facem în 
aşa fel încît răutăţile acestea pe care le întîlnim în noi să nu mai fie. Dumnezeu le nimiceşte, 
dar Dumnezeu le nimiceşte după ce ni le arată, ca să ştim ce anume înlătură din noi cînd ne 
mîntuieşte. 

Sînt oameni care vin în lumea aceasta cu multă bunătate, cu dar de la Dumnezeu, dar 
fiecare din noi sîntem fiii părinţilor noştri, sîntem urmaşii moşilor şi strămoşilor noştri, 
adunăm în noi şi aducem cu noi lucruri din străfunduri de existenţă şi aceste lucruri trebuie, 
dacă sînt rele să le lichidăm, să terminăm cu ele odată. Şi terminînd cu ele, nu se poate să nu 
se ajungă la linişte. Sfîntul Ioan Scărarul zice: „să îndrăznească pătimaşul, că cei nepătimaşi 
din pătimaşi au ajuns nepătimaşi". Asta nu înseamnă să facem rele ca să vină cele bune, 
pentru că nu vin cele bune din cele rele. Ci înseamnă să avem încredere în schimbarea noastră 
spre bine, făcînd cele bune. Noi putem să sfîrşim un trecut rău, dar numai astupîndu-1 cu un 
trecut bun. Noi trăim întotdeauna în prezent, nu există posibilitatea să trăieşti în trecut şi în 
viitor. Toată viaţa noastră este un prezent continuu, acesta-i timpul nostru adevărat; în prezent 
ne-am făurit trecutul, în prezent ne făurim viitorul pe care-1 vom trăi tot ca prezent. Dar lucrul 
acesta îl realizăm spre bine numai dacă ne dăm seama că în prezent trebuie să facem lucruri 
bune. Deşi se spune că trecutul nu moare, Dumnezeu poate să ne ajute şi ne ajută să astupăm 
trecutul rău cu un trecut bun, cu trecutul pe care îl creăm noi în prezent. De multe on le spun 
la oameni: astupă trecutul rău cu un trecut bun, fă-ţi de acum un trecut bun. 

Iubiţi credincioşi, lucrarea aceasta de îmbunătăţire prin rugăciunea de toată vremea e 
de foarte mare însemnătate, pentru că toate ale noastre pornesc de la gîndurile noastre. Atunci 
cînd ne îmbunătăţim gîndurile, ne îmbunătăţim şi viaţa. Nu poţi să ai o viaţă îmbunătăţită 
dacă nu ai gîndurile îmbunătăţite, pentru că să ştiţi că de multe ori, cu gîndurile dinăuntru, cu 
gîndurile noastre, avem mai multă luptă decît cu cele din afara noastră. Duşmanii omului sînt 
gîndurile cele rele (că de duşmanul din afară te mai fereşti), de aceea, trebuie să lichidezi cu 
gîndurile cele rele ca să ai linişte şi bucurie. 

5. Disciplina organismului prin postul alimentar 

Al cincilea punct al programului este postul. In biserica noastră, postul este 
obligatoriu, nu-i facultativ, fiecare trebuie să ţină post. E adevărat că nu toţi au condiţii ca să 
ţină post. In viaţa mea am trăit mulţi ani în internat, dar 38 de ani la mănăstire am putut să 
postesc foarte bine şi am postit pentru că s-a postit în mănăstire şi a fost uşor să postesc. Am 
trăit de multe ori din mîncarea pe care mi-au dat-o alţii şi pe care mi au făcut-o ei cum au 
gîndit ei că trebuie făcută. îmi dau seama că nu oricine poate posti, dar orice credincios, dacă 
vrea să ţină postul, dacă se angajează la post, poate să renunţe la o masă pe zi, poate să 



mănînce (dacă mănîncă de la el) mîncare de post. Să ştiţi că postul ne ajută foarte mult, în 
înţelesul că disciplinează organismul. 

Prin urmare, pentru a avea o viaţă duhovnicească, trebuie: 

-să mergem neapărat la biserică, 

-să începem ziua şi să o sfirşim cu Dumnezeu, 

-să ne împodobim mintea cu gîndurile lui Dumnezeu, din dumnezeiasca Scriptură, 

-să ne facem rînduială în minte prin rugăciunea de toată vremea, 

-să facem şi lucrarea postului atît cît o putem face. 

Şi dacă nu, zice Filocalia, dacă nu poţi să îndeplineşti o virtute, să împlineşti alta 
măcar, dacă nu poţi să rămîi în cetatea postului, atunci să te duci în cetatea rugăciunii, că zice 
Domnul Hristos că „dacă vă vor prigoni într-o cetate mergeţi în cealaltă". Trebuie să facem 
ceva din care să se înţeleagă că vrem să împlinim şi ceea ce nu putem împlini. Acesta este 
programul pe care îl dau celor care vor să fie îndrumaţi de mine şi cei care l-au împlinit au 
avut şi au folos. 

Un scurt îndreptar de viaţă dat de părintele Arsenie Boca 

Părintele Arsenie Boca, trecînd un tînăr pe la el, i-a spus un program de învăţătură, un 
cuvînt de învăţătură care e tot un fel de program şi a zis aşa: oxigen, glicogen, somn, să-ţi 
păstrezi hormonii şi să ai concepţie de viaţă creştină. 

Oxigen înseamnă să trăieşti în aer cît mai curat, cît mai oxigenat, cît mai bun, să fie cît 
mai aerisit acolo unde îţi duci viaţa. 

Glicogen înseamnă de fapt zahărul din ficat, zahărul animal, dar părintele are în vedere 
prin acest cuvînt hrana raţională: să nu mănînci prea mult, să nu mănînci peste măsură dar 
nici prea puţin. 

Somnul să dormi atît cît îţi este necesar să poţi desfăşura o activitate eficientă şi mai 
ales intelectuală. Să ştiţi că cel ce nu-şi împlineşte somnul, nu dă randament maxim, mai ales 
la chestiunile intelectuale. Părintele zicea că sînt necesare 6 ore de somn continuu în 24 de 
ore. Nu trebuie să se silească nimeni să facă performanţe de priveghere. Priveghere să faci în 
înţelesul de a nu fi împresurat de gînduri rele, să ai întotdeauna o trezvie, să fii întotdeauna 
treaz cînd faci ceva. Ca să stai şi să nu dormi toată noaptea, trebuie să stai şi să dormi ziua, 
pentru că trebuie avut în vedere organismul, aşa cum 1-a lăsat Dumnezeu. Un părinte 
duhovnicesc zice că s-a păgubit mai mult din priveghere şi nemîncare decît din mîncare 
multă şi somn mult (Sfîntul Moise Arabul, în Filocalia, voi. 1 - cap. "Convorbiri cu părinţii 
din pustia scetică") Bineînţeles, noi nu zicem că oamenii trebuie să doarmă foarte mult, dar 
zicem că trebuie să ştie fiecare cît trebuie să doarmă ca să fie treaz. 

Să-ţi păstrezi hormonii înseamnă să nu faci risipă pe poftele trupeşti, să trăieşti o viaţă 
înfrînată, să fii cît mai înfrînat şi atunci te ajută puterile care sînt în tine, te ajută să duci o 
viaţă plină, frumoasă, o viaţă simţită. 

Concepţie de viaţă creştină înseamnă să te conduci după Evanghelie, după învăţăturile 
Sfinţilor Părinţi, să ai în vedere nişte lucruri care sînt de căpetenie. Dacă ai altă concepţie 
decît concepţia de viaţă creştină nu ajungi la mîntuire, nu ajungi la ceea ce vrea Dumnezeu cu 
fiecare dintre noi. 

Casa noastră să fie o Casă a lui Dumnezeu şi o Poartă a Cerului 

In 1971 au fost la noi la mănăstire doi creştini din Germania, cu care am vorbit despre 
Betel. Betel este o instituţie bisericească în care sînt ajutaţi epilepticii, o instituţie mare, de 
vreo 5000 de paturi. Betel înseamnă Casa lui Dumnezeu, despre care se vorbeşte în Scriptură, 



în legătură cu patriarhul Iacob, care a avut un vis cu o scară care lega cerul cu pămîntul şi pe 
care urcau şi coborau îngerii lui Dumnezeu. Cînd s-a trezit a zis: "Nu e altceva aici decît Casa 
lui Dumnezeu şi aceasta este Poarta Cerului". Fiecare dintre noi trebuie să ne facem din 
căminul nostru, din casa noastră, o casă a lui Dumnezeu şi o poartă a cerului şi o putem face 
dacă respectăm programul acesta şi dacă ne silim să ne adunăm gînduri bune şi să ne 
binecuvînteze Dumnezeu. 

Creştinii aceia din Germania mi-au spus că la Betel, la intrare, scrie aşa: 

Pace celor ce vin, 

Bucurie celor ce rămîn, 

Binecuvîntare celor ce pleacă. 

Mi-au plăcut cuvintele acestea, le-am învăţat şi, pentru că mi-au plăcut aşa de mult ei 
au scris în cartea de onoarea mănăstirii: "Pace celor ce vin, bucurie celor ce rămîn, 
binecuvîntare celor ce pleacă" doresc doi creştini evanghelici, tuturor celor care, în urma lor, 
vor vizita această mănăstire. 

Noi le spunem închinătorilor şi vizitatorilor cuvintele acestea şi le plac. Pentru că le 
plac vi le-am spus şi vouă. 

închei dorindu-vă pace, bucurie şi binecuvîntare. 

Apropierea omului de Dumnezeu 
Fire (caracter) şi mîntuire 

în general, intelectul se angajează mai uşor decît simţirea; depinde şi de structura 
omului. îmi spunea părintele Serafim Popescu: „Măi, la tine nu s-a făcut acordul între minte 
şi inimă". Eu sînt un tip mai raţional, mai mental. Din acest motiv doresc - fiindcă nu am - să 
am o sensibilitate mai mare. Mă bucur de cei care au o sensibilitate mai mare. 

Lui Dumnezeu să-i slujeşti cu structura ta şi cu firea ta, nu trebuie să te formalizezi. 
Din Pateric aflăm despre doi părinţi cu totul deosebiţi ca structură şi anume: Ava Arsenie, 
care era un tip introvertit şi distant (poate de aceea era distant fiindcă era mai mult cu gîndul 
la Dumnezeu), îi respingea pe oameni, se retrăgea. Şi celălalt, Sfîntul Moise Arapul, despre 
care, în Filocalie, părintele Ioan Casian (în convorbirile cu părinţii din pustia sketică) spune 
că a fost cel mai iscusit dintre părinţii pe care i-a întîlnit în pustia sketică. Spune că Sfîntul 
Moise, „cel dintre tîlhari", care a devenit Sfînt după ce mai întîi a fost el însuşi tîlhar, a fost 
cel mai iscusit dintre părinţi. Şi acesta era un om foarte comunicativ. Se punea problema: care 
este mai bine primit în faţa lui Dumnezeu, cel comunicativ sau cel distant? Şi s-a arătat într-o 
vedenie unui părinte două corăbii care mergeau pe rîu; una era cu Ava Arsenie, deci cel mai 
rezervat, şi Duhul Sfînt era asupra lui, iar cealaltă era cu Sfîntul Moise Arapul şi îngerii îl 
hrăneau cu faguri de miere. Deci amîndoi erau primiţi la Dumnezeu, fiecare în felul lui 
lucrînd. Şi ne pare foarte bine de treaba asta fiindcă mie, care sînt mai deschis, mai 
comunicativ mi-ar trebui foarte mult să mă obişnuiesc să fiu departe, să fiu rezervat, să fiu 
distant, să mă izolez. Eu nu sînt un tip care să mă izolez şi nici nu e necesar lucrul acesta, că 
dacă aş crede lucrul acesta aş face tot posibilul să fiu aşa. Cînd m-am făcut eu călugăr aveam 
un prieten cu care am fost coleg, ca studenţi la teologie şi care mi-a scris la mănăstire după ce 
el ajunsese preot: „îţi doresc să nu fii nici prea mult, nici prea curînd, un călugăr tip". N-aş 
putea zice că m-am gîndit la aceasta sau că aş fi fost preocupat de aşa ceva, căci m-am gîndit 
că omul se mîntuieşte în firea sa reală şi nu trebuie să îşi facă altă fire ca să-1 primească 
Dumnezeu. 

Treptele apropierii de Dumnezeu 

Mîntuirea propriu-zisă este eliberarea de păcat, de patimi, patimile fiind deprinderi în 



păcat, într-o atitudine de viaţă negativă. Păcatul e socotit ca faptă negativă izolată, iar patima 
ca deprindere, ca un păcat repetat. Noi mărturisim de pildă în Crez că „Fiul lui Dumnezeu s-a 
făcut om pentru noi şi pentru a noastră mîntuire". Trebuie să avem în vedere că mîntuirea nu 
este ultima formă de înaintare în viaţa duhovnicească. In progresul vieţii spirituale sînt trei 
etape: curăţirea (mîntuirea), iluminarea şi unirea cu Dumnezeu. Titlul complet al Filocaliei 
este „Filocalia sau culegere din scrierile sfinţilor părinţi, care arată cum se poate omul curaţi, 
ilumina şi desăvîrşi. Nu se poate face o graniţă între curăţire şi iluminare, între iluminare şi 
desăvîrşire sau îndumnezeire pentru că de fapt, în viaţă lucrurile nu merg cum merg în 
gîndire, se întrepătrund; în măsura în care te curăţeşti te şi iluminezi, iar în măsura în care te 
iluminezi, te şi îndumnezeieşti. 

Mîntuirea ţine în esenţă de eliberarea de păcate, de patimi. Sfîntul Apostol Pavel (în 1 
Cor. 6, 9-1 1) ne spune cine nu intră în împărăţia lui Dumnezeu, care păcate sînt opritoare de a 
intra în împărăţia lui Dumnezeu: desfrînarea în orice chip ar fi, slujirea idolilor, iubirea de 
avere; cei răi de gură nu intră în împărăţia lui Dumnezeu, la fel răpitorii şi hoţii. Iar la urmă 
spune că în astfel de păcate aţi fost şi voi cîndva, dar v-aţi curăţit, v-aţi spălat, deci nu mai 
sînteţi în astfel de păcate. Mîntuirea trebuie să fie o realitate simţită, ca să se ştie exact cînd ai 
ieşit din păcatele respective şi atunci, într-un fel, se poate zice că te-ai şi mîntuit. Sfîntul 
Maxim Mărturisitorul zice undeva că Fiul lui Dumnezeu s-ar fi unit cu omul prin întrupare, 
chiar dacă omul nu avea trebuinţă de mîntuire, pentru că asta înseamnă apropierea maximă a 
firii omeneşti de Dumnezeu. Dacă nu trebuia să-1 mîntuiască de păcate, atunci putea să-1 ajute 
să se îndumnezeiască. 

Viaţa creştină este angajare pentru 

Dumnezeu a „omului nou", a omului 

vrednic 

Necazul cel mare este că noi presupunem multe lucruri ca fiind deja cunoscute şi 
trăite de către credincioşi. Slujbele noastre presupun o vrednicie a omului de a lua parte la 
sfintele slujbe şi noi considerăm într-un fel pe toţi vrednici de a lua parte, de aceea pornim de 
la un punct de înaintare nu de la locul de la care se găseşte în realitate omul. Mîntuirea nu se 
realizează de către om ci de către om în colaborare cu Dumnezeu şi Dumnezeu îl ajută pe om 
să se mîntuiască în măsura în care omul se angajează şi el pentru mîntuire, cel puţin ca să 
devină receptiv pentru ceea ce face Dumnezeu cu el. Dacă noi am fi în viaţa noastră aşa cum 
este omul considerat în clipa în care s-a botezat, deci mort faţă de păcat şi viu pentru 
Dumnezeu, înviat din morţi, asta ar însemna de fapt viaţa creştină. Viaţa creştină este 
angajarea pentru Dumnezeu din situaţia de înviat din morţi, nu din situaţia omului care 
trebuie să învie din morţi, nu din situaţia omului care trebuie să lichideze nişte păcate ci din 
situaţia omului care a lichidat odată cu păcatele. „După cum aţi făcut mădularele voastre 
roabe necurăţiei şi fărădelegii, spre fărădelege, tot aşa faceţi acum mădularele voastre roabe 
dreptăţii, spre sfinţire", scria Sfîntul Apostol Pavel creştinilor din Roma (Rom. 6, 19). Dacă 
am fi noi în situaţia aceasta n-am mai avea de luptat cu nişte negative din viaţa noastră, cu 
nişte împotriviri, ci am avea în faţă doar înălţarea la cer. Sfîntul Apostol Pavel aşa înţelegea 
pe omul nou deşi îşi dădea seama că nu toţi oamenii sînt înnoiţi, nu toţi oamenii sînt ajunşi la 
situaţia de om nou, căci creştinilor le zicea: „Lepădaţi pe omul cel vechi împreună cu poftele 
şi patimile lui şi înnoiţi-vă în duhul minţii voastre, îmbrăcaţi-vă în omul cel nou" (Ef 4, 22 - 
24 ) sau „Schimbaţi-vă prin înnoirea minţii" (Rom. 12, 2). Dacă oamenii aveau mintea 
înnoită nu le mai zicea de înnoirea minţii. Dar punctul de plecare cel real, cel sănătos, ar 
trebui să fie acesta: de la lichidarea păcatelor, de la nimicirea păcatelor. Dacă nu facem 
aceasta viaţa este lipsită de preocupări pentru mîntuire. 

Mulţi dintre credincioşi cred că sînt credincioşi numai pentru că nu tăgăduiesc pe 



Dumnezeu cu cuvîntul. Eu cu mulţi oameni m-am confruntat în privinţa aceasta şi i-am 
întrebat: „Eşti credincios? Crezi în Dumnezeu?". „Da, părinte, cred în Dumnezeu". Şi dacă 1- 
am luat la cercetare am ajuns la concluzia (şi el a ajuns la concluzia) că nu crede în 
Dumnezeu ci doar nu-1 tăgăduieşte pe Dumnezeu cu cuvîntul. Cineva care nu merge la 
biserică, de exemplu, acela nu-şi manifestă credinţa, n-are credinţă. Eu de exemplu, care sînt 
credincios, n-aş putea să nu merg la biserică, ori cineva care nu poate să meargă la biserică 
înseamnă că nu are atîta credinţă cîtă îi trebuie ca să-1 ducă la biserică, ca să-1 ţină în cadrul 
slujbelor. După aceea, mai sînt şi altele: cine nu ţine post, nu ţine rînduiala postului, cine nu 
citeşte din Scriptură (nu împlineşte o rînduiala de îmbogăţire a minţii cu gîndurile lui 
Dumnezeu). Toate acestea ţin şi de mîntuire şi de celelalte stări, celelalte etape de înaintare în 
viaţa duhovnicească. Nu e vorba numai de o teorie, deşi şi o teorie e bună, pentru că dacă n-ai 
în gînd nu poţi avea nici în faptă. Ar trebui să se insiste mult mai mult asupra acestei laturi a 
existenţei (asupra mîntuirii) şi acest lucru trebuie făcut în mod sistematic, mai ales în cadrul 
Sfintelor Slujbe. Să se ţină mai multe predici şi predici nu abstracte şi care nu angajează 
(predici de informare, intelectuale) ci nişte predici în care să se pună problema în esenţa ei: 
sîntem sau nu sîntem pe calea mîntuirii? Avem sau nu avem preocupări de mîntuire? Am 
realizat sau nu ceva în privinţa aceasta? Unde ne găsim, ce facem de-acum încolo, ce mai 
putem face? 

Informarea selectivă şi angajare cu cruce 

Mijloacele de informare aduc mai multe informări, mai multe gînduri în fiinţa 
omului, însă trebuie să fii selectiv, să ştii ce să primeşti şi ce să nu primeşti. Nu ştiu dacă cei 
care nu au nici un fel de legătură cu mijloacele de informare sînt mai îmbunătăţiţi pentru 
faptul acesta: că nu cunosc anumite lucruri. Omul trebuie să fie stăpîn pe ceea ce i se oferă, să 
ştie ce să ia şi ce să lase şi în orice caz să nu caute să cunoască numai de dragul de a 
cunoaşte, ci să cunoască pentru folosul sufletesc pe care i-1 aduce cunoaşterea. Din criza 
morală ieşim prin efort personal; mai întîi de toate trebuie să avem o intuiţie a valorilor 
spirituale, să ni se atragă atenţia asupra lor şi noi înşine să le intuim ca valoroase şi apoi să le 
urmărim. Cei mai mulţi oameni renunţă la bine nu pentru că nu ştiu ce este binele ci pentru că 
este mai comod să renunţe la bine, să renunţe la efortul de îmbunătăţire. Creştinismul în orice 
caz e cu cruce: „Cel care vrea să vină după mine să se lepede de sine, să-şi ia crucea şi să-mi 
urmeze mie" a zis Iisus Hristos (Mt. 16, 24). Ce înseamnă asta: „să-ţi iei crucea"? înseamnă 
să-ţi iei partea de osteneală, partea de efort care ţine de propria ta depăşire. Nu trebuie să 
aşteptăm ca lucrurile să ne vină de-a gata. Cu credinţa e cum e cu cultura: te ţii de ea - o ai, 
nu te ţii - o pierzi. 

Lumină şi bucurie - semne ale apropierii de Dumnezeu 

Nu se poate să fii aproape de Dumnezeu fără a fi într-un fel luminat, chiar dacă nu-ţi 
dai seama de luminile care vin de sus. Dar bucuria aceasta de a intui o valoare religioasă, 
bucuria care îţi vine dintr-un cuvînt al Mîntuitorului la care meditezi sau bucuria care -ţi vine 
din conştiinţa că Dumnezeu e Tatăl nostru, Dumnezeu ne iubeşte, că noi ne revărsăm iubirea 
faţă de Dumnezeu şi Dumnezeu îşi revarsă iubirea faţă de noi, e o lumină de fapt. Cînd mă 
gîndesc la cuvintele psalmului 102: „Pe cît sînt de sus cerurile deasupra pămîntului pe-atît de 
mare bunătatea lui Dumnezeu spre cei ce se tem de Dînsul. Cît de departe e răsăritul de apus, 
atît a depărtat El de la noi fărădelegile noastre. Cum miluieşte un tată pe fiu aşa miluieşte 
Domnul pe cei ce se tem de Dînsul". E o bucurie şi ai putea zice că se vede chiar o lumină 
pentru că lumina vine de la Dumnezeu, din cuvintele respective, iar bucuria din faptul că ai 
această lumină, adică ştii că sînt nişte realităţi nu numai nişte cuvinte pe care le rostim fiindcă 



sînt puse în rînduiala noastră de slujbă, sînt nişte realităţi pe care le intuim pentru viaţa 
noastră. 

Să te gîndeşti că Dumnezeu e binevoitor, căci un tată care nu e binevoitor nu există, 
nu-i tată. Spune undeva Domnul nostru Iisus Hristos: „Dacă voi, răi fiind, ştiţi să daţi daruri 
bune fiilor voştri, cu atît mai mult Tatăl vostru Cel din ceruri va da cele bune celor care cer de 
la El" (Mt. 7, 11). E o lumină aici şi lumina aceasta e o bucurie pentru cine are această 
lumină. Cine citeşte lucrurile acestea numai aşa, de pravilă (de program) şi nu le adînceşte şi 
nu le vede valoarea, înseamnă că încă nu este luminat şi nu poate avea bucurie din ele. Dacă 
mai există şi altă lumină, aceasta este lumina cea dintîi, lumina mîntuirii, lumina adevărurilor 
cuprinse în cuvintele lui Dumnezeu sau în cuvintele Sfinţilor Părinţi. De exemplu, cînd te 
gîndeşti la cuvintele Sfintului Isac Şirul, că „Rugăciunea este o bucurie care înalţă 
mulţumire", ai o lumină, ai satisfacţia sufletească pentru că ai întîlnit un lucru de valoare. Sau 
Sfîntul Marcu Ascetul cînd spune: „credinţa neclintită e un turn întărit şi Hristos se face toate 
celui ce crede" - e o lumină şi o bucurie. 

Trăirea mistică şi poezia mistică 

Trăirea mistică se consideră, în general, ca o trăire care nu poate fi cuprinsă în 
cuvinte. Sfîntul Isac Şirul spunea undeva că sînt şi oameni care tac pentru că sînt copleşiţi de 
darul lui Dumnezeu, nu pot spune, li se taie cuvîntul pe buze. Cînd exprimi ceva din trăirea 
creştină, în orice caz, ceea ce exprimi nu e la măsura trăirii, dar totuşi e un mijloc ce duce 
către o trăire creştină. De exemplu, mie îmi plac foarte mult poeziile de Zorica Laţcu. Acum, 
mai nou, au apărut poeziile lui Nichifor Crainic dintre care unele sînt poezii mistice, poezii 
care creează o atmosferă. Poeziile de Zorica Laţcu sînt poezii profunde. I-a dat Dumnezeu un 
dar de exprimare. Ea nu este o simplă versificatoare ci este o poetă adevărată, în sensul că are 
figuri de stil care impresionează prin ele însele. De exemplu, îmi place foarte, foarte mult 
„Filă din acatist" şi pentru conţinutul ideologic dar şi pentru expresia literară. Se poate găsi în 
placheta intitulată „Osana luminii „: 
Filă din acatist 

Bucură-te, leagăn alb de iasomie, 
Către care -n roiuri fluturii coboară, 
Bucură-te, raza stelei din vecie, 
Şipot care curge lin cu apă vie, 
Bucură-te, Maică pururea Fecioară, 
Dulcea mea Mărie. 

Bucură-te, floare fără de prihană, 
Albă ca argintul nopţilor de vară, 
Spicul cel de aur veşnic plin cu hrană, 
Mirul care vindeci orice fel de rană, 
Bucură-te, Maică pururea Fecioară, 
Ploaia cea de mană. 

Bucură-te brazdă plină de rodire, 
Munte sfint, în care s-a 'ngropat comoară, 
Bucură-te, cîntec tainic de iubire, 
Clopot de chemare, cîntec de mărire, 
Bucură-te, Maică pururea Fecioară, 
Blîndă fericire. 



Bucură-te, mărul vieţii care-nvie, 
Pomul greu de roadă-n plină primăvară. 
Bucură-te iarăşi, ţărm de bucurie 
Dintru care curge miere aurie, 
Bucură-te, Maică pururea Fecioară, 
Sfînta mea Mărie. 

Există deci o poezie mistică izvorîtă dintr-o trăire mistică iar poezia aceasta duce şi 
ea, la rîndul ei, către o trăire mistică. Dar pentru aceasta, trebuie să fii cumva tu însuţi înaintat 
pentru că altfel cobori lucrurile sfinte la lucruri obişnuite. 

Dacă luăm un alt exemplu, să zicem Sfîntul Ioan Iacob, acesta este un versificator, nu 
este poet. I-am citit toate poeziile dar nici una nu m-a impresionat nici prin conţinut, nici prin 
forma ei. De ce? Conţinutul este o idee care poate fi foarte bine exprimată şi fără versuri. Ştiu 
eu, poate că dacă le voi citi de mai multe ori, pe unele o să le apreciez mai mult. Dar prima 
lectură nu m-a satisfăcut. Am cunoscut alte poezii de altă factură mult mai bune decît 
poeziile Sfîntului Ioan Iacob. De exemplu, poeziile lui Zorica Laţcu, poeziile lui Nichifor 
Crainic, ale lui Ion Pillat, ale lui Vasile Militam sau ale lui Vasile Voiculescu, care sînt 
poezii de poeţi autentici, nu de versificatori. La fel, poezii de Traian Dorz, care sînt iarăşi 
foarte bune, dar Traian Dorz este în mare măsură versificator, mai puţin poet, dar are darul de 
a prezenta nişte idei în versuri, idei pe care nu ştiu dacă altfel ai ajunge undeva să le cunoşti 
şi să le ai în vedere. Am învăţat nişte poezii de Traian Dorz şi pentru conţinutul lor şi pentru 
forma lor versificată. Pot să vă spun o poezie pe care am recitat-o chiar la înmormîntarea 
unui părinte de la noi şi pe care mi-am alcătuit după aceea predica: 

Am trecut 

Am trecut de cel din urmă vîrf ce ne desparte 
Şi de-abia te văd în vale, ţară de departe, 
Unde-am stat şi-am plîns atîta, ţară de departe. 

Am avut în tine doruri fără de-mplinire, 
Suferinţe fără număr, plîns şi fericire, 
Poate-atît cît nimeni altul plîns şi fericire. 

Am avut duşmani în tine răul să-mi dorească, 
Dar au fost şi-atîtea inimi dragi să mă iubească, 
Scumpe şi duioase inimi dragi, să mă iubească, 

O! Pămîntule pe care am trăit o viaţă, 

Azi te las, rămîi în urmă tot mai mic prin ceaţă, 

Mai în urmă, mai departe, tot mai mic prin ceaţă. 

Azi mă duc în ţara scumpă, sus, mai sus de stele, 
Unde-i mirele şi-alesul dorurilor mele, 
După care-au plîns o viaţă dorurile mele. 

Faţa ta îndurerată nu voi mai privi-o 
Ură, suferinţă, lacrimi, plînsule, adio 
De-azi sîntem pe veşnicie despărţiţi. Adio! 



Neoisihasmul - o bucurie 

In Anuarul Mitropoliei Banatului pe 1998, este cuprins şi un articol scris de asistentul 
universitar de la Facultatea de Teologie din Timişoara, domnul Cornel Toma. Articolul este 
intitulat „Neospiritualismul isihast". In acest articol autorul vrea să-i convingă pe cititori - 
sau cel puţin să le atragă atenţia - că neoisihasmul este o anomalie. El nu spune expres că 
neoisihasmul este o „anomalie", dar din cuprinsul articolului aceasta reiese. 

Luînd aminte la articolul menţionat, am luat act de faptul că autorul lui este convins 
că neoisihasmul este o anomalie. Personal însă, nu sînt de acord cu aceasta ci susţin că 
neoisihamul este o bucurie. Tocmai aceasta vreau să demonstrez în cele ce urmează. 

Neoisihasmul - readucere aminte a nevoii 
de îmbunătăţire sufletească 

Aşadar, pornesc de la ideea exprimată în titlul materialului de faţă, care este 
convingerea mea, anume că neospiritualismul isihast, respectiv neoisihasmul, este o bucurie. 
Cum am ajuns la gîndul acesta? Am ajuns luînd aminte la faptul că neoisihasmul are darul de 
a pune în atenţie, în vremea noastră, pentru contemporanii noştri, ceva ce s-a uitat de mult, 
ceva ce nu mai este în preocuparea nici măcar a credincioşilor noştri, adică lucrarea de 
îmbunătăţire sufletească, ce poate fi realizată prin rugăciunea de toată vremea, adică prin 
repetarea cît mai des a rugăciunii făcută cu mintea în inimă, cuprinsă în cuvintele: „Doamne, 
Iisuse Hristoase, Fiul lui Dumnezeu, miluieşte-mă pe mine păcătosul!". Această rugăciune de 
mulţi neştiută şi de alţii nebăgată în seamă, este „rugăciunea cu care se mîntuiesc călugării", 
- cum o numea Părintele Arsenie Boca. Ea este rugăciunea cu care sînt datori călugării, dar 
care se recomandă şi mirenilor, adică credincioşilor care nu sînt călugări, şi care, nefiind 
călugări, nici nu sînt datori să o facă. Insă dacă o fac, dacă se angajează prin această 
rugăciune, le foloseşte foarte mult. 

Eu am aflat de rugăciunea „Doamne, Iisuse Hristoase, Fiul lui Dumnezeu, miluieşte- 
mă pe mine păcătosul!" de la Părintele Arsenie Boca, în anul 1942, 

Doream să devin călugăr şi în vederea acestui lucru, m-am prezentat la Mănăstirea 
Brîncoveanu de la Sîmbăta de Sus, unde vieţuia şi activa pe atunci Părintele Arsenie. înainte 
de ajunge acolo, i-am scris Părintelui Arsenie, Părintele Arsenie mi-a răspuns la scrisoare 
prin intermediar, atrăgîndu-mi atenţia asupra a ceea ce este mai esenţial în călugărie, adică 
asupra rugăciunii de toată vremea. Nu mi-au fost date, însă, în scrisoare, nici un fel de 
indicaţii, ci mi s-a spus doar să zic mereu, ca rugăciune, cuvintele: „Doamne, Iisuse 
Hristoase, Fiul lui Dumnezeu, miluieşte-mă pe mine păcătosul". Cînd m-am întîlnit cu 
Părintele, la sfîrşitul lui august 1942 avînd eu atunci doar treisprezece ani şi jumătate, - 
Părintele a vorbit cu mine ca şi cu un om mare şi mi-a spus şi cum să fac rugăciunea, de care 
ştiam deja din scrisoare. Mi-a spus anume, ca rugăciunea să o fac cu gîndul (în gînd) şi să o 
lipesc de respiraţie în felul următor: între respiraţii (asta însemnă: fără să inspir, fără să expir) 
să zic „Doamne". Apoi, trăgînd aerul în piept, odată cu aceasta, să zic „Iisuse Hristoase, Fiul 
lui Dumnezeu" şi dînd aerul afară din piept, odată cu aceasta, să zic: „Miluieşte-mă pe mine, 
păcătosul!". Aceasta a fost învăţătura dată mie de Părintele Arsenie în legătură cu 
„rugăciunea cu care se mîntuiesc călugării". Nu eram călugăr, ci eram mirean, credincios de 
rînd, cu preocupări de şcoală, pe care mi le-am concretizat prin studierea liceului şi apoi a 
teologiei, devenind absolvent de teologie în anul 1952. Din 1953, fac parte din obştea 
monahală a Mănăstirii Brîncoveanu de la Sîmbăta de Sus, din părţile Făgăraşului. 

De observat că Părintele Arsenie, dîndu-mi indicaţii în legătură cu felul cum urma să 
fac rugăciunea propusă de el, nu mi-a spus nimic despre necesitatea de a lua legătură cu 
vreun duhovnic sau om experimentat în lucrarea rugăciunii de toată vremea. Poate că 



Părintele ştia că chiar căutînd eu un astfel de om, nu l-aş fi găsit - ceea ce cred şi acum. Nu 
mi-a spus Părintele Arsenie nici să-1 mai caut pe el. Şi de fapt, eu nu m-am mai întîlnit cu 
Părintele Arsenie decît după 23 de ani, adică în 1965. 

Cînd am ajuns student la teologie, adică după şase ani de cînd ştiam şi practicam 
rugăciunea cu care se mîntuiesc călugării, dar care se recomandă şi mirenilor, colegii mei mai 
mari, care citiseră cîte ceva în legătură cu „Rugăciunea lui Iisus", mi-au spus că este absolut 
necesar să ai un duhovnic, un îndrumător, căci altfel poţi ajunge la rătăcire şi eşti în primejdie 
să cazi din bine şi să ajungi la rău. Eu mărturisesc acum şi am mărturisit-o adeseori, că nu-mi 
pot închipui să ajungă cineva „la rău", cerînd ajutorul Mîntuitorului. Cînd cerem ajutorul lui 
Dumnezeu nu ne bazăm pe noi înşine ci ne bazăm pe ajutorul lui Dumnezeu, pe intervenţia 
lui Dumnezeu în viaţa noastră. Nu-mi pot închipui să te lase Dumnezeu să ajungi în rătăcire 
şi să cazi în primejdie, cînd tu zici către Mîntuitorul: „miluieşte-mă pe mine, păcătosul!". 

Şi mai trebuie să spun ceva: de-a lungul vieţii mele, din 1942 încoace, deci vreme de 
55 de ani, n-am întîlnit pe nimeni despre care să fiu încredinţat că m-ar putea ajuta datorită 
experienţei pe care o are. Chiar şi cei socotiţi ca duhovnicii cei mai mari din ţara noastră, cînd 
i-am întrebat despre rugăciune, mi-au spus ceea ce puteam să aflu eu însumi din cărţi, pentru 
că mi-au pus înainte citate din învăţăturile Părinţilor care au fost preocupaţi de această 
lucrare. Şi mai adaug ceva: eu n-am întîlnit pe nimeni despre care să am încredinţarea că 
practică la măsuri mari „Rugăciunea lui Iisus". Fac aici o paranteză: I.P.S. Mitropolit Antonie 
- fiind la mănăstirea noastră, m-a întrebat cîndva pe mine ca duhovnic al Mănăstirii: „Ai 
vreun isihast aici în mănăstire?". Răspunsul meu a fost clar şi prompt: „Nu am şi nici eu nu 
sînt". Părintele Mitropolit a zis: „La Sibiu sînt mulţi". Bineînţeles, asta a spus-o ironic şi 
referindu-se desigur, la cei cu „Oratio Mentis" şi la cei din „Asociaţia pentru isihasm". 

Acestea fiind spuse, să venim acum la „Neoisihasmul", atît de dezavuat şi de criticat. 
De ce zic eu că „Neoisihasmul este o bucurie"? Neoisihasmul e o bucurie prin existenţa lui: 
ce face pentru mulţi ceea ce a făcut Părintele Arsenie pentru mine: pune în atenţia preocupări 
isihaste tradiţionale, la măsurile omului modern. Chiar dacă isihasmul din vremea noastră nu- 
i identic cu isihasmul tradiţional, despre care noi ştim doar din cărţi nu şi din experienţa celor 
angajaţi în lucrarea isihastă (moştenită de la înaintaşi) - pentru că aşa ceva, trebuie să 
recunoaştem că nu există - el, isihasmul modern, are meritul că atrage atenţia asupra angajării 
în rugăciune, prin rugăciunea de toată vremea. 

Sînt puţini cei ce ştiu că la slujba călugăriei, cînd i se dau candidatului metaniile - ca 
suport material pentru lucrarea spirituală de îmbunătăţire prin Rugăciunea lui Iisus - 
slujitorul sfinţit, adresîndu-se credincioşilor care sînt de faţă, zice: „Fratele nostru [numele] 
primeşte sabia Duhului, care este cuvîntul lui Dumnezeu, spre rugăciunea din tot ceasul către 
Hristos". Şi apoi, adresîndu-se candidatului, îi spune: „Că eşti dator, în toată vremea, a avea 
în minte, în inimă, în cuget şi în gura ta, numele Domnului Iisus şi a zice: „Doamne Iisuse 
Hristoase, Fiul lui Dumnezeu, miluieşte-mă pe mine păcătosul!". Cei ce nu ştiu aceasta din 
realitatea imediată, o ştiu de la neoisihasm şi de la neoisihaşti, care insistă pentru rugăciunea 
cu mintea în inimă, care îndeamnă la înmulţirea rugăciunii şi care doresc să creeze o 
atmosferă de rugăciune, pentru o cît mai mare angajare a credincioşilor întru apropierea de 
Dumnezeu şi pentru înmulţirea binelui, prin rugăciune. Pentru aceasta, eu susţin că 
„Neoisihasmul este o bucurie" şi mai susţin că neoisihasmul n-ar putea fi înlocuit cu altceva, 
cel puţin deocamdată. 

Cine nu este împotriva noastră, 
este pentru noi 

Cei îngrijoraţi de amestecuri străine de Ortodoxie, în lucrarea de înmulţire a 
rugăciunii, propusă şi susţinută de isihaşti, de neoisihaşti, aşa cum sînt ei, ar trebui să se 



gîndească la împrejurarea aceea, istorisită în Sfînta Evanghelie, anume că, Apostolul Ioan L-a 
informat pe Iisus că a văzut pe unul izgonind demoni, în numele Lui, şi că l-a oprit pentru că 
nu merge împreună cu ucenicii, după Iisus. Atunci Domnul i-a spus: „Nu-1 opriţi, că nu e 
nimeni care făcînd minuni în numele Meu, să poată degrabă, după aceea, să mă grăiască de 
rău. Cine nu este împotriva noastră, este pentru noi" (Mc. 9, 38-40). In împrejurarea că i-ar 
veni cuiva în minte că „neoisihasmul este o anomalie", ar fi cazul să ia seama la cuvintele 
Sfîntului Apostol Pavel, din Epistola către Filipeni, unde citim: „Unii, negreşit vestesc pe 
Hristos din pizmă şi din duh de ceartă: alţii, însă, din bunăvoinţă. Unii o fac cu iubire (către 
mine) ştiind că stau aici (în închisoare), pentru apărarea Evangheliei; ceilalţi însă, din zavistie 
vestesc pe Hristos, nu cu gînduri curate, socotind să îmi căşuneze suferinţă în legăturile mele. 
Da ce este? Nimic altceva, decît că, în tot chipul, fie din cuvînt de făţărie, fie din cuvînt de 
adevăr. Hristos se propovăduieşte, şi întru aceasta mă bucur şi mereu mă voi bucura" 
(Filipeni 1, 15-18). Aşa e şi cu neoisihasmul; va fi avînd el unele deviaţii, dar în principal, 
face lucru de folos, face lucru de înmulţire a rugăciunii şi a îmbunătăţirii sufleteşti, prin 
rugăciunea îndesită. 

Văd că se face caz şi de faptul că unii au găsit de cuviinţă să facă „Rugăciunea lui 
Iisus" ca rugăciune de obşte, unul spunînd-o cu glas tare, iar ceilalţi urmărind-o şi fâcînd-o în 
tăcere. Cine face o astfel de constatare şi apoi dă şi interpretări în favoarea acestei practici, se 
vede că nu ştie că la Sfîntul Munte, cînd mai mulţi vieţuitori din mănăstire lucrează 
împreună, cîte unul dintre ei, pe rînd, spune rugăciunea cu glas tare, în atenţia celorlalţi, 
pentru a-i ţine pe toţi în sfera rugăciunii cu care se mîntuiesc călugării. Să fie oare aceasta o 
inovaţie şi la Sfîntul Munte? Sau, pînă la urmă, nu e o inovaţie, şi atunci n-avem de ce să 
defăimăm o astfel de practică, oriunde s-ar desfăşura. 

Susţin şi eu din toate puterile, că rugăciunea şi rînduiala liturgică nu trebuie să fie 
părăsită sau înlocuită, ci trebuie doar să fie completată, prin rugăciunea de toată vremea, 
indiferent că este făcută personal, în chilie sau în altă parte, sau este făcută de obşte, la 
ascultări, dar cu angajare personală din partea fiecărui participant. 

Neoisihasmul, care este şi rămîne „o bucurie" prin existenţa lui, prin sugestiile pe 
care le dă, cît şi prin practicarea Rugăciunii lui Iisus sau a Rugăciunii isihaste, are darul să 
pună în acţiune acest dar de observare de sine, această lucrare de îmbunătăţire sufletească. 
Deci să mulţumim Domnului pentru un astfel de curent spiritual şi să ne încadrăm în lucrarea 
pe care o recomandă şi pe care o promovează. 

Amestecurile străine de gîndirea creştină şi de gîndirea ortodoxă, în gîndirea şi 
practica neoisihastă, nu sînt esenţiale, ci esenţială este practica isihastă, adică rugăciunea de 
toată vremea, ce se face în completarea rînduielilor liturgice ale Bisericii şi uneori chiar în 
paralel cu acestea. Părintele Arsenie îmi spunea că duhovnicul lui de la Sfîntul Munte (cred 
că era vorba de Părintele Arhimandrit Antipa Dinescu), spunea rugăciunea minţii în timpul 
celor şapte laude, dar era atent şi la cele ce se citeau la strană şi intervenea cînd apărea vreo 
greşeală, vreo abatere de la text. 

Neoisihasmul este o bucurie 

S-a afirmat, şi nu o dată, că lucrarea isihastă este o lucrare de vîrf, că este o culme a 
spiritualităţii ortodoxe. Mă rog, poate să fie, dar să ştim cu toţii şi să avem în vedere că nu 
putem ajunge la mult, dacă nu facem de la început ceea ce ţine de noi şi de începuturi. 
Rugăciunea de toată vremea însoţeşte toată lucrarea de îmbunătăţire sufletească, chiar de la 
început. Candidatului la călugărie nu i se pune nici o condiţie, nu i se impune nici o restricţie, 
ci i se spune clar: „Eşti dator... să zici: „Doamne, Iisuse Hristoase, Fiul lui Dumnezeu, 
miluieşte-mă pe mine, păcătosul!". Cu rugăciunea isihastă se începe, cu ea se continuă şi cu 
ea se înaintează în lucrarea de mîntuire, de desăvîrşire şi de îndumnezeire. 



Se ştie că „toate ale omului sînt la nivelul omului, aşa că fiecare se încadrează în 
rugăciune la măsurile pe care le are şi se angajează cu capacitatea la care a ajuns. începem cu 
puţin şi ajungem la mult, dar mijlocul principal de acţiune este repetarea formulei de 
rugăciune, în care cerem mila Domnului Hristos. Spunînd această rugăciune, ne întîlnim cu 
noi înşine, ne observăm insuficienţele şi urmărim îndreptarea de sine, iar aceasta, nu din 
puterea noastră, ci prin darul lui Dumnezeu. 

Cine spune rugăciunea cu care se mîntuiesc călugării, se raportează la Mîntuitorul, dar 
înainte de a se întîlni cu El, se întîlneşte cu el însuşi, cu mizeria din suflet, cu încărcătura pe 
care o poartă în sine - adusă din străfunduri de existenţă - şi are posibilitatea să-şi 
limpezească sufletul ajungînd la isihie, adică la liniştea sufletească, pe care o dă de fapt 
Domnul Hristos, la care ne adresăm, într-o rugăciune de la Sfîntul Maslu, ca Celui ce 
miluieşte cu liniştea: „Cel ce miluieşte cu liniştirea". Să ajungem la liniştire, ne ajută 
rugăciunea, la care ne îndeamnă isihasmul, precum şi practicile pe care ni le pune la îndemînă 
Neoisihasmul, care tocmai de aceea este „o bucurie". 

Isihasmul şi Neoisihamul, înmulţind rugăciunea, înmulţeşte şi bucuria, duce la 
bucurie, susţine şi menţine bucuria în suflet, aşa că poate fi socotit, pe bună dreptate, „o 
bucurie". 

Cu îndrumările pe care le-am primit de la Părintele Arsenie, în legătură cu rugăciunea 
de toată vremea, am pornit la drum, fără să ştiu de isihasm, fără să am îndrumător, fără să mă 
consult cu vreun duhovnic, într-o vreme cînd nu se ştia şi nu se vorbea de isihasm. Isihasmul 
meu - şi cel vechi şi cel nou - au fost îndrumările lapidare, pe care mi le-a dat Părintele 
Arsenie. N-am ştiut de Sfîntul Grigorie Palama, nici de Sfîntul Grigorie Sinaitul, de Părinţii 
trezvitori, ca Filotei şi Isihie, şi am zis-o. Folosindu-mă de rugăciunea isihastă, fără să ştiu de 
isihasm, în mod paradoxal, în loc să ajung la linişte, am ajuns la nelinişte, pentru că m-am 
întîlnit cu mizeria din mine, pe care o purtam în suflet, fără să ştiu de ea. Rugăciunea a avut 
darul de a scoate la iveală mizeria pe care o aveam şi despre care nu ştiam. Aceasta a fost la 
început. Iar după aceea, tot datorită rugăciunii, am ajuns la linişte şi la bucurie. Am ajuns la 
bucuria izvorîtă din credinţă, la o bucurie pe care o dă Dumnezeu celui ce ia aminte la sine 
însuşi, celui ce stăruie în rugăciune. Pentru mine, rugăciunea isihastă, cîtă am făcut-o, a fost 
şi izvor de bucurie, aşa cum poate să fie la toţi cei care o fac, fie şi sub îndrumarea 
Neoisihasmului, care tocmai de aceea este „o bucurie". 

In programul de angajare într-o viaţă religioasă autentică, pe care îl dau eu celor ce se 
lasă îndrumaţi de mine, punctul al patrulea este „disciplina minţii, prin rugăciunea de toată 
vremea", deci cu „Doamne, Iisuse Hristoase, Fiul lui Dumnezeu, miluieşte -mă pe mine, 
păcătosul!". Acest program îl dau în special începătorilor şi nu mi-a venit niciodată în minte 
să las lucrarea aceasta pentru mai tîrziu, pentru vremea cînd vor fi înaintaţi. înaintaţi pot să 
fie numai aceia care de la început folosesc metodele şi mijloacele de îmbunătăţire pe care le 
au la îndemînă. 

Mărturisesc că nici mie nu-mi plac expresii ca „medicină ishastă", „psihiatrie 
isihastă", etc, nici nu m-am gîndit vreodată că pentru înaintarea în viaţa duhovnicească e 
nevoie de „pîine harică". Eventual, pîinea harică ar putea fi socotită anafora sau pîinea 
binecuvîntată în cadrul litiei. De pîine harică, în înţelesul de pîine coaptă la soare, n-am auzit 
decît de la Părintele Ghelasie şi de la adepţii lui. 

Am lăsat în urmă ceea ce se spune în articolul despre Neoisihasm în legătură cu 
afirmaţia mea cu privire la nepătimire. într-adevăr, eu susţin şi mai departe, ceea ce am 
susţinut şi acum cinci ani, anume că despătimirea este un proces care ţine vreme îndelungată; 
numai că eu n-am înţeles niciodată despătimirea, ca fiind desprinsă de rugăciunea isihastă şi 
în afara rugăciunii isihaste. Cine ştie de rugăciunea isihastă şi o poate practica, n-are nici un 
motiv să o neglijeze sau să o ocolească. 



Rugăciunea cu care se mîntuiesc călugării şi toţi cîţi o fac, chiar dacă nu sînt călugări, 
ne ajută la despătimire şi la mîntuire, deci ea este izvor de bucurie şi aşa cum este ea, izvor de 
bucurie, tot aşa este şi Neoisihasmul, care o susţine şi o recomandă. Deci şi Neoisihasmul, ca 
şi isihasmul tradiţional, prin rostul lui de înmulţitor al bucuriei, este „o bucurie". 

Sfirşesc aceste consideraţii în legătură cu Neoisihasmul, cu afirmaţia cu care am 
început. Departe de a fi „o anomalie", Neoisihasmul este „o bucurie". Pe scurt vorbind, 
Neoisihasmul, aşa cum se prezintă el, aşa criticat cum este de unii, este totuşi o bucurie. 
Neoisihasmul este o bucurie. 

Gînduri despre rugăciune 

Nu-ţi uita de Dumnezeu. 
Nu-ţi uita de rugăciune 

Toamna, cînd plecam la şcoală, departe de casa părintească, mama - Dumnezeu s-o 
odihnească - îmi spunea: „Nu-ţi uita de Dumnezeu. Nu-ţi uita de rugăciune". Acestea erau 
singurele cuvinte de îndrumare cu privire la rugăciune, pe care le reţin din copilăria mea. Ele 
aveau rostul să mă îndemne să fac şi la şcoală ceea ce făceam acasă, în familia noastră, adică 
să-mi încep ziua cu rugăciune şi tot cu rugăciune să mi-o şi sfirşesc şi la fel să fac şi la 
vremea mîncării, adică să nu mă aşez la masă fără să spun rugăciunea „Tatăl nostru" iar cînd 
mă ridic de la masă să spun cuvinte de mulţumire către Dumnezeu. Aşa făceam acasă, 
împreună cu părinţii şi cu fraţii mei. Aşa eram dator să fac şi departe de casa părintească. 
Aceasta voia să însemne îndemnul: „Nu-ţi uita de Dumnezeu. Nu-ţi uita de rugăciune". 

M-am trezit în lumea aceasta cu practica rugăciunii, aşa cum m-am trezit cu conştiinţa 
că exist, aşa cum m-am pomenit că ştiu să vorbesc. Nu ştiu cum am învăţat să vorbesc şi nu 
ştiu nici cînd şi cum am învăţat acele rugăciuni -cum e „Tatăl Nostru" şi „Ingerelul". M-am 
pomenit cu ele, aşa cum m-am pomenit cu limba. Se rugau părinţii şi bunicii mei şi mă rugam 
şi eu, împreună cu ei, la vremea mîncării. Iar seara mă rugam împreună cu fraţii mei sau 
singur Rugăciunea mea consta pe atunci în simpla rostire de texte de rugăciune Aşa 
înţelegeam eu şi aşa înţelegeau şi cei din jurul meu rugăciunea. Nu ştiam că rugăciunea este 
„vorbirea minţii cu Dumnezeu", dar aveam totuşi conştiinţa că cele ce le rostesc în rugăciune, 
le aude Dumnezeu şi le împlineşte. Ştiam că sînt mic şi că vreau să fiu mare; ştiam că sînt 
slab şi voiam să fiu tare şi aceasta o ceream de la îngerul meu păzitor, pe care îl rugam şi să 
mă păzească de cele rele: „In tot locul mă-nsoţeşte şi de rele mă fereşte". 

In duminici şi sărbători mergeam cu ai mei la biserică, unde nu înţelegeam mare lucru 
şi nici nu reuşeam să reţin textele citite sau cîntate. Erau prea multe şi nu erau pentru copii, 
aşa că nu era de mirare că nu le înţelegeam şi nu le asimilam. Cu vremea însă m-am introdus 
şi în cele ale slujbelor bisericeşti, dar conştiinţa slujirii efective mi-am cîştigat-o abia ca 
student la teologie, cînd am aflat şi despre comorile de gînd care sînt cuprinse în alcătuirile de 
gînd de la sfintele slujbe. învăţasem, pînă atunci multe texte de la sfintele slujbe, dar nu mi-a 
dat nimeni sugestia să şi meditez asupra lor. 

Cînd îţi aduci aminte de Dumnezeu, 

înmulţeşte rugăciunea, 

ca atunci cînd îl vei uita, 

Domnul să-şi aducă aminte de tine 

Cînd am început cu teologia aveam la îndemînă primele patru volume din Filocalie, 
traduse şi tipărite de curînd. Am ajuns şi eu să cunosc unele din scrierile fîlocalice şi m-am 
oprit mai ales asupra scrierilor Sfîntului Marcu Ascetul, din care unele ziceri mi s-au 



împlîntat în minte de la bun început şi cu care am străbătut apoi prin viaţă. între acestea, un 
loc de frunte 1-a avut şi îl are cuvîntul: „Cînd îţi aduci aminte de Dumnezeu, înmulţeşte 
rugăciunea, ca atunci cînd îl vei uita, Domnul să-şi aducă aminte de tine". E un cuvînt care mi 
s-a impus în atenţie şi pe care l-am spus, cred, de mii de ori, atît în predici, cît şi în convorbiri 
particulare, sau ca îndrumător duhovnicesc. Constat că sînt mulţi cei care au aderenţă la 
cuvîntul acesta, şi e firesc să fie aşa, de vreme ce în cuvîntul acesta ni se arată că gîndul la 
Dumnezeu trebuie să atragă gîndul la rugăciune, iar pe de altă parte avem încredinţarea că nu 
numai noi luăm aminte la Dumnezeu, ci şi Dumnezeu ia aminte la noi. Cuvîntul acesta nu 
numai că mi-a plăcut, dar mi-a fost şi de mult folos, în înţelesul că pe temeiul lui mi-am dat 
seama tot mai mult şi tot mai bine că Dumnezeu este realitatea faţă de care sîntem datori să 
ne raportăm, vorbind cu El în rugăciune; într-o rugăciune plină de evlavie, într-o rugăciune cu 
credinţă şi cu nădejde. 

La Dumnezeu să te gîndeşti 

ca la Dumnezeu, nu ca la om. 

Şi să-L respiri pe Dumnezeu 

cum respiri aerul 

Acum vreo 20 de ani, au trecut pe la mănăstirea, noastră nişte călugări din Franţa, care 
au vizitat Sfîntul Munte Athos. De la ei am aflat că Părinţii de la Sfîntul Munte dau 
îndrumarea aceasta: „La Dumnezeu să te gîndeşti ca la Dumnezeu nu ca la om. Şi să-1 respiri 
pe Dumnezeu cum respiri aerul ". Se ştie că fără aer nu putem exista. Din toate cîte ne sînt 
necesare pentru viaţă, pentru existenţa noastră, aerul este condiţia primordială. Gînditorii de 
Dumnezeu şi-au dat seama că aşa cum pentru viaţa fizică, aerul este cel mai necesar, tot aşa 
de necesar ne este, pentru viaţa spirituală, gîndul la Dumnezeu şi rugăciunea. De aceea ei vin 
cu ideea că la Dumnezeu să ne gîndim în măsura în care respirăm. Evident, Dumnezeu nu 
este un element care poate fi respirat, dar gîndul la Dumnezeu e bine să-1 avem fără încetare, 
dacă se poate tot aşa de mult cum avem aerul pe care îl respirăm şi prin care existăm. 

Părinţii de la Sfîntul Munte însă fac precizarea că „la Dumnezeu să te gîndeşti ca la 
Dumnezeu, nu ca la om", adică cu gînduri înalte, cu gînduri mai presus de lume, cu gînduri 
care ne ridică mai presus de obişnuit şi ne introduc în sfera vieţii divine. Este ceea ce vrea să 
ne sugereze irmosul din Joia săptămînii sfintelor patimi, în care ni se spune: „Din ospăţul 
stăpînului şi din masa cea nemuritoare, veniţi credincioşilor la loc înalt cu gînduri înalte să ne 
îndulcim...". Sau cum ni se spune în imnul heruvimic din Sîmbăta cea mare, care începe cu 
următoarele cuvinte: „Să tacă tot trupul omenesc şi să stea cu frică şi cu cutremur şi nimica 
pămîntesc întru sine să nu gîndească". Cînd se ajunge la o astfel de stare, rugătorul se simte 
aproape de Dumnezeu şi i se deschid orizonturi de fericire şi pîrtii de lumină, pe care 
mergînd, sufletul lui răsfrînge ca o oglindă, mărirea lui Dumnezeu şi se preface în aceeaşi 
asemănare (II Cor. 3, 18), căci Dumnezeu însuşi Se descoperă pe Sine în omul care se face 
vrednic de Dumnezeu. 

Doamne Iisuse Hristoase, 

Fiul lui Dumnezeu, 

Miluieşte-mă pe mine, 

păcătosul 

Orice strădanie de a ne depăşi pe noi înşine în realizarea binelui, orice efort de 
angajare spre bine, în rugăciune şi prin rugăciune, ne pregăteşte şi pentru rugăciune, ne 
pregăteşte şi pentru rugăciunea însăşi. Dacă rugăciunea este ceva ce se face numai la anumite 
soroace din zi şi din an, deşi ea îşi are importanţa ei, încă nu este destul. In Pateric se 



spune: "Călugărul care se roagă numai cînd se roagă (adică numai cu rugăciune de program) 
acela nicidecum nu se roagă". Aceasta vrea să spună că toată viaţa trebuie să fie o rugăciune, 
o slujbă adusă lui Dumnezeu, ni s-a dat o rînduială de rugăciune care constă în repetarea cit 
mai deasă şi cit mai intensă a cuvintelor: „Doamne Iisuse Hristoase, Fiul lui Dumnezeu, 
miluieşte-mă pe mine, păcătosul". 

Despre această rugăciune sau despre acest chip de angajare în rugăciune, ştiu din anul 
1942. M-am prezentat atunci la Mănăstirea de la Sîmbăta, mai întîi cu o scrisoare adresată 
Părintelui Arsenie Boca - Dumnezeu să-1 odihnească - apoi m-am prezentat şi eu personal. 
Voiam să mă fac călugăr dar nu aveam decît treisprezece ani şi jumătate. In răspunsul pe care 
mi 1-a dat (mai întîi la scrisoare şi apoi şi direct), Părintele Arsenie mă îndemna la rugăciunea 
de toată vremea. Mi-a spus şi metoda rugăciunii. Mi-a spus anume, să spun cu mintea (deci 
cu cuvîntul gîndit nu cu cuvîntul vorbit), între respiraţii, cuvîntul „Doamne". Apoi, odată cu 
inspiraţia, mi-a spus să zic: „Iisuse Hristoase, Fiul lui Dumnezeu", iar odată cu expirarea să 
zic: „Miluieşte-mă pe mine păcătosul". Altceva nu mi-a mai spus în privinţa aceasta. N-am 
rămas la mănăstire din motive obiective, dar am luat cu mine îndrumarea Părintelui Arsenie, 
pentru cealaltă vreme a vieţii mele. Nu m-am angajat cu exclusivitate la această rugăciune, 
deoarece aveam îndatoriri în viaţa mea de atunci, în înţelesul eram elev şi m-am angajat la 
studierea liceului, în gîndul de a urma apoi teologia, ceea ce am şi făcut. Ca elev de liceu, la 
Timişoara, mi-am făcut datoria faţă de şcoală dar n-am uitat nici de datoria de a mă angaja şi 
la rugăciunea de toată vremea. N-am avut un timp afectat pentru rugăciunea recomandată de 
Părintele Arsenie, dar făceam aceasta printre altele sau concomitent cu altele. De pildă, 
mergînd la şcoală, pe drum, care ţinea cam o jumătate de oră, ziceam fără întrerupere 
rugăciunea aceasta, mai ales la nivelul minţii. Cred că e cazul să spun aici că eu sînt o 
alcătuire în care mintea este pe locul întîi, iar inima vine după aceea. Părintele meu duhovnic 
de odinioară, Părintele Arhimandrit Serafim Popescu - Dumnezeu să-1 odihnească - zicea: 
„La tine nu s-a făcut acordul între minte şi inimă". 

Rezultatul angajării mele în rugăciune, la măsurile la care eram, a fost acela că aveam 
o bucurie atît de mare, încît mi se părea că mă ridică cineva pe sus. Datorită acestui fapt, 
recomand din toate puterile mele această rugăciune tuturor celor care pot să o facă, tuturor 
celor care se pot angaja la împlinirea ei. Dar am avut şi stări diametral opuse bucuriei, stări de 
nelinişte, de zbucium, de furtuni sufleteşti, de vîrtejuri de gînd. Acestea au rezultat din faptul 
că rugăciunea, pe lîngă lucrarea ei de a mă pune în legătură cu Dumnezeu, a avut-o şi pe 
aceea de a mă descoperi pe mine însumi, cu toată mizeria pe care o purtam în suflet, atît de pe 
urma unor neluări aminte şi fapte negative agonisite de sine, cît şi ca încărcătură, ca povară 
legată de existenţa mea, povară adusă din străfunduri de existenţă şi cuprinsă în spectrul meu 
vital. Practic vorbind, rugăciunea a avut şi rolul de a aduce în cîmpul cunoştiinţei mele, ceva 
din subteranele fiinţei mele, care erau realităţi ce trebuiau să fie schimbate. Pe atunci nu ştiam 
că „toate ale omului sînt la nivelul omului". N-aveam nici o idee despre faptul ca rugăciunea 

- după cum spune Sfîntul Ioan, cel care a scris Scara - poate fi întinată, pierdută, furată şi 
abia în cele din urmă ajunge să fie şi curată. îmi doream o rugăciune a limpezimii, dar n-o 
puteam avea, căci măsura mea nu era cea care ar fi putut să aducă limpezimea dorită. Sfîntul 
Isaac zice că „nu poate suflet necurat în curată împărăţie să intre"; evident, nici măcar în 
împărăţia limpezimii de gînd. Ceea ce m-a favorizat pe mine atunci, a fost faptul că nu mi-a 
venit în minte gîndul că rugăciunea este instrumentul care scoate la iveală urîciunile din 
suflet. Şi pentru că n-am avut această idee, nu mi-a venit în gînd nici să renunţ la rugăciune. 
Spovedaniile mele de pe atunci erau stereotipe. De altfel, am convingerea acum, că cei care 
mă chiverniseau sufleteşte - în general preoţi întîmplători, căci nu mă ţineam de unul anume 

- nici n-ar fi fost în măsură să mă ajute, deoarece nici ei înşişi nu ştiau prea multe şi mai ales, 
nu ştiau din proprie experienţă, fiind mai mult profesionişti sau funcţionari bisericeşti. 



Cînd am ajuns student la Teologie, am aflat de la colegii care citiseră mai mult decît 
mine, dar care nu aveau o experienţă, că pe cel ce se angajează la rugăciunea de toată vremea, 
îl pîndesc unele primejdii şi că trebuie să aibă un îndrumător. Nu l-am avut nici atunci şi nu- 
am găsit nici mai tîrziu. Pînă la urmă, tot ce ştiu despre rugăciunea de toată vremea, în esenţă, 
este doar ceea ce mi-a spus Părintele Arsenie şi ceea ce am mai putut afla dintr-o anumită 
lectură pe linia aceasta. Oameni despre care să am încredinţarea că au o experienţă în privinţa 
aceasta n-am întîlnit. Mi se pare foarte curios cînd se spune despre cineva că „are rugăciunea 
minţii". Se spunea într-o vreme şi despre cineva de aici, de la noi, dar eu n-am reuşit să mă 
conving despre asta. 

Trebuie să mai spun şi aceea că, la mănăstire am venit şi cu dorinţa de a mă angaja 
mai mult în rugăciune, atît în cea de pravilă cît mai ales în cea lăuntrică. N-am reuşit să fac 
cît am crezut, deşi nu mă pot socoti nici nemulţumit. Intre timp, am ajuns şi la unele concluzii 
care nu m-au favorizat pentru rugăciunea de toată vremea, înţeleasă ca repetare cît mai 
neîntreruptă a cuvintelor: „Doamne Iisuse Hristoase. Fiul lui Dumnezeu, miluieşte-mă pe 
mine, păcătosul ". Mi-am dat seama că deşi este foarte important să ne rugăm cu această 
rugăciune, aceasta este doar o rugăciune de cerere, în timp ce sînt şi alte multe rugăciuni mai 
esenţiale, cum sînt rugăciunile de preamărire adusă lui Dumnezeu, în stilul ecfoniselor de la 
sfintele slujbe sau cum sînt rugăciunile din Apocalipsă. Ceea ce mi-a adus rugăciunea, atît cît 
am făcut-o, atît cea de pravilă, cît şi cea de toată vremea, a fost şi este faptul că am trecut de 
faza de nelinişte, de zbucium, de îngrijorare, de nemulţumire şi că mi s-au limpezit gîndurile 
şi că nu mi-e frică nici de ziua de mîine, nici de cealaltă vreme a vieţii mele şi nici de o 
veşnicie nefericită. 

Pe Dumnezeu II ştiu „Tată al nostru" şi ştiu că este mai bun decît părinţii cei 
pămînteşti, care totuşi ştiu să dea fiilor lor cele bune (Mat.7, 11). Am covingerea, exprimată 
de Sfîntul Apostol Pavel, că „Dacă Dumnezeu ne-a dat pe Fiul Său, pentru mîntuirea noastră, 
ne va da pe toate, împreună cu El" (Rom. 8, 32). Pocăinţa, cîtă o pot face, o fac cu faţa spre 
viitor şi nu ca o ispăşire, pentru că ştiu de la Sfîntul Marcu Ascetul, că nu avem ce să-I dăm 
lui Dumnezeu pentru păcatele făcute, pentru greşelile noastre, pentru insuficienţele şi 
întrelăsările cîte le ştie El şi poate că nouă ne rămîn mereu necunoscute. Nu mi-e frică de 
vămile văzduhului, din două motive: mai întîi că nu cred că aşa ceva există şi apoi pentru că 
sînt sigur că dacă Domnul Hristos şi-a făcut locaş în noi, nu se pot apropia de noi puterile 
cele potrivnice. In cea de-a treia rugăciune din cele de mulţumire, după Sfînta împărtăşanie, 
ne rugăm Mîntuitorului zicînd: „Ca de foc să fugă de la mine tot lucrul rău, toată patima". 
Nu-mi pot închipui să fiu locaş al lui Dumnezeu şi să fiu totuşi prada demonilor. Nu-mi pot 
închipui să-1 am pe Dumnezeu de tată, iar El să mă lase la cei care-mi vor răul. Nu-mi pot 
închipui să am pe Maica Domnului ocrotitoare, şi totuşi să fiu vătămat de cei ce se ridică 
asupra mea. Părintele Arsenie spunea că „Iubirea lui Dumnezeu faţă de cel mai mare păcătos 
este mai mare decît iubirea celui mai mare Sfînt faţă de Dumnezeu". 

In faţa unor astfel de realităţi - căci pentru mine sînt într-adevăr realităţi -nu-şi mai 
poate face loc nici o frică, nici o îngrijorare, nici o nedumerire, căci locul lor e ocupat de 
siguranţa că „Domnul este păstorul meu şi nimica nu-mi lipseşte" (Ps. 22), că „Domnul este 
partea mea de moştenire şi cupa mea" (Ps. 15) şi că pe cît este de sus cerul deasupra 
pămîntului, atît de mare este bunătatea lui Dumnezeu spre cei ce se tem de Dînsul" şi că „pe 
cît e de departe răsăritul de apus, atît a depărtat Domnul de la noi fărădelegile noastre" (Ps. 
102). în faţa unor astfel de lucruri nu pot decît să dau slavă lui Dumnezeu şi să aştept şi pe 
mai departe mila lui, 

Uneori mă gîndesc că dacă ar fi să am posibilitatea să mă întîlnesc cu Domnul Hristos 
faţă către faţă şi să am siguranţa că este chiar El Acela, n-aş avea să-i spun altceva decît ceea 
ce îi spun în rugăciune, cînd zic: „Doamne, Iisuse Hristoase, Fiul lui Dumnezeu, miluieşte- 



mă pe mine, păcătosul". Şi dacă totuşi L-aş ruga şi ceva special pentru mine, L-aş ruga să-mi 
dea mai multă putere să fac voia Lui şi să-1 slujesc, cu gînd de preamărire 

Să te ţii de pravilă, că dacă nu, te îndrăceşti 

Cuvîntul „Să te ţii de pravilă, că dacă nu, te îndrăceşti" 1-a adus de la Sfîntul Munte 
Athos, părintele arhimandrit Serafim Popescu, El aparţine părintelui arhimandrit Antipa 
Dinescu - şi el mutat la Domnul, încă de multă vreme - pe care părintele Serafim 1-a avut ca 
îndrumător în cele şase luni petrecute de el la Sfîntul Munte, la chilia Sfintului Ipatie. 
Părintele Serafim a fost trimis la Sfîntul Munte de către Mitropolitul Nicolae Bălan, cel care a 
restaurat mănăstirea de la Sîmbăta. Părintele Serafim se hotărîse să devină membru al obştei 
din mănăstirea restaurată de la Sîmbăta şi de aceea mitropolitul de atunci 1-a trimis la Sfîntul 
Munte, ca să cunoască realităţile de acolo şi apoi, întorcîndu-se în ţară, să aplice la Sîmbăta 
ceea ce se poate aplica aici. 

Incepînd anul şcolar 1939-1940, Mitropolitul Nicolae i-a scris Părintelui Serafim să 
meargă la Atena şi să urmeze cursuri de teologie la facultatea de teologie de acolo. Părintele 
Serafim era deja licenţiat în teologie. Cînd Părintele Serafim i-a spus părintelui Antipa că el 
trebuie să meargă la facultatea de teologie, Părintele Antipa i-a spus: „Să te ţii de pravilă, că 
dacă nu, te îndrăceşti". Eu am afirmat adeseori că dacă Părintele Serafim numai pentru asta ar 
fi mers la Sfîntul Munte şi numai atît ar fi adus de acolo, n-ar fi făcut drumul degeaba, ci l-ar 
fi făcut cu rost şi cu folos. Cuvîntul Părintelui Antipa ni 1-a spus părintele Serafim şi nouă, pe 
cînd cu eram începător la mănăstire. Mie mi-a plăcut foarte mult şi la rîndul meu l-am spus şi 
eu multora şi în multe împrejurări. 

Mult mai tîrziu, venind aici la noi Arhimandritul Dometie Trihenea, tot de la Sfîntul 
Munte, şi venind vorba despre pescuit, îmi amintesc că el a zis: „îi mai bun peştele decît 
cartoafele, numai că se pierde multă vreme de pravilă cu pescuitul". Din asta am înţeles că 
cei de la Sfîntul Munte pun mare accent pe pravilă, pe cea de la biserici şi pe cea de la chilie. 
E o sugestie şi pentru noi, care nu vrem să ne îndrăcim ci vrem să ne îndumnezeim. Şi noi 
trebuie să avem un program anume de rugăciune şi să-1 respectăm, ca să avem conştiinţa că 
stăm în faţa lui Dumnezeu, ca să ne raportăm corect la Dumnezeu şi ca Dumnezeu să devină 
pentru noi o realitate şi să nu rămînă o simplă idee sau o abstracţiune. 

Toată viaţa noastră lui Hristos Dumnezeu să o dăm 

îndemnul liturgic: "Toată viaţa noastră lui Hristos - Dumnezeu să o dăm". îl primim 
la Sfînta liturghie în trei contexte: 

- Mai întîi el este în continuarea îndemnului de a pomeni pe Maica Domnului şi pe 
toţi Sfinţii, căci ni se spune: „Pe preasfînta, curata, preabinecuvîntata, mărita, stăpîna noastră, 
de Dumnezeu Născătoarea şi pururea fecioara Măria, cu toţi sfinţii pomenind-o (sau „să o 
pomenim"); pe noi înşine şi unii pe alţii şi toată viaţa noastră lui Hristos Dumnezeu să o 
dăm". 

- Cel de al doilea context cu îndemnul de care ne ocupăm este cel de dinaintea 
rugăciunii Tatăl Nostru în care ni se spune: „Unirea credinţei şi împărtăşirea Sfintului Duh 
cerînd, pe noi înşine şi unii pe alţii şi toată viaţa noastră lui Hristos Dumnezeu să o dăm". 

- în sfîrşit, cu puţin înainte de rugăciunea amvonului, ni se spune: „Ziua toată, 
desăvîrşită, sfîntă, paşnică şi fără de păcat cerînd, pe noi înşine şi unii pe alţii şi toată viaţa 
noastră lui Hristos Dumnezeu să o dăm". 

Luînd aminte la aceste îndemnuri, înţelegem că viaţa noastră întreagă trebuie să fie o 
slujbă adusă lui Dumnezeu, după modelul de vieţuire al Maicii Domnului şi al sfinţilor, cu 
grija de a urmări unirea credinţei, prin Duhul Sfînt, şi de a căuta ca toată viaţa, toată vremea 



vieţii noastre, ziua şi noaptea, să ne fie „desăvîrşită, sfîntă, paşnică" şi mai ales „fără de 
păcat". De aici mai înţelegem şi că rugăciunea de toată vremea nu-i destul să fie o simplă 
repetare a cuvintelor: „Doamne Iisuse Hristoase, Fiul lui Dumnezeu, miluieşte-mă pe mine, 
păcătosul", ci mult mai mult decît atîta, şi anume, să fie o trăire a vieţii noastre în faţa lui 
Dumnezeu şi pentru Dumnezeu, ca o slujba adusă lui Dumnezeu, ca o liturghie după 
Liturghie. In sprijinul acestei idei ne vine şi definiţia pe care o dă Sfîntul Maxim 
Mărturisitorul rugăciunii neîntrerupte, căci el zice: „Rugăciunea neîntreruptă stă în a avea 
mintea pururea lipită de Dumnezeu, cu evlavie multă şi cu dor şi în a atîrna pururea cu 
nădejdea de El şi a te încrede în El, în toate, orice ai face şi ţi s-ar întîmpla". O astfel de 
înţelegere a rugăciunii o avea pustnicul, despre care ni se spune în Pateric că a zis către un 
frate, care îşi cerea iertare că 1-a reţinut de la rugăciune: „Rugăciunea mea este să te primesc 
pe tine şi să te petrec cu dragoste". 

Bineînţeles, la o astfel de aşezare sufletească se ajunge şi prin stăruinţa în rugăciune, 
atît în cea de pravilă, adică de program, cît şi în cea de toată vremea. 

Pe Tine Te lăudăm, pe Tine bine Te cuvîntăm, 

Ţie îţi mulţumim, Doamne, şi ne rugăm Ţie, 

Dumnezeului nostru 

Imnul liturgic cu care răspundem la cuvintele preotului: „Ale Tale dintru ale Tale, Ţie 
aducem de toate şi pentru toate", ne prezintă o angajare în rugăciune, sub cele trei aspecte ale 
ei: 

- rugăciune de preamărire, 

- rugăciune de mulţumire, 

- rugăciunea de cerere, 

Ori, se ştie că rugăciunea dată nouă ca să o repetăm mereu este de fapt o rugăciune de 
cerere. Noi însă, ca unii care vorbim cu Dumnezeu, în rugăciune, trebuie să avem în vedere şi 
rugăciuni de preamărire şi de mulţumire şi chiar de mărturisire. Rugăciunea de mărturisire ne 
este cu atît mai necesară, cu cît ne dăm mai mult şi mai bine seama că nu stăruim destul în 
rugăciunea de preamărire şi de mulţumire iar rugăciunea de cerere este nedesăvîrşită, cum 
nedesăvîrşiţi sîntem şi noi înşine, cei ce ne rugăm, bine ştiindu-ne şi că, după învăţătura 
Părinţilor Duhovniceşti „Rugăciunea este oglinda sufletului" sau cum spune Sfîntul Ioan cel 
ce a scris Scara: „Rugăciunea este judecată şi judecătorie şi scaunul Judecătorului, înainte de 
Judecata cea viitoare". E ştiut apoi că „toate ale omului sînt la nivelul omului", nu numai ca 
fiinţă ci şi ca realizare sau nerealizare spirituală. Asta înseamnă că rugăciunea, după cuprinsul 
ei şi mai ales după felul cum este făcută, reflectă în mod real aşezarea sufletească a 
rugătorului. Sfînta Biserică, prin rînduielile ei de slujbă, ne ajută şi ne conduce la o rugăciune 
de aşa fel încît prin ea să ne realizăm pe noi înşine ca rugători. 

Sugestii pentru cît o mai bună rugăciune 

Toate cele spuse pînă acum în privinţa rugăciunii, cuprind sugestii pentru o rugăciune 
cît mai înaltă. Sugestiile se pot desprinde din text. Totuşi, pentru a pune în evidenţă cît mai 
bine ideile privitoare la rugăciune, în încheierea gîndurilor de faţă, dăm şi în mod separat 
cîteva sugestii pentru iubitorii de învăţătură. 

1 . Dat fiind faptul că cei mai mulţi dintre cei ce se numără la rugători, nu sînt şi „de 
fapt" rugători, ci sînt numai rostitori de rugăciuni, atragem atenţia că „rugăciunea este 
vorbirea minţii cu Dumnezeu" sau cu Maica Domnului ori cu sfinţii lui Dumnezeu. Asta 
înseamnă că rugăciunea este o rugăciune reală numai cînd ne identificăm cu cele rostite sau 
gîndite ca ale noastre, din formulele de rugăciune, pe care le ştim sau pe care le citim din 



cărţile de rugăciuni. Să ne apropriem rugăciunile date nouă de Sfînta noastră Biserică. Ele să 
ne fie ca şi cînd ar izvorî din sufletul nostru. 

2. Să ne formăm conştiinţa că la sfintele slujbe ale sfintei noastre Biserici la care 
participăm nu-i destul să fim asistenţi, ci trebuie să fim chiar slujitori activ, fiecare slujind cu 
slujirea pe măsura stării noastre, atît în ce priveşte calitatea pe care o avem ca membri ai 
Bisericii, cît şi ca aşezare sufletească. Prin urmare, să nu uităm că în Biserică nu slujesc 
numai arhiereii, preoţii şi diaconii şi nu numai cîntăreţii bisericeşti sau cei ce cîntă în vreun 
cor bisericesc, ci slujesc toţi credincioşii care sînt de faţă, fiecare la măsurile sale. 

3. Să ne lăsăm pătrunşi de textele de la sfintele slujbe şi să le medităm, ca să ne putem 
bucura şi de cuprinsul lor. Nu-i destul să le rostim sau să le învăţăm pe de rost, ci e necesar să 
cugetăm la ele şi să descoperim comorile de gînd pe care le cuprind. 

4. Să ne angajăm la rugăciunea de toată vremea - înţeleasă atît ca repetare deasă a 
rugăciunii „Doamne Iisuse Hristoase, Fiul lui Dumnezeu, miluieşte-mă pe mine, păcătosul" 
făcută cu mintea şi unită cu simţirea, cît şi ca trăire a vieţii noastre spre slava lui Dumnezeu şi 
în slujba lui Dumnezeu. Toate ale noastre să ne fie ca o rugăciune, ca o slujbă adusă lui 
Dumnezeu. Un părinte duhovnicesc din Mănăstirea Agapia îi îndemna pe oameni să se roage 
neîncetat şi le spunea să se roage chiar şi cînd merg să facă un păcat, pentru că, poate chiar 
faptul că te angajezi în rugăciune cu stăruinţă, să te ajute să-ţi schimbi gîndul şi să nu mai 
păcătuieşti. 

5. Stăruinţa în rugăciune să ne fie şi prilej de cercetare de noi înşine, prilej de a ne 
întîlni cu noi, uneori necunoscuţi nouă, şi să tragem folosul, lucrînd asupra noastră acolo 
unde este de trebuinţă, pentru a ne îmbunătăţi. 

6. Cineva zicea: „Roagă-te cum poţi, ca să ajungi să te rogi cum trebuie" 

7. Un cuvînt vrednic de a fi reţinut şi urmat este acela că „rugîndu-te, înveţi înveţi să 
te rogi". Numai rugîndu-te mereu poţi înainta în rugăciune. Cine renunţă la rugăciune, 
renunţă la progresul în ea. 

8. „Taina rugăciunii este să te rogi în taină". 

9. Să nu uităm cuvîntul Părintelui A. Dinescu: „Să te ţii de pravilă, că dacă nu, te 
îndrăceşti". 

încheiere 

Am prezentat în cele de mai sus, cîteva gînduri, experienţe şi sugestii, privitoare la 
rugăciune, răspunzînd îndemnului pe care mi 1-a dat Părintele Roman Braga. Nu consider că 
am spus lucruri deosebite, lucruri nemaiîntîlnite, dar am încredinţarea că, aşa cum Domnul 
Hristos, cu cinci pîini şi doi peşti a săturat marea mulţime de oameni, tot aşa şi cu puţinul 
oferit de mine, din ceea ce tot Domnul mi-a dat, EI va împlini şi va îndestula pe cei ce vor 
avea trebuinţă de ceea ce ofer eu lui Dumnezeu pentru binele celor ce vor binevoi să 
primească aceste gînduri. Le ofer Iui Dumnezeu ca să le binecuvînteze şi apoi, aşa 
binecuvîntate, să le primiţi voi, stimaţi cititori şi să vă fie de folos. Dar să nu uitaţi să mă 
pomeniţi şi pe mine în rugăciunile voastre, aşa cum şi eu pomenesc pe îndrumătorii mei 
duhovniceşti şi pe cei ce se roagă pentru mine. 

„Fie numele Domnului binecuvîntat de acum şi pînă în veac". 

Bucuria creştină 
Dumnezeu 1-a creat pe om ca să fie fericit 

Este o temă care îmi place mult, de care m-am ocupat de multă vreme, pe care am 
prezentat-o în multe locuri, şi iată că, cu ajutorul lui Dumnezeu şi acum pornim cu gîndul 
asupra bucuriei. Mi-aduc aminte că în casa noastră, cîndva, a fost vorba de o cîntare în care 



erau cuprinse cuvintele „Bucurie, bucurie - vorbă frumoasă în pustie". Parcă ar fi vrut cineva 
să spună, prin aceste versuri, că bucuria e ceva absent din viaţa omului, că e o vorbă frumoasă 
dar o vorba frumoasă degeaba, pentru că nu se realizează sau nu se prea realizează. Cine a 
alcătuit textul pentru cîntarea respectivă şi a spus cuvîntul acesta, se vede că a privit în jur şi a 
văzut multe necazuri în lumea aceasta şi s-a gîndit că oare în acest context existenţial, în 
lumea aceasta, cine ar putea să se bucure cu adevărat? Adevărul este că noi, cei care avem 
credinţa creştină şi care avem o experienţă duhovnicească. 

Dar bucuria este în prim-planul experienţei umane. Bucuria n-a creat-o creştinismul; 
bucuria o susţine creştinismul. Bucuria este o capacitate a omului, o însuşire a omului, ţine de 
structura omului, ţine de fiinţa omului, aşa cum a creat-o Dumnezeu. Omul, aşa cum 1-a creat 
Dumnezeu, a fost destinat să se bucure. Relatările din Cartea Facerii, prima carte a lui Moise 
şi prima carte a Scripturii, spun că omul după ce a fost creat de Dumnezeu a fost aşezat într-o 
Grădină, grădina Edenului, grădina Raiului, Raiul de pe Pămînt. Am citit de curînd, s-au mai 
bine zis m-am oprit cu mai multă atenţie asupra unei poezii scrise de Vasile Militaru, cu titlul 
„Ţara mea, Ţara noastră, Raiul de pe Pămînt". Este o frumoasă prezentare a tot ce este 
pozitiv, a tot ce este frumos în ţara noastră; prezintă florile, pomii, livezile, fînaţurile înflorite, 
seninul, munţii, apele, izvoarele. Toate acestea formează un cadru pentru a ne simţi bine în 
lumea aceasta. Este de fapt ceea ce vrea Dumnezeu. Credinţa noastră este că Dumnezeu 1-a 
creat pe om ca să fie fericit şi omul poate să fie fericit, are condiţii să fie fericit iar cînd are şi 
împotriviri în lumea aceasta (necazuri, suferinţe), dacă are credinţă în Dumnezeu, dacă ţine 
seama de Dumnezeu are mai multe posibilităţi de a-şi manifesta izbînda. Credinţa creştină 
este o credinţă a bucuriei. Se spune, pe drept cuvînt, că religia creştină este o religie a 
bucuriei. Aşa este. Este o religie a iubirii şi este o religie a bucuriei. Bucuria şi iubirea se 
unesc foarte bine între ele în sensul că iubirea e fericitoare şi cuprinde în sine bucuria. 

Cel mai bine se încadrează în iubire şi-şi revarsă iubirea omul la vîrsta tinereţii. 
Tinerii sînt parcă mai capabili de iubire decît oamenii care au trecut de tinereţe şi decît 
oamenii care au ajuns către sfirşitul vieţii, deşi iubirea este o poruncă a lui Dumnezeu şi ar 
trebui să fie la fel de activă la toate vîrstele. Aşa că la tinereţe omul este mai propriu pentru 
iubire şi este mai propriu şi pentru bucurie. O tinereţe luminată de credinţă este străbătută de 
gîndurile la Dumnezeu, de simţirea prezenţei lui Dumnezeu, este o tinereţe senină, o tinereţe 
cu posibilităţi de bucurie pe care parcă nu le găsim aşa de prezente la celelalte vîrste ale 
omului. 

Credinţa creştină este o credinţă a bucuriei pentru că ni-L aduce pe Dumnezeu 
aproape, prin Mîntuitorul nostru Iisus Hristos, care este Fiul lui Dumnezeu, care s-a făcut om 
anume ca să aducă în sufletele oamenilor condiţiile bucuriei, condiţiile de-a ne bucura. In 
Sfînta Evanghelie de la Matei citim că dreptului Iosif i s-a spus că cel care avea să se nască 
din Preasfînta Fecioara Măria va mîntui pe poporul său de păcate. De aceea „lui îi vei pune 
numele Iisus, pentru că va mîntui pe poporul său de păcate". Şi mai departe se spune că Fiul 
lui Dumnezeu s-a făcut om, că Fiul lui Dumnezeu avea să se nască din Preasfînta Fecioară şi 
avea să trăiască între oameni. Se împlineşte o proorocire a proorocului Isaia care zice că 
fecioara va naşte fiu şi Ii vei pune numele lui Emanuel, care înseamnă „Cu noi este 
Dumnezeu". Deci bucuria trebuie să izvorască în special din credinţă, din convingerea, din 
conştiinţa că Dumnezeu este cu noi, că Dumnezeu ne este aproape, că Dumnezeu ne este 
favorabil. Tocmai aceasta vrea să ne înveţe Mîntuitorul nostru Iisus Hristos, tocmai aceasta 
este ceea ce cuprinde propovăduirea Evangheliei (propovăduirea învăţăturii celei noi), 
Evanghelie însemnînd Veste bună, Vestea cea bună a Mîntuirii, vestea cea bună a veniri 
Mîntuitorului, vestea cea bună a apropierii împărăţiei lui Dumnezeu, Vestea cea bună a 
realizării împărăţiei lui Dumnezeu. împărăţia lui Dumnezeu fiind cadrul bucuriei. 



„Bucurie şi veselie vei avea, şi de naşterea lui se vor bucura mulţi" 

Cine citeşte Sfînta Evanghelie de la Luca, chiar pe primele pagini găseşte cuvinte în 
care se pomeneşte bucuria. De pildă îngerul binevestitor i-a spus dreptului Zaharia care avea 
să fie tatăl Simţului Ioan Botezătorul, cînd i-a vestit posibilitatea de-a avea şi el un copil la 
bătrîneţe, i-a spus în legătură cu naşterea Sfîntului Ioan Botezătorul: „Bucurie şi veselie vei 
avea, şi de naşterea lui se vor bucura mulţi". Deci zorii mîntuirii noastre sînt zori de bucurie. 
Printre cei mulţi care se bucură de Sfîntul Ioan Botezătorul sîntem şi noi. Avem o sărbătoare, 
sărbătoarea naşterii Sfîntului Ioan Botezătorul în 24 iunie, prilej de bucurie pentru noi. Prilej 
de bucurie pentru noi este toată viaţa Sfîntului Ioan Botezătorul. Tot ce ştim noi despre 
Sfîntului Ioan Botezătorul este pentru noi un prilej de bucurie. 

„Bucură-te cea plină de dar, Domnul este cu tine" 

Acelaşi înger binevestitor s-a arătat Fecioarei Măria, care avea să-1 nască pe 
Mîntuitorul nostru Iisus Hristos, aducîndu-i vestea că avea să fie mamă a Fiului lui 
Dumnezeu, Maica a Domnului. A întîmpinat-o pe Sfînta Fecioară Măria cînd i s-a arătat ei cu 
cuvintele: „Bucură-te cea plină de dar, Domnul este cu tine. Binecuvîntată eşti tu între 
femei". Iarăşi un cuvînt care ne aduce aminte de bucurie chiar dacă cuvîntul acesta („bucură- 
te") nu este atît un îndemn cît este un salut. Cînd s-a exprimat ideea de salut pe care o 
cuprinde începutul Bunei Vestiri, Sfîntul Evanghelist Luca a scris în limba greacă, s-a folosit 
salutul grecesc. Evreii în general se salutau cu cuvîntul „pace" iar grecii se salutau cu 
cuvîntul „herete" = „bucură-te" şi noi de fapt nu ştim exact cuvîntul cu care i-a spus îngerul 
binevestitor ci ştim cum a apărut el (cuvîntul de salut, cuvîntul pe care 1-a spus îngerul 
binevestitor), cum a apărut în mintea Sfîntul Evanghelist Luca, care a exprimat acest salut în 
limba greacă cu „herete" (bucură-te): „Bucură-te tu cea plină de dar, Domnul este cu tine". 
Noi avem acatistul Maicii Domnului în care spune de multe ori „bucură-te". De fapt nu-i un 
îndemn pe care îl dăm noi Maicii Domnului să se bucure. 

Bucură-te, prin care răsare bucuria; 

Bucură-te, prin care piere blestemul; 

Bucură-te cea plină de dar, Domnul este cu tine; 

Bucură-te bucuria tuturor; 

Bucură-te mireasă pururea fecioară. 

Toate aceste cuvinte („bucură-te") înseamnă altceva decît un îndemn spre 
bucurie. N-o îndemnăm pe Maica Domnului să se bucure ci o salutăm pe Maica Domnului. 
Numai că în limba noastră cuvîntul „bucură-te" este mai mult un cuvînt de îndemn decît un 
cuvînt de salut. Oricum, cuvîntul acesta este un cuvînt care ne aduce aminte de bucurie şi care 
de fapt a adus bucurie Prea Sfintei Fecioare Măria, mai ales după ce a aflat de modalitatea în 
care ea poate să fie mama a Mîntuitorului nostru Iisus Hristos fără să fie în ea cele ce premerg 
maternităţii, adică fără să se întîmple ceea ce în mod firesc se întîmplă între oameni cînd se 
naşte, cînd se concepe un copil în lumea aceasta. Mîntuitorul nostru Iisus Hristos s-a născut 
mai presus de fire. Atunci fără îndoială Maica Domnului a putut să se bucure de darurile lui 
Dumnezeu, de vestea cea bună, că ea va fi mamă a Fiului lui Dumnezeu, bineînţeles dacă îşi 
va da acordul pentru asta, dacă va vrea să primească, dacă va fi disponibilă pentru această 
lucrare a lui Dumnezeu. Şi Preasfînta Fecioara Măria a zis: "Iată roaba Domnului, fie mie 
după cuvîntul Tău". Deci şi-a arătat disponibilitatea pentru a se lucra în ea cele pe care le-a 
plănuit Dumnezeu pentru Mîntuirea lumii. Pe acest „Fie mie după cuvîntul Tău", pe acest 
„fiat" („facă-se"), pe acest cuvînt se întemeiază venirea în lume a Mîntuitorului nostru Iisus 
Hristos. 



„Vă binevestesc vouă bucurie mare" 

Mai departe aflăm, tot din Sfînta Evanghelie de la Luca, faptul că după ce s-a născut 
Mîntuitorul lumii - Domnul nostru Iisus Hristos, îngerul binevestitor a dus vestea aceasta 
unor ciobani din apropierea staulului în care s-a născut Mîntuitorul şi le-a spus: „Vă 
binevestesc vouă bucurie mare, care va fi pentru tot poporul, că vi s-a născut vouă un 
mîntuitor care este Hristos Domnul". Deci venirea în lume a Mîntuitorului este prilej de 
bucurie. „Vă binevestesc vouă bucurie mare", deci nu o bucurie obişnuită ci o bucurie mare. 
Care este temeiul acestei bucurii? Faptul că s-a născut un mîntuitor care este Hristos Domnul. 
Păstorii, ciobanii din preajma staulului s-au dus să-L vadă pe mîntuitorul care s-a născut şi 
bineînţeles au spus cele ce au auzit de la înger. 

Fericirile. „Bucuraţi-vă şi vă veseliţi 
că plata voastră multă este în ceruri" 

Putem citi în Sfintele Evanghelii multe îndemnuri pe care le-a dat Domnul Iisus 
Hristos în legătură cu bucuria. In Sfînta Evanghelie de la Matei, în predica de pe munte avem 
un şir al fericirilor; de nouă ori Domnul nostru Iisus Hristos a spus „Fericiţi", fericindu-i pe 
cei care i-a avut el în vedere ca pe unii care pot să primească ajutor de la Dumnezeu pentru 
faptele lor bune, pentru blîndeţea lor, pentru dorinţa lor de a se încadra în dreptate, de a aduce 
dreptatea aproape de ei, de oameni, de a fi vrednici. Pe alţii îi fericeşte pentru că sînt 
milostivi, pe alţii îi fericeşte pentru că sînt curaţi cu inima, pe alţii pentru că sînt făcători de 
pace şi după ce a rostit de nouă ori cuvîntul „Fericiţi" a adăugat „Bucuraţi-vă şi vă veseliţi că 
plata voastră multă este în ceruri". Cuvintele acestea „bucuraţi-vă şi vă veseliţi" de fapt sînt 
cuvinte de îndemn nu mai sînt cuvinte de salut. De ce? Pentru „că plata voastră multă este în 
ceruri!". Şi pentru ca Domnul nostru Iisus, în cuvîntarea pe care a ţinut-o înainte de a se 
despărţi de ucenicii săi, pentru pătimirile pe care avea să le sufere în Ierusalim le-a spus 
ucenicilor: „Acestea vi le spun ca bucuria Mea să fie întru voi şi ca bucuria voastră să fie 
deplină". Deci învăţăturile pe care le-a dat Domnul Iisus Hristos ucenicilor săi aveau să fie un 
temei de bucurie. „Acestea vi le spun ca bucuria Mea sa fîe întru voi". Deci e vorba nu atît de 
bucuria pe care o poate avea cineva în mod firesc (bucuria firească) cît mai ales de o bucurie 
suprafirească, deplină, pentru cei ce poartă în ei şi bucuria Lui. 

Bucuria este întemeiată pe credinţă. 
„De ce sînteţi trişti?" 

Bucuria este întemeiată pe credinţa voastră, iar credinţa este un mijloc de legătură cu 
Domnul Hristos, credinţa aduce pe Domnul Hristos în inimile credincioşilor. Lucrul acesta îl 
putem citi în Sfînta Scriptură, în Epistola Sfîntului Apostol Pavel către Efeseni (3: 17), unde 
este scris „Hristos ca se sălăşluiască prin credinţă în inimile voastre". Dorinţa Sfîntului 
Apostol Pavel era ca Hristos să se sălăşluiască, să fîe aşezat, să fîe statornicit în inimile 
credincioşilor prin credinţă. Mijlocul prin care Domnul Hristos se aşează, se sălăşluieşte, se 
statorniceşte în inimile credincioşilor, este credinţa în El. Tot în cuvîntarea de despărţire 
rostită de Domnul nostru Iisus Hristos sînt cuvintele „Acum sînteţi trişti dar întristarea 
voastră se va preface în bucurie şi iarăşi vă voi vedea şi se va bucura inima voastră şi bucuria 
voastră nimeni n-o va lua de la voi". In aceste cuvinte Domnul nostru Iisus Hristos arată că 
nu este de acord cu întristarea, că întristarea pe care o aveau ucenicii cînd le-a spus Domnul 
Hristos că va pleca de la ei, era o întristare vremelnică, într-un fel fireasca dar o întristare pe 
care Domnul nostru Iisus Hristos n-o dorea. El dorea ca ucenicii săi să aibă bucurie. 



Pe cei doi care mergeau spre Emaos în ziua în care a înviat Domnul nostru Iisus 
Hristos şi cu care a călătorit apoi şi Domnul nostru Iisus Hristos, i-a întrebat „De ce sînteţi 
trişti?". Ei erau trişti. Ceea ce înseamnă că Domnul Hristos nu e de acord cu tristeţea, e de 
acord cu bucuria. „De ce sînteţi trişti?" Ca şi cînd ar fî vrut să spună: „N-ar fi cazul să fiţi 
trişti". Erau trişti pentru că învăţătorul lor a fost răstignit, a murit şi nu credeau că Domnul 
Hristos a înviat, că învăţătorul lor a înviat. Erau nedumeriţi de nişte veşti pe care le-au adus 
unii şi alţii de la mormîntul Mîntuitorului: că mormîntul a fost găsit gol, că în mormînt au 
rămas giulgiurile cu care a fost înfăşurat, dar trupul Domnului nostru Iisus Hristos n-a fost 
acolo. Ba li s-a spus că femeile care au mers la mormînt au văzut şi îngeri care le-au spus că 
Domnul Iisus a înviat. Toate acestea pentru ei au fost nişte simple informaţii, ei încă n- 
ajunseseră să le primească ca adevărate, li se părea ucenicilor, spune Sfîntul Evanghelist 
Marcu, vestea despre înviere li se părea ca o poveste, ca un basm. Domnul Hristos i-a lămurit 
pe cei doi care mergeau spre Emaus ca lucrurile trebuiau să se întîmple aşa cum s-au 
întîmplat şi ei au primit în suflet o bucurie deosebit de mare, inima lor era arzînd întru ei cînd 
le vorbea pe cale Domnul Hristos dar n-au ajuns să-L cunoască. L-au cunoscut abia cînd au 
intrat în casa unde cei doi urma să rămînă peste noapte şi unde l-au invitat şi pe al treilea, pe 
cel necunoscut, şi acolo la binecuvîntarea pîinii l-au cunoscut pe Domnul nostru Iisus Hristos 
dar Domnul Hristos a dispărut de lîngă ei. Şi-atunci şi-au venit ci în fire, şi-au dat seama că 
cel care a călătorit cu ei a fost chiar Mîntuitorul înviat şi n-au mai rămas în Emaus, s-au dus 
în Ierusalim să se întîlnească cu ceilalţi ucenici şi să le spună că Domnul Hristos a înviat, că 
ei l-au văzut în viaţă. 

Ucenicii ştiau şi ei despre învierea domnului Hristos (căci Domnul Hristos s-a arătat 
lui Petru) şi pe cînd vorbeau ci Domnul Hristos a apărut în mijlocul lor şi le-a zis „Pace 
Vouă". Li s-a arătat şi atunci s-au bucurat ucenicii, e scris în Sfînta Evanghelie de la Ioan, s- 
au bucurat ucenicii văzînd că este Domnul. A fost un prilej de bucurie învierea Domnului 
Hristos. Atunci sau împlinit cuvintele Domnului Hristos „... iarăşi va voi vedea şi se va 
bucura inima voastră şi bucuria voastră nimeni n-o va lua de la voi". Deci va fi o bucurie 
statornica pe care n-o va putea zdruncina nimeni şi nimic. La înălţarea Mîntuitorului nostru 
Iisus Hristos la fel ne întîlnim cu ucenicii bucuroşi, cu ucenicii care s-au bucurat c-o bucurie 
mare. Sfîntul Evanghelist Luca scrie că Domnul Hristos i-a luat pe ucenici şi i-a dus spre 
Betania şi acolo şi-a ridicat mîinile şi i-a binecuvîntat şi pe cînd îi binecuvînta s-a înălţat la 
cer şi ucenicii s-au închinat lui şi s-au întors la Ierusalim cu bucurie mare (Le. 24, 52). 

Să aduc aminte aici şi de un cuvînt al părintelui Arsenie Boca: „Un călugăr trist este 
un călugăr cu luminile stinse". Am putea lărgi puţin cuvîntul acesta şi să zicem: „Un creştin 
trist este un creştin cu luminile stinse", este un creştin fără lumina credinţei, fără virtuţi 
creştineşti, împovărat de păcate căci păcatul aduce de obicei nemulţumire, întristare, 
zbucium, cîrtire, împotrivire, răutate. Ca să te poţi bucura trebuie să ai un suflet care a trecut 
de răutate, de nemulţumire. Toate sînt făcute în aşa fel de Dumnezeu, încît cine are 
sensibilitate să se poată bucura de un răsărit de soare sau de un apus de soare, de lună, de 
stele, de tot ce face Dumnezeu pentru om. Dacă ai o conştiinţă curăţită de răutate, vezi o 
rînduială în propriul tău suflet, în propria ta fiinţă, vezi prezenţa lui Dumnezeu aducătoare de 
bucurie. Noi, astăzi, ştim multe despre trup, din studiile de anatomie, ştim foarte multe şi 
totuşi nu slăvim pe Dumnezeu că sîntem minunat întocmiţi. 

„Doamne, bine este să fim noi aici!" 

E bine să observăm că la naşterea Mîntuitorului nostru Iisus Hristos a fost bucurie 
mare (îngerul binevestitor le-a spus ciobanilor că le binevesteşte bucurie mare) şi că tot 
bucurie mare a fost şi la înălţarea Domnului Hristos, că s-au întors ucenicii în Ierusalim cu 
bucurie mare. Toate acestea sînt afirmaţii care devin temeiul de bucurie pentru credinţa 



creştină, pentru oamenii care cred în Domnul Hristos şi care au prilejul să fie cu inima plină 
de bucurie pentru darurile Lui. 

A fost şi o împrejurare în viaţa Mîntuitorului a Sfinţilor Apostoli, cel puţin în viaţa a 
trei dintre Sfinţii Apostoli, în care ei au fost copleşiţi de bucurie, transbordaţi cumva mai 
presus de lume prin bucurie şi anume schimbarea la faţă a Mîntuitorului. Pe Muntele 
Schimbării la Faţă erau prezenţi trei ucenici (Petru, Iacob şi Ioan) şi erau şi doi care trecuseră 
de lumea aceasta, Moise şi Ilie. Domnul Iisus Hristos şi-a arătat mărirea Sa în lumină, în 
înţelesul că faţa Lui a strălucit ca soarele şi hainele lui erau albe ca lumina, cum un înălbitor 
nu poate înălbi pe bune, scrie Sfintul Apostol Marcu. Atunci Sfintul Apostol Petru, 
bineînţeles plin de bucurie - deşi nu se spune aceasta dar se deduce din cuvintele lui- a zis 
către Domnul Hristos: „Doamne, este bine sa fim noi aici". Deci pe Muntele Schimbării la 
Faţă, în atmosfera aceea de lumină neaşteptată şi mai presus de fire, Sfintul Apostol Petru a 
zis: „Doamne, este bine să fim noi aici. Dacă vrei, porunceşte şi voi face trei colibe, una ţie, 
una lui Moise şi una lui Ilie" cu înţelesul să rămînă aici, pe munte. Nu s-a putut asta pentru că 
Domnul Hristos n-a venit să stea pe Muntele Schimbării la Faţă. 

Numai un om curat îl vede pe Hristos în lumina Taborului 

Iată astăzi (N.R. 4 august 1997) începe „înainte prăznuirea" Schimbării la Faţă. 
Sărbătoarea Schimbării la Faţă începe cu o dinainte prăznuire sau un fel de anticipare a 
prăznuirii şi care aduce în conştiinţa noastră, a credincioşilor, prin slujbele bisericii, bucuria 
schimbării la faţă. Sărbătoarea propriu-zisă este pe 6 august şi apoi urmează zile de pomenire 
a schimbării la faţă a Mîntuitorului nostru Iisus Hristos, pînă în 13 august inclusiv cînd se 
încheie praznicul Schimbării la Faţă. In 13 august se repetă praznicul (slujba) din 6 august. 
Această repetare a praznicului, în termeni bisericeşti mai vechi se numeşte odovania 
praznicului. Schimbarea la Faţă a Mîntuitorului nostru Iisus Hristos a fost un prilej de bucurie 
şi de aceea în gîndirea isihastă şi mai ales la Sfintul Grigorie Palama se insistă mult a se 
curaţi omul ca să aibă cunoştiinţă, ca să simtă, să vadă, să perceapă lumina de pe Tabor, să-1 
vadă pe Domnul nostru Iisus Hristos schimbat la faţă. Numai în măsura în care omul se 
curăţeşte de patimi, se curăţeşte de răutăţi, poate vedea pe Domnul Hristos în lumină, îl poate 
vedea altfel decît omul pătimaş. Un om pătimaş îl scade pe Domnul Hristos. Sînt oameni ce 
mărturisesc că au gînduri rele despre Domnul Hristos, pentru că ei sînt pătimaşi şi nu pot 
vedea sfinţenia şi măreţia Domnului Hristos. Ori lucrarea aceasta de îmbogăţire sufletească, 
lucrarea isihastă, are rostul de a-1 curaţi pe om de patimi, ca să-L poată vedea pe Dumnezeu 
ca pe Dumnezeu nu ca pe om şi mai ales nu ca pe un om pătimaş. In istoria existenţei umane, 
a fost o vreme cînd oamenii i-au socotit pe zei ca fiind pătimaşi, ca fiind nişte fiinţe care au 
nişte răutăţi pe care le au oamenii: se mînie ca oamenii, se doresc trupeşte ca oamenii, se 
folosesc de băuturi alcoolice ca oamenii. De ce credeau aşa oamenii despre zei? Pentru că ei 
erau scăzuţi, nu puteau concepe, nu puteau înţelege ceva mai presus de ei. Asta este realitatea 
şi azi; oamenii care nu trăiesc o viaţă curată, nici nu înţeleg o viaţă curată. De aceea, lucrarea 
de curăţire a sufletului la cunoştiinţă de Dumnezeu, ne ridică mai presus de răutăţi. 

„Schimbarea la faţă" din inima omului 

într-o alcătuire din slujba de la înainte -prăznuirea , Schimbării la Faţă se spune aşa: 
„Munte înalt avînd noi inima curăţită de patimi, să vedem schimbarea la faţă a lui Hristos 
care luminează mintea noastră." Fiţi atenţi : „Munte înalt avînd noi inima curăţită de patimi". 
Asta înseamnă că Domnul Hristos nu s-a schimbat o singură data la faţă în muntele 
Taborului. Asta este schimbarea la faţă din istorie dar transfigurarea Lui, schimbarea Lui la 
faţă se realizează în orice suflet care are inima ca un „munte înalt", inima curăţită de patimi 



luînd ca un munte înalt în care apare Domnul Hristos altfel decît l-au văzut cei care n-au avut 
inima curăţită de patimi. „Munte înalt avînd noi inima curăţită de patimi" să vedem 
schimbarea la faţă a lui Hristos pusă în noi, în inima noastră, în conştiinţa noastră, în lăuntrul 
nostru, să vedem Schimbarea la Faţă a Domnului Hristos care luminează mintea noastră. Deci 
lăuntrul nostru este luminat de prezenţa Domnului Hristos în măsura în care avem inima 
curăţită de patimi. 

Să ştiţi că nu a fost numai o singură schimbare la faţă, chiar atunci cînd domnul 
Hristos a fost aici pe pămînt cu rosturile, cu vieţuirea Lui pe pămînt. Pe lîngă schimbarea la 
faţă de pe muntele Taborului, a mai fost şi schimbarea la faţă din învierea Mîntuitorului. Ziua 
învierii a fost o zi de lumină, o zi în care oamenii l-au înţeles altfel pe Mîntuitorul nostru 
decît l-au înţeles înainte de înviere. înălţarea la cer a Mîntuitorului a fost şi ea un fel de 
schimbare la faţă şi ucenicii l-au văzut altfel decît înainte de înălţare, l-au văzut în lumina 
înălţării. Tot aşa, există şi o schimbare la faţă în conştiinţa noastră pe măsură ce înaintăm în 
curăţirea sufletului, pe acea măsură înaintăm în cunoaşterea măririi lui Dumnezeu. 

La Schimbarea la Faţă se spune: "Schimbatu-te-ai la faţă în munte arătînd ucenicilor 
Tăi mărirea Ta pe cît li se putea", adică n-au văzut ucenicii mărirea Mîntuitorului cît este ea. 
Asta pentru că nu se putea, mărirea fiind nemărginită, fiind şi în lărgime şi în adîncime. Noi 
stăm în faţa lui Hristos cum stăm în faţa luminii: lumina ne învăluie dar noi nu putem 
cunoaşte esenţa luminii. Oamenii vorbesc despre lumină şi spun despre lumină că e rezultatul 
unor fenomene, dar nu ştie nimeni esenţa luminii. Tot aşa e şi cu mărirea Mîntuitorului. 
Mărirea Mîntuitorului e mult mai mare decît o poate omul înţelege, decît poate omul 
cuprinde. Fiecare din noi, aşa cum cuprindem ceva din lumină, şi-n adîncime şi-n lărgime, tot 
aşa cuprindem şi din schimbarea la faţă, din mărirea Mîntuitorului, cît putem noi cuprinde. 
Ucenicii au cuprins cît au putut cuprinde (înţelege ) ei. 

Sărbătorile luminate 

Şi zicem noi mai departe: „Strălucească şi nouă păcătoşilor Lumina Ta cea pururea 
fiitoare, pentru rugăciunile Născătoarei de Dumnezeu, Dătătorule de lumină, mărire Ţie ". Tu 
totdeauna ai lumina, numai că oamenii nu pot vedea lumina Ta. Cerem să ni se arate lumina 
Mîntuitorului, mărirea Mîntuitorului în lumină, cît putem noi să cuprindem iar aceasta nu 
pentru noi, pentru ceea ce putem să cerem noi, pentru rugăciunile noastre, ci cerem ajutor de 
rugăciune de la Maica Domnului. Ne găsim în Postul Sfintei Marii şi atunci nu se poate să nu 
ne gîndim la Schimbarea la Faţă şi să nu ne gîndim şi la Maica Domnului. Toate sărbătorile 
noastre sînt într-un fel în lumină, luminate. Gîndiţi-vă la sărbătoarea Botezului. Nu ştiu dacă 
nu e cumva ceva rînduit faptul că sărbătoarea Botezului Domnului nostru Iisus Hristos este 
într-o zi de 6 (6 ianuarie) şi sărbătoarea Schimbării la Faţă este tot într-o zi de 6 (6 august). 
La sărbătoarea Schimbării la Faţă vorbim despre lumină, mărirea lui Dumnezeu arătată în 
lumină iar la sărbătoarea Botezului deasemenea pomenim lumina şi zicem: „In Iordan 
botezîndu-Te Tu Doamne, închinarea Treimii s-a arătat, / Că glasul Părintelui a mărturisit 
Ţie, Fiu iubit, pe tine numindu-Te / Şi Duhul în chip de porumbel a devenit întărirea 
cuvîntului / Cel ce te-ai arătat Hristoase Dumnezeule şi lumea ai luminat. Mărire Ţie ". Deci 
avem pe Tatăl care vorbeşte, Fiul care se botează şi pe Duhul Sfint care adevereşte că 
cuvîntul Tatălui este adevărul. Tot aşa şi la schimbarea la faţă a Domnului Hristos pe muntele 
Taborului. I-a învăluit pe toţi un nor luminos (care a fost Duhul Sfint, după cum reiese din 
alcătuirile Liturgice de la Schimbarea la Faţă) şi s-a auzit un glas zicînd: „Acesta este Fiul 
Meu cel iubit / întru care bine am voit / Pe acesta să-1 ascultaţi". Iar la botezul Domnului 
nostru Iisus Hristos a spus: „Acesta este Fiul Meu cel iubit / întru care bine am voit". La 
schimbarea la faţă avem şi adaosul "Pe acesta să-1 ascultaţi". A fost un prilej de bucurie. 



Schimbarea la faţă este un prilej de bucurie pentru ucenicii Domnului Iisus Hristos şi 
un prilej de bucurie pentru toţi credincioşii şi prin sărbătorire dar şi prin faptul că ne dă 
posibilitatea să ne gîndim la măreţia Mîntuitorului la mărirea Mîntuitorului nostru Iisus 
Hristos. La fel a fost şi la învierea Mîntuitorului nostru Iisus Hristos, prilej de bucurie, la fel 
la înălţarea Mîntuitorului nostru Iisus Hristos, prilej de bucurie. 

împărăţia lui Dumnezeu - prilej de bucurie 

Pentru că vorbim totuşi despre Bucuria Creştină să ne gîndim şi la faptul că împărăţia 
lui Dumnezeu este înfăţişată în învăţătura creştină ca un prilej de bucurie. Din clipa în care 
cineva se încadrează în împărăţia lui Dumnezeu, prilejul acesta de bucurie e prezentat ca 
bucurie şi în viitor. în multe locuri avem afirmaţia că împărăţia lui Dumnezeu este asemenea 
unui ospăţ. „Mulţi de la răsărit şi de la apus vor veni şi vor sta la masă cu Avraam, cu Issac şi 
cu Iacob în împărăţia Cerurilor". „Asemenea este împărăţia lui Dumnezeu, cu un om ce a 
făcut o cină mare şi a chemat pe mulţi" (Le. 14). „Asemenea este împărăţia lui Dumnezeu cu 
un om care a făcut nuntă fiului său" (Mat.22). Sînt multe locuri în Sfînta Evanghelie în care 
găsim asemănări ale împărăţiei lui Dumnezeu cu un ospăţ, ceea ce înseamnă că aşa e gîndită 
de Domnul Hristos şi aşa trebuie să fie gîndită de noi împărăţia lui Dumnezeu. 

în legătură cu pilda cu talanţii avem cuvîntul stăpînului: „Bine, slugă bună şi 
credincioasă. Peste puţine ai fost credincios peste multe te voi pune. Intră întru bucuria 
Domnului tău". 

Aşa se prezintă situaţia în Sfînta Evanghelie şi aşa se prezintă situaţia şi în celelalte 
scrieri ale Noului Testament. Sfîntul Apostol Pavel este un propovăduitor al bucuriei: 
„Bucuraţi-vă cu bucuria nădejdii" (Rom.12, 12), „Bucuraţi-vă pururea întru Domnul! Şi 
iarăşi vă spun: Bucuraţi-vă!" (Fii. 4, 4); „Totdeauna să vă bucuraţi, neîncetat să vă rugaţi, 
pentru toate mulţumiţi" ( 1 Tes. 5, 16). Sînt atîtea şi atîtea îndemnuri la bucurie încît ar trebui 
să ne bucurăm mai mult. Numai că nu ne ajung îndemnurile şi ar trebui să ducem o viaţă care 
să ne favorizeze pentru bucurie, o viaţă întemeiată pe credinţă. Cine nu duce o viaţă 
întemeiată pe credinţă nu poate participa la bucurie. Bineînţeles, există şi o bucurie firească şi 
e binecuvîntată şi aceasta. De exemplu, bucuria succesului. Şi necredincioşii se bucură. Dacă 
un tînăr ia un examen se bucură şi el şi părinţii. Părintele Serafim îmi zicea: „Copile, eu mă 
bucur de toate succesele tale, cum mă bucur de succesele mele". Era dispus pentru bucurie, 
deschis pentru bucurie. A fost un om al bucuriei, care i-a odihnit pe oameni, un om care n-a 
făcut supărare, care i-a bucurat pe oameni. Am scris un articol la „Telegraful Român" (în 
ianuarie 1991), după ce a murit părintele Serafim (în dec. 1990) şi l-am intitulat: „Un om de 
care s-au bucurat oamenii". Parcă a fost o rînduială de la Dumnezeu să-1 cheme Serafim, căci 
avea ceva din stilul de viaţă al Sfîntului Serafim de Sarov. Sfîntul Serafim de Sarov cînd 
întîlnea pe cineva zicea: „Hristos a înviat, bucuria mea", adică îl considera pe omul cu care se 
întîlnea, prilej de bucurie. Aşa era şi părintele Serafim: deschis spre bucurie, dătător de 
bucurie, de parcă vorbea „Domnul Hristos al bucuriei" din fiinţa lui. 

Tradiţia bisericii = tradiţia bucuriei 

Toată lucrarea Bisericii este o lucrare care vrea să aducă bucuria între oameni. 
Sfintele Taine aduc harul lui Dumnezeu pentru existenţa oamenilor. Sfînta Spovedanie, 
aducînd iertarea păcatelor, este un prilej de bucurie, Domnul Hristos a dat ucenicilor săi 
puterea de izbăvire a păcatelor ca să îi despovăreze pe oameni, să-i facă receptivi la bucurie. 

La Sfîntul Maslu este o rugăciune în care sînt cuprinse şi următoarele cuvinte: „Facă- 
se Doamne untdelemnul acesta, untdelemn de bucurie, untdelemn de sfinţenie, îmbrăcăminte 



împărătească, pavăză puternică, izbăvitoare de orice lucrare diavolească, pecete nestricată, 
bucurie a inimii, veselie veşnică". 

Deci cerem ca prin untdelemnul cu care se ung credincioşii să ajungă la bucurie şi 
apoi la sfinţenie. Atunci cînd se face cineva călugăr, cea dinţii haină pe care o primeşte este o 
haină albă, cămaşă lungă de culoare albă şi în legătură cu aceasta se spune: „Fratele nostru 
[numele] se îmbracă în haina veseliei. Să zicem pentru el „Doamne miluieşte". Cam uităm, 
noi călugării, de multe ori, de lucrul acesta: că am fost întîi îmbrăcaţi în haina veseliei. Cam 
uităm să ne veselim deşi zice Domnul Hristos: „Bucuraţi-vă şi vă veseliţi". 

Untdelemnul este pavăză puternică, adăpost temeinic, izbăvitor de toată lucrarea 
diavolească. Adică nu are putere vrăjmaşul să se apropie de cel uns cu untdelemn sfinţit, de 
cel căruia i se dă bucurie şi sfinţenie, îmbrăcăminte împărătească, pavăză puternică. 

Untdelemnul este văzut şi ca o pecete nestricată. Adică untdelemnul face ca cel uns să 
fie cunoscut de Dumnezeu şi de oameni ca fiind al lui Dumnezeu ca şi cînd ar avea o pecete 
pe el. Pecetea e viaţa noastră; nu e o ştampilă pe un act ci e ceva ce emană din om, o bucurie 
a inimii şi o veselie veşnică. 

Deci în tradiţia bisericii noastre, iată, este lucrarea aceasta de înveselire, de înmulţire a 
bucuriei. La Sfînta Liturghie, cînd credincioşii cîntă „Fie numele Domnului binecuvîntat, de 
acum şi pînă-n veac", preotul se roagă şi zice către Domnul Hristos: „Plinirea Legii şi a 
proorocilor, Tu însuţi fiind Hristoase, Dumnezeul nostru, Cel ce ai plinit toată rînduiala cea 
părintească, umple de bucurie şi de veselie inimile noastre. Totdeauna, acum şi pururea şi în 
vecii vecilor". 

Bucuria de a citi 

Ne putem bucura şi de scrieri odihnitoare, plăcute, de cărţi care aduc bucurii 
duhovniceşti, de literatură scrisă de scriitori care, unii, n-au avut prea multă credinţă, dar le-a 
dat Dumnezeu să scrie lucruri frumoase, pe care le putem citi cu folos duhovnicesc. 

Am citit în tinereţe o carte care mi-a deschis o perspectivă de lumină şi de bucurie: 
„Taina mulţumirii sau domnişoara Poliana". O citesc şi acum la bătrîneţe, dar nu cu gîndurile 
tinereţii. Este scrisă de o scriitoare creştină şi e menită să aducă seninătate. Am citit cîndva o 
carte scrisă de Cecilia Sămărghiţan „Inima fiului meu", o carte duioasă. Nu învăţai despre 
Dumnezeu din ea, dar intrai într-o atmosferă de ghid, care îţi aducea un plus de bucurie. 

Să venim la scriitorii noştri. Avem pe Agîrbiceanu, (preot greco-catolic), sau pe Gala 
Galaction, (preot ortodox), care au scris preoţeşte chiar şi înainte de a fi preoţi. E atîta bogăţie 
de literatură, atîta frumuseţe în literatura noastră! Literatura poate fi izvor de bucurie, care se 
adaugă la bucuria creştină pe care o avem noi ca credincioşi. 

Mi-am adus aminte de nişte versuri scrise de Grigore Vieru, un cuvînt al mamei lui 
către el: 

Nu-mi lua cercei şi salbe, 

Că de-amu am plete albe; 

Rochie nu-mi lua de lînă, 

Că de-amu eu sînt bătrînă; 

Nu-mi lua năfrămi străine, 

Că de-amu eu nu văd bine; 

încălţări nu mai alege, 

Că de-amu eu nu pot merge; 

Cumpără-i la noră. Lasă, 

Că ea-i tînără, frumoasă, 

Iar eu fiule-s bătrînă, 

Cine m-o vedea-n tărînă!? 



Deci există lucruri care înmulţesc bucuria, dar să ştii să alegi. Bineînţeles că sînt şi 
atîtea împotriviri şi atîtea răutăţi şi zbuciumări, pe care le aduc lipsurile şi le aduce situaţia cu 
care te confrunţi de multe ori. Dar să nu uităm bucuria. Am citit cîndva o carte scrisă de un 
călugăr german, numită „Nu uita bucuria". Deci să n-o uităm. Sîntem chiar datori s-o 
înmulţim. Sfîntul Apostol Pavel are cuvîntul: „Noi sîntem lucrători ai bucuriei voastre" (2 
Cor. 1 , 21 ). Asta înseamnă că şi noi trebuie să fim lucrători şi înmulţitori de bucurii. In 
Sfînta Evanghelie este un cuvînt spus de Domnul Hristos: „Nu faceţi supărare femeii..." 
(Mat. 26, 10; Mc. 14, 6). Deci nu faceţi supărare, nu înmulţiţi supărarea. înmulţiţi bucuria. Să 
rămînem cu gîndul acesta: înmulţiţi bucuria. Dumnezeu să ne ajute. 

Sfînta Scriptură şi Sfînta Tradiţie 

Biserica este tîlcuitoarea Scripturii 

Scriptura, Tradiţia şi Biserica 

Biblia sau Sfînta Scriptură nu este o carte anume, deşi noi o avem ca o carte, ca un 
volum şi o considerăm Cartea Bisericii. Scriptura cuprinde multe scrieri şi este împărţită în 
două părţi: Vechiul Testament şi Noul Testament. Vechiul Testament pregăteşte Noul 
Testament, iar Noul Testament desăvîrşeşte (face deplin) Vechiul Testament. In Vechiul 
Testament se cuprind învăţături ale lui Dumnezeu, descoperirile omului în vederea venirii 
Mîntuitorului Iisus Hristos. Vechiul Testament este partea din Scriptură care priveşte raportul 
omului cu Dumnezeu în vremea de pregătire a omului pînă la venirea Domnului nostru Iisus 
Hristos. Relaţiile omului cu Dumnezeu, cuprinse în Vechiul Testament, privesc în special un 
loc anume şi un popor anume, poporul care se socotea pe sine poporul ales, poporul căruia 
Dumnezeu i-a încredinţat descoperirea Sa, poporul ales fiind poporul evreu. Nu am de gînd 
să ţin un curs despre Sfînta Scriptură şi nici despre Sfînta Tradiţie, însă trebuie să precizăm 
nişte lucruri în legătură cu ele şi mai ales aş vrea să am în vedere nişte chestiuni practice în 
legătură cu cele două izvoare ale credinţei noastre. Nu sînt mulţi credincioşi care ştiu că 
norma credinţei noastre este învăţătura Bisericii, adică noi n-am învăţat despre Dumnezeu 
nici din Scriptură şi nici din Tradiţie, ci am învăţat din rînduielile de slujbă ale bisericii 
noastre, din manifestările bisericii noastre, atît în ceea ce priveşte învăţătura, cît şi în ceea ce 
priveşte trăirea religioasă. Despre învierea Domnului Hristos, de pildă, n-am învăţat din 
carte, din Scriptură sau din altă carte religioasă, ci am învăţat din trăirea acestui adevăr şi din 
propovăduirea acestui adevăr în biserica noastră. 

Sigur, biserica de la început a avut în vedere Scriptura şi a avut-o ca temelie de 
credinţă şi de manifestare, însă Scriptura sau Biblia este o carte a bisericii şi cartea aceasta a 
bisericii este şi citită şi trăită. Deosebirea între învăţătura bisericii (sau între trăirea credinţei 
noastre) şi Scriptură este aceea că Scriptura se interpretează, se tălmăceşte, pe cînd 
învăţăturile bisericii nu se interpretează, nu se tălmăcesc. De ce? Pentru că învăţătura 
Bisericii este sigură, adică Biserica este cea care păstrează şi cea care propovăduieşte 
Scriptura, cea care păstrează conştiinţa adevărului de credinţă şi cea care răspîndeşte şi 
interpretează ( tîlcuieşte ) corect învăţătura din Scriptură. 

Sfînta Scriptură şi concepţia omului despre lume 

De ce Scriptura se interpretează şi învăţătura Bisericii nu se interpretează? Fiindcă 
lucrurile din Scriptură s-au scris mult mai tîrziu decît au avut loc evenimentele descrise (de 
exemplu facerea lumii) şi s-au scris pentru oameni care aveau altă gîndire şi altă mentalitate 
decît oamenii din vremea noastră sau de după aceea. Scriptura a vorbit întotdeauna în 
limbajul oamenilor care au primit descoperirea Dumnezeiască. Şi anume, Dumnezeu i s-a 



descoperit omului la măsurile omului, la măsurile la care putea înţelege omul (din acea 
vreme) ceea ce i-a descoperit Dumnezeu. Apoi, descoperirea dumnezeiască priveşte de fapt 
lucruri care au în vedere îmbunătăţirea omului prin Dumnezeu, ce anume trebuie să ştie omul 
în legătură cu Dumnezeu, nu ceea ce trebuie să ştie omul în general despre lume (fie chiar 
despre Facerea lumii). De aceea lucrurile care sînt prezentate în Scriptură nu sînt prezentate 
întotdeauna în aşa fel încît să nu mai pot pune nici o întrebare, în aşa fel încît să fie foarte 
lămurite. Cele prezentate de Dumnezeu sînt prezentate prin limbajul şi prin concepţia despre 
lume a oamenilor care au primit descoperirea în diferite perioade ale existenţei umane. Spune 
David că „Soarele porneşte de la o margine a cerului şi intră în cealaltă margine a cerului" 
(Ps.18). „Cel ce a aşezat Pămîntul pe ape" (Ps. 35) mai zice psalmistul, vorbind cu Dumnezeu 
şi prezentînd concepţia de atunci oamenilor despre Pămînt. Sigur că dacă te duci la marginea 
mării şi priveşti pe de o parte uscatul şi pe de altă parte marea, ai impresia că uscatul pluteşte 
pe ape. In realitate noi ştim acum că Pămîntul nu e aşezat pe ape, ci Pămîntul şi apele sînt 
împreună şi formează Planeta. Se mai spune că stă aşezat Pămîntul pe temeliile lui. Cine îşi 
putea închipui cum anume poate sta globul pămîntesc fără să fie întemeiat pe ceva? De 
obicei, cînd ai în vedere o clădire, te gîndeşti la temelia clădirii. Şi atunci, oamenii cînd au 
zis, vorbind cu Dumnezeu, „Cel ce-a întemeiat Pămîntul pe ape" sau „Cel ce a aşezat 
Pămîntul pe temeliile lui" (Ps. 103), s-au gîndit la puterea lui Dumnezeu, la rînduiala lui 
Dumnezeu. Ei nu au vrut să spună neapărat că Pămîntul stă pe ceva. Dacă Pămîntul stă pe 
ceva se poate pune întrebarea: „Bine, dar atunci temeliile Pămîntului pe ce stau?". 

Ceea ce vrea să exprime psalmistul şi ceea ce vrea să ne înveţe Scriptura este că 
Dumnezeu are o rînduiala a Lui, că Dumnezeu a aşezat o rînduiala, că lucrurile sînt aranjate, 
că noi avem în vedere pe Dumnezeu ca făcător şi ca proniator. Asta este ceea ce vrea să 
înveţe Scriptura pe om. 

Acum se ştie că Soarele nu porneşte de la o margine a cerului pentru a ajunge la 
cealaltă margine a cerului şi nu înconjoară Pămîntul ci Pămîntul se învîrte în jurul său. Toate 
lucrurile acestea nu erau cunoscute pe vremea aceea iar Dumnezeu n-a făcut astronomie cu 
omul, ca să-1 înveţe pe om lucruri pe care omul le-a descoperit el însuşi fără a scoate din 
acţiune puterea lui Dumnezeu. Puterea lui Dumnezeu este exprimată în felurite chipuri în 
forma în care au gîndit oamenii în anumite vremuri. 

Lucrurile acestea sînt foarte importante pentru noi, cei de astăzi, care citim o Scriptură 
care nu s-a scris pentru noi. Poate vi se pare curios că spun eu lucrul acesta, călugăr fiind, că 
Scriptura nu s-a scris pentru noi. S-a scris şi pentru noi, dar nu s-a scris mai întîi pentru noi ci 
s-a scris pentru cei care au primit mai întîi învăţătura care e cuprinsă în Scriptură. Dacă 
Scriptura era anume scrisă pentru noi, nu s-ar fi vorbit în Scriptură despre trei compartimente 
ale cosmosului. Sfîntul Apostol Pavel spune că Dumnezeu i-a dat Mîntuitorului un nume care 
este mai presus de orice alt nume: „Ca-n numele lui Iisus tot genunchiul să se plece, al celor 
cereşti, al celor pămînteşti şi al celor de dedesubt." (Flp.2, 10). Cele de dedesubtul pămîntului 
sînt cele care ţin de iad, pămîntul este la mijloc şi sus cerul. Aşa gîndeau oamenii din vremea 
Sfîntului Apostol Pavel. Sfîntul Apostol Pavel vorbind în limbajul acelor oameni a spus că 
Dumnezeu i-a dat Mîntuitorului un nume, care e mai presus de orice nume, că întru numele 
lui Iisus să se plece orice genunchi, anume al celor cereşti (al îngerilor care îl cunosc pe 
Mîntuitor), al celor pămînteşti (al oamenilor) şi al celor de dedesubt (adică al celor care nu 
mai sînt nici în cer nici pe pămînt, ci sînt undeva mai jos decît pămîntul). Aşa gîndeau 
oamenii de atunci. Dacă s-ar fi scris Scriptura în vremea noastră, nu s-ar fi întrebuinţat acest 
limbaj pentru că noi gîndim altfel şi Dumnezeu ar fi vorbit omului la măsurile gîndurilor pe 
care le are omul în vremea lui. 

Sfînta Scriptură - Cuvîntul lui Dumnezeu dar şi cuvîntul omului 



Noi vorbim despre Biblie şi Scriptură înţelegînd acelaşi lucru, adică o colecţie de cărţi 
sfinte, inspirate de Dumnezeu, nu dictate de Dumnezeu ca scrieri, ca nişte cărţi. Sau, să nu vă 
închipuiţi de pildă, că cineva a ţinut braţele deschise şi i-a venit din cer o carte şi i s-a spus: 
„Aceasta este cartea după care să te ţii". 

Nu e aşa. Dumnezeu i-a descoperit omului adevărurile cuprinse în Scriptură dar 
fiecare care a primit din învăţăturile acelea inspirate de Dumnezeu, a scris în limba în care 
vorbeau oamenii de atunci, şi a avut în vedere concepţia pe care o aveau oamenii de atunci, 
aşa încît noi astăzi citim o Scriptură care, pentru noi, nu are rezonanţa pe care ar fi avut-o 
dacă era scrisă anume pentru noi. Cred că mă înţelegeţi de ce am zis că Scriptura nu e scrisă 
pentru noi. A fost scrisă pentru alţii dar ne folosim şi noi de Scriptură, de Biblie, şi o socotim 
Cuvîntul lui Dumnezeu. Este de fapt, Scriptura gîndul lui Dumnezeu ? Da, este. Dar nu 
numai cuvîntul lui Dumnezeu, ci şi cuvîntul omului. Cuvîntul descoperit de Dumnezeu 
omului şi dat la măsurile înţelegerii pe care o avea omul din vremea aceea. Nu înseamnă că 
Dumnezeu nu mai este în rosturile lui sau că Scriptura nu mai are dreptate, dacă noi nu mai 
gîndim azi ca psalmistul, că Soarele porneşte de la o margine a cerului şi ajunge pînă la 
cealaltă margine a cerului. Are dreptate Scriptura însă vorbeşte într-un limbaj care nu este al 
nostru. Şi biserica a păstrat Scriptura aşa cum a fost pentru că dacă ar fi schimbat Scriptura ar 
fi însemnat că Scriptura este un lucru al omului. 

Nu este Scriptura un lucru numai al omului, ci este al lui Dumnezeu, şi mai ales 
gîndiţi-vă la Noul Testament, la Evanghelii, în care cuvîntul Mîntuitorului îi mai cu multă 
durată decît cerul şi pămîntul. Se spune undeva în Sfînta Evanghelie, că a spus Domnul Iisus 
Hristos „Cerul şi Pămîntul vor trece, dar cuvintele mele nu vor trece". Cuvintele 
Mîntuitorului nostru, Domnul Iisus Hristos, au mai mare durată decît cerul şi pămîntul. 
Cuvîntul Mîntuitorului rămîne în veşnicie. In Noul Testament, mai ales în Sfînta Evanghelie, 
lucrurile sînt mai lămurite şi sînt spuse de Mîntuitorul, în numele lui Dumnezeu, dar în Sfînta 
Scriptură sînt şi cuvintele oamenilor. Epistola Sfîntului Apostol Pavel către Filimon, (sînt 
oameni care nici nu ştiu că există această epistolă!) este foarte scurtă (un capitol de 1 pagină) 
şi foarte frumoasă şi priveşte nişte relaţii dintre oameni. Şi atunci poţi să zici că acolo este 
cuvîntul lui Dumnezeu? Nu este cuvîntul lui Dumnezeu, ci al Sfîntului Apostol Pavel şi se 
referă la nişte relaţii dintre oameni, între Sfîntul Apostol Pavel şi Filimon (eu vă atrag atenţia 
să citiţi această epistolă şi să o citiţi de mai multe ori, că pînă la urmă o să vă placă foarte 
mult). Este o carte din Scriptură, dar e un cuvînt al omului. Sfîntul Apostol Pavel, el însuşi, 
face deosebire între cuvîntul lui Dumnezeu şi cuvîntul lui (personal) şi zice: „în ceea ce 
priveşte pe fecioare, nu am poruncă de la Domnul, dar vă spun eu, ca unul care am fost miluit 
de Domnul să fiu vrednic de crezare" (1 Cor. 7, 25). 

Mie îmi place foarte mult un text din Sfînta Evanghelie de la Marcu unde se spune că 
un om lipsit de vedere, un orb, cerea mila Mîntuitorului iar oamenii îl opreau, ca să nu mai 
vorbească, să nu mai strige. Dar după ce Domnul Iisus Hristos a zis să-1 cheme, oameni din 
mulţime s-au dus la el şi i-au zis: „îndrăzneşte, scoală-te! Te cheamă!" (Mc. 10, 49). 
Cuvintele acestea pot fi socotite ca un motto pentru întreaga Evanghelie: „îndrăzneşte, 
scoală-te! Te cheamă!". Şi este cuvîntul omului, nu un cuvînt inspirat de Dumnezeu. Şi este 
vorba de oameni din mulţime. Atît de frumos, atît de cuprinzător şi atît de reprezentativ: 
„îndrăzneşte, scoală-te! Te cheamă!". Adică toată Evanghelia poate fi cuprinsă în cuvintele 
acestea. Mă gîndesc acum şi la cele patru Evanghelii care sînt scrise fiecare cu specificul 
celui care a scris. Altfel a scris Sfîntul Evanghelist Matei - care a scris pentru evrei, altfel a 
scris Sfîntul Evanghelist Marcu -care a scris pentru neevrei, adică pentru creştinii proveniţi 
din alte naţionalităţi decît din evrei, care deci nu se putea referi la problemele specifice 
evreilor, altfel a scris Sfîntul Evanghelist Luca - un intelectual care a vrut să dea o înfăţişare 
de ansamblu a învăţăturii Mîntuitorului Iisus Hristos - şi altfel a scris Sfîntul Evanghelist Ioan 
- care a venit cu nişte completări pe care ceilalţi evanghelişti nu le-au avut în vedere. Toate 



lucrurile acestea s-au scris la măsurile autorilor care au scris Evangheliile, fiecare cu 
specificul lui. Şi evangheliştii au ştiut că scriu pentru oamenii din vremea lor, adică ei nu s-au 
gîndit: „Scriu lucrul acesta ca să-1 ştie cei din secolul XX". 

Biserica este păstrătoarea Scripturii 

Dintre toate scrierile Noului Testament, 271 la număr, una singură e ca un studiu, şi 
anume „Epistola către romani", în care Sfîntul Apostol Pavel prezintă concepţia lui, 
independent de împrejurări (care să ceară lucrul acesta). Să zicem aşa: i-a venit Sfîntului 
Apostol Pavel să scrie o epistolă către romani, în care să-şi expună cunoştinţele lui despre 
Mîntuitorul nostru. Nu în înţelesul de istorie a vieţii Mîntuitorului, nu în înţeles de biografie, 
ci în înţelesul de răspuns la întrebarea: „Cine e Iisus Hristos pentru mine, Pavel ?" şi „Cine 
trebuie să fie Iisus Hristos pentru voi, creştinii din Roma ?". Celelalte cărţi sînt cărţi 
ocazionale, cărţi la care nu s-au gîndit niciodată autorii lor că vor ajunge la cunoştinţa întregii 
creştinătăţi, a noastră, a celor de acum. Noi ne bucurăm de ele pentru că sînt mari şi minunate 
şi pentru că Biserica ni le-a păstrat şi ni le-a pus înainte, Biserica fiind păstrătoarea, 
tîlcuitoarea şi propovăduitoarea Scripturii. Aceasta o face Biserica. Noi am primit Scriptura 
de la biserica noastră nu de la oameni din afara bisericii, chiar dacă Scriptura este tipărită şi 
de oameni din afara bisericii. Biserica ne-a spus: „Uite, cărţile acestea fac parte din 
Scriptură". Cărţile care fac parte din Vechiul Testament le-au stabilit evreii, căci este al lor. 
In secolul al V-lea, înainte de Hristos, ei au făcut o listă care se numeşte „Canonul Vechiului 
Testament". Au mai apărut cărţi şi după aceea, care au fost adăugate Vechiului Testament. 
De exemplu „Cartea lui Iisus, fiul lui Sirah", „Cartea lui Tobit", „Cartea înţelepciunii lui 
Solomon" şi altele, care se socotesc deuterocanonice, adică apărute după încheierea 
canonului şi pe care evreii le au în cinstire. Pe acestea, catolicii le socotesc de aceeaşi 
importanţă ca şi cele canonice ale Vechiului Testament, protestanţii le socotesc apocrife (nu 
toate bibliile protestante - cele scoase de evanghelici şi de neoprotestanţi sau de societăţile 
biblice britanice conţin aceste cărţi), iar noi ortodocşii le socotim cărţi bune de citit, nu pe 
măsura cărţilor care fac parte din „Canonul Vechiului Testament". Bibliile tipărite de 
Societatea Biblică Britanică, pe lîngă faptul că nu sînt foarte sigure din punct de vedere al 
traducerii, nu au aceste cărţi în Vechiul Testament. Noul Testament cuprinde 27 de cărţi, 
scrise pe parcursul de cam 50 de ani, de autori diferiţi, care la toţi creştinii sînt aceleaşi. Faţă 
de Apocalipsă biserica a avut nişte reţineri. Ea există în Noul Testament dar nu şi în cultul 
ortodox. Să ştiţi că Sfîntul Apostol Pavel cînd zice că „toată Scriptura este inspirată de 
Dumnezeu", nu se gîndeşte la Noul Testament. Sfîntul Apostol Pavel nici nu cunoştea 
scrierile Noului Testament, cîte le cunoaştem noi astăzi. Cunoştea poate unele din ele, poate 
„Evanghelia de la Marcu". Cînd zicea că toată Scriptura este inspirată, se gîndea la Vechiul 
Testament, nu la Noul Testament, care nu exista, sau care nu era declarat oficial ca parte din 
Scriptură. La fel, în „A doua Epistolă Sobornicească a Sfîntului Apostol Petru" avem referiri 
la epistole ale Sfîntului Apostol Pavel, care atunci nu făceau parte din Scriptură" (2 Pt. 3, 15- 
16). Biserica a venit după aceea şi a zis că Epistolele acestea, scrise de Sfîntul Apostol Pavel, 
14 la număr, sînt cărţi inspirate de Dumnezeu şi sînt cărţi care fac parte din Noul Testament 
sau că cele şapte Epistole Soborniceşti sînt inspirate de Dumnezeu. Unii dintre credincioşii 
creştini vin cu Biblia în mînă şi dacă ceva din învăţătura creştină nu e scris în Biblie, nu e 
adevărat. Pe ei nu îi interesează ce a scris Sfîntul Ioan Gură de Aur, sau ce a scris Sfîntul 
Chirii din Alexandria, sau Sfîntul Vasile cel Mare, etc, ci numai Biblia. Am făcut nişte 
referiri la Biblie, care înseamnă „carte" („byblos" în limba greacă). Aceasta e o carte a lui 
Dumnezeu, pentru că s-au descoperit în ea gîndurile lui Dumnezeu, învăţăturile lui 
Dumnezeu; ni s-au dat în ea descoperiri dumnezeieşti: „Fericit eşti Simone, fiu al lui Iona, că 
nu trup şi sînge ţi-au descoperit ţie aceasta, ci Tatăl Meu, Cel din ceruri" (Mat. 16, 17), e un 



cuvînt din Sfînta Evanghelie de la Matei, un cuvînt al Mîntuitorului nostru. Deci Dumnezeu 
este cel care a descoperit omului un lucru pe care omul nu îl poate înţelege singur, din puterea 
omenească. In româneşte prima dată s-a tradus şi s-a tipărit Noul Testament în 1648 la Alba- 
Iulia, Mitropolitul Simeon Ştefan avînd ideea aceasta de a tipări Noul Testament. Deci 
gîndiţi-vă că pînă în 1648 nu a existat Scriptura tipărită în româneşte, ci doar în alte limbi. Să 
ştiţi că Biblia este tradusă în 1151 de limbi şi dialecte. Nici o carte din lumea aceasta nu este 
tradusă în atîtea limbi şi dialecte. Aproape că nu există nici o limbă în care să nu fie tradusă 
Biblia. Este cea mai răspîndită carte de pe pămînt. Noi avem însă alte temeiuri ale credinţei 
noastre. Nu Biblia. Aceasta (Noul şi Vechiul Testament) s-a tipărit în româneşte numai în 
1688 (Şerban Cantacuzino). 

Poate că unii ştiţi, dacă nu învăţăm acum cu toţii, că cea dintîi carte, tipărită la 1456 
(cînd s-a inventat tiparul de către Gutenberg, în Mainz-Germania), a fost Biblia în limba 
latină, traducere numită „Vulgata". Deci Biblia a fost mereu în circulaţia oamenilor, dar n-a 
avut circulaţia care o are astăzi. Mai demult oamenii ascultau, dar adeseori nu cunoşteau 
limba latină, în care se citea din Biblie (şi în care se slujea). Erau foarte mulţi neştiutori de 
carte dar aveau sentimentul sacrului, al preamăririi lui Dumnezeu şi ascultau cu evlavie şi 
lucruri neînţelese de ei. Acum cu greu mai găseşti un om care să zică „Nu ştiu carte". 
Biserica ne dă posibilitatea să cunoaştem Biblia, cît trebuie din ea, pentru că biserica nu ne 
recomandă Biblia întreagă, ci doar Noul Testament (în special pentru că se citeşte la cultul 
creştin ortodox), cu excepţia Apocalipsei, care nu se citeşte în cult. Putem citi Apocalipsa, dar 
să nu o interpretăm, ci ca să învăţăm să fim oameni cu supunere faţă de Dumnezeu, să avem 
încredere în sîngele mielului, să avem încredere în împărăţia ce va să vie, să avem dorinţa de 
a fi printre cei primiţi de Dumnezeu. 

Biserica este propovăduitoarea Scripturii 

Pînă să se ajungă la tipărirea Bibliei, la citirea ei măcar, aşa cum o citesc astăzi 
credincioşii, a trebuit să treacă vreme îndelungată. Şi înainte de tipărirea Bibliei, oamenii au 
avut din predania bisericii atît Biblia cît şi alte lucruri care nu ţin numai de Biblie, deoarece 
credinţa noastră nu se întemeiază numai pe Biblie. Sînt unii dintre creştini, mai ales dintre 
neoprotestanţi, sectarii şi evanghelicii în general, care spun „Numai Biblia. Atît. In Biblie e 
scris tot ce trebuie să facă omul ca să se mîntuiască şi în plus nu mai trebuie să facem nimic". 
Ori la noi nu e aşa. Noi nu credem aşa pentru că însăşi Biblia mărturiseşte că nu este deplină. 
Sfîntul Evanghelist Ioan zice că dacă s-ar fi scris toate cîte le-a făcut Iisus, socoteşte că nici în 
lumea aceasta n-ar mai fi încăput cărţile ce s-ar fi scris. E un fel de a vorbi, dar din asta 
înţelegem că Hristos a făcut mult mai multe decît e scris în Biblie, în Evanghelii. Gîndiţi-vă 
că Iisus a vorbit oamenilor vreme îndelungată (3 ani), ceasuri întregi de fiecare dată, iar 
Evanghelia o poţi citi în cîteva ceasuri. Deci cît de puţin e în Evanghelie faţă de ceea ce a 
vorbit Domnul Iisus! Dar nu asta e important de fapt, ci faptul că înainte de a exista Biblia şi 
înainte de a avea ea circulaţie în întreaga Biserică, a fost Tradiţia, adică cuvîntul nescris, 
cuvîntul nefixat în scris. învăţăturile Mîntuitorului au circulat la început doar prin cuvîntul 
sărbătorile pe care le avem noi. Dintre sărbătorile Maicii Domnului, la care noi ţinem atît de 
mult, numai una este cuprinsă ca eveniment în Evanghelie: „Bunavestire". Noi mai avem încă 
patru sărbători ale Maicii Domnului, care nu sînt cuprinse în Biblie: Naşterea Maicii 
Domnului (8 septembrie), Intrarea în biserică a Maicii Domnului (21 Noiembrie), Soborul 
Maicii Domnului (26 decembrie), Adormirea Maicii Domnului (15 august). Insă acestea sînt 
sărbători ale tradiţiei. Noi ne întemeiem, am zice, mai mult pe tradiţie decît pe Biblie. 

Biblia există însă în învăţătura bisericii, în rînduielile bisericii: se citeşte din Sfînta 
Evanghelie la Sfînta Liturghie, la înmormîntare, la Slujba tainei Sfîntului Botez, la cununie, 
la mas Iu, la alte slujbe (sfinţirea apei, etc). Sînt atîtea alte slujbe la care ni se prezintă părţi 



din Sfînta Evanghelie şi părţi din scrierile Sfinţilor Apostoli din Noul Testament; iar din 
Vechiul Testament mai puţine, dar totuşi se citesc Paremiile din timpul Triodului sau, la 
Sfintele Sărbători sînt citite părţi din „înţelepciunea lui Solomon". Sînt atîtea alte cărţi din 
Biblie care nu sînt pomenite şi care nu sînt aduse în atenţie, pentru că noi nu facem 
performanţe de cunoştinţe, de tradiţie sau de Biblie. Domnul Hristos, cînd tînărul cel bogat L- 
a întrebat ce să facă să moştenească viaţa de veci, n-a zis: „Uite, ia şi tu şi citeşte Scriptura". 
Poate că tînărul nici nu ştia carte. Ci i-a spus: „Păzeşte poruncile". 

Asta nu înseamnă că trebuie să ocolim Scriptura. Nu. E bine să ne împodobim mintea 
cu gînduri din Scriptură. Gîndiţi-vă de pildă la spălarea picioarelor. E extraordinar să o citim 
din Biblie, e foarte bine. Eu dau oamenilor ca îndrumar de viaţă să citească în fiecare zi 2 
capitole din Noul Testament. De ce? Ca să ne împodobim mintea cu gîndurile lui Dumnezeu, 
cu ce este mai înalt din descoperirea dumnezeiască dată omului. Cu toate acestea ne dăm 
seama că nouă nu ni se cer nişte performanţe de Scriptură, ci Biblia fiind interpretată noi 
trebuie să ştim ce anume spune Biserica despre învăţătura din Scriptură. Cum a fost în 
vremea cînd nu exista o Scriptură sau cînd existau numai părţi din Scriptură, sau cînd se 
ajungea foarte greu la o carte din Scriptură? Gîndiţi-vă de pildă la vremea cînd se scriau 
cărţile cu mîna cînd era foarte greu să ai o carte, şi erau foarte puţini cunoscători şi cititori de 
carte. Atunci aceia cum s-au mîntuit? S-au mîntuit prin învăţătura bisericii, prin tradiţia 
bisericii, prin rînduielile ei şi prin slujbele ei. Noi nu sîntem cu „sola Biblia", adică „singură 
Biblia". Nu, noi sîntem cu Biblia şi cu Tradiţia, cu învăţătura bisericii, cu trăirea credinţei 
noastre din slujbele bisericii. Pentru noi slujbele bisericii sînt cele mai importante. De ce? 
Pentru că ne prezintă evenimentele pe care le sărbătorim şi învăţăturile Mîntuitorului nostru 
şi mai ales ne pune în faţa Domnului Hristos. „Schimbatu-Te-ai la faţă, în munte, Hristoase 
Dumnezeule, arătîndu-le ucenicilor tăi, mărirea Ta, pe cît li se putea". "Strălucească şi nouă 
păcătoşilor, lumina ta cea pururea fiitoare, pentru rugăciunile Născătoarei de Dumnezeu, 
dătătorule de lumină, Mărire Ţie!" Iată o alcătuire care nu este în Biblie. Şi atunci degeaba 
vine cineva şi îmi spune că numai ce este în Biblie e important, are însemnătate, restul nu are 
însemnătate. Uite că pentru noi au însemnătate slujbele, învăţăturile Sfinţilor Părinţi. Filocalia 
are însemnătate, Patericul la fel. Sînt atîtea lucruri, monumente de cultură şi de gîndire 
religioasă care au însemnătate poate chiar mai mult decît Biblia. Noi nu minimalizăm sau 
coborîm importanţa Bibliei, dar nici nu îndumnezeim Biblia ca şi cînd numai acolo e 
Dumnezeu, care ne vorbeşte. Da, ne vorbeşte Dumnezeu şi din Biblie şi din învăţătura 
bisericii şi din slujbe. 

Nu vom renunţa niciodată la tradiţia bisericii noastre, pentru că dacă renunţăm la asta 
înseamnă că renunţăm la noi înşine, că renunţăm la credinţa noastră întreagă şi sîntem pe 
calea celor care zic „numai Biblia". Gîndiţi-vă la un lucru foarte important de avut în vedere 
şi anume că diferenţele care există între creştini (şi acum sînt vreo 3000 de grupări creştine, 
creştini cu gînduri diferite) pornesc de la Biblie. Ori învăţătura bisericii este numai una şi nu 
trebuie interpretată; de aceea Biserica este una şi Ortodoxia este una, întemeiată pe Biblie şi 
pe Tradiţie. Biblia i-a despărţit pe oamenii care au interpretat-o diferit, în timp ce biserica ne- 
a adunat pe toţi la o singură gîndire, prin Biblia încorporată în Tradiţie şi trăită prin slujbele 
noastre, care ne dau chipul de gîndire şi de trăire ortodoxă. 

Vă doresc ca această cuvîntare a mea despre Sfînta Scriptură şi despre Sfînta Tradiţie 
să vă fie îndrumătoare, să vă dea întemeiere în conştiinţa că norma credinţei noastre este 
învăţătura Bisericii. Vă mulţumesc! 

De la însingurare şi plictiseală la credinţă şi angajare 

George Căbaş: Este multă înstrăinare, însingurare, deziluzie; mereu ne lipseşte ceva ca să fim 
în regulă? Cum să ieşim din această stare? 



Teofil Părăian: însingurarea este o realitate pentru cei ce simt însingurarea. Există însă şi o 
singurătate plină, cînd te însingurezi ca să realizezi ceva deosebit, să poţi fi cu tine însuţi, să 
te cunoşti pe tine însuţi. In orice caz, singurătatea voită e diferită de singurătatea nedorită. 
Cineva care are o singurătate nedorită trebuie să caute o împlinire: ori o împlinire spirituală, 
dacă e format sufleteşte, ori o împlinire socială, prin omul de lîngă tine sau prin omul prin 
care te-ai putea împlini. 

G.C.: Multe tradiţii s-au pierdut, mulţi oameni au devenit vulnerabili, vegetează dezrădăcinaţi 
şi caută puncte de sprijin, rădăcini. Domneşte o nesiguranţă mai întîi cu propria persoană: 
Cine sînt eu ? 

Teofil Părăian: La întrebarea „Cine sînt eu?" cred că e foarte greu să-ţi răspunzi ţie însuţi. In 
general ne putem răspunde la această întrebare în raport cu alţii, prin ceea ce ne deosebeşte 
de ceilalţi. Oricum este o chestiune care de fapt nu e atît de importantă, să ştii cine eşti tu ca 
să poţi să realizezi un raport real faţă de alţii. Cine sînt eu? Nu ştiu dacă eu însumi mi-aş 
putea răspunde la această întrebare. Ştii anumite lucruri despre tine, ştii anumite lucruri 
despre altul şi atunci poţi să-ţi formezi o perspectivă dar un răspuns satisfăcător pentru noi 
înşine nu putem să ni-1 dăm sau nu ştiu în ce măsură am putea să ni-1 dăm. Domnul Iisus 
Hristos a întrebat pe ucenicii săi: „Cine zic oamenii că sînt eu?" şi ucenicii au răspuns că: 
„Unii zic că eşti Ilie, alţii Ieremia, alţii unul dintre prooroci". „Dar voi cine ziceţi că sînt?". 
Atunci Sfintul Apostol Petru a zis: „Tu eşti Hristosul, Fiul lui Dumnezeu cel Viu". O 
întrebare de felul acesta se mai găseşte în Sfînta Evanghelie, în legătură cu Sfintul Ioan 
Botezătorul. „Cine eşti tu ca să dăm un răspuns celor ce ne-au trimis ? Eu sînt glasul celui ce 
strigă în pustie". Insă sînt răspunsuri care aveau valoare pentru momentul respectiv. La 
aceeaşi întrebare adresată nouă înşine („cine sînt eu?") e greu de răspuns, e greu să dăm un 
răspuns pe care auzindu-1 cineva, într-adevăr să-şi dea seama cine sîntem noi. Cred că 
întrebarea aceasta e bine să ne-o punem nouă înşine, dar rămîne o întrebare deschisă (poate 
pentru o veşnicie) şi mai ales nu putem răspunde printr-o definiţie, printr-un cuvînt ci putem 
răspunde cu ceea ce sîntem, cu esenţialul din noi. 

G.C.: Apar momente de criză; toate se prăbuşesc: familia, satul, tradiţiile. Cine poate 
răspunde aspiraţiilor de siguranţă, alinare, adăpost, întîlnire, dialog, acceptare, comunicare, 
căldură, prietenie, apropiere. Unde ne mai putem simţi acasă? 

Teofil Părăian: Poate că răspunsul la această întrebare e în credinţa pe care o avem şi în 
măsura în care o avem. Sfintul Marcu Ascetul de pildă, în Filocalie, spune că „Credinţa 
neclintită este un turn întărit, iar Hristos se face toate celui ce crede". Dacă într-adevăr ne-am 
întîlnit cu Dumnezeu şi trăim din Dumnezeu, dacă ne raportăm corect la Dumnezeu ca la 
Tatăl Nostru, împlinirea se face prin credinţă. Dacă nu avem acest suport nu ne poate împlini 
nimic pentru că toate ale omului sînt sub nivelul omului ori omul are aspiraţii mai presus de 
el. Dacă nu reuşeşti să trăieşti din cele mai presus de tine n-ajungi niciodată să te împlineşti 
pentru că împlinirea n-o dă lucrul pe care-1 faci şi care-ţi este inferior, ci împlinirea o dă 
Dumnezeu care este mai presus de noi. Nu se poate ajunge la o împlinire decît în foarte mică 
măsură şi de foarte scurtă durată cînd e vorba de lucruri pe care le facem noi şi care sînt sub 
nivelul nostru pentru că ele nu sînt făcute de noi ca să ne împlinească, ci doar aşa pentru un 
moment. Bucuria succesului poate să fie o împlinire, dar o împlinire adevărată trebuie să fie 
din ceva mai presus de noi. 

G.C.: Omul caută unitatea, caută o siguranţă care să înglobeze totul. Omul doreşte răspunsuri 
limpezi, scurte şi pregnante la diverse probleme care să simplifice oarecum adevărurile, 
valorile tradiţionale, care uneori sînt prezentate prea complicat, prea nuanţat. Pentru tinerii 
dezrădăcinaţi care aspiră la legături afective în cadrul unui cerc restrîns, pentru cei care au 
sentimentul că sînt dezorientaţi, în conflict cu ei înşişi, cu ceilalţi, cu societatea şi cu lumea 
întreagă, care au experienţe de sfîşiere, răni din toate părţile, ce le oferim? Teofil Părăian: Le 
oferim ceea ce pentru noi a fost împlinirea, adică le oferim ceea ce pentru noi constituie un 



suport. în general eu contez pe credinţa în Dumnezeu, care este o rezolvare a tuturor 
chestiunilor. In momentul în care cineva ajunge să trăiască prin credinţă, nu mai are nevoie 
de altceva sau toate celelalte sînt învăluite în credinţa în Dumnezeu, totul este prin 
Dumnezeu. Este ca aluatul din pilda cu aluatul care e pus spre dospire şi care-şi comunică 
întregii frămîntături calitatea lui de a dospi. Adică credinţa în Dumnezeu se amestecă în toate 
laturile existenţei omeneşti. 

G. C: Tendinţa societăţii este depersonalizarea. Simţim nevoia de a ieşi din anonimat, de a fi 
noi înşine. Cum să realizăm acest lucru? 

Teofil Părăian: N-ai cum să trăieşti în anonimat cînd vrei să te afirmi ca persoană, dacă vrei 
să trăieşti ca persoană. De fapt, omul e făcut ca să trăiască în veşnicie ca persoană, nu să se 
dizolve din persoana în care există, căci fiecare dintre noi trăim în mod conturat ca o anumită 
persoană. Dumnezeu ne-a creat ca să fim veşnic ceea ce sîntem, adică să nu ne 
depersonalizăm. Cine caută o depersonalizare caută de fapt o dizolvare. Nici nu ştiu cum ar 
putea cineva ca depersonalizîndu-se, să mai existe sau să mai aibă conştiinţa existenţei. Noi 
existăm prin persoana noastră, prin ceea ce avem specific faţă de ceilalţi oameni. Dacă e 
vorba de un anonimat, în sensul că nu cauţi o afirmare prin tine însuţi, nu înseamnă să ajungi 
să nu mai fii ceea ce eşti. 

G. C: Pentru cei ce se află în căutare spirituală pe cont propriu, cu ce limbaj şi cu ce 
concepte potrivite venim în căutarea lor sinceră de sacru, de mitică, de trezire spirituală, de 
speranţă, de renaştere spirituală? 

Teofil Părăian: Vezi, lucrurile acestea nu se pot realiza în mod artificial: gata, a venit cineva 
la mine, l-am rezolvat. Chestiunea se pune aşa: omul trebuie să se angajeze la ceva, să nu 
aştepte rezultatele finale înainte de a face ceea ce duce la rezultatele finale. De obicei 
oamenii care vor să se angajeze într-o viaţă spirituală ar vrea să aibă sfîrşitul de la început, 
ori aşa ceva nu se poate. începem cu ceea ce putem începe, cu ceea ce înseamnă lucruri de 
început şi în măsura în care cineva se angajează la o viaţă superioară are şi rezultatul unei 
vieţi superioare. întîi este datoria după aceea bucuria; degeaba cauţi bucuria înainte de a-ţi 
împlini datoria. Dacă cineva vrea să înainteze într-o viaţă superioară trebuie să se orienteze 
după cei ce au deja o viaţă superioară şi satisfacţii pe măsura vieţii pe care o duc. 
G. C: Nu se poate trăi fără perspectiva de viitor. Viitorul îngrijorează. Unde se ajunge cu 
atîtea războaie locale? Puţini se aşteaptă la o lume mai bună care să vină curînd. Cum trebuie 
citite vechile texte ale profeţilor şi Apocalipsa Sfîntului Ioan într-o perspectivă şi într-un 
proiect viitor? 

Teofil Părăian: Viitorul este un lucru către care sîntem îndreptaţi cu toţii deşi viitorul pînă la 
urmă noi nu-1 trăim ca viitor, îl vom trăi ca prezent. Viitorul ni-1 pregătim prin prezentul în 
care trăim şi îl trăim ca prezent şi în continuare, dar avem o dorinţă de linişte, de pace, de 
bucurie, avem nădejdea care priveşte viitorul, avem o perspectivă pe care ne-o formează 
trecutul pe care ni l-am format. Bineînţeles că noi trăim într-un contact de viaţă, trăim 
împreună cu alţii, trăim în împrejurările în care ne este dat să ne ducem viaţa. în ce măsură 
putem noi să influenţăm lucrurile pe care le trăim sau în care trăim, este ceva ce nu se poate 
şti dinainte. Important este să fim bine orientaţi şi să avem încredere în Dumnezeu. 
Apocalipsa Sfîntului Ioan şi scrierile profeţilor nu au atît rostul să ne prezinte un viitor aşa 
cum va fi el, să zicem aşa ca şi context social, ci au rostul să ne pregătească pe noi ca în 
împrejurările care vor fi, oricare vor fi acelea, să avem statornicie în bine, să avem siguranţa 
că nu sîntem singuri, ci că Dumnezeu este cu noi şi că acolo unde este Dumnezeu acolo nu 
este nici un lucru rău. Cît priveşte necazurile cîte vin peste oameni şi care pot veni, important 
este să nu ne lăsăm robiţi de gîndul că vor veni necazuri, ci să avem încredinţarea că 
Dumnezeu poate să schimbe şi viaţa noastră şi contextul existenţei noastre în măsura în care 
acest lucru este necesar. De fapt, mîntuirea se realizează în condiţiile în care trăim. 
G.C.: Pot să am şi eu un rol privind viitorul societăţii? 



Teofil Părăian: Da, fiecare poate să aibă un rol, în sensul că binele se înmulţeşte prin binele 
pe care-1 face fiecare deşi noi nu ne putem gîndi la o influenţă asupra societăţii de perspective 
uriaşe. Fiecare aduce binele în jurul său, în apropierea imediată de el, între cei cu care îi este 
dat să trăiască. Şi binele şi răul, cît există pe lumea aceasta făcută de om, tot oamenii şi-1 fac. 
Eu nu pot să mă gîndesc că o să fac minuni, că o să fac nişte lucruri extraordinare într-un cerc 
foarte larg, dar binele acela, puţin, cît îl pot face, este spre înaintarea binelui comun şi atunci, 
privită în felul acesta, acţiunea mea ajută la schimbarea societăţii în general. Un om de treabă 
este un cîştig pentru societatea în care acel om trăieşte. 

G. C: Există multă ignoranţă, e nevoie de informaţie adevărată. Omul conştient de 
personalitatea sa unică se întreabă: "Cine mă va ajuta să-L găsesc pe Dumnezeu?" 
Teofil Părăian: In Pateric se spune: „apropie-te de omul care se teme de Dumnezeu şi atunci 
te vei teme şi tu de Dumnezeu". Te ajută să te apropii de Dumnezeu omul care deja trăieşte 
cu Dumnezeu, care-L are pe Dumnezeu. Dumnezeu nu e o abstracţie, e o realitate, o fiinţă 
care vrea să ni se descopere, care vrea să intre în componenţa existenţei noastre şi nu ne 
poate ajuta altcineva mai bine decît un om care are deja o experienţă. Sfîntul Apostol Toma 
de pildă, 1-a întîlnit pe Domnul Iisus înviat, pentru că era împreună cu cei care credeau deja 
în învierea Lui. Dacă ţinem legătura cu oamenii care ştiu de Dumnezeu, care trăiesc în 
Dumnezeu, aceia ne pot ajuta cel mai bine ca să ne apropiem de Dumnezeu. Apoi, Dumnezeu 
însuşi ni se descoperă. Sfîntul Apostol Pavel spune despre sine, că Dumnezeu i s-a descoperit 
lui, Dumnezeu care 1-a ales din pîntecele maicii lui ca să-1 slujească. Prin urmare noi 
nădăjduim la apropierea de Dumnezeu prin Dumnezeu şi prin oamenii lui Dumnezeu. 
G.C.: Spuneţi-ne ceva despre rolul rugăciunii şi al angajării personale. 

Teofil Părăian: E foarte important să ai conştiinţa că eşti angajat personal într-un lucru pe 
care-1 poţi considera uneori un lucru exterior ţie. Pentru noi mijlocul de a ne angaja personal 
este rugăciunea personală sau a bisericii. Rugăciunea bisericii ne formează o perspectivă iar 
rugăciunea personală porneşte din perspectiva formată de slujbele bisericii. 
G. C: Cum să fie receptată o Sfîntă Liturghie vie? 

Teofil Părăian: Toate ale omului sînt la nivelul omului. Degeaba vrei să receptezi nişte 
lucruri mai presus de tine cu o capacitate pe care n-o ai. Important este să faci eforturile de a- 
ţi deschide sufletul pentru ceva care -ţi este necesar şi care te ridică. Orice Sfîntă Liturghie 
este un prilej de a-1 sluji lui Dumnezeu, nu un spectacol la care iei parte, ci este o slujire pe 
care o faci tu însuţi şi atunci în măsura în care slujeşti te şi deschizi mai mult spre slujire. 
G. C: Lipsesc din ce în ce mai mult sfătuitorii spirituali şi orientările date speranţei. Cine dă 
răspunsuri la problemele mele şi cine mă va ocroti? 

Teofil Părăian: Important este să ceri de la Dumnezeu omul care să te poată ajuta şi în acelaşi 
timp să ceri de la Dumnezeu şi smerenia de a-1 asculta. 

G. C: In privinţa viitorului: şomaj, ameninţarea războiului, a violenţei, se ridică multe semne 
de întrebare. Ce este adevărul? Cine are dreptate? Cine poate garanta viitorul şi liniştea? Care 
este sensul vieţii mele? Mai există oare ceva după moarte? 

Teofil Părăian: In privinţa viitorului şi a necazurilor care sînt nişte realităţi (şomajul şi alte 
multe), acestea sînt condiţiile existenţei noastre, nu putem noi să schimbăm nişte lucruri care 
nu depind de noi. Important este cum ne plasăm noi înşine în condiţiile pe care le avem şi 
cum putem realiza binele în acele condiţii. Dacă avem încredinţarea că Dumnezeu este la 
cîrma vieţii noastre, n-avem motive să ne îngrijorăm de lucrurile care ne-ar putea deruta la un 
moment dat. Dar asta nu înseamnă că le-am şi rezolvat; situaţiile nu vin numai din pricina 
noastră ci vin din pricina oamenilor care gîndesc altfel viaţa (de exemplu acum la noi sînt 
atîtea lucruri pe care oamenii nu le-au aşteptat, nu le-au dorit) şi nici nu le putem schimba 
noi, după ce au pornit. Aşa cum au venit situaţiile, aşa vor veni şi rezolvările. Totul e să ştim 
cum ne găsim locul în societatea în care trăim. Iarăşi vin la gîndul că credinţa în Dumnezeu 
rezolvă toate, dar nu le rezolvă în sensul că schimbă situaţiile, ci schimbă poziţiile. 



G. C: Unde să găsim sfătuitorii spirituali care să accepte cu răbdare, să ne ajute să 
discernem? 

Teofîl Părăian: Unde sînt acolo să-i găsim. In măsura în care sîntem vrednici să ni-i 
descopere dacă sînt undeva, în măsura aceasta îi vom şi găsi şi dacă nu sînt să ne dea 
Dumnezeu inspiraţia să ne rezolvăm problemele fără un îndrumător spiritual. Eu personal de 
pildă, n-am găsit mulţi oameni în care să am încredere că sînt oameni deosebiţi şi care m-ar 
putea ajuta foarte bine însă am găsit de multe ori principii sau formule care m-au ajutat fără 
să mă gîndesc că formula respectivă sau principiul respectiv vine de la un om care este un om 
excepţional. Aşa că Dumnezeu poate să ne descopere nişte lucruri şi prin oameni care nu sînt 
mult deosebiţi. Sfîntul Marcu Ascetul zice să nu dispreţuieşti niciodată învăţătura pentru că 
înţelepciunea lui Dumnezeu poate să-ţi trimită un sprijin, poate să-ţi trimită un om care să te 
ajute. De pildă aici la noi la mănăstire au venit cîndva nişte călugări din Franţa care au trecut 
pe la Sfîntul Munte şi care ne-au lăsat un cuvînt care mie mi-a plăcut foarte mult: „La 
Dumnezeu să te gîndeşti ca la Dumnezeu, nu ca la om şi să-L respiri pe Dumnezeu cum 
respiri aerul". Este un cuvînt pe care l-au adus de la Sfîntul Munte şi care e important, dar ei 
au plecat de aici şi alt cuvînt de la ei nu mai ştiu. Nu înseamnă că dacă n-am fost la Sfîntul 
Munte şi dacă nu i-am găsit pe oamenii de acolo care spun cuvîntul, cuvîntul n-a putut ajunge 
aici. Ajunge altfel. Alt exemplu: părintele Serafim, de la noi de la mănăstire, a fost la Sfîntul 
Munte la părintele arhimandrit Antipa Dinescu care, cînd a auzit că părintele se duce la Atena 
la Facultatea de Teologie a zis: „Să te ţii de pravilă că altfel te îndrăceşti". N-am fost pînă la 
Sfîntul Munte şi totuşi ştiu cuvîntul acesta: ţine-te de rînduială că atunci ajungi unde trebuie. 
Aşa că nu trebuie neapărat să ai un îndrumător sau un om de excepţie care să-ţi spună ceva. 
Sînt nişte lucruri care pot circula, tot de la oameni de excepţie, dar cu care n-ai ajuns în 
legătură. Nu trebuie neapărat să ai un îndrumător, un sfătuitor. Important este să fii sincer că 
atunci îţi dă Dumnezeu şi omul şi cuvîntul care-ţi trebuie. 
G. C: Spuneţi-ne despre vindecarea spirituală şi trupească prin biserică. 
Teofîl Părăian: Asta este o chestiune care ţine de rînduială bisericii în sensul că există o taină 
a spovedaniei care aduce vindecarea spirituală şi o taină a Sfîntului Maslu care aduce 
vindecarea trupească, dar nu în toate cazurile şi nu pentru toţi. 

G. C: Un om frămîntat pe care nu-1 mai încîntă binefacerile ştiinţei şi tehnicii, vrea 
răspunsuri clare la o serie de întrebări, vrea motive de speranţă Cine îl va vindeca de 
plictiseală, unde va găsi ceva care să-i încălzească inima, cine va vrea să îl înveţe să-şi refacă 
unitatea fiinţei atît de răvăşite? 

Teofîl Părăian: De plictiseală scapi cînd ai o viaţă superioară, cînd ai o angajare. Dacă eşti 
fără lucru, dacă nu lucrezi, dacă nu eşti angajat în ceva, sigur ajungi la plictiseală. Dacă nu ai 
o împlinire sufletească, dacă nu ai ceva din care să trăieşti, să te hrăneşti, ajungi la plictiseală. 
Plictiseala o depăşeşti numai cu o viaţă îngrijită, cu o viaţă superioară. Toţi oamenii care se 
plictisesc sînt de fapt oameni inferiori, oameni neangajaţi în ceva deosebit. Pentru aceştia 
trebuie o angajare în rugăciune şi în muncă. Patericul se deschide cu un cuvînt în legătură cu 
Sfîntul Antonie cel Mare, în care se spune că Sfîntul Antonie stătea odată şi a ajuns într-un fel 
de plictiseală şi a zis: „Doamne, ce să fac să mă mîntuiesc?". Atunci a trimis Dumnezeu un 
înger care avea înfăţişare de călugăr şi care i-a arătat ce să facă să se mîntuiască: se ridica la 
rugăciune şi după o vreme se apleca şi împletea o funie, adică muncea, după aceea iarăşi se 
ridica şi se ruga şi iarăşi se aşeza şi lucra şi la urmă îngerul i-a spus: „Aşa să faci şi te 
mîntuieşti". Prin urmare plictiseala nu poate fi alungată cu dorinţa de a scăpa de plictiseală, ci 
plictiseala poate fi alungată prin angajarea în ceva care să îţi dea o mulţumire, care să-ţi 
folosească energiile pe care le ai şi care, după aceea, să te scoată din ceea ce socotim noi că 
este plictiseală. Dar numai un om care se angajează poate scăpa de plictiseală şi mai ales un 
om superior, cineva care are ce să gîndească, cineva care are ce să facă într-o viaţă spirituală, 
chiar în rugăciune, în meditaţie, în aprofundarea unor lucruri. De fapt plictiseala este semn de 



om inferior. Iar motivele de speranţă sînt motive de credinţă. Ai credinţă ai şi speranţă. 

Credinţa şi speranţa se unesc. Cine are credinţă are şi speranţă, are iubire, smerenie, are de 

toate şi înaintează în toate cele bune şi toate acestea îi aduc mulţumire. Cine nu e angajat într- 

o viaţă de credinţă acela nu poate să ajungă să aibă speranţă. Speranţa ţine de sufletul 

omenesc, e o capacitate a sufletului omenesc. Dar speranţa se desfăşoară de multe ori şi de la 

sine. Sînt oameni care de fapt nu au motive speciale de speranţă şi totuşi speră. De exemplu, 

am cunoscut cîndva o soţie care îşi aştepta soţul de la închisoare, dar care de fapt nu avea nici 

un motiv să creadă că va veni curînd; ea totuşi, tot timpul credea că o să vină. Important e să 

ai o speranţă, dar să n-ai iluzii, să-ţi faci gînduri că o să se întîmple lucruri care nu se pot 

întîmpla. Bineînţeles că pînă la urmă speranţa i s-a împlinit, în sensul că a venit la vremea 

potrivită, dar ea a anticipat cu speranţa lucrul acesta cu mult înainte. 

G. C: Cum să-mi refac unitatea fiinţei? 

Teofil Părăian: Dacă ştii cum ai ajuns să te răvăşeşti atunci poate ştii şi cum să te uneşti. Intîi 

trebuie să ştii cum ai ajuns la neunirea din tine, la dizarmonie, şi atunci ştii şi cum să-ţi refaci 

unitatea. Poate că fiecare din cei care sînt răvăşiţi sufleteşte are altă pricină a răvăşirii 

sufleteşti şi atunci trebuie să găseşti modul de a te uni, de a te armoniza. De exemplu, unul 

care e răvăşit de patimi, acela trebuie să termine cu patimile ca să ajungă la unire. Unul care 

n-are destul de accentuate virtuţile trebuie să insiste pentru virtuţi, pentru că virtuţile aduc 

unirea. După aceea e vorba de rugăciune: nu ne rugăm noi pentru unirea tuturor? E vorba de 

iubire, iubirea care uneşte: „să ne iubim unii pe alţii ca într-un gînd să mărturisim". E vorba 

de smerenie. Sînt nişte lucruri care nu se pot realiza la comandă, din care să poţi scoate o 

reţetă. 

G. C: Cum se ajunge la o inimă curată? 

Teofil Părăian: Mai întîi de toate prin înlăturarea întinăciunilor din inimă. Trebuie să cunoşti 

aşezarea sufletească. Domnul Hristos spune ce anume întinează pe om: gîndurile cele rele, 

desfrînările, hoţiile, uciderile, preacurviile, poftele de înavuţire, necumpătarea, hula, pizma, 

înşelătoria, viclenia, uşurătatea, trufia. Dacă ştii ce te întinează ştii şi ce trebuie să înlături din 

suflet ca să nu mai fii întinat, ci să fii curat. 

G. C: Dacă, Doamne fereşte, ajungem la război şi sîntem în situaţia să tragem, ce să facem? 

Teofil Părăian: Din cît putem să nu tragem sau să nu tragem la ţintă. 

G.C.: Cum se poate să te întăreşti în credinţă? 

Teofil Părăian: Prin faptele credinţei. Faci ce-ţi cere credinţa. Orice faptă poate să ne 

întărească credinţa sau să ne-o scadă. Ca să ne întărim credinţa trebuie să evităm faptele care 

întăresc necredinţa. De pildă cineva care ştie că trebuie să postească şi nu posteşte se întăreşte 

în nepost şi necredinţă. Cineva care posteşte face o faptă de credinţă şi se întăreşte în 

credinţă. Cineva care merge la biserică îşi întăreşte credinţa. Cine nu merge la biserică îşi 

întăreşte necredinţa. 

G. C: Care mai sînt alte fapte ale credinţei? 

Teofil Părăian: Rugăciunea, postul, participarea la sfintele slujbe. Acestea sînt cele mai 

importante. Orice faptă poate fi a credinţei, orice virtute, orice efort pe care-1 faci pentru 

îmbunătăţirea sufletească, întemeiat pe credinţă, este o faptă a credinţei, de întărire a 

credinţei. 

Despre ecumenism şi vizita Papei 

Reporter: Ce părere aveţi de tendinţa de unire a creştinilor şi chiar a religiilor, de ecumenism? 
Părintele Teofil: Dorinţa de unire e firească. Noi la Sfînta Liturghie spunem: „Unirea 
credinţei şi împărtăşirea Simţului Duh cerînd...". Deci dorim unirea. Zicem: „Să ne iubim 
unii pe alţii, ca într-un gînd să mărturisim". Dorim unirea prin iubire ca să ajungem la 
mărturisire. Dar nu se poate spera la unirea tuturor creştinilor, cu atît mai mult la unirea cu 



grupări necreştine. E o dorinţă a noastră pe care o va împlini Dumnezeu, cînd va fi doar „o 
turmă şi-un păstor". Deocamdată, prin puterea omenească, aşa ceva nu se poate realiza. Sînt 
atîtea deosebiri între oameni care se socotesc apropiaţi, de exemplu între ortodocşi şi 
romano-catolici (care sînt cei mai apropiaţi de ortodocşi dintre toţi creştinii). De pildă, 
catolicii îşi fac cruce de la stînga la dreapta. Noi o facem de la dreapta la stînga. E doar una 
din deosebiri. Cum se va ajunge ca această deosebire să nu mai fie? Ori fâcîndu-şi şi 
ortodocşii de la stînga la dreapta, ori fâcîndu-şi şi catolicii de la dreapta la stînga. Intre 
ortodocşi şi catolici sînt greco-catolicii, care fac crucea ca ortodocşii. Ei sînt mai apropiaţi de 
catolici decît de noi, dar cu toate acestea îşi fac crucea ca noi. înseamnă că se socotesc mai 
apropiaţi de catolici dar în realitate sînt mai apropiaţi de ortodocşi. Pastile le ţin odată cu 
ortodocşii. Dacă se orientează mai mult după noi decît după catolici înseamnă că ei sînt mai 
apropiaţi de noi. Dumnezeu ştie cînd şi cum se va ajunge la unire. Dorinţa noastră este să se 
ajungă. Să dea Dumnezeu să se ajungă! 
Rep. : Ce părere aveţi despre venirea Papei în România? 

Părintele Teofîl: A venit de curînd la noi un profesor romano-catolic din Germania şi m-a 
întrebat ce zic eu de venirea papei în România? Şi eu îi zic aşa: „Eu mă bucur că vine... şi 
pleacă!". Cînd a auzit că mă bucur că vine s-a înseninat la faţă. Nu apucasem să spun şi 
pleacă! 

Va fi acesta un eveniment, un fapt, după care lucrurile vor merge normal mai departe. 
Nu e nici o stinghereală că vine. Eu să ştiţi că am o consideraţie faţă de Papa de la Roma. Nu 
în înţelesul că ar fi conducătorul meu şi că mă orientez după el. Nu. Ci pentru că este şi el un 
Episcop al Bisericii, al Bisericii Universale. Eu, de exemplu, cînd ascult Vaticanul 
(cîteodată) şi se dă în cuprinsul emisiunii o binecuvîntare a Papei (Urbi et Orbi), cînd începe 
binecuvîntarea, în orişice poziţie m-aş găsi, mă ridic în picioare. 

Hristos şi tinerii 

Tema pentru astăzi a fost spontană deoarece, la întrebarea ce temă am putea 
dezbate data viitoare eu am răspuns aşa, dintr-odată „Iisus şi tinerii". Abia după aceea m-am 
gîndit că este un gînd spontan şi că s-ar putea să nu fie tineri şi noi să vorbim bătrînilor 
despre tineri, dar văd că aici sînt şi tineri şi este foarte bine şi pentru unii şi pentru alţii pentru 
că, de fapt, Domnul Hristos nu a avut în vedere o anumită categorie de oameni cînd a 
propovăduit Evanghelia, nu s-a adresat tinerilor sau bătrînilor; Sfintul Apostol Pavel însă, s-a 
adresat oamenilor şi pe categorii de vîrstă: bătrîni, tineri, copii (Tit. 2). In Epistola către 
Timotei avem nişte referiri speciale pentru tineri, pentru bătrîni, ori Evanghelia nu se 
adresează propriu-zis tinerilor sau bătrînilor, se adresează tuturor. 

Tînărul cel bogat mîntuit dar nedesăvîrşit 

Totuşi, au existat şi situaţii cînd s-au prezentat la Domnul Hristos tineri. Ca exemplu 
ne gîndim întîi la „tînărul cel bogat"; ştim că a fost tînăr, că era cineva anume, dar fără nume, 
la care nu cunoaştem vîrsta, dar ştim că a fost preocupat de anumite lucruri, cunoaştem viaţa 
lui, dar mai mult decît toate celelalte există ceva care le cuprinde pe toate celelalte: ştim că 
Domnului Hristos i-a fost drag de el. Eram student la Teologie şi, odată, a venit Mitropolitul 
Nicolae Bălan la cursuri, cred că eram în anul II şi a venit vorba de „tînărul cel bogat" şi a 
spus să i se dea un Nou Testament de unde el a citit din Sfînta Evanghelie de la Marcu, unde 
se spunea de tînărul cel bogat că Domnul Hristos a privit la el şi i-a fost drag de el. De atunci 
mi s-a împlîntat mie în inimă şi în minte gîndul acesta că a existat un om de care i-a fost drag 
Domnului Hristos. 



Mi se pare foarte curios că, de fapt, eu citeam de foarte multe ori în Evanghelie, de pe 
la 13 ani citeam Noul Testament (fac o paranteză aici: eram în clasa a VH-a şi la Religie am 
avut o lucrare despre Sfintul Apostol Pavel şi am scris lucrarea la maşină şi am ajuns la 
partea cînd trebuia să scriu cîte epistole a scris Sfintul Apostol Pavel şi nu eram sigur dacă 13 
sau 14 şi am început să număr în gînd şi mi-au ieşit 13 şi aşa am scris, deşi eu ştiam ceva de 
14. Apoi, am dat lucrarea profesorului de Religie, care după ce a citit lucrarea mi-a spus că e 
foarte bine, îmi dă 10 deşi am o mică greşeală, fiindcă am scris că Sfintul Apostol Pavel a 
scris doar 13 epistole în loc de 14. Atunci eu am răspuns că eu ştiam ceva de 14, dar nu-mi 
ieşeau la numărat şi atunci el a propus să le numărăm împreună. Atunci eu ar fi trebuit să-1 las 
pe el să le numească şi eu doar să le număr, dar am început eu să le spun şi, la sfîrşit, ne-au 
ieşit tot 13 . Pînă la urmă le-am mai numărat o dată şi mi-am amintit epistola ce o uitasem. 
Eram familiarizat cu Noul Testament, nu ca unul care a făcut Teologia, dar ştiam multe 
lucruri, capitole, epistole ale Noului Testament de se mirau colegii mei cum de ştiam atîtea) 
dar totuşi cînd a zis Mitropolitul că i-a fost drag m-a surprins această afirmaţie, care e 
extraordinar de importantă, şi anume: trei din cei patru evanghelişti (Sfintul Matei, în cap. 19, 
Sfintul Marcu, în cap. 10 şi Sfintul Luca, în cap. 11 ) au relatări despre tînărul cel bogat. 
Acum, cred că ştiţi că Evangheliile nu au fost scrise una după alta, ci au fost scrise de autori 
diferiţi pentru cititori diferiţi, au fost scrise ca nişte cărţi ocazionale, care să adresau 
generaţiei contemporane Apostolilor, au fost scrise din trebuinţa oamenilor. Şi sînt unele 
relatări în fiecare Evanghelie, dintre cele trei, aşa cum este şi relatarea despre tînărul cel 
bogat. 

Se spune că s-a prezentat la Domnul Hristos un tînăr şi a întrebat: „Invăţătorule, ce să 
fac să moştenesc viaţa de veci ?" - era o preocupare deosebită pentru tinereţea lui, care îi face 
cinste întrebătorului. Poate ştiţi că această întrebare a fost pusă învăţătorului în două 
împrejurări - de către tînărul cel bogat şi de către un învăţător de lege care 1-a ispitit pe 
Domnul Hristos întrebîndu-L acelaşi lucru. Acesta e pus în situaţia de a răspunde el la 
întrebare, căci Domnul Hristos a zis: „In lege ce este scris, cum citeşti?". Atunci învăţătorul 
de lege, un om inteligent, ce cunoştea legea, a răspuns că este scris în lege: „Să iubeşti pe 
Domnul Dumnezeul tău din toată inima ta şi din tot sufletul tău şi pe aproapele tău ca pe tine 
însuţi", iar Mîntuitorul 1-a aprobat zicînd: „Fă acestea şi vei fi viu" (Le. 10, 26-27). Dar 
întrebătorul a mai pus o întrebare: „Cine este aproapele meu ?". Atunci Iisus, drept răspuns, a 
spus pilda cu samarineanul milostiv. Tînărului cel bogat, Iisus i-a răspuns la întrebare (după 
relatarea Sfîntului Evanghelist Matei) astfel: „De vrei să intri în viaţă păzeşte poruncile" 
(Mat. 19, 17). Convorbirea dintre tînărul cel bogat şi Domnul Hristos s-ar fi sfîrşit aici dacă 
tînărul nu ar mai fi pus o întrebare, şi anume: "Care porunci?" (Mat. 19, 18). Se ştie că 
Dumnezeu a dat cele zece porunci pe muntele Sinai, ce au rămas în conştiinţă, iar pe lîngă 
acestea mai există şi altele. Domnul Hristos a avut în vedere cele zece porunci, din care a 
pomenit doar cinci: să nu ucizi, să nu te desfrînezi, să nu furi, să nu fii mărturie mincinoasă, 
să cinsteşti pe tatăl tău şi pe mama ta. La acestea se mai adaugă două şi anume: „Să nu înşeli 
pe nimeni" (Mc. 10, 19) şi „Să iubeşti pe aproapele tău ca pe tine însuţi" (Mt. 19, 19). Astfel 
au fost pomenite doar şapte porunci şi nu mai multe, dar se ştie că în Viaţă nu intră cineva 
care nu împlineşte cel puţin aceste şapte porunci. Domnul Hristos ştia că oamenii trebuie să 
pornească de la ceva şi a dat poruncile care sînt mai la îndemînă: cinstirea părinţilor - pentru 
că tînărul în general are părinţi; să nu desfrînezi - pentru că tînărul are tendinţe de desfrînare; 
să nu furi - pentru că e la îndemînă şi există posibilitatea de a fura; să nu fii mărturie 
mincinoasă adică să tinzi spre adevăr; să nu ucizi - să nu omori oameni. Toate acestea sînt 
lucruri peste care nu se trece deoarece cînd încâlci una încâlci toată legea lui Dumnezeu 
fiindcă te-ai împotrivit Legiuitorului. Acum urmează ceva de bucurie şi anume: omul acela a 
zis că încă din copilărie a împlinit toate aceste porunci şi totuşi Domnul Hristos a spus că-i 
mai lipseşte una şi anume i-a zis „Vinde averea ta, dă-o săracilor şi vino şi-mi urmează Mie" 



(Mt. 19, 21). Sfîntul Evanghelist Marcu, spre deosebire de ceilalţi evanghelişti, are o 
predilecţie pentru amănunte, introduce ceva ce nu se găseşte în celelalte Evanghelii. De 
exemplu, tatăl copilului stăpînit de demoni, ce a venit la Iisus, i-a zis un lucru ce a fost trecut 
cu vederea de ceilalţi Evanghelişti şi menţionat doar de Sfîntul Marcu şi anume: „De poţi 
ceva, ajută-ne nouă, fie-ţi milă de noi" (Mc. 9, 22) şi apoi răspunsul Domnului Hristos: „Dacă 
poţi crede, toate sînt cu putinţă pentru cel credincios" (Mc. 9, 23). Atunci omul a spus cu 
lacrimi: „Cred Doamne! Ajută necredinţei mele" (Mc. 9, 24). Iată deci, că Evanghelia de la 
Marcu dă mai multe lămuriri şi amănunte. Domnul Hristos care cunoaşte tainele inimii şi care 
a răspuns de multe ori la gîndurile oamenilor, gînduri neexprimate, pe care oamenii le-au 
purtat în minte, deci Domnul Hristos care cunoaşte tainele inimii, Domnul Hristos care 
cunoaşte gîndurile oamenilor, a privit la tînărul cel bogat şi i-a fost drag de el fiindcă era un 
tînăr ce a putut spune: „Toate acestea le-am împlinit din copilăria mea. Ce-mi mai lipseşte ?" 
(Mt. 19, 20) în faţă cuvîntului Mîntuitorului, în faţa condiţiei de a intra în viaţa veşnică. Şi 
astfel, lui Iisus, care a cunoscut tainele inimii, i-a fost drag de el. Dacă e vorba să vrei să fii 
drag Mîntuitorului trebuie să împlineşti poruncile şi trebuie să fii preocupat de viaţa de veci şi 
în felul acesta Domnului Hristos îi e drag de fiecare dintre noi. Am putea zice că toţi cei ce 
împlinesc aceste porunci sînt candidaţi la viaţa de veci şi de oricine împlineşte aceste porunci 
îi este drag Mîntuitorului. 

Numai că a mai rămas ceva pentru care lumea îl condamnă pe tînărul cel bogat deşi 
nu ar trebui să-1 condamne, ci să aibă în vedere că de acest om i-a fost drag Mîntuitorului 
nostru Iisus Hristos. Ceea ce urmează nu ştirbeşte cu nimic situaţia lui reală. Şi a zis Domnul 
Hristos: „Iţi mai lipseşte ceva; vinde toate averile şi împarte-le săracilor" şi „ia-ţi crucea ta şi- 
mi urmează mie şi vei avea comoară în cer". Şi atunci tînărul a plecat întristat că avea multe 
bogăţii, adică nu s-a putut desprinde de bogăţiile ce le avea şi să facă ceea ce a zis Domnul 
Hristos. Dar asta nu infirmă situaţia lui prezentă de atunci şi Domnul Hristos nu 1-a respins 
pentru că nu a putut face mai mult, Domnul Hristos a vrut doar să-1 pună în situaţia de a fi şi 
mai dezlegat de lucrurile acestea. Şi atunci el a plecat întristat, însă faptul acesta că a plecat 
întristat arată că el de fapt a dat dreptate Domnului Hristos, nu a zis că nu-i dă dreptate, şi-a 
dat seama că şi asta ar trebui să facă - unii spun că mai tîrziu ar fi făcut şi asta, noi nu ştim, 
Evanghelia nu ne spune pentru că Evanghelia nu ne prezintă pe tînărul cel bogat în ansamblu, 
ci doar în situaţia dată. In orice caz, are calităţi deosebite, nu se poate spune că n-are, şi atunci 
n-avem motive să credem că Hristos 1-a respins, El nu 1-a respins -adică nu a ajuns să se 
desăvîrşească, dar să se mîntuiască a ajuns. Domnul Hristos a zis „dacă vrei să intri în viaţă 
păzeşte poruncile". El a păzit poruncile şi atunci a intrat în viaţă, fără îndoială a intrat în viaţă 
numai că nu a intrat şi în desăvîrşire. Lucrul acesta noi îl ştim şi în măsura-n care-1 ştim îl 
împlinim, unii dintre noi mai mult, alţii mai puţin, important este că dacă vrem să intrăm în 
viaţă trebuie să avem în vedere poruncile. 

Fără îndoială că nu ajung numai poruncile acestea, că Domnul Hristos a spus la 
sfîrşitul activităţii lui - ultimele cuvinte ale Mîntuitorului au fost, aşa cum ni le prezintă 
Sfîntul Evanghelist Matei: „Mergînd, învăţaţi toate neamurile, botezîndu-i în numele Tatălui 
şi al Fiului şi al Sfîntului Duh, învăţîndu-i să păzească toate cîte v-am poruncit vouă" (Mt. 28, 
19) numai că toate nu le poţi împlini dacă nu împlineşti cele dintîi lucruri care trebuie 
împlinite. Domnul Hristos ne angajează prin poruncile acestea, ne pune în faţă ceea ce este 
mai de trebuinţă şi apoi noi adăugăm la acestea cîte putem noi să adăugăm ca să fie „toate 
cîte v-am poruncit vouă". Ştiţi ce a urmat după aceea, a spus Domnul Hristos că: „cu anevoie 
vor intra cei bogaţi în împărăţia Cerurilor" că „mai lesne este să treacă cămila prin urechile 
acului" (Mt. 19, 23-24) - este o hiperbolă, sau unii zic că „funia prin urechile acului" fiindcă 
cuvîntul „camilos" înseamnă şi cămilă şi funie, doar că se scrie diferit în limba greacă şi 
astfel unii au tradus funie, alţii cămilă, dar oricum Domnul Hristos vrea să spună că cu greu 
vor intra bogaţii în împărăţia Cerurilor. Nu se poate zice că nu au intrat bogaţi în împărăţia 



Cerurilor, de exemplu Iov, care avea atîtea averi, care apoi le-a pierdut, dar le-a şi recîştigat, 
acesta sigur a intrat în împărăţia Cerurilor aşa bogat cum a fost, pentru că a folosit bogăţia 
spre binele altora. Şi ucenicii cînd au auzit asta l-au întrebat pe Domnul Hristos: „Bine, dar 
atunci cine poate să se mîntuiască?" şi apoi urmează soluţia extraordinar de încurajatoare şi 
anume: Domnul Hristos a zis: „Ceea ce este cu neputinţă la om, e cu putinţă la Dumnezeu" 
(Mt. 19, 25-26), adică ce nu pot face eu ca om, face Dumnezeu şi mă ajută şi mă scoate 
Dumnezeu, El n-are pe nimeni de pierdut, Dumnezeu e iubire, iubirea se revarsă, noi facem 
ce putem din partea noastră şi ce nu putem poate Dumnezeu şi ne ajută şi asta e foarte 
încurajator. Adică nu poţi tu dar poate Dumnezeu şi Dumnezeu te ajută dacă eşti sincer şi eşti 
bine intenţionat şi bine direcţionat. De aceea îmi place mie să zic că Evanghelia este dătătoare 
de nădejde, aproape fiecare pagină îţi dă bucurie. Cineva spunea că „orice afirmaţie despre 
Fericitul Augustin este o bucurie", apoi dacă se poate spune aceasta despre Fericitul 
Augustin, cum nu s-ar putea spune de cele spuse de Domnul Hristos. Să ne gîndim la pilda cu 
oaia cea pierdută, unde se spune că un cioban avea 100 de oi şi a pierdut una şi a lăsat pe cele 
99 în cîmp şi s-a dus să caute pe cea pierdută şi cînd a găsit-o a luat-o pe umeri şi a adus-o la 
turmă şi apoi a chemat pe vecini şi a zis: „haideţi să ne bucurăm că s-a aflat oaia cea 
pierdută" (Le. 15, 6) şi spune, ca o concluzie extraordinară, în Sfînta Evanghelie de la Luca 
(fiindcă pilda cu oaia cea pierdută e cuprinsă în două locuri - în Sfînta Evanghelie de la 
Matei, în cap. XVIII şi în Sfînta Evanghelie de la Luca în cap. XV) şi anume se spune că „aşa 
se face bucurie în cer pentru un păcătos care se pocăieşte, mai multă ca pentru 99 de drepţi 
care n-au nevoie de pocăinţă" (Le. 15, 7) - e ceva copleşitor pur şi simplu cînd stai uimit în 
faţa unor astfel de afirmaţii pe care le treci cu vederea - cum am trecut eu peste afirmaţia că 
lui Domnul Hristos îi era drag de tînărul cel bogat, sau peste altele, de exemplu cu sutaşul din 
Capernaum de care s-a minunat Domnul Hristos - Fiul lui Dumnezeu, Domnul Hristos se 
minunează de om şi se minunează de anumiţi oameni, nu de oricare, că au fost unii pe care i-a 
mustrat sau osîndit chiar pentru fărădelegile lor. 

Cît de mulţi tineri, chiar dacă nu se pot desprinde şi de bogăţiile lor, cum nu s-a putut 
desprinde nici tînărul acesta, dau totuşi dreptate lui Dumnezeu şi asta e mare lucru. Să zici: 
„Da Doamne, Tu ai dreptate, nu eu am dreptate", sau „Să iubesc pe vrăjmaşii mei. Tu ai 
dreptate, eu nu pot face asta, dar Tu ai dreptate şi trebuie să mă silesc să pot şi eu" (undeva, 
în Sfînta Evanghelie de la Luca, în cap. VII, citim că a zis Domnul Hristos că fariseii au 
lepădat darul lui Dumnezeu, sfatul lui Dumnezeu). Asta trebuie să facem noi, să dăm dreptate 
lui Dumnezeu şi tînărul cel bogat i-a dat dreptate. Deci analizînd puţin situaţia tînărului, că 
era preocupat de viaţa de veci, că s-a dus la Domnul Hristos cu întrebarea: „Ce să fac să 
moştenesc viaţa de veci?" (Mt. 19, 16), că ştia că trebuie să împlinească poruncile şi a 
împlinit poruncile, putem spune că toate acestea i-au dat dreptul să intre în Viaţă. 

„Tinere, ţie-ţi zic, scoală-te!" 

Au mai fost şi alţi tineri pomeniţi în Sfînta Evanghelie şi anume ştim că Domnul 
Hristos a înviat un tînăr, pe tînărul din Nain - fiu unic al unei văduve şi căruia Domnul 
Hristos i-a zis: „Tinere, ţie-ţi zic, scoală-te!" (Le. 7, 14). E de fapt un cuvînt pe care Domnul 
Hristos 1-a spus într-o anumită împrejurare unui tînăr, dar e, am putea zice, o lozincă, un 
cuvînt de ordine pentru tineri - „Ţie-ţi zic, scoală-te", adică fii treaz, fii în acţiune, fă ceva, nu 
sta nelucrător. Cînd eram eu copil aveam o vorbă în familie, ziceau ai noştri: „Nu sta fără 
lucru că-i păcat". Cam aşa ceva îi spune Domnul Hristos tînărului, să se scoale, să nu stea ca 
mortul deşi el chiar era mort: „Tînărule, ţie-ţi zic scoală-te!" adică scoală-te, acţionează, 
activează, fă ceva, nu te lăsa într-un fel de lîncezeală ce te apropie de moarte, te aseamănă cu 
morţii, ci activează, pentru că asta este ceea ce trebuie să faci mai ales că ai energii de tînăr. 



La tinereţe omul e mai propriu pentru acţiune decît la bătrîneţe pentru că la bătrîneţe începe 
omului să-i scadă şi energia şi elanul şi entuziasmul şi nu se mai poate angaja. 

De exemplu, să luăm aşa că se tot spune că tinerii au făcut revoluţia, cînd se spunea 
atunci că avem un tineret minunat, eu nu ştiu cit a fost de minunat, pentru că unii dintre ei 
poate nici nu au ştiut ce fac, dar adevărul este că la tinereţe omul se angajează, face ceva. 
Bătrînii ce-au făcut ? S-au uitat la televizor, asta a fost toată lucrarea bătrînilor. Tinerii s-au 
dus acolo şi au ţinut pieptul, bineînţeles că nu au vrut să moară, dar oricum noi ne dăm seama 
că la tinereţe omul e capabil de ceva şi face ceva; mai sînt şi rele destule tot din entuziasmul 
ăsta care-1 are, din energia, din explozia aceasta de putere pe care o are tînărul. 

După aceea, Domnul Hristos ştim că a înviat pe o tînără de 12 ani - să ştiţi că acolo 
unde a propovăduit Domnul Hristos maturitatea se produce mai repede decît în părţile 
noastre: la 12 ani sînt fete care se căsătoresc, ceea ce la noi nu se întîmplă fiindcă nu e format 
omul la 12 ani. Putem să o numim pe această fiică a lui Air mai mult ca pe o tînără, ca pe o 
copilă. 

Omul creşte în ce porneşte 

Avantajul tinereţii faţă de celelalte vîrste este că la tinereţe omul e modelabil, adică te 
poţi aştepta să se schimbe, pe cînd la bătrîneţe nu mai poţi să te schimbi nici în bine, nici în 
rău, eşti la un fel de rezumat al vieţii. De exemplu clipa de faţă ne cuprinde pe fiecare dintre 
noi cum sîntem pînă în clipa de faţă şi ne pregăteşte pentru viitorul nostru - de aceea este 
foarte important să faci lucruri bune ca să creşti în bine, cum se zice undeva că „Omul creşte 
în ce porneşte" adică, dacă eşti rău, creşti în rău şi te faci şi mai rău, dacă eşti bun, creşti în 
bine şi te faci şi mai bun. Iar rezumatul vieţii noastre sîntem noi înşine şi la tinereţe şi la 
bătrîneţe, pentru viaţa cîtă am trăit-o. 

Pentru că vorbim într-un cadru al isihasmului, adică într-un cadru propice pentru 
rugăciune, într-un cadru care ne atrage atenţia asupra importanţei pe care o are rugăciunea şi 
mai ales rugăciunea de toată vremea, putem să spunem (şi aceasta că în fiecare clipă a vieţii 
noastre şi mai ales la rugăciune) că noi sîntem rezumatul vieţii noastre în raport cu 
Dumnezeu. Dacă eu mă rog acum şi îmi vin gînduri felurite şi împrăştieri, înseamnă că încă 
nu am ajuns la o rugăciune curată pentru că sînt împrăştiat în cealaltă vreme a vieţii mele 
(sînt împrăştiat şi cînd nu mă rog) şi atunci la rugăciune se rezumă viaţa mea cu toate 
împrăştielile mele care se cumulează atunci cînd mă rog şi atunci îmi dau mai bine seama de 
ceea ce sînt, pentru că dacă sînt împrăştiat în cealaltă vreme şi în celelalte acţiuni înseamnă că 
sînt împrăştiat întotdeauna. Cînd ştiu că acum nu mai trebuie să fiu împrăştiat şi totuşi sînt 
împrăştiat cu gîndul, înseamnă că încă nu sînt curăţit, că încă nu am ajuns la măsura aceea ca 
să mi se limpezească mintea şi încă gîndul vagabondează. 

Copilul este tatăl omului mare 

Cred că v-am mai spus şi altădată că în scrierile Fericitului Augustin există şi 
afirmaţia aceasta că: „Copilul este tatăl omului mare" şi să ştiţi că şi „tînărul este tatăl omului 
mare", dar pe noi ne pune în încurcătură fiindcă noi ştim că omul mare este tatăl copilului şi 
parcă nu-ţi vine să crezi, însă să ştiţi că Fericitul Augustin are dreptate. El nu infirmă 
adevărul că omul mare este tatăl copilului, dar atrage atenţia că şi copilul este tatăl omului 
mare în înţelesul că de copilărie nu se poate face abstracţie niciodată, nici de tinereţe, nici de 
cealaltă vreme a vieţii nu se poate face abstracţie niciodată şi atunci important este să ne 
rînduim viaţa în aşa fel încît să ne putem prezenta cu ea şi la tinereţe şi la bătrîneţe, înaintea 
lui Dumnezeu şi înaintea oamenilor. Avantajul omului credincios este că ştie că gîndurile sînt 
realităţi, că ele sînt luate în seamă de Dumnezeu, că nu putem face abstracţie de gîndurile, de 



cuvintele, de faptele şi atitudinile noastre, fiindcă toate intră în noi şi ne creează. De aceea se 
zice că copilul este tatăl omului mare, fiindcă intră în componenţa omului mare, nu poţi fii 
mare dacă nu eşti mic; cînd eşti mic zici: „eu sînt mic Tu fă-mă mare" fiindcă ai conştiinţa 
aceasta. 

„Este aici un tînăr care are cinci pîini şi doi peşti" 

Sfînta Evanghelie de la Ioan ne prezintă o minune făcută de Domnul Hristos, 
înmulţirea pîinilor, cînd a săturat cu cinci pîini şi doi peşti, o mare mulţime de oameni. In 
relatarea acestei minuni, Sfîntul Ioan are o afirmaţie pe care nu o găsim în celelalte 
Evanghelii şi anume, unul dintre Apostoli a spus către Domnul Hristos, cînd era vorba să 
sature mulţimea care era acolo: „Este aici un tînăr care are cinci pîini şi doi peşti" (In. 6, 9), 
deci nu Apostolii aveau cele cinci pîini şi doi peşti, ci un tînăr. E foarte frumos cînd te 
gîndeşti că un tînăr avea ceva de oferit pentru mulţime. Şi a zis Domnul Hristos: „Aduceţi-le 
aici" (In. 6, 1 1). Pîinea este o sinteză a muncii omului şi a lucrării Domnului. Noi acum cînd 
cumpărăm pîinea, nu prea ne gîndim cum se ajunge la pîine, dar cei care fac pîinea ştiu cîtă 
muncă face omul pînă ce are pîinea pe masă. Noi acum o cumpărăm şi o mîncăm, dar cei care 
fac pîinea o şi muncesc şi o şi mănîncă. Deci, este în mulţime un tînăr ce are cinci pîini şi doi 
peşti; ceea ce-mi place mie să pun în evidenţă este faptul că un tînăr a avut ceva de oferit; ar 
trebui ca toţi tinerii să aibă ceva de oferit şi ceea ce ar trebui să ofere toţi tinerii ca ofrandă 
pentru Domnul Hristos este ceea ce spune Mitropolitul Nicolae Bălan în legătură cu tinerii că 
„Cea mai frumoasă podoabă a unui tînăr este inima curată şi mintea trează". Asta ar trebui să 
ofere orice tînăr Domnului Hristos - minte trează şi inima curată, adică minte ce nu te lasă să 
taci orice şi inima curată care este rezultatul unei vieţi curate. Cîtă credinţă are un om? Atîta 
cîtă manifestă în viaţă. Dacă nu manifeşti în viaţă credinţă , nu ai credinţă - de exemplu 
duminica orice creştin trebuie să meargă la biserică, dacă nu merge atunci să ştie că nu are 
atîta credinţă cîtă îi trebuie să meargă la biserică şi să-1 ţină în biserică şi acela e mai mult 
necredincios decît credincios. Deci, un tînăr oferă ceva Domnului Hristos şi Domnul Hristos 
binecuvîntează ceea ce-i oferă tînărul şi înmulţeşte în aşa fel încît să sature mare mulţime de 
oameni şi să rămînă prisos 12 coşuri de fărămituri. Şi se spune tot în Sfînta Evanghelie de la 
Ioan, că a poruncit să adune rămăşiţele ca nimic să nu se piardă - asta înseamnă că a fost 
prisos şi că prisosul nu trebuie dispreţuit, ci toate lucrurile trebuie folosite mai ales că erau 
binecuvîntate. Să ştiţi însă că Domnul Hristos binecuvîntează şi munca omului în realizarea 
pîinii, deci ceea ce s-a întîmplat la înmulţirea pîinilor se întîmplă întotdeauna cînd avem 
pîinea pe masă pentru că Domnul Hristos binecuvîntează toată munca omului. Tinerii în 
general, în condiţiile vieţii noastre au mai ales de învăţat, învaţă mai nou limbi străine, învaţă 
la şcoală, e vremea de pregătire şi vremea de temelie a vieţii noastre. La tinereţe punem 
temelia vieţii noastre şi de aceea e bine ca tînărul să facă cît poate face el, să adune cît poate 
aduna fiindcă apoi pe temelia de la tinereţe se adaugă şi celelalte ce se învaţă în toată viaţa 
omului. 

Aş vrea să mai amintim un tînăr despre care este scris în Sfînta Evanghelie şi anume 
un tînăr care, cînd era Domnul Hristos arestat a fost şi el de faţă şi era îmbrăcat sumar şi se 
scrie în Sfînta Evanghelie de la Marcu că au vrut să-1 prindă şi pe el şi că el a lăsat haina în 
mîinile celor ce l-au prins şi a fugit. Se crede că tînărul ce a scăpat din mîinile celor ce au vrut 
să-1 prindă lăsîndu-şi haina şi fugind gol a fost chiar Sfîntul Evanghelist Marcu (cf Mc. 14, 
51-52). Poate că şi Sfîntul Lazăr era mai tînăr, nu-i ştim vîrsta. Domnul Hristos 1-a înviat pe 
Lazăr - despre asta se poate citi în Sfînta Evanghelie de la Ioan cap. XI - care desigur, a fost 
mai aproape de tinereţe decît de bătrîneţe. 



„Fiţi copii cînd e vorba de răutate" 

Intre altele avantajul tînărului este acela că e mai aproape de copilărie decît de 
celelalte vîrste şi în orice caz departe de bătrîneţe, ori sfinţenia omului mare este revenirea la 
starea nevinovăţiei copilăreşti. Sfîntul Apostol Pavel spune: „Fiţi copii cînd e vorba de 
răutate, la minte însă fiţi bărbaţi" ( I Cor. 14, 20). Aşa putem zice că copilul poate fi un 
exemplu de sfinţenie în sensul că nu are nimic negativ în el. Există şi copii care au 
ascunzişurile lor, ce poartă în spate încărcăturile cu care au venit în lumea aceasta. Dar ceea 
ce este avantajul copilăriei şi ceea ce-1 face pe copil să fie aproape de sfinţenie este faptul că 
nu are durată în răutate, răutatea lui e de scurtă durată. De fapt, toate ale copilului sînt de 
scurtă durată; cînd îi vezi pe copii nu lungeşti cuvîntul pentru că şi aşa ei nu pot cuprinde 
mult. Copilul nu are durată nici în răutate, nici în bunătate. Se poate spune că copilul nu are 
durată în răutate fiindcă trece repede de la una la alta, se ceartă, se bate, iar apoi îl iartă pe cel 
cu care s-a bătut şi merge mai departe ca şi cînd nu s-ar fi întîmplat nimic - şi asta e mare 
lucru, asta nu o face omul mare. O face doar cîte unul care e înaintat în viaţa spirituală. 
Tinereţea deci e vecină cu copilăria şi asta e bine de reţinut. 

Minte trează şi inimă curată 

Tinereţea are însă şi ea avantaje şi dezavantaje. Ceea ce îl menţine pe om într-o sferă 
înaltă, ceea ce-1 duce cu siguranţă spre bine, în sensul că un om credincios nu-şi dă voie să 
facă lucruri care nu se potrivesc cu principiile pe care le are în consideraţie Evanghelia, este 
învăţătura bisericii. Un tînăr credincios nu-şi va permite să facă nişte lucruri pe care nu le-ar 
putea face oriunde şi oricînd şi dacă le face totuşi înseamnă că nu are calitatea aceasta de 
„credincios". Eu spun de multe ori despre credinţă că e „salvatoare" şi că e „despovărătoare"; 
credinţa e salvatoare, e mîntuitoare, în înţelesul că te menţine în bine, te dirijează spre bine, te 
ajută să fii în legătură cu Dumnezeu şi unde e darul lui Dumnezeu acolo nici un lucru nu e 
greu şi acolo e tot binele. Cel ce crede în Dumnezeu are motive în plus să meargă pe calea pe 
care o binecuvîntează Dumnezeu. Ceea ce e important nu numai pentru tineri, ci pentru toţi 
oamenii este „să gîndească frumos", să aibă gînduri bune, gînduri frumoase, să se ferească şi 
de gîndurile care nu sînt frumoase, de gîndurile ce nu pot fi scoase la arătare oriunde şi 
oricînd. De fapt, asta înseamnă să ai minte trează: să fii selectiv în primirea gîndurilor şi a 
impresiilor, să ocoleşti pricinile răului, oriunde ar fi - să nu citeşti cărţi excitante, să nu citeşti 
reviste necuviincioase, să nu te uiţi la lucruri care stîrnesc pornirile sexuale, să nu te uiţi la 
filme ce bagă în suflet gunoaiele veacului acestuia, să-ţi păzeşti mintea. Rostul acesta îl are 
rugăciunea de toată vremea, să fie păzitoare a minţii, să fie disciplinare a minţii. Gîndul 
omului e ca o moară - e scris în Filocalie - şi ce bagi pe moară, aceea macină moara. Tot aşa e 
şi cu mintea, ce bagi pe minte, aceea macină mintea; mintea e comparată cu o moară mereu în 
mişcare, care macină mereu. Dealtfel să ştiţi că faptul de a gîndi este ceea ce-1 caracterizează 
pe om în special. Un filozof zicea: „cuget, deci exist". Dovada lui de existenţă era cugetarea, 
faptul că gîndeşte. De ce? Pentru că, ceea ce-1 caracterizează pe om în mod special, ceea ce-1 
duce pe om la conştiinţa de om, ceea ce-1 deosebeşte pe om este faptul că el gîndeşte. Dacă te 
poţi înţelege cu omul ai nădejde că se poate schimba, dacă nu te poţi înţelege cu el nu ai 
posibilitatea să schimbi nimic în el. Şi atunci, important este să fii selectiv în ceea ce priveşte 
gîndurile şi să nu-ţi bagi gunoaie în suflet pe care mai apoi nu le mai poţi scoate. Eu le spun 
mereu tinerilor la spovedit un lucru care e bine să-1 aibă în vedere şi anume: să se ferească de 
pricinile relelor, să nu-şi bage în suflet gînduri rele, şi asta în două situaţii (care nu le prea 
convin tinerilor) şi anume să nu se uite la filme şi cărţi necuviincioase care înmulţesc răul din 
suflet, care bagă otravă în suflet şi să nu se ducă la discotecă, şi mai ales aceasta le este greu 
să o împlinească; e adevărat că vin şi tineri care nu merg la discotecă sau dacă au mers şi au 



văzut ce este acolo nu s-au mai dus altădată. De ce? Pentru că toate ale omului intră în el, 
fiindcă nu există nimic pe care îl facem sau gîndim noi care să nu se alcătuiască la existenţa 
noastră (impresiile pe care le-am acumulat fără să le dorim şi fără să le căutăm, de pe stradă, 
din filmele sau piesele de teatru văzute). In limba franceză există un dicton care zice: 
„Suferinţa în sine trece, dar faptul că ai suferit nu trece niciodată", ce ai băgat în tine te 
alcătuieşte pozitiv sau negativ şi te face ceea ce eşti. Totuşi întrebarea de căpătîi rămîne: „Ce 
putem face ca să fim aşa cum ne vrea Dumnezeu ?". Ei bine, ceea ce trebuie să facem este să 
ţinem seama de Dumnezeu. Dacă ţinem seama de Dumnezeu şi avem minte trează şi ajungem 
la inimă curată, toate acestea ne avantajează pentru cealaltă vreme a vieţii noastre. Esenţialul 
este deci să ţinem seama de Dumnezeu, adică să nu facem abstracţie de El ci să-1 avem în 
prim-planul vieţii noastre, nu aşa ca o idee, ca o probabilitate, ca o posibilitate, ci ca o 
realitate. Să ne simţim dependenţi de Dumnezeu şi să gîndim frumos. In minte nu poate intra 
nimenea; avem noi avantajul acesta, fiindcă este un avantaj, că nu poate cunoaşte nimenea 
gîndurile decît Dumnezeu şi noi înşine. Sfîntul Apostol Pavel spune că: „cele ale omului le 
cunoaşte numai mintea omului" (1 Cor. 2, 11) şi adaugă Sfîntul Apostol Pavel că: „noi avem 
mintea lui Hristos" (1 Cor. 2, 16). Asta e foarte important, să ai mintea lui Hristos. Dar cum 
să ai mintea lui Hristos? O poţi avea dacă ai gîndurile lui Hristos. Dacă ai gîndurile lui 
Hristos, ai şi mintea lui Hristos, fiindcă mintea se formează prin gîndurile pe care le avem. Şi 
atunci am putea spune că: „Iisus şi tineretul" ar putea însemna şi aceasta: legătura cu Domnul 
Hristos prin Evanghelie, prin cele ce le ştim din Evanghelie, din sfintele slujbe, care sînt 
trăirea Evangheliei, prin cărţile sfinte de îndrumare duhovnicească, care sînt un fel de 
continuare a Evangheliei, prezentată sub formă de comentar, sub formă de actualizare. 
Cineva zicea că Filocalia este a cincea Evanghelie, nu cred că e aşa dar în orice caz Filocalia 
prezintă o continuare a gîndurilor din Evanghelie. Citeam chiar azi dimineaţă despre Johann 
Sebastian Bach, compozitorul, într-o lucrare numită „Martori creştini"; acolo se spunea că 
este considerat al cincilea Evanghelist pentru mulţimea gîndurilor sfinte din Evanghelie pe 
care le prezintă în muzica sa (oratoriile de Crăciun şi de Paşti şi cantatele şi coralele sînt cu iz 
duhovnicesc şi cu afirmaţii din Evanghelie). Deci tot ce putem acumula noi frumos din 
muzică, literatură, nu numai din Evanghelie, ne zideşte. Este atîta literatură bună, frumoasă, 
care ne zideşte, care ne împodobeşte mintea, fie că e vorba de poezii, fie că e vorba de schiţe, 
de nuvele, de romane, lucruri care sînt bune, care le citeşti şi care contribuie la formarea 
noastră duhovnicească! 

Bătrîneţe fericită au cei ce au avut o tinereţe cinstită 

Să dea Dumnezeu să avem folos din acest cuvînt despre tineri, despre tinereţe, despre 
tinereţe fără bătrîneţe, dar nu în sensul să nu ajungi la o vîrstă înaintată ci să nu ajungi la 
neputinţele bătrîneţii, că dacă ajungi să fii la bătrîneţe ca la tinereţe nu-i nimica, că doar asta 
are în vedere acest cuvînt popular „tinereţe fără bătrîneţe şi viaţă fără de moarte". Tinereţea 
ne-o asigură credinţa în Dumnezeu, ne-o asigură o viaţă curată. Cred că v-am mai spus că la 
cununie se spune: „Dă-le lor Doamne să-şi petreacă viaţa fără prihană şi învredniceşte-i să 
ajungă la bătrîneţe fericite cu inimă curată împlinind poruncile tale". E vorba de mirii ce se 
căsătoresc şi pentru care preotul cere să-şi petreacă viaţa fără de prihană, adică fără vină în 
chip ireproşabil, să aibă o viaţă curată şi sfîntă, realizată prin împlinirea poruncilor lui 
Dumnezeu şi prin aceasta să ajungă la bătrîneţe fericită, care am putea-o numi tot o tinereţe 
dacă nu intervin neputinţele bătrîneţii. Dar noi credem într-o binecuvîntare a lui Dumnezeu 
care ne duce la o bătrîneţe fericită şi care este tot o tinereţe iar cel ce poate ajunge la o 
bătrîneţe fericită este cel care a avut o tinereţe cinstită. Noi să rămînem cu gîndurile acestea 
pentru cealaltă vreme a vieţii noastre, şi cei tineri, şi cei tineri de mai multă vreme, toţi să 



avem în vedere unirea cu Dumnezeu, bunătatea lui Dumnezeu, consideraţiile pe care le-a avut 
Domnul Hristos pentru tineri şi nu numai pentru tineri ci de fapt pentru toţi oamenii. 

Domnul Hristos a trăit în această lume pînă la vîrsta de 33 de ani cînd a fost răstignit, 
a murit pe cruce, a înviat din morţi şi s-a înălţat la ceruri. Deci, în perioada copilăriei şi a 
tinereţii Lui, I-a binecuvîntat pe toţi oamenii. Gîndiţi-vă la cele trei generaţii care au fost la 
întîmpinarea Domnului: copii - prima generaţie, Iosif şi Maica Domnului - din a doua 
generaţie şi apoi bătrînul Simion şi cu proorocită Ana - din a treia generaţie. Deci Domnul 
Hristos a binecuvîntat şi pe bătrîni şi le-a dat şi lor daruri şi noi credem că o viaţă lungă este o 
binecuvîntare de la Dumnezeu şi chiar dorim să ajungem să fim îndelungaţi în zile. 

Să ne ajute Dumnezeu să ne trăim fiecare parte din viaţă la care am ajuns în aşa fel 
încît să fie mărit Dumnezeu din viaţa noastră şi noi să fim obişnuiţi cu împlinirea poruncilor 
lui Dumnezeu cu inimă curată. 

Părintele protopop Cornel Ursu: Să mulţumim părintelui pentru aceste frumoase cuvinte. îmi 
aduc aminte că l-am auzit odată vorbind despre Sfintul Ioan numit „cel tînăr", care cred eu, ar 
trebui imitat de oricare dintre noi, ori că sîntem tineri, ori că sîntem bătrîni. Duhovnicul său, 
la moarte, a adunat soborul de călugări şi a spus: „Măi fraţilor, de 12-14 ani îmi slujeşte acest 
Ioan şi l-am chinuit, l-am chinuit zi şi noapte intenţionat, să văd dacă e pentru călugărie sau 
nu; acesta nu e om, ci înger, căci un om nu ar putea răbda cît a răbdat acesta". Şi cum era el 
numit? „Ioan cel tînăr". Ce frumos! Să avem noi la orice vîrstă aceste calităţi. Ce a zis 
Brâncuşi cînd a terminat Coloana Infinitului: „Cînd am încetat să mai fim copii, am încetat să 
mai existăm". Pentru că abia au terminat cu examenele, au venit să se recreeze aici mulţi 
tineri, după efortul depus. Cineva spunea că „Dumnezeu este un Tată iubitor, dar nu face 
temele şcolare ale copiilor săi". Examenele se pot lua numai cu credinţă şi cu rugăciune sau 
se pot lua examenele numai cu ştiinţă? 

Părintele Teofil: La mine vin oameni şi spun: „Părinte, rugaţi-vă pentru copilul meu că dă 
examen". Şi eu îi zic: „Examenele nu se iau cu rugăciunea, se iau cu învăţătura". Asta nu 
înseamnă că nu te ajută şi rugăciunea, dar învăţătura este principală în sensul că sînt şi 
oameni care nu au credinţă şi totuşi dau examene şi iau examene; asta înseamnă că temeiul 
este învăţătura. „Cu nădejdea fără muncă, nu-ţi răsare grîu în luncă, dar cu amîndouă-n plug, 
umpli lunca de belşug" zice Vasile Militam. Dar să mai zic ceva, şcoala nu se face numai cu 
învăţătura, se face şi cu odihna; nu a zis nimeni să vă osteniţi, să învăţaţi peste puterile 
voastre şi după aceea să nu mai puteţi. Trebuie să fie o alternanţă între învăţătură şi odihnă 
pentru că altfel nu mai poţi prinde, trebuie făcut un program unde startul să fie întotdeauna de 
pe odihnit, învăţătura cere starea aceasta de odihnă, fără să fii odihnit nu realizezi mare lucru, 
citeşti, parcurgi, dar asta nu înseamnă că studiezi. 

Părintele Ursu: încă ceva, tot de examene. Un preot se întîlneşte cu o mamă pe stradă, şi 
mama-i spune: „Părinte, v-am dat pomelnic să citiţi pentru fiul meu; nu a luat examenul. Aţi 
citit?" iar preotul a răspuns: „Eu am citit, el n-a citit!". 

Prof Ionel Boamfâ: Ce se poate face în perioada actuală, de tranziţie, pentru cei tineri, ca ei 
să fie ajutaţi de cei care pot: de societate, de biserică, factori de decizie politică şi economică, 
să dăruiască şi să se dăruiască, adică tinerii să se pună în folosul societăţii şi al semenilor lor? 
Cum să o facă dacă nu au locuinţă, dacă nu au serviciu sau au, dar sînt atît de modest plătiţi 
încît n-au nici cu ce să se hrănească? 

Părintele Teofil: Chestiunea se pune aşa: noi sîntem pentru o viaţă corectă în împrejurările în 
care se află oamenii. Noi nu le putem da locuinţă, nu le putem da serviciu, nu le putem da 
multe lucruri pe care şi le doresc. Important este, în condiţiile în care ne găsim, să împlinim 
ceea ce ştim şi ceea ce putem din ceea ce este bine. Sînt nişte lucruri în ţară pe care nu ştiu 
cum le-or descurca oamenii sau cum le-am descurca noi înşine dacă am fi puşi în situaţia de a 
conduce. Oamenii trebuie să-şi găsească însă posibilitatea de a face ceva nu numai în condiţia 



asta că „eu sînt la oraş şi la oraş trebuie să trăiesc". Poţi să te duci foarte bine şi la ţară, poţi 
să-ţi găseşti ceva de lucru şi acolo unde e greu şi să nu aştepţi să ţi se împlinească nişte 
dorinţe numai aşa că le doreşti tu şi că vrei să ţi se împlinească. Fiecare trebuie să găsească 
modalitatea de a se descurca în lumea aceasta. Să ştiţi că nici noi nu am avut o copilărie aşa 
de faină cum o aveţi voi. Noi, cînd eram acasă, eram mai mulţi fraţi şi nu reuşeam să avem 
toţi ceea ce ne-ar fi trebuit la fiecare, hrana era modestă, nu mîncam ciocolată sau îngheţată, 
nu că n-am fi mîncat, dar nu aveam de unde şi nu aveam pe ce. Nu zic că trebuie să trăiască 
oamenii cum am trăit noi, dar să se gîndească, că se poate trăi şi astfel şi că nu numai felul 
acesta de viaţă este ceea ce trebuie să urmărim cu toţii. întrebam pe mama ce mîncăm la cină 
şi-mi spunea: „Crumpene (cartofi) fierte şi castraveţi acri", şi asta era toată mîncarea. Sau 
vara făcea tocană de cartofi căci asta era moda cînd erau cartofii mari. Şi tata zicea: „Măi 
călca-o-ar, tocană de crumpene, tot tocană de crumpene !?", iar ea zicea: „Măi, dă-mi carne 
că minteni ţi-o fac; tu gîndeşti că eu n-aş mînca!?". Era viaţa de atunci. Important este să fim 
corecţi; dacă sîntem corecţi ne binecuvîntează Dumnezeu, ne deschide şi mintea, şi 
posibilităţi ne dă şi chiar dă darul schimbării; aşa cum aşteaptă oamenii astăzi, nu le putem da 
noi schimbările. 

Părintele Ursu: Să-1 rugăm pe părintele să ne spună şi altă dată nişte vorbe înţelepte, nişte 
tîlcuri ca acestea: „Adevărul despre muncă mi 1-a spus a mea bunică, omul seamănă cu apa, 
dacă stă prea mult, se strică", să ni le dezvolte, să ni le explice. 

Părintele Teofîl: Eu am ajuns odată la „Vorbe cu tîlc" scrise de Vasile Militam şi publicate în 
„Universul" în 1930-31 şi care de fapt au reapărut acum în „Şoaptele îngerilor", carte de 
poezii apărută de vreo cîţiva ani şi „Poemele nemuririi" unde sînt aproape toate cele pe care 
le-am avut eu în „Vorbe cu tîlc". Vasile Militaru să ştiţi că a fost un poet foarte apropiat de 
gîndirea creştină, chiar creştin adevărat şi foarte mult se referă la credinţa noastră, la 
importanţa credinţei. E unul dintre cei mai serioşi scriitori ai noştri, ca poet; a scris „Vorbe cu 
tîlc", a scris 3 volume de fabule, a scris „Stropi de rouă","Divina creaţie", a scris „Psalmii în 
versuri", nişte lucruri extraordinare. 

Biserica - mediu de progres duhovnicesc 
Ce înţelegem prin biserică? 

Prin cuvîntul „biserică" înţelegem trei lucruri: 

1. Totalitatea credincioşilor care cred în Prea Sfînta Treime, care se folosesc de 
aceleaşi Sfinte Taine. Credincioşii au angajat preamărirea lui Dumnezeu într-o societate care 
reprezintă credinţa noastră drept măritoare. 

2. Ierarhia conducătoare a bisericii; şi aceasta o înţelegem mai ales cînd spunem 
„biserică învăţătoare" sau pentru că conducătorul bisericesc al unei eparhii, episcopul locului, 
„drept învaţă" cuvîntul adevărului şi ierarhia bisericească în general garantează adevărul în 
credinţă prin învăţătura pe care o dau cei aşezaţi ca să conducă biserica. 

3. Prin biserică mai înţelegem şi locaşul de închinare în care adună credincioşii şi îşi 
manifestă credinţa lor în mod practic prin sfintele slujbe şi în special prin Sfînta Liturghie. 
Cuvîntul „Biserică" în limba noastră românească este format din cuvîntul „basilica" care 
înseamnă „Casa împăratului". Prin acest cuvînt se desemnează în special locaşul de închinare. 
Deci cînd zicem biserică noi ne gîndim de cele mai multe ori la locul de slujire, la locaşul de 
închinare, la ceea ce numim noi casa lui Dumnezeu pentru că Dumnezeu este împăratul 
nostru. Cei vechi, în special grecii, pentru că de la ei vine cuvîntul biserică în limba noastră, 
au numit locaşul de închinare „bazilichia". Locaşul de închinare este de închinare în măsura 
în care cineva se închină acolo. Aceasta înseamnă că locaşul de închinare este locaş de 
închinare nu pentru că se poate aduce acolo închinare, că este un loc anume în care să se 
adune credincioşii ca să se închine, ci este locaş de închinare pentru că acolo se închină 



cineva. Altfel biserica ar fi o simplă clădire, o simplă alcătuire, o casă oarecare, unde se poate 
aduce şi închinare, ori biserica este făcută anume pentru ca oamenii să aducă acolo închinare 
lui Dumnezeu. 

Ce înseamnă închinare? închinare înseamnă, în majoritatea cazurilor, să ne facem 
semnul Sfintei Cruci. Cînd auzim cuvîntul „închinare" de obicei ne însemnăm cu Sfînta 
Cruce. Cînd auzim în biserică „Veniţi să ne închinăm!", credincioşii care sîntem acolo ne 
facem semnul Sfintei Cruci şi zicem că ne-am închinat sau că ne închinăm, însă închinarea 
are un înţeles mult mai profund decît de a te însemna cu semnul crucii. De fapt închinare 
înseamnă aducere de mărire lui Dumnezeu, recunoaşterea lui Dumnezeu ca fiind stăpînul 
nostru. Deci cînd zicem că ne închinăm şi cădem la Hristos, tocmai acest lucru îl spunem, că- 
1 recunoaştem pe Mîntuitorul ca stăpîn, că-i aducem cuvenită închinare, cuvenită cinstire, pe 
care noi o manifestăm şi printr-un fel exterior, dar trebuie să avem în vedere mai ales 
aşezarea interioară. De obicei cînd ne închinăm spunem „Mărire Tatălui şi Fiului şi Sfîntului 
Duh, acum şi pururea şi în vecii vecilor. Amin" sau „Mărire Tatălui şi Fiului şi Sfîntului Duh. 
Amin". Conţinutul închinării este aducere de mărire lui Dumnezeu, cînd pe Dumnezeu îl 
recunoşti ca stăpîn al vieţii tale, aşa cum zicem noi şi în rugăciunea Sfîntului Efreem Şirul: 
„Doamne şi stăpînul vieţii mele". 

Adunarea credincioşilor 

Locaşul de închinare ne dă prilejul să ne adunăm acolo ca să aducem mărire lui 
Dumnezeu, să aducem închinare. In cazul acesta biserica are şi un alt aspect, acela că trebuie 
să avem în vedere adunarea credincioşilor, comunitatea credincioşilor care îi slujesc lui 
Dumnezeu în biserica noastră. Biserica noastră se numeşte dreptmăritoare sau ortodoxă. Tot 
ce nu este ortodox este neortodox sau străin de ortodoxie. Noi credem că biserica noastră este 
biserică dreptmăritoare şi ne manifestăm ca dreptmăritori creştini, întrucît avem conştiinţa că 
păstrăm cel mai bine dintre toţi creştinii învăţătura Domnului Iisus Hristos şi a Sfinţilor 
Apostoli. Celelalte grupări religioase, celelalte credinţe, au şi ele importanţa lor pentru cei 
care au alte credinţe dar, pentru că nu intră în conţinutul ortodoxiei în conţinutul dreptei 
măriri, sunt eterodoxe, sînt străine de credinţa noastră ortodoxă. Ceea ce ne uneşte pe noi în 
credinţa noastră, în biserica noastră, este însăşi credinţa pe care o avem şi o manifestăm şi 
care de fapt este cuprinsă pe scurt în simbolul credinţei, care se rosteşte la Sfînta Liturghie. 
Aşadar în biserică ne întîlnim cu cei care avem aceeaşi credinţă, cu cei care avem aceeaşi 
manifestare a credinţei, aceeaşi revărsare a credinţei noastre dreptmăritoare şi care este de 
fapt cuprinsă în sfintele slujbe în general şi în Sfînta Liturghie în special. 

Sfintele slujbe. Sfînta Liturghie 

Prin Sfînta Liturghie înţelegem acea slujbă la care cinstitele daruri, pîinea şi vinul, 
anume pregătite, se prefac în trupul şi sîngele Mîntuitorului nostru Iisus Hristos, pentru ca 
cei credincioşi să se împărtăşească cu trupul şi sîngele Mîntuitorului nostru Iisus Hristos şi 
să devină mădulare ale Trupului lui Hristos, să poată să se unească cu Mîntuitorul nostru 
Iisus Hristos. Liturghie înseamnă „lucrare publică" în limba greacă dar în limba română 
înseamnă numai un singur lucru: Sfînta Liturghie. Deci nu orice fel de lucrare publică ci 
numai Sfînta Liturghie, adică slujba aceasta în care cinstitele daruri ce sînt puse înainte se 
prefac în trupul şi sîngele Mîntuitorului pentru împărtăşirea credincioşilor. Aceasta este 
slujba cea mai înaltă, cea mai de vîrf, care se realizează în sfînta noastră biserică. 

Am zis că învăţătura de credinţă ortodoxă se cuprinde în simbolul credinţei, în care 
avem credinţa în Sfînta Treime (Dumnezeu Tatăl, Iisus Hristos şi Duhul Sfînt), avem 
credinţa în Biserică, în învăţătura bisericii (pentru că credem în „una sfînta, sobornicească 



şi apostolească bisericii"), avem prezentarea credinţei noastre în Sfîntul Botez respectiv în 
Sfintele Taine. In cuprinsul simbolului credinţei avem şi mărturisirea credinţei despre 
învierea morţilor şi viaţa veşnică. Aceste învăţături care pot apărea ca învăţături teoretice şi 
sînt de fapt învăţături teoretice în cazul cînd nu se manifestă în viaţa credincioşilor, aceste 
învăţături primesc contur şi se realizează ca fapte practice în cuprinsul Sfintei Liturghii, 
care este sărbătorire cuprinzătoare. Toate acestea se pot realiza datorită faptului că există 
biserica noastră, datorită faptului că există slujitori ai lui Dumnezeu aşezaţi de Mîntuitorul 
nostru Iisus Hristos, prin Sfînta Biserică, în vederea acestor realizări, în vederea împlinirii 
sfintelor slujbe, în vederea conducerii credincioşilor ca să stea în faţa lui Dumnezeu şi să 
înveţe adevărurile de credinţă prin sfintele slujbe, care cuprind învăţăturile de credinţă, dar 
nu în mod teoretic ci în mod practic. Cum anume? 

învăţăturile sfintei noastre biserici, din sfintele slujbe, pe care eu le consider ca fiind 
„vuietul Duhului" pentru că sînt de la Duhul Sfînt şi se manifestă prin noi, cei care realizăm 
sfintele slujbe, adică nu numai prin cei care sînt preoţi, ci prin toţi credincioşii pentru că toţi 
credincioşii participă la sfintele slujbe. învăţăturile acestea, date de Duhul Sfînt, „vuiesc" 
prin noi cei care împlinim sfintele slujbe. Aceste slujbe nu sunt texte liturgice pe care le 
avem în cărţile de slujbă, ci sînt texte liturgice în lucrare, în acţiune, pe care le realizăm noi 
prin participarea noastră la sfintele slujbe. Dar sfintele slujbe pentru credincioşi sînt 
deodată prilej de rugăciune, şi prilej de învăţătură. „Prin sfintele slujbe învăţăm rugîndu-ne 
şi ne rugăm învăţînd". Mi-amintesc acum o alcătuire de la Sfînta Liturghie, plină de 
conţinut şi anume, ceea ce numim noi antifonul al doilea adică textul liturgic prin care 
vorbim cu Domnul nostru Iisus Hristos: „Unule născut, Fiule şi Cuvîntul lui Dumnezeu, 
Cela ce eşti fără de moarte şi ai primit, pentru mîntuirea noastră, a te întrupa din Sfînta 
Născătoare de Dumnezeu, şi pururea Fecioară Măria, Care neschimbat Te-ai întrupat şi 
răstignindu-Te Hristoase Dumnezeule, cu moartea pe moarte ai călcat. Unul fiind din Sfînta 
Treime, împreună mărit cu Tatăl şi cu Duhul Sfînt, mîntuieşte-ne pe noi". Această alcătuire 
ne dă prilejul să stăm în faţa Domnului Iisus Hristos şi să învăţăm despre Domnul Iisus 
Hristos multe lucruri care sînt cuprinse şi în cărţile de studiu, dar pe noi ne interesează în 
mod special prinosul imediat privind legătura cu Domnul Iisus Hristos. Deci nu 
propovăduim o învăţătură ca propovăduitorii ci trăim o învăţătură în mod practic şi zicem 
către Iisus Hristos: „Unule născut, Fiule şi Cuvîntul lui Dumnezeu". Este vorba de Domnul 
Hristos care este „Dumnezeu adevărat din Dumnezeu adevărat, născut mai înainte de veci 
din Tatăl, Cel prin care toate s-au făcut". 

Ştim că pentru mîntuirea noastră s-a întrupat din Sfînta Născătoare de Dumnezeu şi 
pururea Fecioara Măria. „Care neschimbat te-ai întrupat". Ce înseamnă asta „neschimbat"? 
înseamnă că a rămas ceea ce a fost, Dumnezeu. Omul care s-a născut din Preasfînta 
Fecioară Măria era unit deja, în pîntecele Preasfintei Fecioare Măria cu Dumnezeu, cu firea 
dumnezeiască. „Care neschimbat te-ai întrupat din pururea fecioară Măria şi răstignindu-te 
Hristoase Dumnezeule". Deci despre cine este vorba? Este vorba despre Hristos- 
Dumnezeu. 

„Cu moartea pe moarte ai călcat". Cela ce este fără de moarte a murit în firea 
omenească, a primit să moară în firea omenească pentru că firea dumnezeiască nu avea cum 
să moară. Ce înseamnă moarte din punct de vedere dogmatic? Moartea înseamnă 
despărţirea sufletului de trup. Deci Mîntuitorul nostru neschimbat s-a întrupat din Sfînta 
Fecioară Măria, s-a răstignit pentru noi în vremea lui Ponţiu Pilat şi „cu moartea pre moarte 
a călcat", adică a biruit moartea, a înviat. Şi trebuie să vă împărtăşesc mai departe că este 
unul din Sfînta Treime şi unul preamărit cu Tatăl şi cu Duhul Sfînt şi după ce spunem toate 
aceste adevăruri încheiem cu rugăciune către Domnul Iisus Hristos: „Iisuse Hristoase 
mîntuieşte-ne pe noi". însă, împreună cu această rugăciune iată cîte lucruri importante 
spunem într-o alcătuire peste care noi trecem adeseori cu vederea, o uităm, dar trebuie să 



medităm la aceste lucruri şi la multe altele, care ni le pune la îndemînă sfînta noastră 
Biserică. 

învăţătura adevărată o avem din rînduielile de slujbă de aceea contactul nostru cu 
învăţătorul este înlăuntrul bisericii şi prin sfintele scripturi. Eu susţin foarte mult ca cei 
credincioşi să participe la sfintele slujbe ca să înveţe, dar şi ca să se roage. De ce susţin 
lucrul acesta? Pentru că un progres duhovnicesc adevărat nu-1 putem avea decît în mediul 
acesta care îl creează sfînta noastră biserică prin ceea ce este şi prin ceea ce face. Sîntem 
dreptmăritori creştini şi auzim lucrul acesta spunîndu-se despre noi la Sfînta Liturghie cînd 
se zice: „Pe voi pe toţi dreptmăritorilor creştini să vă pomenească Domnul Dumnezeu în 
împărăţia Sa". De ce sîntem dreptmăritori? Pentru că avem o dreaptă credinţă, pentru că 
avem credinţa pe care ne-au lăsat-o înaintaşii noştri. Noi ne-am pomenit în lumea aceasta şi 
ca fii ai bisericii, nu numai ca membrii ai societăţii în care trăim. Am învăţat de la 
societatea în care trăim să vorbim, să scriem, să citim, lucruri care le-am învăţat în mod 
organizat în instituţii create de societate; am intrat într-un stil de gîndire dar în acelaşi timp 
sîntem şi fii ai bisericii de la care învăţăm cele ce ştim despre biserică. Odinioară biserica îi 
învăţa pe oameni (aici, în ţara noastră) şi să citească, şi să scrie, pentru că în general preoţii 
bisericii şi cîntăreţii erau cei care ştiau, care aveau ştiinţă de carte şi ei o dădeau mai 
departe. Acum lucrurile s-au schimbat. Există o instituţie specializată de îndrumare şcolară 
şi biserica a rămas cu ceea ce ţine de specificul ei. 

Ierarhia conducătoare 

Biserica noastră este o biserică cu ierarhie, adică nu sînt numai credincioşi de rînd în 
biserica noastră, ci sînt şi slujitori clerici, adică oameni puşi de Dumnezeu în slujba lui 
Dumnezeu: episcopi, preoţi şi diaconi, care au funcţii în biserică; funcţii de slujitori şi 
funcţii de învăţători. Ştiţi că de pildă la Sfînta Liturghie, în cuprinsul eparhiei noastre, noi 
pomenim de înalt Prea Sfinţitul: "Pomeneşte Doamne pe înalt Prea Sfinţitul, Arhiepisopul 
şi Mitropolitul nostru (îi spunem numele, în cazul nostru Antonie) pe care îl dăruieşte 
sfintelor tale biserici, în pace, cinstit, sănătos, îndelungat în zile, drept învăţînd cuvîntul 
adevărului Tău". Numai cel care este conducătorul bisericesc dintr-o anumită regiune a 
ţării, învaţă de cuvîntul adevărului. Bineînţeles că şi pe el îl învaţă cineva, îl învaţă biserica, 
îl învaţă slujbele şi el învaţă de la înaintaşii lui şi el învaţă din cărţile de îndrumare 
duhovnicească şi la rîndul lui îi învaţă pe ceilalţi şi ceilalţi trebuie să primească învăţătura 
pe care le-o dă conducătorul bisericii. De aceea zicem noi că biserica înseamnă şi ierarhia 
bisericească. Preoţii reprezintă pe episcop acolo unde slujesc (în parohiile lor) şi nu slujesc 
din puterea lor ci din mandatul celui care i-a rînduit să slujească. Fără preot nu se poate face 
slujbă, fără credincioşi preotul nu are de ce să facă slujbă. Deci şi preoţii şi credincioşii 
formează un tot şi slujesc. Nu se poate face slujbă numai de către preot, pentru că preotul 
presupune credincioşii cînd zice de pildă: „Domnului să ne rugăm". Atunci trebuie să fie 
cineva care să zică „Doamne miruieşte". Cînd dă binecuvîntări la sfintele slujbe („Pace 
tuturor") trebuie să fie credincioşii ca să primească binecuvîntarea. Preot şi credincios 
împreună formează biserica. Diaconii sînt slujitori cu preotul şi îndemnători în special la 
rugăciune. Puterea deplină în biserică o are Episcopul care poate face toate slujbele şi poate 
hirotoni, adică aşează un preot acolo unde este nevoie, acolo unde mai este nevoie de un 
preot. 

Credincioşi şi chemaţi 

Noi românii avem cuvîntul biserică, prin care trebuie să înţelegem aceste trei lucruri, 
dar în biserică credincioşii se încadrează prin deplina participare la Sfintele Slujbe. Intrarea 



în biserică se face prin Sfintul Botez şi se întăreşte apoi legătura între credincioşi şi 
Dumnezeu prin celelalte sfinte taine şapte la număr, care se dau credincioşilor prin lucrare , 
preoţească. Mai întîi Sfintul Botez, de la care încep toate celelalte şi participarea la sfintele 
slujbe. Aţi observat că la Sfînta Liturghie este o chemare a credincioşilor ca să se roage 
pentru cei chemaţi şi anume se zice: 

„Cei credincioşi pentru cei chemaţi să ne rugăm, ca Domnul să-i miluiască pe dînşii. 

Să-i înveţe pe dînşii cuvîntul adevărului. 

Să le descopere lor evanghelia dreptăţii. 

Să-i unească pe dînşii cu Sfînta Sa sobornicească şi apostolească Biserică. 

Mîntuieşte, miluieşte, apără şi păzeşte pe dînşii Dumnezeule, cu harul Tău". 

Despre cine-i vorba? Este vorba despre o categorie de credincioşi care nu sînt 
încadraţi deplin în biserică, ci sînt candidaţi la Sfintele Taine. 

Şi noi cerem de la Dumnezeu, pentru cei care nu sînt în deplină încadrare în biserică, 
cerem ca să-i miluiască. „Ca Domnul să-i miluiască pe dînşii, să-i înveţe pe dînşii cuvîntul 
adevărului". De ce? Pentru că pe adevăr se întemeiază progresul duhovnicesc. „Să le 
descopere lor evanghelia dreptăţii", evanghelia care duce la dreptate, care ne face drepţi, dacă 
o primim şi o împlinim. 

Li se cere celor chemaţi ca să-şi plece capetele în semn de supunere faţă de 
Dumnezeu şi apoi ne rugăm pentru ei, pentru unirea lor cu sfînta biserică şi zicem apoi cu 
glas tare: „Ca şi aceştia împreună cu noi să mărească preacinstitul şi de mare cuviinţă numele 
Tău, al Tatălui, şi al Fiului şi al Sfîntului Duh, acum şi pururea şi în vecii vecilor". Noi dorim 
ca şi cei care nu au ajuns în deplinătate, să ajungă la deplinătate pe baza evangheliei dreptăţii, 
pe baza cuvîntului adevărului, pe baza Sfintelor Taine. Toate acestea au importanţă în sensul 
că scoatem în relief nişte nuanţe de progres duhovnicesc, de progres haric. De progres haric, 
în înţelesul că în măsura în care credincioşii se realizează pe ei înşişi, se realizează prin 
puterea lui Dumnezeu. Biserica este un mediu de progres duhovnicesc, dar nu un mediu cum 
este societatea în care învăţăm să citim, să scriem, să vorbim, să ne orientăm în viaţă, ci este 
împărăţia lui Dumnezeu, este un mediu de har, un mediu de energie spirituală, pe care o dă 
Dumnezeu celor care sînt ai lui. Este o deosebire între un om care are şi unul care nu are 
harul lui Dumnezeu prin Sfintele Taine. Deosebirea aceasta este că harul lui Dumnezeu, fiind 
o energie necreată care porneşte din Dumnezeu, îl ajută pe credincios să realizeze nişte 
lucruri care fără harul lui Dumnezeu nu se pot realiza. De aceea se zice că mîntuirea vine prin 
har, se dă prin har, prin credinţă şi prin faptele bune. Harul creează credinţa, credinţa duce la 
faptele bune iar faptele bune sînt manifestarea credinţei şi a harului pe care îl au credincioşii 
în fiinţa lor. 

Sărbătorile 

Biserica are anumite rînduieli, rînduieli de slujbă pentru fiecare zi, rînduieli de slujbă 
pentru zile speciale, rînduieli de slujbă pentru sărbători, are rînduieli de slujbă pentru Sfintele 
Taine, pentru înmulţirea harului dumnezeiesc şi toate acestea creează şi o atmosferă de 
gîndire care angajează la un progres duhovnicesc. Mai întîi de toate, anul bisericesc (care 
începe la 1 Septembrie şi se termină la 31 August) are în cuprinsul lui sărbători pentru 
sărbătorirea tuturor evenimentelor care ţin de mîntuire. De fapt anul bisericesc se prezintă în 
acelaşi an în două feluri. Anul începe la 1 Septembrie şi în alt fel începe la Paşti. Există un an 
pascal care are mai puţin de 365 de zile sau mai mult, după cum cade data Paştilor şi este 
anul bisericesc fix, care începe la 1 Septembrie. Prima sărbătoare pe care o avem în anul 
bisericesc este Naşterea Maicii Domnului. Fiecare sărbătoare are darul de a ne duce în faţa 
evenimentului sărbătorit, de a aduce în conştiinţa noastră evenimentul sărbătorit, de a face 
actual evenimentul care s-a petrecut cîndva în istorie şi care are rezonanţă în întreaga viaţă a 



Bisericii şi chiar în veşnicie. Deci este vorba despre evenimentele care trebuie trăite de 
fiecare generaţie de credincioşi, de fiecare credincios în parte, iar biserica noastră are darul 
de a ne pune în faţa evenimentelor prin rînduielile de slujbă hotărîte pentru o anumită 
sărbătoare, pentru o anumită sărbătorire. De obicei o sărbătorire mare, cum este Crăciunul de 
pildă, Naşterea Domnului nostru Iisus Hristos, începe cu o „înainte prăznuire" şi se ţine o 
perioadă de 12 zile, din 20 Decembrie pînă în 31 Ianuarie. Slujbele sînt orînduite în aşa fel 
încît există posibilitatea să fii luător aminte la cinstirea Mîntuitorului şi a Maicii Domnului. 
Şi acesta este progresul duhovnicesc, felul cum cineva se raportează la Mîntuitor, la Maica 
Domnului, dacă este cinstitor sau dacă este nepăsător în faţa cinstirii Maicii Domnului şi aşa 
mai departe. Există slujbe pentru fiecare zi. Lunea de pildă pomenim pe sfinţii îngeri, marţea 
pe Sfîntul Ioan Botezătorul, miercurea şi vinerea pătimirile Domnului Hristos, joia pe Sfinţii 
Apostoli şi Sfîntul Nicolae, sîmbăta pe Sfinţii mucenici şi pomenim pe cei trecuţi la cele 
veşnice, ne rugăm pentru morţi, iar duminica este ziua în care pomenim învierea Domnului 
nostru Iisus Hristos. 

Progresul duhovnicesc şi rînduielile Bisericii 

Iată doar nişte repere, nişte puncte cardinale în gîndirea ortodoxă, în existenţa 
ortodoxă, în viaţa ortodoxă. Cele mai multe lucruri credincioşii noştri le învaţă din practica 
bisericii. Noi ne-am pomenit cu rugăciunea de dimineaţă, de seară, noi ne-am pomenit cu 
rugăciunea de la masă, ne-am pomenit într-o atmosferă în care oamenii ştiau de Dumnezeu. 
Trăim într-o societate bisericească în care pun anumite probleme: există post pe care îl ţine 
biserica noastră, există rugăciunea particulară pe care o face fiecare dintre noi şi există 
rugăciunea comună pe care o facem în cadrul rînduielilor liturgice. Zicea înalt Prea Sfinţitul 
Serafim că la Sibiu nu încap în biserici mai mult de 2 % din populaţia Sibiului. Se ştie că la 
Bucureşti merge la biserică 1 % din populaţie, iar la Victoria merge cam 4 % din populaţia 
oraşului. Este foarte puţin faţă de numărul de credincioşi care ar trebui să meargă la biserică. 

Un progres adevărat nu se poate realiza decît în biserică, decît în mediul bisericesc 
care creează o atmosferă de participare. Oamenii în general îşi creează în societatea lor şi în 
viaţa lor particulară o prelungire a bisericii. De exemplu faptul că cineva are o icoană sau mai 
multe în casa lui, dovedeşte faptul că prelungeşte biserica şi în casa lui. O icoană trebuie să 
creeze o atmosferă în casa unde există o icoană. Faptul că eşti cu gîndul la Dumnezeu, faptul 
că eşti în prezenţa lui Dumnezeu, că eşti aproape de Maica Domnului, că eşti aproape de 
Sfinţii lui Dumnezeu, sînt nişte lucruri care trebuie create, omul trebuie sensibilizat pentru 
aşa ceva. Biserica este un mediu de progres duhovnicesc în sensul că ne dă un ideal de urmat. 
Cineva care ştie că există o perioadă de post, sau nişte zile de post, ştie că zilele aceste trebuie 
respectate. Dacă nu le respectă înseamnă că pentru el nu există zilele acestea. Nu ia seama la 
învăţătura bisericii. Biserica ţine şi de o tradiţie, noi sîntem mai mult tradiţionali decît biblici. 
Sînt alţi credincioşi care se laudă cu Scriptura, răsfoiesc Scriptura. Spun că uite aici scrie aşa, 
că uite dincolo ce zice. Noi nu avem aşa o practică. De ce? Pentru că la noi Scriptura este 
ceva Sfînt ceva ce nu poate fi întrebuinţat ca orice altă carte. Scriptura este un lucru sfînt. Nu 
este o carte ca şi o altă carte, ci este o carte pe care şi-a pus însuşi Dumnezeu pecetea şi 
atunci trebuie să ai o sfială cînd este vorba de Scriptură. De pildă la unele slujbe ale noastre 
se spune: „Şi pentru ca să ne învrednicim noi a asculta Sfînta Evanghelie, pe Domnul 
Dumnezeul nostru să-1 rugăm". Deci ascultăm Sfînta Evanghelie nu ca orice cuvînt, ci ca pe 
un cuvînt dătător de viaţă, ca pe un cuvînt pe care ni-1 oferă Dumnezeu şi ne gîndim la 
Dumnezeu prin ceea ce ne oferă Dumnezeu, prin ceea ce ne dă Dumnezeu. Nu există în 
lumea aceasta ceva mai înalt decît darurile lui Dumnezeu prin Sfintele Taine şi prin cuvîntul 
dătător de viaţă a lui Dumnezeu. Biblia nu ni s-a dat pentru studiu, ni s-a dat pentru întărirea 
credinţei, ca să ne ducă la unirea cu Domnul Iisus Hristos prin Sfintele Taine. Aţi văzut că 



după ce se citeşte Evanghelia, preotul pune Sfînta Evanghelie mai de o parte pe sfînta masă, 
pentru a face loc cinstitelor daruri pe care le sfinţeşte Dumnezeu la rugăciunea preotului, deci 
avem o liturghie a cuvîntului şi o liturghie a Sfintelor Taine. 

Angajarea acesta de a lua parte la sfintele slujbe, angajarea de a respecta postul, 
angajarea pentru a trăi evenimentele pe care le prezintă sfînta noastră biserică şi care au 
importanţă pentru mîntuirea noastră. Este un mijloc de înaintare în viaţa duhovnicească. 
Progresul duhovnicesc real se bazează pe încadrarea în rînduielile bisericii. Cineva care 
ocoleşte Sfînta Liturghie nu se poate apropia prin altceva de Domnul nostru Iisus Hristos. 
Progresul duhovnicesc are în vedere curăţirea de păcate. Patimile sînt deprinderi rele, 
păcatele sînt fapte izolate în care se calcă cu deplină ştiinţă şi voinţă voia lui Dumnezeu. 
Mîntuirea de păcate este prima treaptă în progresul duhovnicesc. Ei îi urmează desăvîrşirea, 
care este aceea care caută să ajungă la deplinătate pentru că desăvîrşire înseamnă de fapt 
deplinătate, în special deplinătate în virtute şi în smerenie, care sînt două virtuţi de căpetenie. 
Mai presus de aceasta urmează îndumnezeirea, adică unirea cu Dumnezeu în aşa fel încît 
cuvîntul lui Dumnezeu să se facă prezent în existenţa noastră. Apare Dumnezeu ca un lucru 
ştiut, simţit de cei credincioşi şi în sufletul lor, şi în sufletele altora, în măsura în care se 
realizează lucrul acesta. Deci biserica are rolul acesta de a ne pune în evidenţă nişte valori pe 
care nu ai de unde să le ştii dacă nu te ţii de rînduielile bisericii. Ne pune în evidenţă 
evenimentele pe care le trăim în cuprinsul bisericii, în mediul bisericii, le avem şi le trăim la 
vremea lor şi le trăim în mod rezumativ la Sfînta Liturghie pentru că Sfînta Liturghie este o 
sărbătoare. 

Vreau ca aceste cuvinte să fie o sugestie pentru noi cei care poate că le ştim, dar nu le 
luăm în seamă destul de bine. O sugestie pentru a ne gîndi mai mult la sfintele slujbe. O 
sugestie de a lua parte la sfintele noastre slujbe şi a le preţui după conţinutul lor. Aş vrea să 
fie o sugestie pentru o mai mare înbisericire. pentru o mai adîncă trăire a credinţei noastre 
care o avem în cuprinsul simbolului credinţei. Din lucrarea bisericii, considerată ca mediu al 
progresului duhovnicesc, nu poate să lipsească cuvîntul de învăţătură ţinut de slujitorii 
bisericii, de preoţi. Oricare ar fi credinţele celor din jurul nostru, noi sîntem înţelegători faţă 
de toţi oamenii, dar ne ţinem rînduiala noastră de credinţă şi nu ne lăsăm de ceea ce ştim noi 
că este de folos nouă, avem deja experienţa credinţei noastre ortodoxe, a trăirii noastre 
ortodoxe, şi cu ajutorul lui Dumnezeu biruim, prin ceea ce realizăm. 

Locul rugăciunii isihaste în viaţa credinciosului 
Rugăciunea - legătură a minţii cu inima şi a omului cu Dumnezeu 

Cînd spui rugăciunea cu cuvîntul vorbit întotdeauna expiri ori, cu cuvîntul gîndit poţi 
şi să expiri şi să inspiri. Deşi, problema aceasta nu e esenţială, e o chestiune de ritm. Dacă 
faci altfel nu e primită rugăciunea? Nu are nici o legătură de fapt din punct de vedere religios 
cu respiraţia; are legătură numai ca metodă, ca fel de rostire. Părintele Arsenie atît mi-a spus: 
„Zici între respiraţii „Doamne", concomitent cu inspirarea zici „Iisuse Hristoase, Fiul lui 
Dumnezeu" şi concomitent cu expirarea zici „miluieşte-mă pe mine, păcătosul". Atît mi-a zis 
în legătură cu rugăciunea aceasta. Celelalte au venit în urma experienţei. Dimineaţa ziceam 
cum mă învăţase părintele rugăciunea aceasta, pe drum; de la internat la şcoală mergeam 
singur, şi în timp ce ziceam „Doamne Iisuse" aveam aşa o mare bucurie că parcă mă ridica 
cineva pe sus. Eu de aceea recomand rugăciunea; şi pentru roadele ei, pentru bucuria de a-i 
sluji lui Dumnezeu şi pentru bucuria care o simţi din lucrarea aceasta. Am avut şi ispite, ispite 
de întîlnire cu mine însumi, cu mizeria din suflet, nici nu ştiam ce port în suflet, ce împotriviri 
se pot naşte dintr-o preocupare de felul acesta. Dacă mă gîndeam că rugăciunea ar declanşa 
aşa ceva - de fapt e imposibil să genereze rugăciunea ceva negativ dar dacă mă gîndeam la 
asta, poate renunţam. N-am renunţat, nici performanţe n-am obţinut. Acum sînt călugăr şi n- 



am performanţe în privinţa asta. De ce? Fiindcă n-am socotit niciodată că o singură faptă te 
mîntuieşte. Rugăciunea te pune în legătură cu Dumnezeu, e un mijloc de a intra în legătură cu 
Dumnezeu, nu e un scop în sine. Şi la drept vorbind, rugăciunea aceasta: „Doamne Iisuse 
Hristoase, Fiul lui Dumnezeu, miluieşte-mă pe mine păcătosul" e o rugăciune de cerere, nu e 
o rugăciune de preamărire a lui Dumnezeu, care de fapt e cea mai înaltă formă de rugăciune - 
preamărirea lui Dumnezeu, rugăciunea icfoniselor de la liturghie sau rugăciunea din 
Apocalipsă. Rugăciunea din Apocalipsă e de fapt o izbucnire de preamărire a lui Dumnezeu 
şi icfonisele Sfintei Liturghii şi exfonisele sfintelor slujbe. Ce-i un icfonis? Sînt cuvintele 
acelea la care se răspunde cu „Amin". De exemplu: „Tu eşti Dumnezeul nostru şi Ţie mărire - 
ţi înălţăm, Tatălui şi Fiului şi Sfintului Duh şi acum şi pururea în vecii vecilor" sau: „Că Sfînt 
eşti Dumnezeul nostru şi Ţie mărire îţi înălţăm, Tatălui şi Fiului şi Sfintului Duh, acum şi 
pururea şi-n vecii vecilor" sau: „Că Tu eşti sfinţirea noastră şi Ţie mărire înălţăm, Tatălui şi 
Fiului şi Sfintului Duh, acum şi pururea şi-n vecii vecilor". 

Rugăciunea aduce darul lui Dumnezeu în inima omului. Orice fel de rugăciune. 
Rugăciunea lui Iisus e una din rugăciuni, e o rugăciune de cerere. Sau făcut multe speculaţii 
în legătură cu rugăciunea lui Iisus, care mai de care mai sofisticate, mai interesante ori în 
realitate nu trebuie. Angajare trebuie. Mă angajez să zic „Doamne Iisuse Hristoase, Fiul lui 
Dumnezeu, miluieşte-mă pe mine păcătosul" şi să simt rugăciunea. Asta înseamnă de fapt 
rugăciunea cu mintea în inimă, înseamnă să fie angajat şi intelectul şi simţirea. Nu-i vorba de 
coborîrea rugăciunii din minte în inimă, ci este o realizare a unităţii fiinţei omeneşti cu 
angajarea şi a intelectului şi a simţirilor. 

Locul rugăciunii isihaste în viaţa credinciosului 

Isihasmul e de fapt un curent care, mai cu seamă în secolul al XlV-lea a avut mai 
multă putere şi a fost discutat mai mult, atunci s-a pus mai mult problema lui. Cuvîntul 
„isihasm" vine de la isihie. Isihie înseamnă liniştire. Au fost unii care au dorit să se 
liniştească, mai ales dintre cei retraşi la mănăstire şi au fost îndrumaţi să ducă o viaţă de 
totală liniştire, de lipsă de preocupare în afara propriei lor înaintări în viaţa duhovnicească. O 
retragere totală într-o linişte totală ca să poată să îşi limpezească sufletul şi limpezindu-şi 
sufletul să fie mai proprii pentru receptarea harului lui Dumnezeu. Ca metodă s-a luat 
repetarea deasă, cît mai neîntreruptă a rugăciunii „Doamne Iisuse Hristoase, Fiul lui 
Dumnezeu, miluieşte-mă pe mine păcătosul". Insă acest mijloc de îmbunătăţire, care e 
esenţial, nu e singurul mijloc de îmbunătăţire, singura metodă. Nu toţi oamenii pot să aibă 
condiţiile de liniştire, nu toţi oamenii sînt proprii pentru o metodă de felul acesta, sînt unii 
oameni care sînt activi prin firea lor şi aceia nu se pot încadra în lucrarea aceasta de totală 
liniştire, de totală depărtare. Dacă aceasta ar fi fost metoda mîntuirii, sigur Domnul Hristos ar 
fi dat această metodă pe care oamenii au găsit-o după aceea. Liniştirea aceasta trebuie însoţită 
de o activitate pozitivă şi în sensul de a realiza ceva pentru binele altora, nu numai rugăciunea 
în sine, pentru că părinţii spun că cei care urmăresc o singură faptă sînt asemenea celor care 
zidesc un singur perete şi un singur perete nu e o casă, nu te poate adăposti; noi trebuie să 
urmărim toate faptele cele bune şi nu putem să ieşim din viaţa liturgică a bisericii, din viaţa 
de slujbă, din liturghia care n-o poţi realiza de unul singur şi în izolare totală. Ca orice 
extremă, nu trebuie avută în vedere cu exclusivitate şi trebuie folosită în condiţiile pe care le 
are fiecare. Deci acest curent al isihasmului care într-un fel a făcut epocă în sec .XIII - XIV, 
n-a mai rămas la măsurile de atunci, nu pentru că oamenii au fost mai răi după aceea, ci 
pentru că de fapt s-a constatat că nu duce prin el însuşi acolo unde trebuie să ducă o viaţă 
angajată în viaţa liturgică a bisericii şi în lucrarea socială a creştinismului, creştinismul fiind 
o învăţătură care se aplică în viaţă, în toate aspectele vieţii. Şi mai ales din punct de vedere 
strict religios, mai ales partea aceasta a vieţii liturgice se neglijează într-un fel în tendinţa 



aceasta de izolare totală ca şi cînd prin aceasta s-ar înlocui lucrarea liturgică a bisericii, ori 
lucrarea liturgică a bisericii nu poate fi înlocuită, poate fi ajutată eventual, poate fi 
completată. 

Fiecare credincios poate şi e bine să se angajeze într-o rugăciune mai angajantă, în 
rugăciunea isihastă, adică să nu se mulţumească numai cu minutele de rugăciune de program 
de dimineaţă şi de seară. Călugării sînt datori să zică mereu „Doamne Iisuse Hristoase, Fiul 
lui Dumnezeu, miluieşte-mă pe mine păcătosul". E o datorie care ţine de călugăria însăşi şi 
poate că este lucrul cel mai de căpetenie în viaţa călugărească. Dar şi oamenii ceilalţi pot să o 
zică. Ei poate au mai multă nevoie de rugăciunea aceasta decît călugării, pe care îi 
favorizează faptul că se retrag, au nevoie de condiţii de retragere şi deci nu mai au atîtea 
tentaţii cîte le are omul în viaţa de toate zilele. Deci pentru omul din viaţa de toate zilele 
rugăciunea aceasta este mult ajutătoare. Nu ştiu în ce măsură se pot face performanţe, dar 
lucrarea ca atare e pentru toţi credincioşii. Eu, ori de cîte ori am ocazia, le spun oamenilor 
care nu ştiu sau nu ştiu destul sau nu se gîndesc destul la lucrurile acestea, că e necesar să 
zică şi să înveţe şi pe alţii să zică „Doamne Iisuse Hristoase, Fiul lui Dumnezeu, miluieşte-mă 
pe mine, păcătosul!" ca metodă de limpezire a minţii şi de despătimire. 

Despătimirea nu se poate realiza fără a spune rugăciunea lui Iisus. Nu ştiu ce ar putea 
face omul dacă s-ar rezuma numai la rugăciunile de dimineaţă şi de seară de pildă, la pravila 
de anumite ore. Şi după aceea ce să mai facă în raport cu Dumnezeu dacă nu zice rugăciunea 
aceasta, dacă nu se adună în rugăciunea aceasta? Ce-ar putea să facă oare? Şi pentru 
despătimire şi în general, pentru limpezirea vieţii, pentru tot ce e frumos şi bun în lumea 
aceasta, pentru că toate ale omului pornesc de la gîndul omului. Iţi îmbunătăţeşti mintea, îţi 
îmbunătăţeşti viaţa. Nu-ţi faci rînduială în minte nu poţi să-ţi faci rînduială în viaţă. 

Tehnica isihastă 

Tehnica isihastă poate consta într-o anumită poziţie: de exemplu, pentru a zice 
rugăciunea, poţi să stai cu capul plecat, să stai pe un scaun cu ochii la inimă. Acestea sînt, 
într-un fel, lucruri exterioare. Am citit undeva că în Filocalia rusească nici nu au mai fost 
cuprinse. Probabil cei care au tradus şi au alcătuit Filocalia rusească au socotit că lucrurile 
aceste nu sînt deosebit de importante. Nici nu ştiu în ce măsură ajută. Lucrul cel mai de 
căpetenie este repetarea, adică angajarea în rugăciune, să zici „Doamne Iisuse Hristoase, Fiul 
lui Dumnezeu, miluieşte-mă pe mine păcătosul!" şi să te gîndeşti la cuvintele pe care le spui. 
Nu contează poziţia în care te găseşti, sau dacă mai faci şi altceva în timp ce zici rugăciunea. 
De exemplu lucrezi cu mîinile un lucru la care nu-ţi trebuie foarte multă atenţie, mai ales 
munca manuală, în agricultură, la anumite meserii, nu cere foarte mare atenţie şi atunci 
fiindcă mintea e liberă poţi să zici împreună cu lucrul pe care-1 faci, rugăciunea „Doamne 
Iisuse Hristoase, Fiul lui Dumnezeu, miluieşte-mă pe mine păcătosul!". A renunţa la orice şi 
a zice rugăciunea nu ştiu dacă e de fapt ceea ce ne cere Dumnezeu pentru că nu toţi oamenii 
care se roagă cu o rugăciune exterioară ar putea să zică numai rugăciunea. Sînt unii care se 
ajută cu munca, cel puţin în Pateric se spune că Sfîntul Antonie cel Mare a venit odată în 
mare întunecare de suflet, deci într-un fel de plictiseală şi a zis: „Doamne, vreau să mă 
mîntuiesc, dar nu mă lasă gîndurile" şi Dumnezeu a trimis un înger care 1-a învăţat ce are de 
făcut. Ce făcea îngerul? El se înfăţişa tot într-o înfăţişare de călugăr, se ridica la rugăciune, 
apoi se aşeza şi împletea o funie, se ridica din nou la rugăciune, iar se aşeza la funie şi aşa 
mai departe şi atunci îngerul i-a zis: „Fă aşa şi aşa te mîntuieşti". Adică trebuie să împleteşti 
munca cu rugăciunea. In mare, nu e vorba numai de rugăciune în exclusivitate ci e vorba de o 
angajare, cum zicem la slujbă: „Toată viaţa noastră lui Hristos Dumnezeu să o dăm". 

Oamenii care se roagă, susţin lumea aceasta 



In „Scara" Sfîntului Ioan Scărarul se spune: „Rugăciunea este întărirea lumii", deci 
oamenii care se roagă într-un fel susţin lumea aceasta. Ei fac pe Dumnezeu milostiv faţă de 
lumea aceasta. Sigur că Dumnezeu, dacă a creat lumea aceasta, vrea să fie milostiv faţă de 
lume şi s-o întărească, dar contribuim şi noi la întărirea lumii cu rugăciunea pe care o facem, 
rugăciunea fiind nu numai un mijloc de îmbunătăţire personală, ci un mijloc de îmbunătăţire 
a societăţii în care trăim. 

A doua venire a lui Hristos 
Crezul şi Sfînta Liturghie despre a doua venire a lui Hristos 

Ca să putem vorbi despre a doua venire a Domnului nostru Iisus Hristos vom porni de 
la învăţătura Bisericii noastre, cuprinsă în „Simbolul Credinţei" şi în Sfînta Liturghie, în care 
sărbătorim cu anticipare a doua venire a Domnului Hristos. Acestea sînt monumente ale 
culturii teologice, „Simbolul Credinţei" ca teorie iar Sfînta Liturghie ca practică a Bisericii 
noastre în legătură cu oricare din învăţăturile Bisericii. 

Cînd vrem să ştim ce spune Biserica despre oricare adevăr de credinţă ne gîndim şi 
cum se manifestă această învăţătură în cuprinsul slujbelor, pentru că trăirea adevărată 
ortodoxă o cuprinde slujbele dumnezeieşti ale Bisericii noastre. Biserica noastră este o 
biserică prin excelenţă a slujirii liturgice. Fără această slujire liturgică nu există ortodoxie. In 
ceea ce priveşte a doua venire a Domnului nostru Iisus Hristos, ea este mărturisită în noi de 
fiecare dată cînd spunem „Simbolul Credinţei", Crezul. După ce mărturisim că cel prin care 
toate s-au făcut, s-a făcut om, pentru noi şi pentru a noastră mîntuire, după ce mărturisim că 
Fiul lui Dumnezeu, care s-a făcut om, s-a răstignit pentru noi în vremea lui Ponţiu Pilat, după 
ce mărturisim că a fost înmormîntat şi a înviat a treia zi, „după Scripturi", mărturisim că s-a 
înălţat la ceruri. Apoi spunem că de acolo, din cer, din dreapta Tatălui, „iarăşi va să vină, cu 
mărire, să judece vii şi morţii, a cărei împărăţie nu va avea sfîrşit". 

Nu pot să nu aduc în faţa înţelegerii noastre de acum, o alcătuire de la sărbătoarea 
înălţării Domnului nostru Iisus Hristos, în care se pun în valoare toate acele adevăruri 
mărturisite în „Simbolul Credinţei", într-un chip deosebit. Şi anume: „Născutu-Te-ai precum 
însuţi ai voit, arătatu-Te-ai precum însuţi ai socotit, pătimit-ai cu trupul Dumnezeul nostru. 
Din morţi ai înviat călcînd moartea, înălţatu-Te-ai întru slavă, Cela ce toate le împlineşti şi 
ne-ai trimis nouă pe dumnezeiescul Duh că să lăudăm şi să mărim dumnezeirea Ta". Este o 
alcătuire pe care o trecem de obicei cu vederea, dar care spune foarte multe în legătură cu 
prezenţa Domnului nostru Iisus Hristos în această lume şi mai presus de lume. 

Deci „Te-ai născut aşa cum însuţi ai voit". S-a întrupat de la Duhul Sfînt, s-a născut 
mai presus de fire. 

„Te-ai arătat precum însuţi ai socotit". Am avut de curînd sărbătoarea arătării 
Domnului nostru Iisus Hristos, sărbătoarea botezului, care este sărbătoarea în care s-a arătat 
Mîntuitorul în faţa oamenilor şi cu ceva din cît puteau oamenii să înţeleagă atunci din 
dumnezeirea Sa. „în Iordan botezîndu-te Tu Doamne, închinarea Treimii s-a arătat" spunem 
noi la sărbătoarea Botezului Domnului. Cum anume? „Că glasul Părintelui a mărturisit Ţie, 
Fiu iubit pe Tine numindu-te, şi Duhul în chip de porumbel a adeverit întărirea cuvîntului. 
Cel ce Te-ai arătat Hristoase Dumnezeule şi lumea ai luminat, mărire Ţie". Arătarea 
Mîntuitorului (la Botezul Mîntuitorului) s-a făcut aşa cum spunem în alcătuire, alcătuire în 
care vorbim cu Iisus Hristos şi aceasta aş vrea să vi se împlînte în minte, că la slujbele noastre 
noi nu studiem ci avem o raportare directă, vorbim cu Iisus Hristos. Nu zicem, „în Iordan s-a 
botezat Domnul Hristos", ci „în Iordan botezîndu-Te Tu Doamne". 



„Răstignitu-Te-ai cu trupul, Dumnezeul nostru". Pentru că dumnezeirea nu poate 
pătimi (e nepătimitoare), s-a răstignit Domnul Iisus Hristos cu firea omenească, dar în firea 
omenească legată de firea dumnezeiască. 

„înviat-ai din morţi, călcînd moartea, Inălţatu-Te-ai întru slavă Cela ce toate le 
împlineşti". Şi acum urmează punctul culminant al alcătuirii: „Şi ne-ai trimis pe 
dumnezeiescul Duh". De ce? „Ca să lăudăm şi să mărim dumnezeirea Ta". Toate acestea s-au 
petrecut în vremea cînd a fost Domnul Hristos şi se petrec pentru fiecare dintre noi, în măsura 
în care participăm la aceste evenimente pe care le sărbătorim şi pe care le trăim în rezumat în 
cuprinsul Sfintei Liturghii? Sfînta Liturghie este un rezumat al evenimentelor ce s-au petrecut 
la vremea cînd a propovăduit Domnul Hristos, cînd s-au lucrat cele ale mîntuirii oamenilor. 
Toate acestea le avem rezumate în Sfînta Liturghie. 

Dar în Sfînta Liturghie avem şi ceva ce nu s-a întîmplat, dar urmează să se întîmple şi 
anume cînd pomenim despre aşezarea Sfintelor Taine, a Sfintei Liturghii, zicem cuvintele 
„Luaţi mîncaţi, acesta este trupul Meu, şi beţi dintru acesta toţi, acesta este sîngele meu" 
(cuvintele de la Cina cea de taină) şi „Aceasta să faceţi întru pomenirea mea" (I Cor. 11; Le. 
22). Deci Domnul Hristos a rînduit să se pomenească „Cina cea de taină", să se pomenească 
jertfa Lui, anticipată prin cuvintele „Luaţi, mîncaţi, acesta este trupul Meu şi beţi dintru 
acesta toţi, acesta e sîngele Meu" realizată şi pe cruce şi completată prin înviere şi prin 
înălţarea la cer. 

După aceea preotul zice: „Aducîndu-ne aminte de această poruncă mîntuitoare şi de 
toate cele ce s-au făcut pentru noi (şi le numim): „de cruce, de groapă, de învierea cea de a 
treia zi, de suirea la cer, de şederea de-a dreapta Tatălui şi de cea de-a doua slăvită iarăşi 
venire". Amintim deci şi de ceea ce urmează să facă pentru noi, deci pomenim şi de a doua 
venire pe care o mărturisim în Crez, cînd zicem „Şi iarăşi va să vină, cu mărire, să judece vii 
şi morţii, a Cărui împărăţie nu va avea sfîrşit". 

Domnul Hristos este şi acum cu noi 

în Biserica noastră nu se face foarte mult caz de a doua venire a Domnului nostru 
Iisus Hristos, aşa cum fac anumite grupări creştine neortodoxe care mereu fac pronosticuri 
privind anul venirii lui Hristos, mereu spun că trebuie să fim gata căci trebuie să vină Domnul 
Hristos. 

Noi nu facem acest lucru, ci anticipăm a doua venire a Domnului Hristos la liturghie, 
în înţelesul acesta că sărbătorim încă de acum cea de-a doua venire, care e sigură pentru noi, 
poate mai sigură decît pentru cei care fac atîta caz de a doua Lui venire. Cînd eşti cu Domnul 
Hristos, cînd îl ai pe Domnul Hristos în suflet, cînd îl auzi pe Domnul Hristos vorbindu-ţi din 
Sfînta Evanghelie (cu cuvîntul despre care ne spune Domnul Hristos „Cerul şi pămîntul vor 
trece, dar cuvintele mele nu vor trece) nu se mai pune atît de mult problema venirii Domnului 
Hristos căci eşti cu El. 

Biserica a propovăduit a doua venire a Domnului Hristos pe baza cuvintelor 
Domnului Hristos care a spus că va veni şi a răspuns ucenicilor la întrebarea „Cînd vor fi 
acestea?". Dacă vrea cineva să cunoască cuvintele Domnului Hristos în legătură cu cea de-a 
doua venire e bine să citească din Matei 24 şi 25, Marcu 13, Luca 17 (a 2-a jumătate) şi 21 ; I 
Tes. 4; I Cor. 15; 2 Pet. 3 şi din Apocalipsă. Apocalipsa a fost primită de Biserica noastră cu 
rezervă, astfel încît în nici o slujbă a bisericii noastre nu se citeşte din Apocalipsă. De ce? 
Pentru că e greu de interpretat, nu e la îndemîna tuturor acest lucru. Nouă ne e de ajuns să 
ştim că va fi o a doua venire a Domnului nostru Iisus Hristos. Cînd anume? Nu ştim şi nu 
putem şti pentru că nu ne-a descoperit Domnul Hristos lucrul acesta. Domnul Hristos a zis că 
„de ziua şi ceasul acela nimeni nu ştie, nici îngerii din ceruri, nici Fiul, ci numai Tatăl". 



Creştinii întotdeauna au trăit cu impresia că apropiata venire a Domnului Hristos se va realiza 
în generaţia lor, în timpul în care trăiesc ei, în rîndul de oameni în care trăiau ei. 

Sfîntul Apostol Pavel de pildă zice (I Tes. 4) că „Noi cei vii, care vom fi rămas la a 
doua venire nu vom întrece pe cei adormiţi, ci împreună cu ei ne vom răpi în nori, întru 
întîmpinarea Domnului în văzduh şi aşa pururea cu Domnul vom fî". Dar a doua venire nu s- 
a întîmplat să o vadă Apostolul Pavel în viaţa sa. A fost un gînd al lui care nu s-a realizat aşa 
curînd cum se credea, pentru că, zice Sfîntul Apostol Petru că înaintea oamenilor 1 000 de ani 
e 1 000 de ani, dar înaintea lui Dumnezeu 1 000 de ani e ca ziua de ieri care a trecut, ca o 
strajă de noapte. Unii spun că venirea Domnului Hristos va fi în anul 2000. Să ştiţi că anul 
2000 a trecut. De ce? Pentru că numărătoarea noastră e greşită cu 4 ani. In secolul al Vl-lea, 
un călugăr, Dionisie Exiguu, un călugăr deştept într-adevăr, s-a gîndit că ar fi bine ca era 
noastră, pentru că e marcată de prezenţa Mîntuitorului nostru Iisus Hristos, să fie cu o 
numărătoare creştină, anii să fie număraţi de la naşterea Mîntuitorului nostru Iisus Hristos. Şi 
gîndiţi-vă, după 500 de ani care trecuseră, el a socotit că anul de la începutul erei creştine 
(pentru că şi pînă atunci se numărau anii, anul la întemeierea Romei) ar fî anul 753 de la 
întemeierea Romei. Dar cei ce s-au ocupat de această chestiune, după aceea, şi-au dat seama 
că în anul753 de la întemeierea Romei nu mai trăia Irod. Şi atunci cum putea exista naşterea 
Domnului Hristos cu prigonirile lui Irod, dacă Irod nu mai exista? Şi şi-au dat seama că anul 
naşterii lui Hristos a fost de fapt 749 de la întemeierea Romei, deci anul 2000 a fost în 1996. 
Astfel că în anul 2000 va fi de fapt 2004. 

Dar noi nu ne orientăm după zicerile unora şi altora. Pentru noi important este că 
Domnul Hristos „iarăşi va să vie cu mărire să judece vii şi morţii". E un lucru de care nu ne 
îndoim cîtuşi de puţin. Cînd va fî aceasta? „Iar de ziua şi ceasul acela nimeni nu ştie, nici 
îngerii din ceruri, nici Fiul, ci numai Tatăl". Şi atunci cum să vină omul să zică: „Nu ştiu 
îngerii dar ştiu eu, nu ştie Fiul, dar ştiu eu". Nu se poate. Dacă zice cineva că ştie, să ştie că 
nu ştie. 

Cît priveşte semnele premergătoare celei de-a doua veniri, sînt semne foarte generale. 
Lucruri de felul acesta au fost întotdeauna: războaie, veşti de războaie, încălcări ale 
drepturilor oamenilor, zbuciume, cutremure. Ni se pare că acum sînt mai multe pentru că ştim 
noi de mai multe. Acum există posibilitatea de informare, care odinioară nu exista. Acum se 
află repede unde a fost cutremur, unde e război, unde-s alte catastrofe. Sau împuţinarea 
credinţei, ea n-a început de acum, din '45 să zicem. Sau homosexualitatea, nu e de acum, ci 
de cînd Sodoma şi Gomora. Acum oamenii fac mai mult caz de lucrul acesta, acum sînt 
mijloace de răspîndire a păcatelor. Sînt oameni care se uită la televizor la toate spurcăciunile 
şi apoi le „filmează" din nou în conştiinţa lor. Şi în faţa lui Dumnezeu, cînd se roagă, le vin în 
minte toate spurcăciunile, pe care dacă nu le-ar fî văzut nu le-ar fî avut nici în minte, nici în 
conştiinţă, nici în simţire. 

„A doua venire" din noi 

A doua venire a Domnului Hristos poate fî aproape, în fiecare din noi, în felul acesta 
că la trecerea din viaţa aceasta ne vom întîlni fiecare cu Domnul Hristos. Nu se poate să nu ne 
întîlnim cu El. Dar venirea a doua va fî în evidenţa tuturor, astfel încît nu va putea nimeni să 
nu îşi dea seama de prezenţa Mîntuitorului. Aşa cum fulgerul care se iveşte la răsărit se vede 
pînă la apus, tot aşa şi la a doua venire, Domnul Hristos, existenţa lui, va fî de evidenţa 
tuturor. Fiecare, unde se va găsi, îl va vedea pe Domnul Hristos prezent. îl vor vedea, scrie în 
Apocalipsă, şi cei care l-au străpuns cu suliţa (Cap. 1). 

Să ne gîndim că noi sîntem cu dreapta credinţă, cu dreapta mărire. Nu trebuie neapărat 
să vină Domnul Hristos întru mărire, pentru ca să îl preamărim. II preamărim înainte de a 
veni El la a doua venire. 



Iisus Hristos va veni pe norii cerului, vom vedea semnul Fiului omului pe cer. Dar 
semnul Fiului omului care va fi pe cer (crucea Domnului Hristos), noi îl avem mereu în 
vedere, în conştiinţa noastră. Apoi, noi îl putem purta pe Domnul Hristos în sufletul nostru, 
prin venirea cea dinlăuntrul nostru. Prin faptul că îşi face locaş în noi, după cum a spus El 
însuşi, e tot un fel de a doua venire pentru noi. Dacă avem noi această conştiinţă, n-avem 
motive să ne gîndim că „oare vine, ori nu vine, sau cînd vine, că de ce nu mai vine?". 

Ceea ce ne interesează pe noi este ceea ce spune Domnul Hristos: „Privegheaţi şi vă 
rugaţi: că nu ştiţi cînd va fi venirea Fiului omului". Deci o pregătire continuă, o viaţă corectă. 
Cine duce o viaţă corectă acela se poate întîlni cu Domnul Hristos oricînd. Cine nu duce o 
viaţă corectă n-are ce aştepta pentru că Domnul Hristos cînd va veni îi va despărţi pe cei buni 
de cei răi, cum desparte păstorul oile de capre şi va zice celor de la dreapta: „Veniţi 
binecuvîntaţi Tatălui Meu". Deci ca să fim în legătură cu Domnul Hristos trebuie să fim 
„binecuvîntaţii Tatălui". Ori nu orice fel de viaţă o binecuvîntează Dumnezeu. Dumnezeu 
binecuvîntează o viaţă curată. Şi ajută la o viaţă curată. Cu ajutorul lui Dumnezeu, omul 
poate face mult mai mult şi mai bine ceea ce face. Nu-i cere Dumnezeu omului, lucruri pe 
care nu le poate face. 

Cînd e vorba de binecuvîntarea lui Dumnezeu, Dumnezeu nu cere nişte performanţe, 
nişte lucruri pe care nu le poate face omul ci dă dar omului, în condiţiile lui, la măsurile lui, la 
capacitatea lui. „Veniţi binecuvîntaţii Tatălui Meu, de moşteniţi împărăţia cerului". Să ducem 
o viaţă în aşa fel încît să fim sub binecuvîntarea lui Dumnezeu, să ne recunoască Dumnezeu 
ca ai săi. Să nu zică aşa cum a zis Mirele către fecioarele cele neînţelepte: „Nu vă ştiu pe 
voi", ci să spună că sîntem ai Lui, cu pecetea darului Lui. Asta înseamnă gîndul la a doua 
venire, un gînd stimulator pentru mai bine, pentru mai corect, pentru mai curat, pentru mai 
sfînt, pentru mai bun, pentru ceva ce aşteaptă Dumnezeu de la om. Altfel putem noi să tot 
calculăm cînd va fi a doua venire. 

Ceea ce ne interesează pe noi este să ducem o viaţă corectă astfel încît să putem să ne 
întîlnim cu Domnul Hristos şi înainte de venirea Lui şi în venirea cea din suflet şi oricînd să 
ne întîlnim şi să ne bucurăm de prezenţa Mîntuitorului nostru Iisus Hristos. 

N-are importanţă cînd vine Domnul Hristos. Are importanţă să ne găsească curaţi, să 
ne găsească doritori de bine, să ne găsească doritori de a ne întîlni cu El, să ne găsească cu 
nădejde, să ne găsească cu bucurie, să ne găsească cu încredere, cu simţămîntul că ne întîlnim 
cu Tatăl nostru, cu Dumnezeul nostru, cu cel ce ne iubeşte, cu Cel ce ne primeşte, cu cel ce 
ne doreşte. Să ne gîndim la lucruri de felul acesta şi atunci fie voia Domnului cînd va fi a 
doua venire. Pentru noi am putea spune că şi este şi dacă nu este va fi, iar dacă nu va fi 
altădată, sigur va fi atunci cînd ne vom întîlni cu Domnul Hristos la trecerea din această viaţă, 
la judecata particulară. 

Vă doresc spor în viaţă şi în credinţă. Şi atunci, va fi şi a doua venire a Domnului 
Hristos pentru noi, cînd va rîndui Dumnezeu să fie. In orice caz, faptul că sîntem în legătură 
cu Domnul Hristos nu ne mai angajează în strădania de a ne întîlni cu El. Dacă ne-am întîlnit 
cu Domnul Hristos ştim că ne-am întîlnit şi nu mai aşteptăm o altă întîlnire, chiar dacă ştim 
că va mai fi şi o altă întîlnire, o întîlnire mai deplină, cum zicem noi cînd ne împărtăşim cu 
dumnezeieştile taine: „Dă-ne nouă mai adevărat a ne împărtăşi cu Tine în ziua cea neînserată 
a împărăţiei Tale". 

Dumnezeu să ne ajute. 

Judecata de Apoi 
Judecata particulară şi „cartea vieţii" noastre 

Vom sta şi noi în faţa Domnului Hristos la sfîrşirea veacurilor, cînd vom fi judecaţi 
pentru ultima dată. Pentru că nu-i numai o judecată, nu-i numai judecata de apoi. Sînt mai 



multe feluri de judecată, stăm de mai multe ori în faţa judecăţii Mîntuitorului nostru Iisus 
Hristos. Cea dinţii judecată la care vom ajunge, la care vom merge, este judecata de după 
moarte; imediat după moartea fiecăruia dintre noi, ne vom prezenta în faţa Mîntuitorului ca să 
fim judecaţi şi să se hotărască locul pe care îl vom avea în viaţa de dincolo de moarte şi apoi 
mai urmează judecata de apoi, ultima judecată, care nu mai poate fi schimbată. Atunci se va 
da ultima sentinţă pentru toţi oamenii credincioşi şi necredincioşi. 

Eu sînt pus de multe ori în situaţia de a răspunde la o dorinţă a unor credincioşi şi să ştiţi că 
răspund întotdeauna negativ adică nu sînt dispus cu ce vreau ei. Vin oamenii la mine să le 
deschid cartea. Aş fi făcut avere mare dacă le-aş fi deschis-o, dar pentru că vreau să fiu şi mai 
înavuţit - cu fapte bune şi cu lucruri cereşti -, nu deschid cartea. Dar dacă ar fi să deschid 
cartea eu aş deschide-o totdeauna într-un singur loc: la judecata de apoi. De ce? Pentru că 
asta ne priveşte pe toţi. Deci: „Părinte vreţi să deschideţi cartea?". „Da, la Matei 25, 31-46". 
Asta ne priveşte pe toţi. Bineînţeles că nu fac eu lucruri din acestea, doar ca să fie făcute şi ca 
să zic eu că am făcut un lucru. Dar dacă ar fi vorba să deschidem o carte, atunci să deschidem 
Evanghelia şi totdeauna la capitolul 25 de la Matei, versetele de la 31 pînă la 46. Ca să ştim 
ce ne aşteaptă. E de fapt singurul loc în Sfînta Evanghelie, în care ni se spune despre ce 
anume vom fi întrebaţi la judecata Domnului nostru Iisus Hristos. 

Este vorba şi de judecata particulară, nu foarte lămurit, dar în orice caz, exista un text 
în care se spune că e rînduit ca după moarte să ne ducem la judecată (Ev. 9, 27). Adevărul 
este ca nu se precizează, la Judecata particulară sau la Judecata de Apoi şi Biserica noastră 
învaţă că după moarte imediat, omul se duce la Judecata particulară unde i se hotăreşte locul. 
Adevărul este că nu Dumnezeu ci omul îşi hotăreşte locul, după o viaţă întreagă iar 
Dumnezeu afirmă ceea ce a făcut omul. Noi, de fapt, în faţa lui Dumnezeu ne ducem cu noi 
înşine, cu viaţa noastră, cu cartea vieţii noastre. De obicei oamenii cred că undeva există o 
carte, cum ar fi o carte de onoare la o instituţie sau o carte de procese verbale. Nu-i aşa, cartea 
vieţii noastre sîntem noi înşine şi de aceea dacă vrem să citim cartea vieţii noastre, o putem 
citi. Unii preoţi am auzit că zic că dacă deschidem cartea răposatului vedem că are 69 sau 70 
de pagini, cîţi ani a trăit. N-are nici o pagină de fapt viaţa omului pentru că nu există nici o 
graniţă între anii din cursul vieţii noastre, nu există nici o graniţă între copilărie - tinereţe, 
tinereţe -vîrsta matură, vîrsta matură - bătrîneţe, ci lucrurile merg împletindu-se unele într- 
altele, cuprinzîndu-se unele în altele. Aşa că, pînă la urmă cartea vieţii noastre e înscrisă, 
imprimată, cu ceea ce sîntem noi, cu existenţa noastră, cu gîndurile noastre, cu faptele 
noastre, cu cele pozitive şi cele negative, cu ceea ce am adunat în noi. 

învierea şi judecata din timpul vieţii! 

Iar dacă-i vorba de o astfel de judecata, apoi să ştiţi că Sfîntul Ioan, cel ce a scris 
„Scara", are o sugestie. O sugestie foarte interesantă şi pe care ar fi bine să o avem în 
consideraţie mai mult şi mai cu patos. El zice că „Rugăciunea, în raport cu cel ce se roagă, 
este judecată şi judecătorie şi scaunul Judecătorului înainte de judecata viitoare". 

Aşa cum există înviere înainte de înviere (căci tot Sfîntul Ioan Scărarul ne dă ideea 
aceasta, care e o realitate: există înviere prin nepătimire, nepătimirea fiind înviere a sufletului 
înainte de învierea trupului; adică de învierea cea de obşte de la sfîrşitul lumii, cînd ne vom 
întîlni cu Domnul Iisus Hristos aşa cum sîntem alcătuiţi acum, cu sufletul şi cu trupul, dar cu 
o alcătuire nouă în ceea ce priveşte trupul), tot aşa ne întîlnim cu Mîntuitorul prin nepătimire, 
nepătimirea fiind învierea sufletului mai înainte de învierea trupului şi cerul cel de pe pămînt. 
Ne întîlnim în măsura în care sîntem smeriţi şi pentru că smerenia este dezrădăcinătoarea 
patimilor, dezrădăcinătoarea răutăţilor din suflet, punîndu-ne în legătura cu Domnul Hristos 
cel smerit şi care are, ca o trăsătura principală a chipului său spiritual, smerenia: „S-a smerit 
pe sine, chip de rob luînd, ascultător făcîndu-se pînă la moarte şi moartea pe cruce" (Fii. 2, 8). 



De aceea „I-a dat Dumnezeu un nume mai presus de tot numele ca întru numele lui Iisus tot 
genunchiul să se plece, al celor cereşti, al celor pămînteşti şi al celor de dedesubt şi toată 
limba să mărturisească că Domn este Iisus Hristos, întru mărirea lui Dumnezeu" (Fii. 2, 9- 
11). Sînt cuvintele Sfîntului Apostol Pavel către Filipeni, în care se accentuează smerenia 
Domnului Hristos. Şi Sfîntul Isaac Şirul spune ca fără smerenie nu putem purta chipul 
Domnului Iisus Hristos, pentru că Domnul Iisus a fost smerit. Cine nu-i smerit n-are chipul 
Domnului Iisus Hristos, nu se poate uni (întîlni) cu Domnul Hristos. 

Tot Sfîntul Ioan Scărarul, care ne dă sugestia că există o înviere înainte de înviere, că 
există învierea sufletului înainte de învierea trupului, că exista o trăire în înviere în lumea 
aceasta (pe măsura nepătimirii), tot el ne dă şi ideea că judecata de apoi este anticipată de 
starea noastră la rugăciune, rugăciunea fiind oglinda sufletului. Vrei să ştii ce relaţie ai cu 
Dumnezeu? Te cercetezi pe tine la vreme de rugăciune şi vezi ce fel de gînduri îţi vin, ce 
înclinări ai, ce doreşti în rugăciune, cîtă aplecare ai pentru lumea aceasta, cîtă aplecare ai 
pentru Dumnezeu; pentru că trebuie să recunoaştem: noi ne rugăm de multe ori doar dintr-o 
datina, dintr-un obicei; ne facem o rînduiala de rugăciune şi spunem cuvinte care poate nu au 
corespondent în sufletul nostru. Sfîntul Isaac Şirul spune undeva că „dacă ai gînduri în 
legătură cu lumea aceasta înseamnă că lumea trăieşte în tine şi nu Hristos, dacă preocupările 
pe care le ai sînt preocupări care privesc mai mult trupul, atunci trupul trăieşte în tine şi nu 
Hristos". Deci, rugăciunea e un prilej de cercetare, dar bineînţeles nu cînd zicem Tatăl Nostru 
repede, că ni se pare mult şi puţinul care-1 zicem. N-are nici un efect felul acesta de a spune o 
rugăciune, mai ales dacă o citeşti. Sfîntul Ioan Scărarul are în vedere o stare de rugăciune, o 
rînduiala de rugăciune care te angajează nu numai la citit. îmi spunea cineva că citeşte în 
patru ore Psaltirea; eu nu cred că face altceva decît exerciţii de citire, cînd e vorba de citit o 
Psaltire în patru ore, cînd nu te opreşti, cînd nu te cercetezi, cînd nu te raportezi, cînd nu cauţi 
să vezi în ce măsură se potriveşte cutare sau cutare psalm cu tine. 

Deci noi avem posibilitatea să ne cunoaştem, să ne cercetăm pe noi înşine (ca în faţa 
judecăţii lui Dumnezeu) cînd ne rugăm. De aceea zice Sfîntul Ioan Scărarul că „Rugăciunea 
este judecată şi judecătorie, şi scaunul judecătorului, înainte de judecata viitoare", înainte de 
judecata particulară, înainte de judecata de apoi. Cercetarea de sine, preocuparea de 
îmbunătăţire sufletească, se face prin Dumnezeu, nu aşa printr-o metodă în afara de 
Dumnezeu, ca şi cînd am face nişte exerciţii fizice ca sa ne dezvoltăm anumite puteri ale 
trupului, ci e vorba de o conştiinţă, de o angajare prin conştiinţa în faţa lui Dumnezeu. Şi 
atunci, putem vedea, după calitatea rugăciunii, ce iese la iveală în conştiinţa noastră, la 
judecata pe care o avem prin rugăciune. Tot Sfîntul Ioan Scărarul vorbeşte de patru feluri de 
rugăciune care ies la iveală în conştiinţa noastră. Aceasta bineînţeles dacă ne preocupăm de 
lucrul acesta şi dacă înmulţim rugăciunea şi dacă aprofundam viaţa de rugăciune. Atunci 
putem avea patru feluri de rugăciune: rugăciune întinată (spurcată), rugăciune pierdută, 
rugăciune furată şi rugăciune curată. 

Lucrurile acestea se ivesc în conştiinţa noastră la judecata rugăciunii. Deci, dacă ne 
rugăm şi în timpul rugăciunii ne vin în minte gînduri necurate, şi asta se întîmplă deseori şi se 
întîmplă cu mulţi, mai ales acum, cînd mulţi dintre oameni îşi bagă în suflet gunoaie, se uită 
la lucruri necuvincioase. Filmul se termină, dar nu se termină din sufletul celui care 1-a 
primit; şi atunci îl desfăşoară şi cînd se roagă. Deci, cînd stă în faţa lui Dumnezeu, el vede 
întinăciuni în loc să vadă mila lui Dumnezeu şi bunătatea lui Dumnezeu şi lucruri bune şi 
frumoase. Are rugăciune întinată. Cine-i vinovat? Păi ar fi mai multe pricini ale vinovăţiei, 
dar cel mai mult îi vinovat cel care îşi bagă gunoaie în suflet şi care apoi se întîlneşte cu 
spurcăciunile pe care şi le-a băgat în suflet, poate din neglijenţă, poate din reavoinţă. Sînt 
foarte împotriva oamenilor care se uită la lucruri necuvincioase, la filme necuviincioase, la 
reviste necuvincioase, care citesc cărţi excitante. Toate acestea se baga, se înscriu în viaţa 
omului. 



în Pateric se spune că un pustnic trei ani de zile a fost asuprit de imaginea, de chipul 
unei femei arabe, care aduna spice după secerător. A văzut-o cîndva şi nu s-a mai putut 
desprinde de imaginea aceasta. De ce? Probabil i-a plăcut, probabil 1-a început s-a îndulcit de 
chipul acelei fete. S-a retras în pustie şi în pustie nu era nici o femeie, nici o fată pe acolo, dar 
era una, una singură, cea care îl asuprea, cea care îl bîntuia. Poate a murit aceea, poate nu mai 
era prin apropiere, era undeva foarte departe şi totuşi o purta în suflet. De ce? Pentru că şi-a 
băgat-o în suflet. Dar gîndiţi-vă, dacă o astfel de imagine la putut asupri pe un om vreme de 
trei ani, şi n-o putea scoate din suflet, cîţi ani ne trebuie nouă să scoatem cîte le vedem şi cîte 
le căutăm şi cît scormonim după ele pe canalele de televiziune. Dar aceste lucruri sînt realităţi 
şi noi vorbim despre realităţile care sînt. Atunci vine Sfintul Ioan Scărarul şi spune: „Unul 
care face aşa ceva, unul care poartă în suflet astfel de lucruri, la judecata rugăciunii este cu 
întinăciune, apare ca un întinat, rugăciunea lui e întinată". Nu spune Sfintul Ioan Scărarul să 
părăseşti astfel de rugăciunea, să părăseşti rugăciunea cu care te poţi ruga, căci totuşi, aşa 
cum este, este un semn că omul vrea şi altceva decît ceea ce a vrut cînd şi-a băgat 
spurcăciunile în suflet. 

Deci faptul de-a sta la rugăciune, dorinţa aceasta de limpezire sufletească e o parte 
pozitivă, numai că nu e foarte simplu să faci din necurat curat, nu poţi să faci din rugăciune 
întinată rugăciune curată, decît în măsura în care îţi curăţeşti viaţa. Ajungi la limpezime, dar 
limpezimea aceasta o ai după osteneli. Despre Sfinta Măria Egipteanca care a trăit 17 ani o 
viaţa dezordonată în Egipt, se spune că tot 17 ani i-au trebuit în pustie ca să ajungă la 
limpezirea sufletului, să ajungă la starea pe care a avut-o înainte să se fi întinat. Aceasta este 
o judecată a rugăciunii. Bineînţeles că după aceea, lucrurile limpezindu-se, poţi să ajungi la o 
rugăciune care nu-i nici curată, nici murdară ci e o rugăciune, cumva, între bine şi rău. Poţi să 
ajungi să-ţi pierzi rugăciunea, în sensul, că nu-ţi stă capul acolo la ce zici, la ce citeşti, sau 
citeşti cu cuvintele altuia şi nu te preocupi de raportarea cuvintelor din carte cu sufletul tău şi 
atunci e rugăciunea pierdută. Sau, uneori te rogi bine, alteori te rogi împrăştiat - este o 
rugăciune furată. Apoi, cînd ajungi la nepătimire, la vîrful nepătimirii, nu mai ai înclinări de 
viaţă păcătoasă şi atunci ai rugăciunea curată. 

Noi chiar dacă zicem la Liturghie „toată grija cea lumească de la noi să o lepădăm", 
nu ne vom desprinde total de tot ce este în lumea aceasta şi de aceea Dumnezeu 
binecuvîntează lumea aceasta în tot ceea ce are ea pozitiv: „şi bucuriile pămîntului le 
binecuvîntează", şi „roadele pămîntului le înmulţeşte" şi „trimite soarele peste cei buni şi 
peste cei răi" (nu zice „pe unii îi luminez şi pe alţii îi întunec") şi „trimite ploaia peste cei 
drepţi şi peste cei nedrepţi" (Mat. 5, 45). 

In felul cum ne raportăm la cele din jurul nostru, la ceea ce sîntem noi, la ceea ce sînt 
alţii, vedem de fapt ce legătură avem cu Dumnezeu, cît îl aducem pe Dumnezeu în viaţa 
noastră. Sîntem oamenii lui Dumnezeu, îi slujim lui Dumnezeu, îl afirmăm pe Dumnezeu 
celor din jurul nostru, îl susţinem pe Dumnezeu în conştiinţa noastră şi atunci judecata la care 
stăm la rugăciune, ne arată cine sîntem, la ce stadiu am ajuns, cum am înaintat sau cum am 
îndărăptat în viaţa noastră, cu preocupările pe care le avem, cu amestecările de gîndire 
omenească, de gîndire pămîntească. Ştiţi că în sîmbăta cea mare se spune „Să tacă tot trupul 
omenesc şi nimica pămîntesc întru sine să nu gîndească". De ce? Pentru că sînt lucruri în faţa 
cărora gîndurile omeneşti, gîndurile pămînteşti, trupul cu raţiunea lui, cu stilul lui de gîndire, 
se scufundă cumva în lumea aceasta, ori lucrurile dumnezeieşti nu le poţi înţelege cu puterile 
firii. Domnul Hristos i-a spus Sfintului Apostol Petru: „Fericit eşti Simone,fiul lui Iona că 
nu trup şi sînge ţi-au descoperit ţie aceasta, ci Tatăl Meu cel din ceruri" (Mat. 16, 17). 
Sfinta Spovedanie este judecată milostivă 

In preocupările credincioşilor este şi preocuparea de a ieşi din întinăciunea păcatului. 
Credincioşii doresc să aibă o viaţă pe care s-o binecuvînteze Dumnezeu, şi Dumnezeu 



binecuvîntează viaţa curată. Ştiţi că în Vechiul Testament sînt texte în care se spune că dacă 
împlinim voia lui Dumnezeu, Dumnezeu ne binecuvîntează şi în casă şi afară şi pe cîmp, iar 
dacă nu împlinim voia lui Dumnezeu atunci sîntem sub blestem oriunde ne-am găsi. 

Fiul lui Dumnezeu a venit în lumea aceasta cu dorinţa de a ne ajuta, şi ne ajută de 
fapt, ne ajută prin cuvîntul Său, ne ajută prin harul Său, ne ajută prin bunătatea Lui, ne ajută 
prin darurile pe care le-a dat Bisericii, şi între altele ne ajută prin Sfinta Taină a Spovedaniei 
care este o taină în care se nimiceşte păcatul în măsura în care credinciosul se mărturiseşte. 
Credinciosul îşi arată mai întîi de toate starea de păcătoşenie, care nu trebuie să fie niciodată 
o stare artificială (adică o stare în care să te prezinţi mereu ca păcătos). Dumnezeu ştie cum 
eşti şi ştii şi tu cum eşti, dar în orice caz la spovedanie trebuie să recunoşti şi că eşti păcătos, 
şi că eşti cu insuficienţe, pentru că negativul din om nu se rezumă numai la păcat. Păcatul, 
patimile, sînt lucruri care îngreunează, care împovărează, sînt lucruri care ating şi viaţa 
socială, sînt nişte lucruri pe care nu le vrea Dumnezeu şi Dumnezeu ne-a dat şi mijlocul de-a 
scăpa de păcate. întîi ne-a dat învăţătura care ne lămureşte ce e bine şi ce e rău şi apoi ne-a 
dat iertarea păcatelor, puterea iertării păcatelor. Aşa încît, la spovedanie credinciosul merge 
ca la o judecată, la o judecată înainte de judecata finală şi acolo se constată printr-o conştiinţă 
străină (a duhovnicului), alta decît conştiinţa ta, că tu poate eşti părtinitor faţă de tine. Cu 
conştiinţa duhovnicului se constată starea în care te găseşti şi asta este judecata milostivă, 
cum zice Părintele Arsenie: „Judecata de la spovedanie este o judecată milostivă", mai ales 
dacă ai un duhovnic ca Părintele Serafim Popescu, Dumnezeu să-1 odihnească. El a fost 
pogorîtor ca duhovnic, a fost foarte înţelegător, s-a aplecat la neputinţa omenească, mai ales a 
avut o inimă de părinte, de frate şi de prieten. Dacă cineva are inimă de părinte, ca duhovnic, 
dacă are inimă de frate, de prieten, sigur că judecata este chiar milostivă, aşa cum şi trebuie să 
fie, dar în orice caz noi nu putem zice răului bine şi binelui rău, nu putem trece cu vederea 
nişte lucruri care nu te privesc numai pe tine ci-1 privesc şi pe Dumnezeu. Dar găseşti 
modalitatea să îl ajuţi pe om cu inima ta de părinte, cu inima ta de frate cu inima ta de prieten. 
E tot o judecată, o judecată înainte de judecată. 

Judecata oamenilor 

Şi apoi mai este o judecată: judecata oamenilor, judecata cu care judecăm noi pe alţii, 
judecata cu care ne judecă alţii pe noi. Sîntem mereu porniţi să vedem răul în alţii, sîntem 
mereu porniţi să condamnăm, să spunem ceva ce nu-i bine despre alţii. Sîntem săritori la un 
astfel de lucru deşi Domnul Iisus Hristos a spus „nu judecaţi ca să nu fiţi judecaţi, iertaţi şi se 
va ierta vouă, nu osîndiţi şi nu veţi fi osîndiţi" (Mat. 7, 1). Să avem grija aceasta de a fi cu 
inima înţelegătoare faţă de toţi, să avem grija aceasta de a fi cu înţelegere faţă de neputinţa 
omenească. Noi ştim că la judecată ne va fi mai uşor dacă la rîndul nostru nu-i vom judeca pe 
alţii, dacă vom avea înţelegere, plecare pentru omul de lîngă noi, pentru că, dacă ascultăm pe 
Domnul Iisus Hristos atunci şi Domnul Hristos face ceea ce ne-a spus El că trebuie să facem, 
adică nu ne va judeca. 

In Pateric se spune că un părinte ce era în faţa morţii, era foarte senin, nu-i era frică de 
moarte, era luminat la faţă. Toţi se mirau cum de-i aşa de liniştit şi nu se întreabă „ce va fi?", 
„cum va fi?". Se ştia despre el că nu era foarte ostenitor, că nu făcea nevoinţe deosebite, dar a 
îndrăznit cineva să-1 întrebe: „ Părinte, cum de eşti aşa senin în faţa morţii, aşa de luminat? 
Cum se explică, căci trebuie să spunem şi să recunoşti că n-ai fost prea osîrduitor; prea 
nevoitor; n-ai făcut nişte lucruri extraordinare ca să zici: Doamne pentru aceasta primeşte-mă 
şi miluieşte-mă". Şi atunci el a zis: „Da, e drept, aşa-i cum ziceţi voi, dar să ştiţi că eu de cînd 
m-am făcut călugăr am luat aminte la cuvîntul Domnului Iisus Hristos: „nu judecaţi ca să nu 
fiţi judecaţi" şi acum mă duc înaintea lui Dumnezeu cu gîndul acesta că n-am să fiu judecat 
pentru că eu nu am judecat". 



Aceasta e una dintre cele mai mari nevoinţe. Cred că cei mai mulţi greşim fără să ne 
dam seama. De multe ori greşim, scoţînd în evidenţă nişte negative ale celor din jurul nostru, 
noi pentru alţii şi alţii pentru noi. Aşa că este iarăşi o judecată înainte de judecată. 

Judecata particulară 

Deci, avem judecata rugăciunii înainte de judecată, avem judecata spovedaniei înainte 
de judecată, avem judecata noastră şi judecata altora în ceea ce ne priveşte şi în ceea ce îi 
priveşte pe alţii (judecata oamenilor); apoi ajungem la judecata particulară, cînd se va hotărî 
locul pe care ni l-am pregătit noi. Cînd ne vom duce în faţa lui Dumnezeu, Dumnezeu va 
vedea în sufletul nostru ceea ce sîntem şi după această stare se va hotărî locul în care vom fi 
dincolo. Se zice că în ce te găseşte moartea în aceea te duci. Dacă duci o viaţă curată, o viaţă 
în care te-ai silit să faci voia lui Dumnezeu, în faţa morţii eşti cu gîndul la Dumnezeu, cu 
dorinţa de-a fi cu El, dorinţă de-a nu te dezlipi de Dumnezeu, atunci nu se poate să te 
respingă Dumnezeu. Dar dacă eşti nepăsător, nu te interesează, nu vrei preot, nu vrei sfintele 
taine, nu te interesează lucrurile sfinte, nu te-a interesat o viaţă întreagă, nu poţi să fii cu 
Dumnezeu, pentru că n-ai fost cu El o viaţă întreagă, şi atunci cum să fii cu Dumnezeu la 
moarte şi cum o să fii cu Dumnezeu după moarte? Aşa că fiecare dintre noi, după cum îşi 
trăieşte viaţa, ajunge la moarte şi Dumnezeu îi dă moartea lui, moartea pe care o merită el. 
Dar sînt atîţia oameni care mor altfel decît ar vrea ei sau decît am vrea noi să moară. 
Realitatea este că fiecare are moartea lui, n-are moartea altuia. Dumnezeu ştie judecăţile Lui, 
noi nu cunoaştem tainele vieţii omului. Sînt unii prieteni de-ai noştri care se mută din viaţa 
aceasta în accidente, în situaţii nedorite şi noi îi avem în sufletul nostru pe mai departe ca 
prieteni, după judecata noastră binevoitoare. Ne pare rău, că a ajuns într-o astfel de situaţie, 
dar acestea sînt Tainele lui Dumnezeu, nu putem să hotărîm noi cine-i bun şi cine-i rău, şi 
mai bine zicem „ştie Dumnezeu pe fiecare". Bineînţeles că ne putem bucura de toţi oamenii 
despre care ştim lucruri bune şi ne bucurăm de toţi oamenii care au osteneli de îmbunătăţire 
sufletească, indiferent de sfîrşitul pe care îl au, dar de obicei sfirşitul este pecetluirea vieţii 
aşa cum bătrîneţea este rezumatul vieţii. 

Judecata de Apoi 

Şi apoi, urmează în cele din urmă, judecata de apoi, judecata ultimă. Pînă la judecata 
de apoi, Biserica se roagă pentru credincioşi, pentru toţi cei care au trecut la cele veşnice ca 
credincioşi. Nu se roagă Biserica pentru cei care nu sînt credincioşi de credinţa noastră, nu se 
roagă Biserica pentru cei ce-şi fac singuri sfîrşitul, care se leapădă de Dumnezeu; dar pentru 
credincioşi se roagă, şi pentru buni şi pentru răi, de aceea-i rugăciunea mijlocitoare, ca 
Dumnezeu să fie milostiv şi cu cei nemulţumitori şi răi. Credem în puterea rugăciunii, şi 
credem că pînă la judecata de apoi, ultimă, există posibilitatea ca de la rău să ajungă oamenii 
la bine. 

Pentru că noi nu ştim unde a ajuns cineva, noi ne rugăm pentru binele lui, pentru 
iertarea păcatelor lui, chiar dacă credem că e la bine. De ce? Aşa-i făcută rînduiala Bisericii 
noastre, aşa-s făcute rugăciunile pentru cei trecuţi la cele veşnice, noi ne rugăm pentru ei şi ne 
rugăm cu bucurie, chiar avem o bucurie mare să putem face ceva pentru ei. Adică nu-i 
considerăm că au murit ca nişte animale, aşa cum sînt unii credincioşi creştini dar care nu se 
roagă pentru morţi, zic că pînă a trăit şi-a definitivat situaţia şi că nu mai avem ce să facem 
pentru ei şi-i lăsăm în seama lui Dumnezeu, fără să cerem ceva de la Dumnezeu pentru ei. Nu 
mai iau în consideraţie pe acei creştini care cred că odată cu moartea trupului e şi moartea 
sufletului şi că învierea înseamnă învierea sufletului şi a trupului. Bineînţeles că ei sînt în 
rătăcire. De ce? Pentru că Sfîntul Apostol Pavel în Epistola către Filipeni scrie că: „doreşte să 



treacă din lumea aceasta ca să fie mai mult cu Domnul". Deci el avea în vedere o viaţă 
conştientă după moarte. Noi vorbim despre adormirea credincioşilor, despre cei care au 
murit, nu spunem ca sînt morţi, în general, deşi nu trebuie să ne sfiim nici de afirmaţia 
aceasta că sînt morţi. Mai de mult se folosea cuvîntul „răposaţi" - repausaţi, adică oameni 
care au trecut la odihnă, de la greu la uşor, de la osteneală la odihnă. Zice Domnul Iisus că: 
„Dumnezeu nu-i Dumnezeul morţilor ci Domnul celor vii". Deci Avraam, Isaac şi Iacob sînt 
vii pentru ca toţi sînt vii în Dumnezeu. Asta înseamnă că viaţa de dincolo de moarte este o 
viaţă conştientă, o viaţă de slujire. 

Sfinţii pe care îi pomenim noi la Sfintele Sărbători (cînd îi pomenim la zilele lor de 
pomenire şi pe care îi rugăm să mijlocească pentru noi) sînt vii şi sînt într-o viaţă conştientă 
în faţa lui Dumnezeu. Şi apoi la a doua venire, cînd va fi şi învierea morţilor şi judecata de 
apoi, vor învia şi trupurile prin puterea lui Dumnezeu. Noi credem şi zicem: „aştept învierea 
morţilor şi viaţa veacurilor ce va să vie". Şi atunci, omul întreg, aşa cum este în viaţa 
pămîntească, preschimbat însă după trup, cu calităţi pe care nu le are în viaţa de pe pămînt, va 
sta în faţa judecăţii lui Dumnezeu. 

Sfîrşit creştinesc vieţii noastre 

Noi credem într-o judecată viitoare, putem zice, în mai multe judecăţi viitoare, 
credem în judecata particulară şi credem în judecata de apoi. Biserica noastră, ca să ne 
obişnuim cu gîndul acesta, ne pune în faţă cuvintele de la Sfintele Slujbe: „Sfîrşit creştinesc 
vieţii noastre, fără durere, neînfruntat în pace, şi răspuns bun la înfricoşătoarea judecată a lui 
Hristos să cerem". Ce să cerem? „Sfîrşit creştinesc". Ce înseamnă „sfîrşit creştinesc"? Să ne 
fie sfîrşitul precum ne-a fost viaţa în legătură cu Dumnezeu. Dorinţa cea mai mare a 
credincioşilor noştrii, a credincioşilor adevăraţi, este ca la sfîrşitul vieţii să aibă ajutor de la 
Dumnezeu prin mijlocirea preoţească şi prin Sfintele Taine: împărtăşirea cu trupul şi sîngele 
Mîntuitorului. 

La mine vin oameni care zic: „Părinte, mi-a murit tata, mi-a murit soţul sau fratele 
nespovedit, neîmpărtăşit, ce să fac, cum să fac?" şi de obicei îi răspund: „Măi frate, eu cred 
că a murit neîmpărtăşit pentru că nu s-a împărtăşit nici în viaţă!". Dacă se împărtăşea în viaţă 
se învrednicea să se împărtăşească şi la moarte, sau în orice caz moartea nu era foarte departe 
de ziua în care s-a împărtăşit; şi atunci poţi să-1 consideri împărtăşit şi dacă nu s-a împărtăşit 
pe patul morţii; că sînt atîţia oameni care se sfîrşesc aşa de-odată şi nu sînt în situaţia de a se 
împărtăşi cu Sfintele Taine, dar dacă s-a împărtăşit, în general, în viaţă, sînt uniţi cu Domnul 
Iisus Hristos. Domnul Hristos nu respinge pe nimeni. Cînd m-am dus la Teologie, părintele 
Neaga, Dumnezeu să-i ajute că are 95 de ani zicea: „îmi pare bine că Hristos nu refuză pe 
nimeni". Asta-i realitatea. Domnul Hristos care a zis: „Veniţi la Mine toţi cei osteniţi şi 
împovăraţi" sau: „veniţi după Mine", El nu poate să respingă pe cineva căci a zis: „pe cel ce 
vine la Mine nu-1 voi scoate afară". E o realitate, Domnul Iisus nu poate să-1 respingă. Pentru 
că-i fratele nostru, pentru că-i fiul lui Dumnezeu, pentru că-i Dumnezeul nostru, pentru că-i 
iubire, iubirea nu poate să respingă, cum să respingă!? Respingem noi, care n-avem iubire, 
respingem noi care nu avem înţelegere, dar Domnul Hristos nu poate să respingă pe nimeni 
dacă omul vrea să fie cu Dumnezeu. Şi atunci sigur că cineva care este cu Domnul Iisus, trece 
în viaţa de dincolo şi unit fiind cu Domnul Hristos nu poate să-1 atingă nici un rău. 

Aceasta este situaţia, în general, a oamenilor credincioşi, care împlinesc cuvîntul lui 
Dumnezeu. Aţi auzit de Evangheliile care se citesc pentru morţi: „Cel care ascultă cuvîntul 
Meu şi crede în Cel ce m-a trimis pe Mine, are viaţă veşnică şi la judecată nu va veni ci s-a 
mutat din moarte la viaţă" (Ioan 5, 24). Aceasta-i situaţia celor privilegiaţi, care de fapt trec 
prin judecată dar ca şi cînd n-ar trece. 



Judecata de Apoi 

La judecata de apoi ştim despre ce vom fî întrebaţi, de fapt vom fi întrebaţi despre 
toată viaţa noastră; am putea zice mai bine că ne vom cerceta noi pe noi înşine despre toată 
viaţa noastră dar sînt nişte lucruri pe care e bine să le ştim înainte de judecată, de aceea am 
zis eu că aş deschide totdeauna cartea la prezentarea judecăţii de apoi. E bine să ştim despre 
ce vom fi întrebaţi ca să putem face în viaţă ceea ce ştim că ni se cere la judecata de apoi. Cît 
priveşte judecata particulară nu avem nimic spus în Sfînta Scriptură, despre ce vom fi 
întrebaţi, dar în ceea ce priveşte judecata de apoi, Sfintul Evanghelist Matei e singurul dintre 
Evanghelişti care a reţinut cele în legătura cu judecata de apoi. El ne spune că atunci cînd va 
veni Fiul Omului şi îngerii Lui împreună cu El, va şedea pe tronul măririi Sale şi-i va despărţi 
pe cei buni de cei răi, cum desparte ciobanul oile de capre şi va aşeza pe cei buni de-a dreapta 
Lui şi pe cei răi de-a stînga Lui. Apoi va fi cuvîntul către cei buni şi va zice: „Veniţi 
binecuvîntaţii Tatălui Meu, de moşteniţi împărăţia cea gătită vouă de la întemeierea lumii" şi 
le spune de ce anume sînt binecuvîntaţi ai Tatălui, de ce îi cheamă, de ce intră ei în împărăţia 
care a fost gătită pentru ei de la întemeierea lumii: „Flămînd am fost şi Mi-aţi dat să mănînc, 
însetat am fost şi Mi-aţi dat să beau, străin am fost şi M-aţi dus la voi, gol am fost şi M-aţi 
îmbrăcat, bolnav am fost şi M-aţi cercetat, în temniţă am fost şi aţi venit la Mine". Deci cei 
binecuvîntaţi sînt binecuvîntaţi pentru că l-au ajutat pe Domnul Hristos. Şi atunci oamenii cei 
drepţi vor întreba: „Doamne, cînd ai fost flămînd şi ţi-am dat să mănînci, cînd ai fost însetat 
şi ţi-am dat să bei, cînd ai fost străin şi Te-am primit, cînd ai fost gol şi Te-am îmbrăcat, cînd 
ai fost bolnav şi Te-am cercetat, cînd ai fost în temniţă şi am venit la Tine?". Şi Domnul 
Hristos le răspunde: „Oricît aţi făcut unuia dintre aceşti fraţi mai mici ai Mei, Mie mi-aţi 
făcut şi apoi către cei din partea stînga va zice: „Duceţi-vă de la Mine blestemaţilor; în focul 
cel veşnic gătit diavolului, căci flămînd am fost şi nu Mi-aţi dat să mănînc, însetat am fost şi 
nu Mi-aţi dat să beau, străin am fost şi nu M-aţi dus la voi, gol am fost şi nu M-aţi îmbrăcat, 
bolnav am fost şi nu M-aţi cercetat, în temniţă am fost şi nu aţi venit la Mine". Şi atunci vor 
întreba şi cei de-a stînga: „Doamne, cînd ai fost aşa cum zici că-ai fost şi nu ţi-am slujit Ţie" 
şi Domnul le va răspunde: „Oricît n-aţi făcut unuia dintre aceştia mai mici Mie, Mie nu mi- 
aţi făcut"(Mat. 25, 35-46). 

Acesta este relatarea Sfintei Evanghelii despre judecata de apoi. Trebuie observat 
ceva, că la judecata de apoi vom fi întrebaţi de lucruri pozitive şi negative respectiv despre 
lucruri pe care le-am făcut, dar nu se spune că vom fi întrebaţi despre păcatele pe care le-am 
făcut, că am fost nepăsători, c-am fost desfrînaţi ori mincinoşi, deşi toate acestea sînt luate în 
consideraţie la judecată, fără îndoială, dar Domnul Hristos a spus că sînt vinovaţi şi aceia 
care omit să facă nişte lucruri importante pentru binele altora. Adică ai putea să-1 ajuţi pe 
cineva şi nu-1 ajuţi; înseamnă că îl părăseşti nu numai pe omul acela dar şi pe Dumnezeu 
pentru că Domnul Hristos primeşte ceea ce oferim noi omului de lîngă noi, adică slujind 
omului, slujim Domnului. Sînt oameni care nu pot avea implicare, sînt oameni care sînt lipsiţi 
ei înşişi şi nu pot da la cineva; nu înseamnă că pe aceea nu-i primeşte Dumnezeu, îi primeşte 
pentru bunătatea lor pentru bunăvoinţa lor, dar cere tuturor celor ce pot face bine să facă 
binele. Adică viaţa creştină este o viaţă cu rodire, nu-i o viaţă stearpă. 

Credincioşi mai răi decît necredincioşii 

Bineînţeles că întîi şi-ntîi trebuie să te îngrijeşti de cei din imediata ta apropiere şi 
mai ales de cei din familia ta. M-am oprit de multe ori şi totdeauna cu aceeaşi înţelegere 
asupra unui cuvînt al Sfîntului Apostol Pavel, unde hotăreşte ce trebuie să facă, cum trebuie 
să fie primite femeile bătrîne, văduvele, în grija Bisericii, în ce condiţii, ce trebuie să facă o 
văduvă în viaţa ei. Sfîntul Apostol Pavel zice: „Dacă cineva are în casa sa văduve să se 



îngrijească de ele" (I Tim. 5, 16). Dacă ai o mamă, ai o soră, ai o fiică, mă rog, care trebuiesc 
ajutate, ai o soacră care trebuie ajutată, trebuie să o ajuţi, nu că „nu te interesează" şi că 
„las'că se descurca ea". Adică, dacă ai pe cineva care trebuie sprijinit, eşti dator să-1 sprijini. 
Nu-1 sprijini, ai căzut chiar de la credinţă. Sfintul Apostol Pavel zice că: „dacă cineva nu se 
îngrijeşte de ai săi, şi mai ales de ai casei sale, a căzut de la credinţă şi e mai rău decît un 
necredincios" (I Tim. 5, 8). Sfintul Apostol Pavel vorbeşte despre trei categorii de oameni: 
credincioşi, necredincioşi, şi mai rău decît necredincioşii. Cine sînt mai răi decît 
necredincioşii? Aceia care au titlul de credincioşi dar neglijează datoriile de credincioşi, aceia 
sînt mai răi decît necredincioşii. Citiţi în I Tim. 5, că după aceea ne spune şi condiţiile pe care 
trebuie să le aibe văduva ca să fie primită în Biserică: „numai aşa să fie primită, dacă a fost 
soţia unui singur bărbat, dacă şi-a crescut copiii [deci nu i-a abandonat], dacă a spălat 
picioarele sfinţilor", adică a fost cinstitoare a credincioşilor, a sfinţilor. In cazul acesta 
Biserica o poate îngriji ca pe una vrednică de îngrijire. Dar familia să nu se bazeze pe faptul 
că ar putea s-o îngrijească altcineva, ci familia trebuie să o îngrijească; dacă n-o îngrijeşte, 
înseamnă că au căzut de la credinţă şi sînt mai rău decît necredincioşii. 

Aş vrea să aduc aici şi un cuvînt al Domnului Iisus Hristos, peste care de asemenea 
trecem de multe ori şi se potriveşte în contextul actual în legătură cu judecata de apoi. Atunci 
cînd Domnul Hristos vorbea oamenilor şi a fost înconjurat de mare mulţime de oameni, 
Sfinţii Apostoli şi-au dat seama că acestor oameni li s-a terminat hrana. (Omul are trebuinţa 
de hrană. De aceea zice Domnul nostru Hristos: „Flămînd am fost şi Mi-aţi dat să mănînc" 
sau „Flămînd am fost şi nu Mi-aţi dat să mănînc"). Şi ucenicii Domnului au zis: „ Dă drumul 
mulţimilor să se ducă prin sate să-şi cumpere mîncare". Care a fost răspunsul Domnului 
Hristos? „N-au trebuinţă să se ducă, daţi-le voi lor să mănînce" (Mat. 14, 15-16). Ce pot face 
eu pentru omul de lîngă mine? Acesta-i primul lucru la care trebuie să mă gîndesc şi apoi, 
dacă nu pot, îl las în seama altuia, sau, dacă pot numai puţin faţă de cît ar trebui, atunci îl las 
în seama altuia, cum a fost samarineanul milostiv care 1-a ajutat pe om pînă a putut el să-1 
ajute dar n-a stat cu el să-1 facă sănătos, să-1 vadă pe picioare. De ce ? Pentru că interesele lui 
erau de aşa fel încît el trebuia să-şi vadă de treaba lui. Cît a putut 1-a ajutat şi cînd n-a mai 
putut să-1 ajute a dat doi dinari gazdei şi a zis: „Poartă grijă de el şi-o să mai completez eu 
cînd mă întorc"(Lc. 10, 35). Deci Domnul Hristos nu ne cere imposibilul, ne cere ceva ce noi 
putem face dar să avem conştiinţa că ceea ce facem pentru altul facem pentru El. 

In felul acesta gîndită, judecata de apoi ne poate angaja pentru binele nostru în viaţa 
aceasta, că doar de aceea ni s-a spus despre judecata de apoi ca să ştim despre ce vom fi 
întrebaţi şi să facem ce putem face noi în condiţiile noastre. Domnul Hristos nu ne cere 
lucruri extreme, lucruri pe care nu le putem face, ci conştiinţa aceasta vrea Domnul Hristos să 
o statornicească în fiinţa noastră, că ceea ce facem pentru altul,facem pentru Domnul Hristos. 
Noi nu prea avem în vedere lucrul acesta, cam uităm lucrul acesta. In Pateric se spune că un 
boier i-a dat unui sărac o haină, şi săracul a luat haina şi a vîndut-o şi-a băut-o. Şi atunci omul 
era îngrijorat: „Uite măi, eu i-am dat-o să se îmbrace şi el a vîndut-o şi-a băut-o", şi era 
nemulţumit şi noaptea a avut un vis în care se făcea că i se arăta Domnul Hristos îmbrăcat cu 
haina pe care el a dat-o săracului şi 1-a întrebat pe binefăcător: „Cunoşti haina aceasta?" Şi el 
a zis: „Da Doamne, o cunosc, a mea este!". Şi Domnul Hristos a zis: „Nu te întrista, Eu o 
port". Ei, conştiinţa aceasta vrea Domnul Hristos să o formeze în viaţa oamenilor, să aibă în 
consideraţie faptul că ceea ce facem pentru omul de lîngă noi, pentru omul care are trebuinţă 
de ajutorul nostru, facem de fapt pentru Mîntuitorul şi ne va fi de folos la judecata de apoi. 

Nu-i vorba numai de milostenie, noi cam mărginim lucrurile acestea la milostenie. Ii 
vorba de tot ceea ce ridică, de tot ceea ce aduce bucurie, de tot ceea ce înseninează. Citeam 
undeva că cineva i-a dat unui cerşetor o floare şi se zicea ca i-a făcut cu floarea aceea mai 
multă bucurie decît cu orice i-ar fi dat. De ce? Pentru că 1-a ridicat din situaţia de cerşetor la 
situaţia de frate, de prieten, i-a dat conştiinţa că nu-i inferior şi mai ales că nu-i inferiorizat. 



Să avem nădejde la Dumnezeu că dacă nu vom judeca şi vom fi cu înţelegere faţă de 
neputinţa omeneasca, nu vom fi nici noi judecaţi, că dacă vom duce o viaţă frumoasă, ne vom 
prezenta cu ea în faţa lui Dumnezeu şi El ne va binecuvînta şi la judecata particulară şi la 
judecata de apoi. 

Despre cinstirea Sfintei Cruci 

Să ştiţi că în Scriptură nu există o poruncă anume pentru Cinstirea Sfintei Cruci însă 
este foarte logic să cinstim Sfînta Cruce. De ce? In Scriptură, mai întîi de toate, trebuie să se 
ştie că nu sînt scrise toate cîte am vrea noi să fie scrise, pentru că Scriptura este o colecţie de 
cărţi ocazionale. Atunci nu s-a pus problema dacă s-a instituit Cinstirea Sfintei Cruci. In 
modul tradiţional, adică în mod verbal, fără să se scrie despre asta, oamenii au primit practica 
aceasta şi n-au mai discutat-o aşa cum de fapt n-ar mai trebui să o discutăm nici noi pentru că 
o avem în tradiţia Bisericii. Ceea ce e sigur, există texte în care se arată că în secolul al IV-lea 
exista practica închinării, practica însemnării cu semnul Sfintei Cruci. Insă dacă vrem totuşi 
să găsim nişte temeiuri putem să le găsim dar indirecte. Logic vorbind, lucrurile stau aşa: 
Crucea a fost nu numai un mijloc de chinuire a Mîntuitorului, o unealtă de chinuire, ci a fost 
mai ales un altar de jertfă. De ce? Pentru că Domnul Hristos a vrut să primească patimile, a 
vrut să primească răstignirea şi atunci Crucea devine din unealtă de chinuire, aşa cum au 
gîndit-o răstignitorii Mîntuitorului, Altar de jertfă. Iar Altarul este un obiect de închinare şi în 
Vechiul Testament. In Noul Testament crucea simbolizează şi învierea Domnului Hristos. 
Dacă după pătimire n-ar fi urmat învierea, jertfa Mîntuitorului n-ar fi avut valoarea pe care 
credem noi că a avut-o. 

Prin urmare, cinstim Crucea, cinstim jertfa şi învierea şi mai e ceva care este foarte 
important Jertfa mîntuitorului este semnul iubirii Mîntuitorului. Cineva spunea că Crucea este 
faţa lui Dumnezeu îndreptată spre oameni. De ce? Pentru că Dumnezeu este iubire şi iubirea 
se arată în jertfă şi arătîndu-se în jertfă, iubirea este faţa lui Dumnezeu îndreptată către 
oameni. 

Aşa încît noi avem temeiuri indirecte. Sfintul Apostol Pavel spune: „Mie să nu-mi fie 
a mă lăuda decît în Crucea Domnului" (Gal. 6, 14), prin cruce înţelegînd fără îndoială, 
puterea iubitoare a Mîntuitorului şi totodată şi semnul acestei jertfe. Cei care nu cinstesc 
Crucea Mîntuitorului zic că Crucea a fost o unealtă de chinuire. A fost şi o unealtă de 
chinuire, dar dacă chinuirea aceasta Domnul Hristos a vrut să o primească înseamnă că 
Crucea este mai mult decît o unealtă de chinuire; A fost „Altar de jertfă". Asta trebuie reţinut. 
Domnul Hristos a vrut şi a rînduit chiar, să i se pomenească jertfa, chiar chinurile Lui. El a 
dat poruncă, să se pomenească jertfa Lui prin Sfînta Liturghie, prin Sfînta Euharistie. Asta 
înseamnă că Domnul Hristos care a zis că „se cădea ca Hristos să pătimească şi să intre întru 
mărirea Sa" (Le. 24, 26), este bucuros de cinstirea pe care o aducem Crucii Lui, pentru că noi 
nu despărţim niciodată pe Domnul Hristos de Cruce nici Crucea de Hristos. 

Porunca cinstirii 

în numele Tatălui şi al Fiului şi al Sfintului Duh, Amin. 

Prea cucernici părinţi, iubiţi credincioşi, în luna decembrie din Darul lui Dumnezeu 
am spus de aici cuvînt de învăţătură despre Porunca Iubirii, am spus atunci că cea mai mare 
dintre poruncile lui Dumnezeu; cea mai mare poruncă arătată nouă de Mîntuitorul este 
„Porunca Iubirii". Am stăruit asupra faptului că avem datoria să ne iubim unii pe alţii, că 
avem datoria să aducem slujbă lui Dumnezeu prin împlinirea poruncilor Lui, „să iubim pe 
Dumnezeu din toată inima, din tot sufletul, din tot cugetul, din toată puterea noastră şi să 
iubim pe aproapele nostru ca pe noi înşine". Ziceam că iubirea trebuie sfinţită, puterea 



noastră iubitoare trebuie rînduită după porunca lui Dumnezeu, pentru că dacă „omul" nu ţine 
seamă de rînduielile lui Dumnezeu, de porunca iubirii, aşa cum a dat-o Mîntuitorul Iisus 
Hristos, atunci iubirea noastră poate să fie dezordonată, iubirea noastră poate să fie 
împuţinată. Cam uităm noi că există o poruncă a iubirii şi de aceea ne arătăm iubirea cum ne 
vine la îndemînă. 

Sfîntul Maxim Mărturisitorul spunea în „capetele despre dragoste" (Filocalia, voi. II) 
să avem în vedere trei feluri de iubiri: „iubirea după poruncă, iubirea după fire şi iubirea 
împotriva firii" şi spune el că iubeşte după poruncă acela care pe toţi oamenii îi iubeşte la fel 
şi pe cei răi şi pe cei depărtaţi şi se sileşte să iubească pe toţi oamenii şi pe vrăjmaşii, ca să 
împlinească ceea ce a spus Domnul nostru Iisus Hristos: „Iubiţi pe vrăjmaşii voştri, 
binecuvîntaţi pe cei ce vă blestemă, faceţi bine celor ce vă urăsc şi vă rugaţi pentru cei ce vă 
vatămă şi vă prigonesc ca să fiţi fiii Tatălui nostru celui din ceruri, care răsare soarele peste 
cei drepţi şi peste cei nedrepţi şi peste cei buni şi peste cei răi şi trimite ploaia peste cei drepţi 
şi peste cei nedrepţi"(Mt. 5, 45) . Dacă facem aşa înmulţim iubirea şi înmulţim fericirea 
pentru că iubirea este fericire. Iubirea firească este acea iubire pe care o au părinţii faţă de 
copii şi copiii faţă de părinţi şi prietenii cei buni (între ei); şi această iubire o binecuvîntează 
Dumnezeu. Dar nu binecuvîntează iubirea cea pornită din patimi, iubirea care face deosebire 
între oameni, acea iubire pe care o au cei care sînt iubitori de plăceri, iubirea pentru cei care 
împlinesc plăcerile, acea iubire pe care o au iubitorii de avere, iubirea pentru cei care îl ajută 
să-şi împlinească dorinţa de avere sau iubirea pe care o au cei iubitori - de aceasta fiind o 
iubire pătimaşă, o iubire împotriva firii. Pe aceasta Dumnezeu nu o binecuvîntează. 

Totuşi am spus că Dumnezeu este iubire, am afirmat acest adevăr pe temeiul Sfintei 
Scripturi, pentru că Sfîntul Ioan Evanghelistul, cel care a păstrat în Evanghelia sa cuvîntul că 
Dumnezeu este Duh, a spus în Epistola I Sobornicească, că Dumnezeu este iubire şi sigur că, 
fiind iubire Dumnezeu, atunci şi omul trebuie să fie iubire, ca să-se întîlnească iubirea lui 
Dumnezeu, cea revărsată către om, cu iubirea omului, cea revărsată către Dumnezeu (1 In. 4, 
8 - 16). Mai spuneam că cel care iubeşte îl primeşte în sufletul său pe cel pe care-1 iubeşte, îl 
face al său şi-1 impropiază, nu-1 lasă numai în afară de el ci îl aduce în el însuşi. Iubim cu 
adevărat atunci cînd purtăm în ochi pe cel pe care-1 iubim, iubim cu adevărat atunci cînd cel 
pe care-1 iubim face parte din fiinţa noastră. La măsura aceasta ajung însă numai aceia care 
sînt neîmpliniţi cei care au ajuns la nepătimire. Sfîntul Maxim Mărturisitorul spune că iubirea 
adevărată, iubirea cea după poruncă, iubirea cea cu rînduială, este născută de nepătimire. 

In sfîrşit, am mai spus şi care sînt chipurile de arătare ale iubirii şi am afirmat atunci 
că în Epistola I către Corinteni, în al 13-lea capitol, Sfîntul Apostol Pavel vorbeşte despre 
iubire, despre dragoste, arată acolo 15 chipuri de manifestare ale iubirii cînd zice că dragostea 
rabdă îndelung, dragostea este plină de bunătate, nu ştie de pizmă, nu se laudă, nu se trufeşte, 
dragostea nu se poartă cu necuviinţă, nu caută ale sale, nu se aprinde de mînie, nu pune la 
socoteală răul, nu se bucură de nedreptate ci se bucură de adevăr, toate le suferă, toate le 
crede, toate nădăjduieşte, toate le rabdă. Cine are iubire în sufleul său are bunătate, cine are 
iubire în sufletul său are răbdare şi îndelungă răbdare, cine are iubire în sufletul său nu 
primeşte nici un chip al răutăţii, nici mînia, nici invidia, nici altfel de răutate, ci se poartă cu 
cuviinţă, cu iubire de adevăr, iubire de dreptate, este iubitor de Dumnezeu şi iubitor de 
oameni şi dacă nu ajunge să le aibă pe acestea încă nu îşi arată iubirea aşa cum vrea 
Dumnezeu să fie arătată. 

Iubiţi credincioşi, toate acestea le-am spus în decembrie şi am nădăjduit atunci că 
iubirea se va înmulţi în sufletele celor care ştiu că avem poruncă să iubim. N-a lăsat 
Dumnezeu la hotărîrea noastră dacă să iubim sau să nu iubim pe oameni şi pe Dumnezeu, ci 
ne porunceşte să iubim. Noi trebuie să ne facem probleme de conştiinţă atunci cînd vedem că 
sîntem între ură şi între iubire: chiar dacă nu avem în suflet ură, nu sîntem unde trebuie, iar 
legăturile noastre cu oamenii nu sînt legături prin iubire şi sînt altfel de legături. 



Porunca cinstirii părinţilor 

In legătură cu „Porunca Iubirii" pentru această seară, m-am gîndit să vorbesc despre 
„Porunca Cinstirii". S-a anunţat aceasta şi poate că unii v-aţi gîndit că oare ce voi spune în 
legătură cu „Porunca Cinstirii" şi unde anume se găseşte în Sfînta Evanghelie ceva 

despre „Porunca Cinstirii", care poruncă anume este „Porunca Cinstirii"? Poate că unii v-aţi 
adus aminte de porunca „Cinsteşte pe tatăl Tău şi pe mama Ta", ce este una din cele 10 
porunci ale lui Dumnezeu date oamenilor în muntele Sinai prin Moise. Este porunca a 5-a. 
Primele patru din cele 10 porunci rînduiesc legăturile între om şi Dumnezeu, a 5-a hotărăşte 
legătura între fii şi părinţi, iar celelalte 5 porunci rînduiesc legăturile, raporturile în general, 
între oameni. 

Sfîntul Chirii al Alexandriei, luînd aminte la aceasta, spune că întîi e Dumnezeu, apoi 
vin părinţii şi la urmă sînt ceilalţi oameni. Aşadar, după Dumnezeu sînt părinţii noştri pe care 
trebuie să-i cinstim: „Cinsteşte pe Tatăl tău şi pe Mama ta". Porunca aceasta, a cinstirii faţă 
de părinţi, a pomenit-o şi Domnul nostru Iisus Hristos în legătură cu tînărul cel bogat, cînd 
acela 1-a întrebat care porunci trebuie să le păzească, să le împlinească. Domnul Hristos a 
amintit unele din poruncile din Vechiul Testament (din cele zece porunci) între care şi 
porunca aceasta: „Cinsteşte pe Tatăl tău şi pe Mama ta", Această poruncă este cuprinsă în 
relatarea despre tînărul cel bogat în fiecare din cele 3 Evanghelii sinoptice, adică în Sfînta 
Evanghelie de la Matei, în Sfînta Evanghelie de la Marcu şi în Sfînta Evanghelie de la Luca, 
ceea ce înseamnă că Mîntuitorul a dat importanţă acestei porunci în chip deosebit. Mai ştim 
că şi Sfîntul Apostol Pavel ia aminte la această poruncă. 

Cinstirea lui Dumnezeu şi a oamenilor 

Iubiţi credincioşi, o să vedem însă că „Porunca Cinstirii" nu se rezumă numai la 
„Porunca Cinstirii" părinţilor ci se lărgeşte faţă de toţi oamenii. Mai întîi să luăm aminte la 
faptul că Mîntuitorul Iisus Hristos opreşte necinstirea, e împotriva necinstirii, anume în 
Predica de pe Munte, în Sfînta Evanghelie de la Matei, capitolul al 5-lea, avem cuvîntul: "Aţi 
auzit că s-a zis celor de demult să nu ucizi şi cel ce ucide este vrednic de osîndă. Iar Eu vă zic 
vouă că cel ce se mînie pe fratele său este vrednic de osîndă". Domnul Hristos spune mai 
departe: „Cel ce zice fratelui său „netrebnicule", este vrednic de judecata Sinedriului, iar cel 
ce zice „nebunule" este vrednic de gheena focului", (Mt. 5, 21-22). Din aceste cuvinte ale 
Mîntuitorului înţelegem că nu este cu cuviinţă ca un om să aducă necinstire vreunuia dintre 
oameni. 

„Porunca Cinstirii" este legată de „Porunca Iubirii" (Sfîntul Apostol Pavel, în 
Epistola către Romani, spune ca îndemn: „cu iubire frăţească unii pe alţii iubiţi-vă; în cinste, 
unii altora daţi-vă întîietate" (Rom. 12, 10). Iar „Porunca Iubirii" faţă de aproapele izvorăşte 
din „Porunca Iubirii" faţă de Dumnezeu: „Să iubeşti pe Domnul Dumnezeul Tău din toată 
inima ta şi să iubeşti pe aproapele tău ca pe tine însuţi". Cinstirea faţă de oameni porneşte din 
iubirea faţă de oameni, dar iubirea faţă de oameni porneşte din iubirea faţă de Dumnezeu, 
ceea ce înseamnă că şi cinstirea faţă de oameni trebuie să pornească din cinstirea faţă de 
Dumnezeu. Iubitor de Dumnezeu este acela care împlineşte poruncile lui Dumnezeu: „Cine 
Mă iubeşte, păzeşte poruncile Mele" a spus Mîntuitorul Iisus Hristos. Dacă iubirea de oameni 
porneşte din iubirea faţă de Dumnezeu, atunci şi cinstirea de oameni porneşte din cinstirea 
faţă de Dumnezeu, care se naşte din iubirea faţă de Dumnezeu. 

Noi sîntem şi preamăritori de Dumnezeu. Această preamărire a lui Dumnezeu ţine de 
credinţa noastră. Pentru că sîntem drept măritori creştini noi revărsăm cinstirea faţă de 
Dumnezeu, aducînd mărire lui Dumnezeu în Sfintele Slujbe. Sfintele Slujbe ne dau prilejul să 



stăm în faţa lui Dumnezeu cu preamărire, cu cinstire faţă de Dumnezeu şi auzim la Sfintele 
Slujbe cuvinte ca acestea: „Că Ţie se cuvine toată mărirea, cinstea şi închinăciunea". Noi 
mărturisim că Lui Dumnezeu i se cuvine toată mărirea, cinstea şi închinăciunea şi din cîtă 
mărire i se cuvine Lui Dumnezeu noi Ii aducem mărire după puterea noastră şi conduşi de 
Sfînta Biserică Ii aducem mărire Lui Dumnezeu pentru că~i bun şi iubitor de oameni: „Că 
bun şi iubitor de oameni Dumnezeu eşti şi Ţie mărire înălţăm". Ii aducem mărire lui 
Dumnezeu că-i milostiv şi iubitor de oameni: „Că milostiv şi iubitor de oameni Dumnezeu 
eşti şi Ţie mărire înălţăm". Ii aducem mărire lui Dumnezeu că este sfint şi zicem: „Că sfînt 
eşti Dumnezeul nostru şi Ţie mărire înălţăm". Ii aducem mărire pentru că este sfinţirea 
noastră: „Că Tu eşti sfinţirea noastră şi Ţie mărire înălţăm". Ştim că a lui Dumnezeu este a 
milui şi a mîntui şi zicem: „Că al Tău este a ne milui şi a ne mîntui pe noi, Dumnezeul nostru 
şi Ţie mărire înălţăm". Ştim că Dumnezeu este Dumnezeul milei şi al îndurărilor şi al iubirii 
de oameni şi zicem: „Că Dumnezeul milei şi al îndurărilor şi al iubirii de oameni eşti şi Ţie 
mărire înălţăm". Ştim că Domnul nostru Iisus Hristos are milă şi îndurări şi iubire de oameni 
şi zicem „Cu mila şi cu îndurările şi cu iubirea de oameni a unuia Născut Fiului Tău". Noi, 
iubiţi credincioşi, oricum sîntem preamăritori de Dumnezeu şi pentru că sîntem preamăritori 
de Dumnezeu trebuie neapărat să fim şi cinstitori de oameni. De ce? Pentru că oamenii sînt 
făcuţi după chipul lui Dumnezeu. Noi mărturisim lucrul acesta nu numai că-1 ştim din 
Scriptură sau din învăţăturile Părinţilor duhovniceşti dar îl mărturisim noi înşine cînd zicem 
de pildă: „Chipul măririi Tale celei negrăite sînt, măcar că port ranele păcatelor". Purtăm 
fiecare dintre noi chipul lui Dumnezeu în noi. De multe ori este întunecat, este pătat de 
păcatele noastre, dar oricum purtăm chipul lui Dumnezeu. Dar dacă noi purtăm chipul lui 
Dumnezeu şi ştim că fiecare om poartă chipul lui Dumnezeu, atunci cinstim în fiecare om 
chipul lui Dumnezeu. In primul rînd avem un temei pentru a-1 cinsti. Bineînţeles, pentru 
aceasta trebuie să gîndim duhovniceşte, să avem o aşezare duhovnicească şi să ne silim să-i 
cinstim pentru chipul lui Dumnezeu care-1 poartă, pentru faptul că sînt făpturile lui 
Dumnezeu. 

Dar iubiţi credincioşi, noi avem şi într-alt fel porunca de la Mîntuitorul nostru Iisus 
Hristos să fim cinstitori de oameni. Avem o pildă dată de Mîntuitorul Iisus Hristos. Domnul 
Hristos s-a încins cu un ştergar, a turnat apă într-un vas de spălat şi a spălat picioarele 
ucenicilor Săi. După ce le-a spălat picioarele le-a zis: „Voi Mă numiţi pe Mine: învăţătorul şi 
Domnul, şi bine ziceţi, căci sînt. Deci, dacă Eu, Domnul şi învăţătorul, v-am spălat vouă 
picioarele, şi voi sînteţi datori ca să spălaţi picioarele unii altora" (In. 13, 13-14). Iată deci că 
Domnul Hristos ne îndatorează cu cinstire faţă de oameni. A ne cinsti şi a ne curaţi unii pe 
alţii, aceasta înseamnă la drept vorbind spălarea picioarelor. Să ştiţi iubiţi credincioşi că 
duhovniceşte avem datoria să cinstim pe oameni aşa cum a cinstit Domnul Hristos pe 
ucenicii Săi cînd le-a spălat picioarele şi în acelaşi timp să-i curăţim ca să-i putem cinsti, 
pentru că de multe ori avem piedică în privinţa cinstirii faţă de oameni, în înţelesul că le 
cunoaştem anumite scăderi, anumite păcate, anumite insuficienţe şi avem o ezitare. Parcă n- 
am vrea să-i cinstim pentru că uităm că trebuie să-i curăţim noi în conştiinţa noastră şi 
curăţindu-i apoi să-i cinstim după porunca Mîntuitorului, care a zis: „Şi voi sînteţi datori ca să 
spălaţi picioarele unii altora". Aceasta este porunca cinstirii, ţine de porunca cinstirii. 

Care-i măsura credinţei? Măsura credinţei este viaţa pe care o trăim, măsura vieţii e 
măsura credinţei. Cum ne este viaţa aşa şi credinţa. 

Care-i măsura iubirii? Măsura iubirii este: „Să iubeşti pe Dumnezeu din toată inima", 
deci mai presus de orice, „şi pe aproapele tău ca pe tine însuţi". 

Care-i porunca cinstirii? Care-i măsura cinstirii? Cum se arată cinstirea faţă de 
oameni? La ce măsură? Ne spune Sfîntul Apostol Pavel: „în cinste unii altora daţi-vă 
întîietate". Să avem mai multă cinste faţă de oamenii din jurul nostru, faţă de fiecare, mai 



multă decît avem faţă de noi înşine. Şi mai zice: „Unul pe altul mai de cinste făcîndu-1". E 
lămurit, e vorba de o cinste cu adaos faţă de cinstea pe care o avem faţă de noi înşine. 

Sfinţii cinstitori de Dumnezeu şi de oameni 

Iubiţi credincioşi, Sfinţii au fost cu adevărat cinstitori de Dumnezeu. De ce? Pentru că 
nu poţi să-I slujeşti lui Dumnezeu fără să-L preamăreşti pe Dumnezeu. E o datorie. Sfinţii au 
fost şi cinstitori de oameni. De ce? Pentru că şi-au dat seama de cuvîntul Mîntuitorului 
nostru Iisus Hristos că sîntem datori de cinstire. Au fâcut-o şi din poruncă şi după aceea 
bineînţeles din deprindere, pentru că după ce te obişnuieşti odată cu silinţele şi cu rezultatele 
silinţelor de a face un bine, apoi îl faci de la sine. Sfinţii s-au gîndit fără îndoială la felul cum 
a primit Mîntuitorul nostru Iisus Hristos cinstirea. S-au gîndit la o femeie cinstitoare a 
Mîntuitorului, la femeia aceea care înainte de Patimile Mîntuitorului, după mărturia Sfinţilor 
Evanghelişti, a cinstit pe Mîntuitorul Iisus Hristos turnînd asupra Lui mir. Ucenicii erau 
cumva nemulţumiţi spunînd că mirul acela ar fi putut fi vîndut cu mai mult de 300 de dinari 
(300 de dinari înseamnă preţul a 300 de zile de lucru) şi banii să fie daţi săracilor. Dar 
Domnul Hristos a spus: „Daţi-i bună pace femeii, nu-i faceţi supărare" şi după aceea a 
adăugat: „Oriunde se va propovădui Evanghelia aceasta, în toată lumea, se va spune şi ce a 
făcut ea, spre pomenirea ei" (Matei 26, Marcu 14). Să luăm aminte: cînd Domnul Hristos a 
spus: „Oriunde se va propovădui Evanghelia aceasta" a spus: „Oriunde se va vorbi despre 
întruparea Mea, despre Naşterea Mea din Preasfînta Fecioară, oriunde se va vorbi despre 
propovăduirea Mea, despre Minunile Mele, oriunde se va vorbi despre Pătimirea Mea, despre 
învierea Mea, oriunde se va propovădui despre înălţarea Mea la cer şi despre ce-a de-a doua 
venire, oriunde se va vorbi despre Mine, să se aducă aminte despre femeia aceasta spre 
pomenirea ei". Iată cîtă cinste a arătat Domnul Hristos unei femei care L-a cinstit pe 
Mîntuitorul Hristos şi Sfinţii au înţeles lucrul acesta şi de aceea au fost cinstitori de 
Dumnezeu, preamăritori de Dumnezeu şi au fost cinstitori de oameni. 

Se spune în Pateric că s-a întîlnit Sfîntul Antonie cel Mare cu Sfîntul Ilarion şi cînd 1- 
a văzut Sfîntul Antonie cel Mare pe Sfîntul Ilarion a zis aşa: „Bine ai venit luceafărule care 
răsări dimineaţa!", ca să scoată la lumină, să pună în valoare darurile lui Dumnezeu care erau 
în oameni, pe care le observau a fi în oameni. 

Sfîntul Maxim Mărturisitorul spune că a tăgădui darul lui Dumnezeu într-un om care 
are darul lui Dumnezeu, a tăgădui un dar deci înseamnă să tăgăduieşti o realitate (ca aceia 
care au spus că „pe cînd dormeam noi, cineva L-a furat din mormînt"), să nu iei în seamă 
nişte lucruri pe care Dumnezeu le are şi le binecuvîntează. Noi judecăm pe oameni, scoatem 
la iveală greşelile lor nu darurile lor şi uităm cuvîntul care spune că Sfîntul Macarie a fost 
numit Dumnezeu pămîntesc. Parcă te ia groaza cînd auzi un cuvînt aşa de mare, să numeşti 
un om Dumnezeu. S-a spus despre Sfîntul Macarie că a fost Dumnezeu pămîntesc. De ce? 
Pentru că aşa cum Dumnezeu acoperă lumea şi el acoperea păcatele oamenilor pe care le 
vedea ca şi cînd nu le-ar fi văzut şi pe care le auzea ca şi cînd nu ar fi auzit de ele. Făcea 
aceasta pentru că avea dragoste faţă de oameni şi dragostea se spune în Scriptură că „acoperă 
mulţime de păcate" (1 Pet. 4, 8). Noi nu facem aşa. Dimpotrivă, băgăm de seamă răutăţile 
oamenilor, le spunem mai departe şi în loc să-i ştergem, să-i curăţim, să-i spălăm în conştiinţa 
noastră, ,de multe ori îi murdărim cu gîndurile noastre. Să ştiţi că de multe ori cînd te gîndeşti 
la cineva cu răutate, proiectezi răutatea din tine însuţi. Aşa a fost cînd au zis ucenicii în 
legătură cu ungerea cu mir pe care a adus-o Mîntuitorului femeia păcătoasă: că n-a făcut bine, 
că nu trebuia să facă aşa, că altfel trebuia să facă, pentru că era mai bine aşa şi Domnul 
Hristos le-a spus: „Lăsaţi-o în pace, daţi-i bună pace, nu faceţi supărare. Ea m-a cinstit pe 
Mine, cinstiţi-o şi voi pe ea". A rînduit Domnul Hristos să fie cinstită femeia pretutindeni 



unde se va propovădui Evanghelia. Femeia aceea care 1-a cinstit pe Mîntuitorul a arătat că noi 
sîntem datori cu cinstire nu cu altceva, nu cu întinare, nu cu umbrire, nu cu pătare. 

Noi ar trebui să fim obişnuiţi cu lucrurile acestea pentru că în Sfînta noastră Biserică 
este rînduială ca să fim preamăritori de Dumnezeu, cinstitori ai Maicii Domnului, cinstitori ai 
Sfinţilor (şi facem lucrul acesta) şi nu numai cinstitori ai Sfinţilor ci şi cinstitori ai oamenilor 
lui Dumnezeu, cinstitori ai preoţilor pe care i-a aşezat Dumnezeu şi nu numai a preotului ci şi 
a credincioşilor. Băgaţi de seamă, de pildă, cum preotul cînd cădeşte, cînd aduce tămîie lui 
Dumnezeu şi cădeşte în Sfîntul Altar şi după aceea Sfintele Icoane, totodată cădeşte şi pe 
credincioşii care sînt de faţă. De ce? Pentru că şi ei sînt vrednici de cinstire şi ne învaţă prin 
aceasta să fim şi noi cinstitori de oameni. Cine nu-i cinstitor de oameni nu-i în rînduială cu 
Dumnezeu, nu-i în rînduială bisericească. 

Dacă am fi ca vameşul (din pilda „vameşul şi fariseul"), care nu lua aminte dacă alţii 
sînt mai buni sau mai răi decît el, ci lua aminte numai la păcatele lui şi zicea: „Dumnezeule 
milostiv, fii mie păcătosul", dacă fiecare dintre noi, ar crede cu adevărat că este cel dintîi 
dintre păcătoşi (aşa cum spunem cînd ne împărtăşim cu Sfintele Taine), atunci n-am mai avea 
motive să judecăm, să ne trufim, să scoatem la arătare lucruri ce nu trebuie puse la arătare. 

„Unul pe altul mai de cinste făcîndu-1, în cinste unii altora daţi-vă întîietate". Să 
cinstim pe părinţii noştri după poruncă; chiar nemaifiind ei în viaţa pămîntească, să-i avem la 
loc de cinste în sufletele noastre. Să cinstim pe toţi oamenii care ne vin în cale, să-i avem în 
conştiinţă ca fiind mai presus de noi. Atunci sîntem pe calea smereniei, atunci coborîm în 
prăpastia smereniei (Sfîntul Isaac Şirul zice că „desăvîrşirea este o prăpastie de smerenie"). 
Dacă i-am iubi pe oameni nu i-am judeca, dacă i-am iubi nu i-am condamna, dacă i-am iubi 
nu i-am pune în situaţii în care n-am vrea noi să fim puşi de alţii. 

Iubirea izvorăşte din cinstire şi cinstirea arată iubire. 

Evanghelia, izvor de nădejde şi de bucurie 
Exemple de vindecare a celor orbi în Sfînta Scriptură 

In numele Tatălui şi al Fiului şi al Sfîntului Duh, Amin. 

Preacuvioşi părinţi şi iubiţi credincioşi. Cînd mi s-a spus că urmează să predic astăzi 
am întrebat ce duminică este şi am aflat că este a 31-a după Rusalii şi am întrebat de 
asemenea ce Evanghelie se citeşte în această duminică şi mi s-a spus că Evanghelia în care se 
relatează despre vindecarea unui orb la Ierihon. Am mai pus o întrebare, şi anume după ce 
relatare se citeşte despre această minune şi mi s-a spus că după cea din Sfînta Evanghelie de 
la Luca. Am pus şi această a treia întrebare deoarece în Sfintele Evanghelii sînt 3 relatări 
despre vindecarea unui orb la Ierihon, una în Sfînta Evanghelie de la Matei, una în Sfînta 
Evanghelie de la Marcu şi cea de-a treia în Sfînta Evanghelie de la Luca. 

Dacă cineva ştie lucrul acesta şi doreşte să cunoască ce se spune în cele trei relatări, 
ajunge să-şi dea seama că sînt şi deosebiri între relatările celor trei Evanghelişti şi anume: 
Sfîntul Evanghelist Matei prezintă vindecarea a doi orbi la Ierihon, la ieşirea din Ierihon; 
Sfîntul Evanghelist Marcu înfăţişează vindecarea unui singur orb la Ierihon, pe nume 
Bartimeu, tot la ieşirea din Ierihon, iar Sfîntul Evanghelist Luca înfăţişează vindecarea unui 
orb la intrarea în Ierihon. 

Bineînţeles că, ştiind lucrurile acestea, ar putea omul să-şi pună întrebarea: „cum a 
fost?". Pentru că un Evanghelist spune că a fost vindecat unul singur la intrarea în Ierihon, 
altul că a fost vindecat unul singur la ieşirea din Ierihon şi altul că au fost vindecaţi doi la 
ieşirea din Ierihon. 

Chestiunea aceasta poate fi lămurită destul de simplu dacă ne gîndim că Sfîntul 
Evanghelist Matei ar fi putut prezenta doi pentru că doi au fost, unul la intrarea în Ierihon iar 
altul la ieşirea din Ierihon, în împrejurări asemănătoare. Insă, pentru noi, lucrul de căpătîi 



este să credem şi să mărturisim că Domnul Hristos are putere vindecătoare, are putere 
întregitoare de trup şi de suflet, că domnul nostru Iisus Hristos a făcut astfel de minuni. 

Iubiţi credincioşi. Noi sîntem obişnuiţi cu minuni de felul acesta pentru că în Sfintele 
Evanghelii sînt mai multe minuni de vindecare a unor oameni fără vedere. Şi anume: 

Sfîntul Evanghelist Matei prezintă patru, doi şi doi; în Sfînta Evanghelie de la Matei 
în capitolul IX, către sfirşitul capitolului, sînt prezentaţi doi oameni fără vedere care au 
primit vedere de la Domnul nostru Iisus Hristos într-o casă. Nu ni se spune unde anume şi 
dacă ceea ce a scris Sfîntul Evanghelist Matei în capitolul al IX-lea al Evangheliei sale nu-i o 
anticipare. In cazul acesta Sfîntul Evanghelist Matei ne prezintă patru oameni care au primit 
vedere de la Domnul Iisus Hristos. 

Sfîntul Evanghelist Marcu ne prezintă şi el doi oameni, unul în Betsaida, despre care 
putem citi în al IV-lea capitol din Sfînta Evanghelie de la Marcu şi unul la Ierihon, cel cu 
numele de Bartimeu, la ieşirea din Ierihon. 

Sfîntul Evanghelist Luca ne prezintă un orb la Ierihon, unul singur în toată Evanghelia 
sa. 

Iar Sfîntul Evanghelist Ioan ne prezintă vindecarea unui orb din naştere care-i 
cuprinsă în al IX-lea capitol al Evangheliei sale. 

Iisuse, Fiul lui David, miluieşte-mă! 

Aşadar, sîntem obişnuiţi cu astfel de minuni şi n-avem de ce să stăruim asupra 
minunii în sine, de foarte multe ori e importantă împrejurarea în care s-a făcut o minune sau 
alta şi anume ce ne vor spune Sfinţii Evanghelişti în legătură cu minunea respectivă. 

Toţi Evangheliştii numiţi sinoptici, adică cei trei, Matei, Marcu şi Luca, prezintă 
împrejurări asemănătoare în legătură cu minunea vindecării orbului (sau orbilor) de la 
Ierihon, care după aceea nu au mai fost orbi ci au fost oameni cu vedere. 

Fiecare dintre ei a strigat: „Iisuse, Fiul lui David, miruieşte -ne!". Pe toţi i-au oprit cei 
din jurul lor să nu mai strige, pentru că ei, auzind că trece Iisus din Nazaret şi ştiind că Iisus 
are putere vindecătoare, au cerut mila Mîntuitorului şi au zis: „Iisuse , fiul lui David, 
miluieşte-ne!". De ce au zis: „Fiul lui David", că noi nu zicem asta? Ei au zis aşa pentru că 
Mesia era aşteptat ca fiind din neamul lui David, un descendent coborîtor din neamul lui 
David. Şi cînd au zis: „Iisuse, Fiul lui David" s-au gîndit la calitatea de Mîntuitor, la calitatea 
de Mesia a Domnului Hristos. 

Pe toţi i-a oprit să tacă; deranja strigătul lor; pe ei nu-i interesa decît să ajungă 
strigătul lor la Domnul Hristos şi să primească vindecarea dorită şi aşteptată. 

Au primit vindecarea, au preamărit pe Dumnezeu, L-au urmat pe Mîntuitorul nostru 
Iisus Hristos. 

Sfîntul Evanghelist Marcu are un amănunt asupra căruia aş vrea să ne oprim puţin. 
Poate unii dintre voi vă aduceţi aminte că eu am spus de mai multe ori că Sfînta Evanghelie 
de la Marcu, deşi este cea mai scurtă din Evanghelii (şi după numărul de capitole, 16, şi după 
lungimea ei), cu toate acestea, în Evanghelia de la Marcu avem cele mai multe înştiinţări în 
legătură cu cele scrise de Sfîntul Evanghelist Marcu, de pildă, în legătură cu tînărul cel bogat; 
numai Sfîntul Evanghelist Marcu spune că Iisus a privit la el şi că i-a fost drag de el. (Noi 
avem patru Evanghelii şi anume: Evanghelia de la Matei, Evanghelia de la Marcu, 
Evanghelia de la Luca şi Evanghelia de la Ioan. Cea mai lungă este Evanghelia de la Luca, 
deşi are numai 24 de capitole. S-ar părea că Evanghelia de la Matei ar fi mai lungă deoarece 
are 28 de capitole, însă împărţirea nu contează. Evanghelia de la Ioan are 24 de capitole). 
Sfîntul Evanghelist Marcu este singurul care ne dă amănunte în legătură cu tatăl fiului 
lunatic, către care a zis Domnul Hristos: „dacă poţi crede, toate sînt cu putinţă pentru cel 
credincios", el a spus: „Cred Doamne, ajută necredinţei mele!" ş.a.m.d. 



în legătură cu minunea făcută la Ierihon, cînd Domnul Hristos i-a dat lui Bartimeu 
vederea, Sfîntul Evanghelist Marcu este singurul care dă numele celui care primit vederea la 
Ierihon, „Bartimeu" adică fiul lui Timeu. 

Bartimeu a strigat: „Iisuse, Fiul lui David, miruieşte -mă!" (Mar. 10, 47). Iubiţi 
credincioşi, noi nu-i mai spunem „Fiul lui David" pentru că ştim că Domnul Hristos este mai 
mult decît „Fiul lui David", este Fiul lui Dumnezeu. Dar cum zicem noi? „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul!". 

îndrăzneşte, scoală-te! Te cheamă 

Bartimeu striga, lumea îi stătea împotrivă să nu mai strige. Domnul Iisus Hristos a 
auzit strigătul lui Bartimeu şi ne spune Sfîntul Evanghelist Marcu, că Domnul a poruncit să-1 
cheme, ca să ajungă omul acela aproape de Domnul Hristos. Şi atunci oameni din mulţime, şi 
ăsta-i lucrul pe care vreau acuma să-1 avem în vedere, s-au dus la el (cei care au zis mai întîi 
să tacă!) şi i-au spus aşa: „îndrăzneşte, scoală-te! Te cheamă" (Mc. 10, 49). 

Iubiţi credincioşi, dacă ne gîndim puţin la aceste cuvinte spuse de oameni şi rămase în 
Evanghelie, mulţi sînt care zic că în Evanghelie e Cuvîntul lui Dumnezeu, dar bineînţeles că 
este şi cuvînt omenesc nu numai Cuvîntul lui Dumnezeu. Iată un cuvînt al omului: 
„îndrăzneşte, scoală-te! Te cheamă". Un cuvînt al oamenilor. 

Acest cuvînt al omului e un fel de rezumat al Evangheliei. Eu m-am gîndit de multe 
ori că dacă ar fi să punem un motto, adică un cuvînt de plecare, un cuvînt de reprezentare la 
Evanghelii, la fiecare Evanghelie şi la toate Evangheliile cuvîntul cel mai potrivit ar fi acesta: 
„îndrăzneşte, scoală-te! Te cheamă" (Mc. 10, 49). 

Acesta-i rostul Evangheliei, să ne înveţe că Domnul Hristos ne cheamă să ne dea 
încredere în Domnul nostru Iisus Hristos şi să ne facă să ducem altă viaţă, viaţă de om care e 
angajat pentru Dumnezeu. Ai încredere! Dacă ai încredere faci ceva. Ce faci? Te ridici, te 
scoli. Faptul acesta se întăreşte şi prin faptul că Domnul Hristos ne cheamă. Domnul Hristos 
ne cheamă pe toţi, pe toţi ne cheamă şi atunci cînd zice de pildă: „Veniţi la Mine toţi cei 
osteniţi şi Eu vă voi odihni pe voi", ne cheamă pe toţi. Sau: „învăţătorul este aici şi te 
cheamă" (In. 11, 28), tot un cuvînt al omului (aşa a zis Marta către Măria - cele două surori 
ale lui Lazăr înviat de Hristos). Şi cuvîntul acesta poate fi pus ca motto pentru Evanghelie, 
învăţătorul este aici! Unde aici? în Evanghelie! Şi te cheamă! 

Credinţă şi suferinţă 

Iubiţi credincioşi. 

însă se întîmplă de multe ori că noi avem încredere, ştim că ne cheamă Domnul 
Hristos, facem şi noi nişte eforturi să ne ridicăm mai presus de lumea acesta şi cu toate 
acestea nu simţim ajutorul lui Dumnezeu, pe care însă îl avem. De ce? Pentru că altele sînt 
gîndurile oamenilor şi altele sînt gîndurile lui Dumnezeu. Noi dacă avem încredere în 
Domnul nostru Iisus Hristos, trebuie să ne lăsăm în seama Lui şi atunci Domnul Hristos nu se 
poate să nu ne ajute, ne ajută în felul în care ştie El că trebuie să fim ajutaţi. 

Sfîntul Apostol Pavel care a umblat atîta pentru propovăduirea Evangheliei, pentru 
Domnul Hristos, avea nişte suferinţe de care n-a scăpat, deşi s-a rugat lui Dumnezeu, s-a 
rugat de Domnul Hristos să îndepărteze de el suferinţa pe care o purta în trup şi n-a fost scutit 
de suferinţă, poate că tocmai de aceea, ca să poată să fie propovăduitor şi pentru cei ce suferă 
şi să nu se spună despre el cum s-a spus despre Iov că se tot poate lăuda că toate-i merg bine. 
Uite, Sfîntul Apostol Pavel a avut nişte lucruri de suferit, nişte greutăţi de dus. Le-a dus. Ar 
putea zice cineva: „Bine, dar nu e dreptate la Dumnezeu că uite cîte a făcut el pentru 
Dumnezeu şi totuşi Dumnezeu nu 1-a miluit cu sănătate deplină". E drept că nu 1-a miluit cu 



sănătate deplină, da-i mai mare lucru să-1 mărturiseşti pe Dumnezeu în suferinţa pe care o ai 
decît să nu ai nici un fel de suferinţă. Ştie Dumnezeu cum să ne împartă la toţi, şi apoi să ştiţi, 
iubiţi credincioşi, că oamenii depăşesc prin credinţă suferinţele. 

Un doctor care a lucrat mult în trecut cu Oastea Domnului şi care a fost şi pe aici 
(doctorul Ion Suciu Sibianul), a spus aici la mănăstire o vorbă care m-aş bucura să se ţină 
minte: „Mai ales două lucruri nu poate face omul fără credinţa în Dumnezeu: să crească copii 
buni şi să suporte o suferinţă grea". 

Sînt atîţia oameni care suportă suferinţe grele în credinţă şi biruie în credinţă 
suferinţa. Nu în înţelesul că dispare suferinţa. Mie îmi place să spun că credinţa are darul de a 
rezolva toate. Nu există nici un lucru pe care credinţa nu îl rezolvă, numai că îl rezolvă cum 
ştie Dumnezeu că trebuie rezolvat lucrul acela. Prin urmare, cineva care are o suferinţă grea 
şi o duce, e mai mult decît dacă ar avea o sănătate deplină şi s-ar bucura de sănătate şi ar 
mulţumi lui Dumnezeu. 

Bineînţeles, iubiţi credincioşi, prin asta noi nu vrem să spunem că boala este un 
ajutor. Ea poate fi şi un ajutor. Suferinţa, necazul, pot fi şi un ajutor pentru binele omului, 
pentru mîntuirea omului, dar noi nu dorim să suferim. De ce nu dorim să suferim? Pentru că 
Dumnezeu nu vrea să suferim, El îngăduie suferinţa dar nu o cere anume. Dumnezeu 
îngăduie suferinţa ca s-o putem birui, să putem trece de suferinţă. Sînt oameni despre care cei 
din jurul lor socotesc că suferă, dar ei de fapt nu suferă nimic, mai ales cînd este vorba de 
ceva nedureros. Cînd ai credinţa în Dumnezeu ai biruit lumea aceasta, pentru că Domnul Iisus 
Hristos, chiar el însuşi a spus: „In lume necazuri veţi avea, dar îndrăzniţi, eu am biruit lumea" 
(Ioan 16, 33). Oamenii biruiesc cu Domnul Hristos necazurile din lumea aceasta. 

Totuşi Sfînta noastră Biserică vrea să nu suferim. De pildă, ne rugăm pentru sănătatea 
şi mîntuirea credincioşilor. De ce ne rugăm pentru sănătate şi mîntuire? Pentru că sănătatea şi 
mîntuirea sînt daruri de la Dumnezeu. De ce zicem: „Sfirşit creştinesc vieţii noastre, fără 
durere, neînfruntat, în pace şi răspuns bun la înfricoşătoarea judecată a lui Hristos să cerem". 
De ce cerem lucrurile acestea de la Dumnezeu? Pentru că le socotim bune. Sau ne rugăm 
pentru Intîi Stătătorul bisericii din care facem parte. Noi ne rugăm, de exemplu, pentru 
Mitropolitul nostru şi zicem: „Intîi pomeneşte Doamne pe înalt Prea Sfinţitul, Arhiepiscopul 
şi Mitropolitul nostru Antonie pe care-1 dăruieşte Sfintelor Tale Biserici în pace, întreg, 
cinstit, sănătos, îndelungat în zile, drept învăţînd cuvîntul adevărului Tău". Cum să-1 dea 
Bisericii? Cum să-1 dăruiască Bisericii? In pace, în linişte, întreg, nevătămat, fără lipsuri, 
cinstit, sănătos, îndelungat în zile. De ce? Ca să poată propovădui „cuvîntul adevărului Tău". 

Ce se răspunde la aceste cuvinte? Se răspunde: „Pe toţi şi pe toate", sau mai demult se 
spunea şi: „Pentru toţi şi pentru toate", iar la Sighişoara am auzit spunîndu-se: „Doamne 
miluieşte pe toţi şi pe toate". De ce? Cînd spunem aceasta, ce spunem, ce afirmăm? Afirmăm 
că nu numai pe Mitropolitul îl vrem în pace, sănătos, întreg, cinstit, îndelungat în zile, ci pe 
toţi credincioşii şi pe toate credincioasele le vrem aşa cum îl vrem pe Mitropolitul, în pace, 
întreg, cinstit, sănătos. 

De la ajutor şi mîngîiere la vindecare deplină 

Aşa gîndeşte Biserica. De ce gîndeşte Biserica aşa? Pentru că aşa a învăţat de la 
Domnul Hristos, pentru că Domnul Hristos a dat întregime trupului, şi atunci, dacă a dat 
întregime trupului, însemnă că întregimea este lucrul de căpetenie. Dacă mai sînt şi nişte 
lipsuri şi nişte necazuri, nişte devieri de la ceea ce este bine, ştim că aşa vrea Dumnezeu, că 
Dumnezeu îngăduie lucrurile acestea şi că lucrurile acestea sînt cu un rost, noi nu ştim de ce. 
„Ceea ce fac Eu acum tu nu pricepi, dar mai tîrziu vei înţelege" (In. 13, 7) i-a spus Domnul 
Hristos Sfintului Apostol Petru. Va veni şi vremea înţelegerilor, dar pînă atunci fiecare 
ducem ce ne-a rînduit Dumnezeu pentru binele nostru personal şi pentru binele altora, pentru 



că necazurile care sînt şi pe care le ducem noi sau alţii, nu-s numai ale noastre, sînt şi ale 
celor din jurul nostru. Şi atunci, cei din jurul nostru se mîntuiesc intervenind spre bine, 
completînd lipsurile pe care le au cei cu lipsuri. Asta-i vindecarea pe care o dă omul de rînd: 
ajutorul. Domnul Hristos a dat vindecare deplină pentru că este Dumnezeu şi a făcut aceasta 
fiind Dumnezeu, dar unde îngăduie în continuare lipsa şi neputinţa, acolo le dă celor din jur 
putere de ajutorare, de răbdare şi puterea aceasta este minunea pe care o pot face eu ca om, şi 
prin care înaintează spre Dumnezeu şi cei care fac minunea şi înaintează şi o folosesc şi cei 
pentru care se face minunea aceasta a ajutorării. 

Iubiţi credincioşi. Sfîntul Evanghelist Marcu şi Sfîntul Evanghelist Luca, în legătură 
cu slăbănogul de la Capernaum, spun că cei patru care l-au adus în faţa Domnului Iisus 
Hristos, l-au dus prin acoperişul casei şi l-au coborît în faţa Domnului Hristos. Asta este ceea 
ce facem cînd ajutăm pe un om, îl ducem în faţa Domnului Hristos, prin ceea ce facem noi 
pentru el. Dacă avem credinţă atunci facem mult, dacă nu avem credinţă atunci nu facem nici 
puţin. Credinţa este salvatoare, credinţa este mîntuitoare, credinţa este ridicătoare. 

Despre Maica Tereza din Calcutta se spune că era odată lîngă un bolnav şi curăţa nişte 
răni care miroseau urît. Ea voia să ajute pe omul acela care era în necaz şi cineva a trecut pe 
acolo şi a zis: „Eu n-aş face asta nici pentru un milion de dolari!" şi Maica Tereza a spus: 
„Nici eu, pentru un milion de dolari n-aş face, dar pentru Dumnezeu o fac!". Asta înseamnă 
să ai credinţă, să faci ceva ce n-ai face pentru întreaga lume aceasta, dar pentru Dumnezeu 
faci. Şi dacă nu faci, să ştii că eşti în lipsă cu credinţa. Dar dacă ai credinţă, biruieşti şi tu şi îl 
ajuţi şi pe altul să biruiască. 

„împărate ceresc, Mîngîietorule", zicem noi în rugăciune, vorbind cu Duhul Sfînt. Să 
fim deci doritori de a aduce mîngîiere, să fim doritori de a ajuta, doritori de a împlini ceea ce 
nu poate omul singur dar ceea ce poate împlini împreună cu Duhul Sfînt. Aceasta este puterea 
noastră, asta este vindecarea pe care o aducem noi. „Pe bolnavi mîinile îşi vor pune şi bine le 
va fi" (Mc. 16, 18), se spune în Sfînta Evanghelie de la Marcu, cuvînt al Domnului Iisus 
Hristos şi eu cred că nu-i vorba numai de sănătate şi e vorba şi de mîngîiere. 

Dumnezeu să ne ajute să ne întărim în gînduri bune, Dumnezeu să ne ajute să 
înmulţim binele la măsurile noastre, Dumnezeu să ne ajute să putem să ne purtăm fiecare 
partea de greutate, cîtă ne-a dat-o Dumnezeu, s-o purtăm şi să fim ajutători către cei care au 
de purtat şi ei greutăţi şi poate greutăţi mai mari decît ale noastre şi să nu uităm niciodată 
cuvîntul: „îndrăzneşte, scoală-te! Te cheamă". 

Amin. 

Rugăciunea lui Iisus 

„Alungă-ţi duşmanii cu numele lui Iisus, 
căci nu este putere mai mare în cer şi pe pămînt" 

(Sf. Ioan Scărarul) 

Iisus -numele în care se mîntuiesc creştinii 

Stimaţi ascultători, am fost programat să vorbesc astăzi despre Rugăciunea lui Iisus. 
Nu ştiu, cei care aţi citit afişele sau cei care aţi fost informaţi despre asta, ce aţi înţeles prin 
Rugăciunea lui Iisus. De ce? Pentru că zicînd Rugăciunea lui Iisus cei mai mulţi s-ar putea 
gîndi la altceva decît la ceea ce urmează eu să vă spun. Rugăciunea lui Iisus ar părea că este 
rugăciunea pe care a făcut-o cîndva Iisus sau pe care o va face-o. Ar părea că „Rugăciunea lui 
Iisus" ne arată cum se roagă Iisus. Ori ceea ce urmează să vă spun eu e altceva, n-o să vă 
vorbesc despre rugăciuni ale Mîntuitorului nostru Iisus Hristos cuprinse în Evanghelie, nici 
de cea din grădina Ghetsimani, nici de rugăciunea arhierească cuprinsă în al 17-lea capitol 
din Sfînta Evanghelie de la Ioan, puţine totuşi şi scurte, cele mai multe din ele, ci despre 



altceva: despre „rugăciunea cu care se mîntuiesc călugării", care-i cunoscută şi ca 
Rugăciunea lui Iisus. De ce? Pentru că e pomenit în cuprinsul ei numele lui Iisus, despre care 
sfîntul apostol Petru spune că este „numele prin care ne mîntuim". Pentru că nici un alt nume 
nu este „în care ne mîntuim" în afară de numele lui Iisus. E vorba de rugăciunea aceea pe 
care o are în vedere sfîntul Ioan Scărarul, trăitor în secolul al Vl-lea, cînd spune că nu există o 
armă mai tare împotriva ispitelor decît rugăciunea aceasta, care cuprinde numele lui Iisus. 
Este vorba despre o rugăciune scurtă care are următorul cuprins: „Doamne Iisuse Hristoase, 
Fiul lui Dumnezeu, miluieşte-mă pe mine, păcătosul". Această rugăciune scurtă o 
recomandăm tuturor creştinilor. Ea este specifică Bisericii Ortodoxe, deci Biserica Ortodoxă 
o cuprinde în mod special, şi cu această rugăciune cu care se mîntuiesc călugării, se pot 
mîntui toţi oamenii, toţi credincioşii. 

Rugăciunea cu care se mîntuiesc călugării şi nu numai 

Eu am aflat despre rugăciunea aceasta: „Doamne Iisuse Hristoase, Fiul lui Dumnezeu, 
miluieşte-mă pe mine, păcătosul" în anul 1942. Mai întîi dintr-o scrisoare, o scrisoare pe care 
mi-a trimis-o un diacon de la Mănăstirea Brîncoveanu (de la Sîmbăta de Sus), părintele 
Vasile Şortan. îmi răspundea din mandatul părintelui Arsenie la o scrisoare pe care i-am 
scris-o eu părintelui Arsenie. Şi-mi atrăgea atenţia asupra acestei rugăciuni, adică mi-a spus-o 
şi m-a îndemnat s-o fac. La scurtă vreme după aceea am ajuns eu însumi la mănăstirea de la 
Sîmbăta şi am vorbit cu părintele Arsenie. Părintele Arsenie ştia că vreau să mă fac călugăr şi 
cum dînsul avea o putere de a înţelege esenţialul din orice chestiune (spunea cineva să se 
pricepea la toate şi că ştia mai bine decît meseriaşii orice lucru pe care voia să-1 facă), şi-a dat 
seama că lucrul cel mai de căpetenie pe care îl poate face cineva, călugăr sau necălugăr, dar 
mai ales dacă este călugăr, este să zică „Doamne Iisuse Hristoase, Fiul lui Dumnezeu, 
miluieşte-mă pe mine, păcătosul". Cu aceasta este îndatorat candidatul la călugărie, din însăşi 
slujba de călugărie. Cînd cineva se face călugăr primeşte un obiect care se numeşte metanie. 
E format dintr-o mulţime de noduri şi are rostul de a-1 ţine atent pe cel care zice rugăciunea: 
„Doamne Iisuse Hristoase, Fiul lui Dumnezeu, miluieşte-mă pe mine, păcătosul", fiecare nod 
fiind o atenţie anume pentru rugăciune. Cînd se face cineva călugăr şi i se dau metaniile, e 
rînduit în slujba de călugărie ca acel care slujeşte călugăria să zică aşa: „Fratele nostru [i se 
spune numele, în cazul meu s-a spus Teofil], primeşte sabia Duhului, care este Cuvîntul lui 
Dumnezeu, spre rugăciunea din tot ceasul către Hristos". Aceasta este prezentarea în faţa 
obştei, în faţa celor care sînt participanţi la slujba călugăriei. Deci ei trebuie să ştie ce se 
întîmplă cu fratele lor. „Fratele nostru primeşte sabia duhului", sabia duhului fiind aceasta, 
metania, dar cu explicaţia: „care este Cuvîntul lui Dumnezeu", deci sabia duhului este 
Cuvîntul lui Dumnezeu. E scrisă aceasta în Epistola către Efeseni a sfîntului apostol Pavel, 
cap VI, între armele duhului este şi sabia duhului şi sabia duhului este, zice Sfîntul apostol 
Pavel, cuvîntul lui Dumnezeu. Şi se adaugă, „spre rugăciunea din tot ceasul către Hristos". 
Deci, i se dă sabia duhului, i se dă Cuvîntul lui Dumnezeu, i se dau metaniile, cu scopul de-a 
face călugărul mereu rugăciune, de-a avea gîndul la Hristos în tot ceasul. Şi-apoi, vorbind 
slujitorul călugăriei cu candidatul la călugărie, îi spune aşa: „că eşti dator în toată vremea a 
avea în minte, în inimă, în cuget şi-n gura ta, numele Domnului Iisus şi a zice: Doamne Iisuse 
Hristoase, Fiul lui Dumnezeu, miluieşte-mă pe mine, păcătosul". I se dau metaniile, i se dă 
îndatorirea aceasta candidatului şi el urmează să se roage cît poate el de des cu această 
rugăciune. Părintele Arsenie sigur că, ştiind aceasta, s-a gîndit că eu şi fără să fiu călugăr aş 
putea să zic „Doamne Iisuse Hristoase, Fiul lui Dumnezeu, miluieşte-mă pe mine păcătosul". 
La rînduiala călugăriei nu există nici o teorie, nu există nici o explicaţie, ci există doar o 
angajare. O angajare în înţelesul că toţi cei care sînt de faţă la slujba călugăriei, trebuie să ştie 
că fratele nostru primeşte sabia duhului. A venit odată tata la mine, Dumnezeu să-1 



odihnească, şi a văzut că au călugării metanii pe mină şi zice: de ce-şi leagă mina? A văzut 
că-s legate de mină şi a gîndit că asta este ca să-şi lege mina. Dar nu, nu-i ca să-şi lege mina, 
ci ca să-şi lege mintea într-o rugăciune. Şi atunci părintele Arsenie ştiind de lucrul acesta mi- 
a spus şi mie: "Uite, să zici rugăciunea". Şi nu mi-a dat nici o explicaţie, n-a făcut nici o 
teorie, cum nu este o teorie în slujba de angajare în această rugăciune. Şi a zis aşa: o spui cu 
gîndul, cu cuvîntul gîndit, nu cu cuvîntul vorbit. Poate că unii aţi citit prin anumite cărţi că 
rugăciunea aceasta poate fi spusă cu cuvîntul vorbit şi atunci e rugăciunea gurii, rugăciune 
orală, poate fi spusă cu cuvîntul gîndit şi atunci e rugăciune a minţii şi poate fi spusă fără 
cuvinte, cu inima, şi atunci este o rugăciune a inimii. In realitate, rugăciunea aceasta ca orice 
rugăciune are nivelul pe care îl are cel care se roagă. Dar părintele mi-a atras atenţia de la 
început să nu zic cu cuvîntul vorbit: „Doamne Iisuse Hristoase, Fiul lui Dumnezeu, miluieşte- 
mă pe mine păcătosul", ci să zic cu cuvîntul gîndit şi asta poate şi pentru motivul că părintele 
mi-a recomandat să o zic lipită de respiraţie. Şi mi-a spus cum: în ce constă respiraţia? In a 
trage aerul în piept şi a-1 da afară. Deci are două momente. Momentul de inspirare, adică de a 
trage aerul în piept şi momentul de expirare, de a scoate aerul din piept. Şi părintele mi-a spus 
că între respiraţii, deci fără să inspir, fără să expir, acolo unde se întîlnesc două respiraţii, cea 
care se termină cu cea care începe să zic: „Doamne", cu mintea; apoi trăgînd aerul în piept să 
zic: „Iisuse Hristoase, Fiul lui Dumnezeu" şi dînd aerul afară să zic: „miluieşte-mă pe mine 
păcătosul". Atît mi-a spus părintele, altceva nu mi-a mai spus nimic. Nici nu mi-a spus să mă 
informez, nici să citesc ceva, nici să caut îndrumător, nu mi-a spus nimic de felul acesta. Mă 
gîndesc eu, m-am gîndit de multe ori, că poate de aceea nu mi-a spus nimic pentru că şi-a dat 
seama că nu găsesc pe cineva care să mă îndrume în condiţiile în care îmi trăiam eu atunci 
viaţa, în locul unde eram. 

Cînd îţi aduci aminte de Dumnezeu, înmulţeşte rugăciunea... 

Am plecat de la Mănăstirea de la Sîmbăta şi m-am dus la şcoală, la Timişoara. 
Făcusem 5 clase la o şcoală specială la Cluj. Eu sînt nevăzător din copilărie şi părinţii mei m- 
au dat la o şcoală specială; am întrerupt doi ani, în 1942 am reluat la Timişoara un an şcolar 
tot la şcoală specială. După cîteva săptămîni, după o lună, de cînd am vorbit cu părintele 
Arsenie, m-am dus la Timişoara cu ceea ce ştiam eu despre rugăciunea aceasta: „Doamne 
Iisuse Hristoase, Fiul lui Dumnezeu, miluieşte-mă pe mine păcătosul". Gîndesc că un copil de 
13 ani şi jumătate nu se poate angaja la nişte lucruri cu statornicie şi cu efort. Părintele a 
vorbit cu mine ca şi cu un om mare, mi-a predat această lucrare şi m-a lăsat s-o fac. 

Nu mi-a spus să fac o pravilă anume, adică să am un program anume de rugăciune, să 
zic de-atîtea sau de-atîtea ori. Doar mi-a spus s-o zic! Şi dacă mi-a prezentat metoda aceasta 
de lipire de respiraţie a rugăciunii, nu s-a gîndit părintele că o s-o fac de cîte ori respir. Nici 
pustnicii nu pot să realizeze lucrul acesta, ca de cîte ori respiră să zică rugăciunea: „Doamne 
Iisuse Hristoase, Fiul lui Dumnezeu, miluieşte-mă pe mine păcătosul". Cu atît mai puţin 
cineva care are îndeletniciri în viaţa socială. Şi eu m-am dus să-mi fac nişte datorii în viaţa 
socială, şi-a fost bine că m-am dus, şi-a fost bine că mi-am făcut datoriile. Am făcut şcoală şi 
am căutat să învăţ; mi-a fost drag la şcoală, şi-am învăţat cu bucurie şi n-aş fi avut vreme de 
rugăciune în exclusivitate. Nu mi-a pus nimeni în atenţie aceasta. După aceea am aflat eu că 
se silesc unii să facă rugăciunea cît mai des posibil şi îşi caută vreme de rugăciune şi că nu-şi 
mai îndeplinesc alte îndatoriri că doar rugăciunea e datoria principală. Eu nu am avut 
niciodată gînduri de felul acesta şi n-am nici acum şi cred că n-o să am nici de acum încolo! 
De ce? Pentru că deşi la sfintele slujbe sîntem îndemnaţi adeseori să ne rugăm: „Domnului să 
ne rugăm" să cerem ceva de la Dumnezeu: „La Domnul să cerem" ni se mai spune şi ceva de 
care cam uităm noi şi anume: „Pe noi înşine şi unii pe alţii şi toată viaţa noastră lui Hristos 
Dumnezeu să o dăm". Deci nu ni se cere o singură faptă bună, chiar dacă rugăciunea este 



fapta bună cea mai la îndemînă, ci ni se cere ca toate ale noastre să le aducem ca o slujbă lui 
Dumnezeu. „Toată viaţa noastră lui Hristos Dumnezeu să o dăm". 

In scrierile Sfintului Dorotei se spune că acela care se îngrijeşte numai de o faptă 
bună, cum ar fi de rugăciune, nu zideşte o casă, ci zideşte un perete şi că peretele nu-1 poate 
servi aşa cum l-ar servi o casă întreagă. E un gînd al cuviosului Dorotei pe care ar fi bine să-1 
avem şi noi în vedere. Totuşi pentru că rugăciunea e cea mai la îndemînă faptă bună la 
călugărie, se pune problema aceasta a îndesirii rugăciunii. Sfîntul Marcu Ascetul are în 
„Filocalia" un cuvînt care mie îmi place foarte mult: „Cînd îţi aduci aminte de Dumnezeu 
înmulţeşte rugăciunea, ca atunci cînd îl vei uita, Domnul să-şi aducă aminte de tine". 

Intîlnirea cu noi înşine 
(cu răutatea şi necurăţia agonisite în suflet) 

Cum zic, am plecat, program nu mi-am făcut, am zis cînd mi-am adus aminte şi am 
avut rezultatele omului care se ocupă de el însuşi. Pentru că rugăciunea aceasta: „Doamne 
Iisuse Hristoase, Fiul lui Dumnezeu miluieşte-mă pe mine păcătosul" este şi o metodă de 
cercetare de sine. Fără să te angajezi la această rugăciune n-ajungi niciodată să te cunoşti, mai 
ales n-ajungi niciodată se te cunoşti în străfundurile existenţei tale. Ori îmbunătăţirea 
sufletească aşa cum e gîndită în ortodoxie, aşa cum e gîndită în scrierile părinţilor filocalici, 
îmbunătăţirea sufletească trebuie să fie o îmbunătăţire de fond nu o îmbunătăţire superficială, 
de suprafaţă. Domnul Hristos a spus că trebuie să spălăm partea dinăuntru a paharului şi a 
blidului (Mt. 23, 25-28). Domnul Hristos a spus: „Invăţaţi-vă de la Mine că sînt blînd şi 
smerit cu inima" (Mt. 11, 29). In „Scara", Sfintului Ioan Scărarul comentează acest cuvînt 
aşa: „A zis Domnul: învăţaţi-vă nu de la înger, nu de la om, nu din carte, ci de la Mine, de la 
lucrarea mea cea din voi, că sînt blînd şi smerit cu inima şi cu felul de a gîndi şi veţi avea 
odihnă sufletelor voastre de patimile care vă asupresc pe voi". Ce scurt şi cît de cuprinzător! 

Sfintului Ioan, cel ce a scris „Scara", despre rugăciunea în raport cu cel ce se roagă 
spune: „Rugăciunea este judecată şi judecătorie şi scaunul judecătorului înainte de judecata 
viitoare". De ce? Pentru că în starea aceasta de rugăciune te poţi cunoaşte şi te poţi 
îmbunătăţi, ca să ajungi, cum a zis Domnul Hristos, să învăţăm de la El să fim blînzi şi 
smeriţi cu inima, în fondul nostru, în adîncurile existenţei noastre, în cele mai dinlăuntru ale 
noastre. Cum zicem în rugăciune după ce ne împărtăşim cu Sfintele Taine: „Intră în alcătuirea 
mădularelor mele, în rărunchi şi în inimă". Rugăciunea aceasta îl aduce pe Domnul Hristos să 
fie lucrător în adîncuri. 

Numai că în adîncuri se găsesc nişte lucruri care trebuiesc scoase, trebuie rezolvate. 
Cînd am început să zic: „Doamne Iisuse Hristoase, Fiul lui Dumnezeu, miluieşte-mă pe mine 
păcătosul" mai cu îndesire, cînd mă trezeam noaptea din somn, sau cînd mergeam pe drum, 
sau cînd aşteptam ceva şi-mi aduceam aminte şi ziceam, am băgat de seamă că port în suflet 
multă răutate; m-am întîlnit cu mizeria din mine! Eram tînăr şi se părea că n-am agonisit prea 
multe rele în lumea aceasta. Şi într-adevăr n-am agonisit multe rele, dar am adus multe rele 
din străfunduri de existenţă în existenţa mea. O încărcătură, încărcătura negativă a celor ce 
mi-au oferit, prin darul lui Dumnezeu, existenţa. Au pus în mine şi ceea ce au avut ei bun. Şi 
asta se întîmplă cu toţi pentru că există o asemănare fizică şi există şi o asemănare morală. 

Cînd m-am spovedit la părintele Arsenie, mi-a pus o întrebare pe care atunci am 
socotit-o fără rost. Dar care avea rost. Şi m-a întrebat între altele: ţi-a venit vreodată să omori 
un om? Mi se părea că-s prea tînăr ca să-mi vină astfel de gînduri. Doar ştiţi că sînt destui 
cînd se necăjesc, că spun: „Mă, te omor!" Ei cînd zic „te omor" înseamnă că au şi o pornire 
de a omorî. Şi omorîrea asta, pornirea asta spre omorîre o aduci de undeva. O ai în tine. Mie 
nu mi-a venit gîndul să omor pe cineva şi niciodată n-am zis în viaţa mea către cineva: te 
omor, cum am auzit pe mulţi părinţi zicînd către copii: mă, te omor mă! te omor! Bineînţeles 



că nu-i corect, dar asta exprimă ceva. Exprimă că în adîncuri de gînd, în adîncuri de simţire 
sînt nişte răutăţi care trebuie scoase dacă vrei să ajungi blînd şi smerit cu inima, dacă vrei să 
rezolvi nişte răutăţi care nu trebuie să existe nici la suprafaţă nici în adîncime. 

Şi s-au ivit furtuni de gînd, dezlănţuiri de răutate, eram foarte nervos, mai nervos decît 
alţii, care nu erau nervoşi, erau răi; v-am mai spus eu că mai demult oamenii nu ştiau de 
nervoşi, ştiau de răi. Ziceau de cutare: îi rău. Acum se zice: îi tare nervos, nu-i rău, îi nervos; 
dar nervozitatea arată răutatea, pentru că iese la suprafaţă ceva ce porţi în tine, ceva ce n-ar 
trebui să fie nici la suprafaţă, nici în adîncime. Dar constaţi lucrul acesta numai dacă te ocupi 
de tine însuţi, dacă îţi atrage cineva atenţia şi dacă te verifici în contextul social al existenţei 
tale. Cineva care ştie că răutatea trebuie rezolvată numai atunci scapă de ea, cînd îi ruşine, 
cînd se jenează de starea aceasta. Şi-am început să zic; şi-am început să răscolesc, să 
scormonesc fără să-mi dau seama. Şi scormonelile acestea au adus la iveală fel de fel de 
gînduri, de închipuiri, de imagini, de chipuri ale răutăţii, pentru că răutatea are multe chipuri. 
Dar nu ştiam ce se întîmplă cu alţii pentru că viaţa nu se trăieşte prin comparaţie. Eu însumi 
nu spuneam la alţii, nici la spovedit nu spuneam, că nu ştiam că trebuie să spun. La spovedit 
spuneam ce mă întreba. Dar natural ar fi fost să spun: uite că îmi vin tot felul de gînduri rele 
şi mai ales cînd mă rog îmi vin. Insă am avut un mare noroc de la Dumnezeu şi anume acela 
că n-am pus răscolelile în legătură cu rugăciunea, aşa ca să zic: păi dacă astfel de rezultate are 
rugăciunea mă las de rugăciune. N-am întrebat pe nimeni, n-am ştiut nici pe cine să întreb. 
Sigur că pe atunci cei care puteau să spună ceva despre aceasta erau doar călugării şi poate 
unii dintre preoţi. Dar să ştiţi că atunci nu era de circulaţie rugăciunea aceasta cum e acum. 
Atunci cine ştia despre lucrurile acestea? Călugării şi dintre călugări cei ce se ocupau de 
rugăciunea aceasta. Pentru că să ştiţi că şi mulţi călugări uită de rugăciunea cu care se 
mîntuiesc călugării şi uită de statornicirea în rugăciune, uită de îndatorirea de a te ruga toată 
vremea sau măcar în vremea pe care o ai disponibilă pentru rugăciune. Pentru că nu toată 
vremea îi disponibilă pentru rugăciune. De exemplu eu acuma vă vorbesc despre rugăciune, 
dar nu mă pot şi ruga în acelaşi timp. Şi nici nu vreau să mă rog în acelaşi timp. Pentru că nu 
mi se cere aşa ceva. 

Rugăciunea isihastă şi rugăciunea liturgică 

Ceea ce e bine să ajungă toţi să aibă, în privinţa rugăciunii, este ca atunci cînd mintea- 
i liniştită, ca atunci cînd te poţi gîndi la orice, să-ţi vină în minte rugăciunea şi să zici: 
„Doamne Iisuse Hristoase, Fiul lui Dumnezeu, miluieşte-mă pe mine păcătosul". Odată cu 
respiraţia. Asta-i tot. Restul e ceea ce trebuie să facem. Există o pravilă de rugăciune, există o 
rugăciune liturgică, adică rugăciunea de la slujbe. Eu nu-mi pot închipui o viaţă 
duhovnicească fără slujbele bisericii, fără rînduielile de slujbă, fără zicerile de la sfintele 
slujbe. Nu-mi pot închipui o viaţă ortodoxă fără angajarea şi prin altceva decît prin 
rugăciunea „Doamne Iisuse", pentru că aceasta nu cuprinde tot. Uite că zicem la slujbe atîtea 
şi atîtea cuvinte de rugăciune pe care într-un fel le putem înlocui cu „Doamne Iisuse 
Hristoase, Fiul lui Dumnezeu, miluieşte-mă pe mine păcătosul", dar în alt fel nu le putem 
înlocui. Haideţi să luăm un caz la îndemîna tuturor. Dacă slujba cununiei, de pildă, ar fi 
înlocuită cu „Doamne Iisuse Hristoase, Fiul lui Dumnezeu, miluieşte-mă pe mine păcătosul", 
cine ar şti de cuvintele „Doamne, Dumnezeul nostru, cu mărire şi cu cinste încununează-i 
pe...". Şi asta-i o rugăciune. Sau dacă s-ar reduce totul la „Doamne Iisuse Hristoase, Fiul lui 
Dumnezeu, miluieşte-mă pe mine păcătosul" cum zic mulţi dintre cei care exagerează, atunci 
cum s-ar putea zice, la cununie de pildă: „Binecuvîntează-i pe dînşii Doamne, Dumnezeul 
nostru, cum ai binecuvîntat pe Avraam şi pe Sara; Binecuvîntează-i pe dînşii Doamne, 
Dumnezeul nostru cum ai binecuvîntat pe Isac şi pe Raveca; Binecuvîntează-i pe dînşii cum 
ai binecuvîntat pe Iacob şi pe toţi patriarhii. Binecuvintează-i Doamne Dumnezeul nostru pe 



dînşii cum ai binecuvîntat pe Iosiv şi pe Asireta. Binecuvîntează-i Doamne Dumnezeul nostru 
cum ai binecuvîntat pe Moise şi pe Sefora. Binecuvîntează-i pe dînşii Doamne Dumnezeul 
nostru cum ai binecuvîntat pe Ioachim şi Ana. Binecuvîntează-i pe dînşii Doamne 
Dumnezeul nostru cum ai binecuvîntat pe Zaharia şi pe Elisabeta. Păzeşte-i pe dînşii Doamne 
Dumnezeul nostru, adu-ţi aminte de dînşii Doamne Dumnezeul nostru. Să strălucească ei ca 
luminătorii pe cer. Să aibă ei bucurie ca Sfînta Elena cînd a găsit Sfînta Cruce". 

Iată sînt nişte lucruri care nu pot fi înlocuite. N-ai de ce să le înlocuieşti. N-ai voie să 
le înlocuieşti, pentru că sînt cuvintele Bisericii. Să ştiţi că sînt oameni care-s porniţi numai pe 
anumite lucruri. Unii care citesc Psaltirea zic că în Psaltire-i totul. Totul e să citeşti Psaltirea. 
Alţii care citesc acatiste, cred că totul e să citeşti acatiste. Alţii care zic: „Doamne Iisuse 
Hristoase, Fiul lui Dumnezeu, miluieşte-mă pe mine păcătosul" că totul e să zici: „Doamne 
Iisuse". Nu-i adevărat! Adevărat e că trebuie să ne angajăm prin rugăciune. Fie prin 
rugăciunea liturgică şi să n-o părăsim niciodată, fie prin rugăciunea particulară pe care o 
facem din cărţile de slujbă şi să n-o lăsăm, fie prin rugăciunea „Doamne Iisuse" cu care 
completăm toate celelalte. Şi atunci ajungem la ceea ce dorim să ajungem şi la ceea ce trebuie 
să ajungem: la limpezimea sufletului. Acesta-i rostul: să ne facem din răi, buni. Cum? Prin 
chemarea ajutorului lui Dumnezeu. Prin Dumnezeu, pentru că mîntuirea nu ne-o facem noi. 
Noi contribuim la mîntuirea noastră cu rugăciunile pe care le facem, cu „Doamne Iisuse 
Hristoase, Fiul lui Dumnezeu, miluieşte-mă pe mine păcătosul", insistînd pentru asta, dar în 
realitate noi nu ne mai mîntuim prin puterile noastre. Nu ne îmbunătăţim prin puterile noastre 
ci prin puterea lui Dumnezeu. De ce zicem: „Doamne miruieşte -ne", „Doamne Iisuse 
Hristoase, Fiul lui Dumnezeu, miluieşte-mă pe mine păcătosul"? Pentru că nu ne ajung 
puterile noastre să realizăm ceea ce dorim să se realizeze cu noi: să ne îmbunătăţim sufleteşte. 

Liniştirea sufletească 
(înlăturarea răutăţii şi necurăţiei din suflet) 

Iată, sînt nişte lucruri pe care trebuie să le avem în vedere şi cînd ne ocupăm în mod 
special de ceea ce este esenţa isihasmului. Isihasmul este un cuvînt care vine de la isihie. Şi 
isihia înseamnă linişte. Să ajungi la liniştire. înainte de toate trebuie să-ţi cauţi nişte condiţii 
de liniştire. Dar dacă ajungi să fii liniştit numai în condiţii de liniştire să ştii că nu eşti liniştit! 
Liniştirea trebuie să fie o realitate pe care o duci cu tine în toate împrejurările de viaţă. 
Săptămîna trecută am vorbit la Timişoara despre ce învăţăm din Pateric. Şi le-am spus între 
altele o istorie din Pateric despre unul care s-a dus într-o mănăstire şi unii l-au chemat la 
masă şi s-a dus să mănînce şi el împreună cu ceilalţi din obştea mănăstirii. Dar cineva dintre 
cei de acolo a zis: „Cine 1-a chemat pe acesta la masă? Ia daţi-1 afară!" Şi l-au dat afară. Şi 
omul s-a dus. După aceea s-au gîndit alţii: „Măi, nu-i frumos să-1 scoţi pe om de la masă. 
Chemaţi-1 iară!". Şi s-au dus să-1 cheme. Şi a venit omul. Şi a stat la masă. Şi l-au întrebat 
după aceea unii: „Ce-ai gîndit tu în gîndul tău cînd te-au dat afară şi te-ai dus şi te-au chemat 
înapoi şi ai venit?" Altul ar fi zis: „Ce mă mai chemaţi acuma după ce m-aţi dat afară!?". Şi 
ştiţi ce-a zis? A zis: „M-am gîndit să fiu ca un cîine pe care cînd îl alungi se duce şi cînd îl 
chemi se întoarce!". Şi m-a întrebat după aceea cineva: „Părinte, dacă ar face cineva cu 
dumneavoastră aşa, aşa aţi face?" Apăi să ştiţi că n-am fost pus în împrejurări din acestea. 
Dar dacă într-adevăr am linişte în suflet şi linişte realizată prin credinţa în Dumnezeu, aşa ar 
trebui să fac. Iar dacă nu fac aşa înseamnă că n-am ajuns încă la măsurile la care trebuie să fii 
biruitor prin credinţă. 

Intîlnirea cu Dumnezeu, cu Iubirea şi Viaţa 
(fâcînd binele, aducînd roadă bună, trăind în Hristos) 



Rugăciunea are darul de a ne pune în situaţia să ne întîlnim cu noi înşine şi de fapt 
rostul îl are mai ales să ne întîlnim cu Dumnezeu. Dar locul în care ne întîlnim cu Dumnezeu 
este locul în care ne întîlnim cu noi înşine. Şi cîtă vreme nu-s scoase din noi răutăţile, atîta 
vreme nu ne putem întîlni cu Dumnezeu. Pentru că dacă-1 căutăm pe Dumnezeu unde-s 
răutăţile noastre nu-1 găsim pe Dumnezeu, ci găsim răutăţile noastre. După ce ne îmbunătăţim 
ne întîlnim cu bunul Dumnezeu. 

Ar putea întreba cineva: Bine, dar cîtă vreme trebuie să stăruie cineva în rugăciune ca 
să scape de rele şi să-şi realizeze cele bune? Nu există o vreme anume. Undeva în Pateric se 
spune că de va voi omul, de dimineaţa pînă seara ajunge în măsură dumnezeiască. Nu ştiu 
dacă-i aşa, pentru că nu ştiu cum anume trebuie să vrea omul, cîtă putere trebuie să 
investească omul în dorinţa aceasta de a ajunge în măsură dumnezeiască şi aceasta într-o 
singură zi. Important este să ne simţim angajaţi într-o viaţă superioară printr-o lucrare 
statornică. încă o dată, repet, important este să ne simţim angajaţi într-o viaţă superioară 
printr-o lucrare statornică. Dacă avem o lucrare statornică de rugăciune lucrurile se rezolvă în 
timp şi se rezolvă cînd vrea Dumnezeu să se rezolve. In orice caz sîntem pe calea cea bună şi 
e nădejde de bine. Pentru că viaţa spirituală nu constă numai în limpezirea sufletului, ci 
constă în adaosuri de virtute care ne aseamănă cu Dumnezeu. Cîtă vreme stăruim numai 
pentru înlăturarea răului, am putea ajunge cumva la nivelul mortului. La nivelul mortului, 
căci mortul nu face nici un rău, dar nu-i destul. Ci omul viu trebuie să facă bine. Şi dacă nu 
faci şi bine, nu eşti angajat creştineşte. Gîndiţi-vă, de pildă, că-n Sfînta Evanghelie sînt multe 
locuri în care se vorbeşte despre rodire: „pom cu roadă bună", „mlădiţă care aduce roadă", 
„sămînţă care aduce plante care rodesc" (Mt. 3, 8, 10; Mt. 13; In. 15, 5). Totdeauna e vorba 
de ceva pozitiv. De ce? Pentru că viaţa creştină este o viaţă pozitivă, o viaţă de lucrare spre 
bine, o viaţă a virtuţilor. Ori rugăciunea ne ajută şi la aceasta. 

Şi pe măsură ce înaintăm în cele bune, după ce am înlăturat cu ajutorul lui Dumnezeu 
cele rele, ajungem şi la bucurii, bucurii deosebite, la bucurii sfinte. Eram elev în Timişoara şi 
am început să-mi fac cumva o rînduială, în înţelesul că pe drum, de la internatul unde locuiam 
şi pînă la şcoala unde învăţam, cam o jumătate de oră de mers, ziceam într-una: „Doamne 
Iisuse Hristoase, Fiul lui Dumnezeu, miluieşte-mă pe mine păcătosul", cum m-a învăţat 
părintele Arsenie Boca. Şi de cîte ori mergeam singur la şcoală, din clipa în care porneam de 
acasă şi pînă la şcoală ziceam într-una: „Doamne Iisuse Hristoase, Fiul lui Dumnezeu, 
miluieşte-mă pe mine păcătosul". Uneori aveam atîta bucurie încît mi se părea că mai multă 
nu se poate. Bucuria era copleşitoare. Mi se părea uneori că mă ridică cineva pe sus. Şi eu, 
pentru aceste bucurii pe care le dă Dumnezeu oamenilor care-L slujesc şi care-L caută pe El, 
recomand din toate puterile mele, cîte le am şi dacă aş avea şi mai muie puteri aş recomanda 
şi mai mult această rugăciune de toată vremea pe care o facem de fapt într-o anumită vreme, 
nu în toată vremea, recomand această rugăciune de îmbunătăţire. Recomand această 
rugăciune pentru că ea ne dă şi posibilitatea să ne cercetăm pe noi înşine, să ne supraveghem 
pe noi înşine, pentru că celelalte rugăciuni pe care le zicem la slujbe, ne pun în legătură cu 
Dumnezeu dar nu ne ajută să ne cercetăm pe noi înşine. 

Rugăciunea neîncetată 

Zicea părintele Cornel să zic ceva despre cel care îşi bate coasa. Am citit aceasta într- 
o carte scrisă de un om duhovnicesc de altă credinţă decît credinţa noastră, evanghelic din 
Germania; cartea se numeşte „Din farmacia casei mele". Şi printre alte titluri era şi titlul 
acesta: „Să-ţi baţi coasa nu-i pierdere de vreme". Şi în această istorisire a lui spunea că el 
avea foarte multe scrisori de scris. Cînd scria, din cînd în cînd se gîndea la Dumnezeu şi se 
ruga. Şi zicea el că era ca un fel de a-ţi bate coasa cînd coseşti. De ce? Pentru că numai atunci 



acela care coseşte ştie ce înseamnă să-ţi baţi coasa. Să tragi coasa nebătută, neascuţită, 
înseamnă un chin. 

Rugăciunea trebuie împletită cu ceea ce facem noi şi atunci cînd ne aducem, aminte şi 
putem, să zicem „Doamne Iisuse Hristoase, Fiul lui Dumnezeu, miluieşte-mă pe mine 
păcătosul". Să ştiţi că eu nu sînt pentru un profesionalism al rugăciunii. Rugăciunea trebuie să 
caracterizeze viaţa noastră. Ar trebui să devenim o rugăciune fiecare dintre noi. Insă a deveni 
rugăciune nu înseamnă pur şi simplu a spune rugăciune. Chiar dacă prin a spune rugăciuni 
devenim rugăciune. Dar noi trebuie să devenim o rugăciune. Părintele Cornel a citit mai 
devreme un cuvînt al Sfîntului Maxim Mărturisitorul pe care mulţi dintre cei care citesc 
„Filocalia" nu-1 bagă de seamă. Cei mai mulţi cred că asta-i tot: să zici „Doamne Iisuse" şi 
mergem mai departe. Sfintul Maxim Mărturisitorul are în volumul II din „Filocalie" un cuvînt 
numit „Cuvînt ascetic". Şi aici este pusă şi întrebarea: Sfintul Apostol Pavel, care ne dă 
îndemnul „rugaţi-vă neîncetat", el cum s-a rugat neîncetat de vreme ce avea atîtea lucruri de 
făcut? Altele decît să se roage neîncetat. El cum s-a rugat neîncetat? Şi atunci Sfintul Maxim 
Mărturisitorul (de fapt bătrînul din dialogul din „Cuvîntul ascetic") spune că „rugăciunea 
neîntreruptă este a avea mintea pururea lipită de Dumnezeu, cu multă evlavie şi cu dor, a 
atîrna cu nădejdea de El, de Dumnezeu, şi a te încrede în El în orice ai face şi orice ţi s-ar 
întîmpla". Asta-i rugăciunea. Nu să zici pur şi simplu „Doamne Iisuse Hristoase, Fiul lui 
Dumnezeu, miluieşte-mă pe mine păcătosul". Cu asta ne ajutăm, prin aceasta ne formăm, dar 
trebuie să ajungem la o stare sufletească, care să ne ţină în legătură cu Dumnezeu. 

Rugăciunea ne deschide sufletul, 
ne deschide inima, pentru a-I face loc lui Dumnezeu 

Folosim bineînţeles şi celelalte mijloace. De pildă citirea Sfintei Scripturi e foarte 
importantă. Nu atît de importantă încît nu-ar putea mîntui cineva care nu citeşte Noul 
Testament, să zicem. Pentru că mai sînt oameni care nu ştiu carte, mai sînt oameni care nu 
înţeleg, mai sînt oameni care citesc cu greu, mai sînt oameni care nu pot citi, mai sînt oameni 
care uită repede. Şi atunci nu se poate spune că gata asta trebuie neapărat. Dar ne ajută foarte 
mult. Gîndiţi-vă de pildă, în Noul Testament este o Epistolă, o scrisoare a Sfîntului Apostol 
Pavel către Filimon. Această scrisoare e o scrisoare de recomandare. Sfîntul Apostol Pavel a 
convertit la creştinism, în închisoare fiind el, pe unul dintre cei din închisoare, pe un sclav cu 
numele Onisim. Şi 1-a trimis pe Onisim, cînd s-a eliberat din închisoare, la stăpînul lui cu o 
scrisoare. Şi în scrisoarea aceea Sfîntul Apostol Pavel îl ruga pe Filimon, pe care-1 cunoştea, 
să-1 primească pe Onisim. Dar să nu-1 primească ca pe unul care a fugit de la el, ca pe un 
sclav fugar şi să-1 primească ca pe un frate preaiubit. îşi dorea Sfîntul Apostol Pavel aceasta 
şi se gîndea că Sfîntul Filimon îi va odihni sufletul şi chiar zice: „sufletele sfinţilor se 
odihnesc întru tine frate, odihneşte şi sufletul meu". Şi apoi îi scrie despre Onisim: „Pe acesta 
ţi l-am trimis, pe el însuşi, adică inima mea; primeşte-1". Iată nişte lucruri pe care ţi le 
descoperă rugăciunea pentru că de citit Noul Testament pot să-1 citească şi necredincioşii şi 
ce folos au? Doar informativ. Dar noi care ne-am limpezit mintea prin rugăciune, prin orice 
fel de rugăciune, prin rugăciunile care ni se potrivesc nouă cel mai mult, noi care ne-am 
făcut limpezimea sufletului nu se poate să nu vibrăm la astfel de cuvinte: „Pe acesta ţi l-am 
trimis, pe el însuşi, adică inima mea", ori el, ori inima mea e acelaşi lucru, mă identific cu el, 
primeşte-1 pe el cum m-ai primi pe mine. Ori el ori eu sîntem acelaşi. Primeşte-1 pe el. Dacă 
m-ai primi pe mine cu bucurie, primeşte-1 şi pe el cu bucurie. Aşa se deschide sufletul prin 
rugăciune, aşa ajungi să preţuieşti lucrurile sfinte devenind sfînt. Că păcătoşii aduc păcatele 
lor şi acolo unde este sfinţenie. Noi sîntem martori de multe ori la unele mărturisiri pe care le 
fac unii oameni, care în faţa sfintelor icoane au gînduri spurcate, care în faţa Sfintelor Taine 
au gînduri hulitoare. Toate acestea pentru că nu s-au limpezit sufleteşte nu s-au angajat destul 



în rugăciunea de toată vremea şi n-au folosit mijloacele ca să scoată spurcăciunile şi să facă 
loc lui Dumnezeu celui necuprins, lui Dumnezeu celui sublim, în suflet. 

Toate acestea le spun şi în prezenţa unora care au preocupări de liniştire sufletească, 
de isihie, de isihasm. Eu m-aş bucura ca aceste preocupări să se extindă peste toată viaţa 
credincioşilor, să se înmulţească rugăciunea, să se înmulţească curăţirea sufletului, să se 
înmulţească îmbunătăţirea sufletului şi aceasta prin strădania de a ne simţi noi înşine în faţa 
lui Dumnezeu. 

La Sfîntul Munte circulă un cuvînt de ordine care zice aşa: „La Dumnezeu să te 
gîndeşti ca la Dumnezeu, nu ca la om, şi să-1 respiri pe Dumnezeu în toată vremea". Aş vrea 
să se reţină mai ales acest lucru: La Dumnezeu să te gîndeşti ca la Dumnezeu nu ca la om. 
Noi de multe ori ne gîndim la Dumnezeu cu mai puţină seriozitate decît ne gîndim la oamenii 
din jurul nostru. La mine au venit unii care mărturisindu-şi păcatele mi-au zis: să ştiţi părinte 
că mie mi-e mai frică de dumneavoastră decît de Dumnezeu. De ce? Pentru că mi-e ruşine să 
vin şi să vă spun nişte lucruri pe care poate le-aş face dacă m-aş gîndi numai la Dumnezeu. 
Bineînţeles e o slăbiciune a omului. Nu trebuie să fie aşa. Dar ăştia sîntem. 

Ca să fim mai buni trebuie să tragem de noi în sus şi să folosim mijloacele pe care ni 
le pune la îndemînă Biserica. Biserica ne pune la îndemînă postul, ne pune la îndemînă şi 
slujbele, ne pune la îndemînă Sfintele Taine, ne pune la îndemînă atîtea şi atîtea lucruri care 
nu pot fi reduse la rugăciunea de toată vremea şi nu pot fi înlocuite cum v-am spus adineauri 
de rugăciunea de toată vremea în înţelesul de a fi exclusivistă. N-avem voie. N-avem voie să 
respingem nimic din ceea ce ne poate fi de folos. V-am dat exemplul cu rugăciunea aceea de 
la cununie. Şi sînt atîtea şi atîtea exemple. Să zicem slujba Sfintelor Paşti din Săptămîna 
Luminată, slujba de la înălţarea Domnului, de la Pogorîrea Sfîntului Duh. Toate slujbele 
Bisericii noastre nu pot fi înlăturate şi nu pot fi înlocuite de o lucrare care ar socoti cineva că 
asta-i lucrarea lui şi că cu asta înaintează. înaintăm cu toate cîte le avem la îndemînă pentru 
binele nostru. 

Mă gîndesc că am putea rămîne aici şi v-aş recomanda să folosiţi totuşi rugăciunea 
aceasta: „Doamne Iisuse Hristoase, Fiul lui Dumnezeu, miluieşte-mă pe mine păcătosul" şi s- 
o folosiţi împreună cu toate celelalte şi mai ales atunci cînd mintea vă e liberă şi poate să 
gîndească orice, atunci ajutaţi-vă cu rugăciunea aceasta, daţi-i rugăciunea aceasta. Găsiţi-vă şi 
vreme de retragere. V-aş recomanda şi vreme anume pentru rugăciune. Ziceţi: „Doamne 
Iisuse Hristoase, Fiul lui Dumnezeu, miluieşte-mă pe mine păcătosul" dacă puteţi un sfert de 
oră, o jumătate de oră pe zi. Bineînţeles că o jumătate de oră faţă de o zi întreagă e puţin, dar 
în orice caz e ceva. Adică este un semn că vrei mai mult. Un semn că eşti preocupat de mai 
mult. Iar dacă nu găsim această vreme înseamnă că nu sîntem încă destul de hotărîţi pentru 
ceea ce ne-ar putea fi de mare folos. Eu am ştiut de rugăciunea aceasta înainte cu unsprezece 
ani de a mă face călugăr. Am folosit-o cît am putut-o folosi, am folosit-o şi după ce am fost 
dator s-o folosesc şi mă ajut foarte mult cu ea şi cred că în bună parte realizările interioare, 
cîte le am, le am şi de pe urma faptului că m-am ţinut şi de rugăciunea aceasta pe care o 
recomand şi pentru limpezire şi pentru îmbunătăţire şi pentru bucuriile pe care le aduce 
pentru tot ceea ce înseamnă ea. 

Dar doresc ca oamenii să aibă în vedere toate laturile vieţii, să îşi împlinească toate 
datoriile pe care le au sau pe care şi le pot împlini, să fie iubitori de Dumnezeu şi iubitori de 
oameni, să fie ajutători de oameni spre slava lui Dumnezeu, să se cunoască din viaţa lor 
credinţa lor, să se cunoască din viaţa lor preocupările de rugăciune pe care le au, să se 
cunoască dorinţa lor de mai mult şi de mai bine, pe care o binecuvîntează Dumnezeu şi care 
poate să fie şi este de folos şi celui care se sileşte spre mai mult şi spre mai bine şi celor din 
jurul celor care se angajează într-o viaţă superioară, prin mijloacele puse la îndemînă de 
sfînta noastră Biserică. 



Vă doresc folos şi din această întîlnire şi să dea Dumnezeu să ne întîlnim tot mai 
luminaţi, tot mai curaţi, tot mai sfinţi, tot mai înaintaţi în virtute şi folosindu-ne de această 
metodă de îmbunătăţire sufletească care este rugăciunea de toată vremea sau de atîta vreme 
cît putem noi s-o facem. 

„Cuvine-se cu adevărat. 

Ce lacune aţi constatat, Prea Cuvioase Părinte Teofil, în trăirea duhovnicească de astăzi, 
la credincioşii care vi se adresează? 

Am constatat că oamenii nu o cinstesc cum se cuvine pe Maica Domnului, cu toată 
rînduiala din Biserica noastră. Cînd m-am spovedit eu la părintele Arsenie, după ce mi-a 
spus dezlegarea, a continuat cu „Cuvine-se cu adevărat". Prea Sfinţitul Lucian, cînd m-a 
spovedit, m-a pus să zic eu „Cuvine-se cu adevărat". Şi de atunci eu, cînd spovedesc, îi 
pun în general pe oameni să spună această rugăciune, înainte de a le da dezlegarea. 
Bineînţeles că le dau dezlegarea şi dacă nu ştiu să spună... Cîte unul, cînd îl întreb: „Ştii 
să spui „Cuvine-se cu adevărat?", „Ştiu părinte...", "Zi!". Şi zice: „Cuvine-se cu 
adevărat!" Atîta tot. Şi aşa-mi pare de rău! Asta înseamnă că n-o cinstesc pe Maica 
Domnului! Apoi zic: „Bine, pe asta n-o ştii. Dar altă rugăciune către Maica Domnului?", 
„Da, zice, „Visul Maicii Domnului"!... Cîteodată mă plictisesc să-i mai aştept să zică şi 
zic eu. Cică: „Zic după dumneavoastră!" „Dacă-i vorba să zici după mine, lasă că zic eu 
singur!"... îmi amintesc cînd am învăţat eu „Tatăl nostru" sau „Ingerelul", le-am învăţat 
înainte de a şti că le învăţ. M-am trezit cu ele! Cînd am învăţat „Uşa milostivirii", eram 
copil, nu mergeam încă la şcoală, n-o înţelegeam. Dar o ziceam. O femeie de la noi 
spunea că a învăţat-o de la mine. Nu ştiam ce-i milostivirea, dar ziceam: „Deschide-o 
nouă, Născătoare de Dumnezeu ca să nu pierim". Dacă s-ar fi spus „chierim", ştiam 
fiindcă mama zicea cîteodată că-i „chierea" cîte o găină din curte. Dar „pierim" nu ştiam. 
Nici să ne mîntuim nu ştiam ce înseamnă. Am învăţat-o ca pe o limbă străină. Uite aşa ne- 
am pomenit noi ca cinstitori ai Maicii Domnului, înainte de a ştii cine-I. Nu? 
Care credeţi că este cea mai dăunătoare „slăbiciune" a zilelor noastre? 
Mai ales indiferenţa! Neangajarea, dezinteresul! Am călătorit de la Iaşi la Galaţi, în tren 
m-a văzut lumea în reverandă şi nu m-a întrebat nimic. Nimeni nu are nici o întrebare! 
Cum să spunem adevărul în faţă? 

E o chestiune care nu se poate programa. Pentru asta trebuie să ai un curaj al adevărului şi 
să-1 cunoşti bine pe om ca să-1 poţi ajuta. Pentru că altfel poţi să fii neavenit, mai mult să 
strici decît să dregi. In general, să ai în vedere adevărul. Poţi să i-1 şi scrii. 
Aţi susţinut ideea, într-o discuţie anterioară, că ar mai trebui duhovnici buni în ţara 
noastră, dar şi credincioşi buni. . . 

Credinciosul trebuie să se lase modelat, să fie şi el maleabil, să asculte! Pentru că nu 
numai duhovnicul contează ci şi cel care-1 caută. Vin să-ţi ceară dezlegare de păcate şi pe 
urmă merg şi fac altele. Cînd eşti hotărît pentru Dumnezeu îi dă Dumnezeu duhovnicului 
cuvînt pe măsura rîvnei tale. Dar dacă tu nu eşti cum trebuie, poţi să te duci şi la Sfîntul 
Petru, că tot nu ai nici un folos! 

Ce părere aveţi despre cel care încearcă să ia legătura cu „lumea de dincolo" prin 
spiritism? 

Păi, am păreri rele! Mai întîi de toate este o practică pe care Scriptura o condamnă! 
Biserica o condamnă! Din moment ce se pune astfel problema, dacă ştii că Scriptura şi 
Biserica condamnă o practică, nu o faci! Iar dacă o faci înseamnă că pe tine nu te 
interesează nici Scriptura, nici Biserica! Şi e păcat! Nici nu-i poţi considera pe aceşti 
oameni credincioşi, deşi ei, în general, se prezintă ca oameni credincioşi, care ştiu de 
Dumnezeu. 



Cum credeţi că oamenii pot păstra cel mai bine măsura în ceea ce fac? 
In general omul îşi dă seama cînd exagerează. Linia de mijloc e linia pe care o poţi afla 
mai uşor. Şi dacă singur nu-ţi dai seama, întrebi pe cineva care te poate îndruma. Pentru 
că Sfinţii Părinţi spun că ceea ce este peste măsură, e de la draci şi păgubeşti dacă 
foloseşti. 

Vizitarea prea deasă a unei mănăstiri poate avea influenţe negative asupra duhului ei 
monahicesc? 

Depinde, dacă ştii să-ţi aperi mănăstirea de cei care nu ştiu ce înseamnă mănăstirea! Dacă 
primeşti turişti şi-i consideri închinătorii... Dar dacă ştii să impui nişte reguli, nu-i nici o 
primejdie. 

Aţi constatat o creştere a credinţei sau o scădere a ei? 

La noi, în mănăstire, nu se constată o creştere. La oraş este o creştere, dar faţă de 
populaţia oraşelor, sînt tot puţini credincioşi. 
Există un specific românesc al Ortodoxiei? 

Cred că da. Ruşii sînt mai sentimentali, grecii mai raţionali. Noi sîntem aşa, între. Poate 
ne apropiem mai mult de greci. 

Ce părere aveţi despre amestecul presei în treburile Bisericii? 

Oricum, nu se poate scrie despre subiecte religioase, dar se scrie oricum. Nu e corect! Să 
scrie oameni competenţi! La mine a venit un ziarist de la „România liberă", să scrie 
despre mănăstire. Şi cînd l-am întrebat despre viaţa lui religioasă, putea să nu mai scrie 
despre nici o mănăstire!... I-am dat interviul, dar i-am pus şi eu întrebări. El nu voia să 
scrie lucruri despre mănăstire în esenţa ei, ci în existenţa ei. 
Cum vedeţi o unire între Răsărit şi Apus, din punct de vedere religios? 
Păi, cred că numai Dumnezeu ne mai poate uni, că prea ne-am despărţit. Cu puterea lui 
Dumnezeu, da, se poate orice. 
Vă mulţumim. 

De vorbă cu părintele Teofil Părăian 

Părinte, aş vrea mai întîi să vă întreb cum vedeţi fenomenul de desacralizare a civilizaţiei 

contemporane? 

Dragă, cînd scade credinţa, scade tot ceea ce ţine de credinţă. Şi dacă oamenii nu mai au 

credinţă, atunci nu mai există nici simţămîntul sacrului. Satul din care sînt eu nu mai 

există din punct de vedere spiritual, s-a dărîmat şi s-a astupat. Numai în măsura în care 

oamenii sînt ancoraţi în credinţă sînt activi şi în ceea ce priveşte desăvîrşirea personală, 

sfinţirea naturii şi vieţii în general. Fără credinţă nu există nici măcar noţiunea de sacru. E 

aşa cum se spune în Evanghelie: „Din pricina înmulţirii fărădelegii iubirea multora se va 

răci" 

Legaţi lucrul acesta şi de cei cincizeci de ani de comunism pe care, din nefericire, i-am 

parcurs sau există o explicaţie mai profundă? 

Nu. Cei cincizeci de ani de comunism i-au dezorientat mai mult pe oameni decît i-au 

format pe alte baze. Faptul că nu a mai existat preocupare pentru viaţa spirituală nu se 

datorează exclusiv comunismului. Dacă la noi a fost comunismul, în Occident el nu a 

pătruns şi totuşi se vede de departe că religiozitatea a scăzut foarte mult şi acolo. 

Cu toate acestea, foarte mulţi spun că începutul noului mileniu va fi caracterizat de 

revenirea la credinţă. Care este opinia sfinţiei voastre? 

Eu cred că omul creşte în ce porneşte. Din acest mileniu ieşim cu ceea ce avem, iar în 

următorul intrăm cu ceea ce ieşim. 

Totuşi poate fi credinţa un fenomen comunitar? 



Se poate, însă credinţa - ca trăire religioasă - nu este un fenomen de masă, ci este un act 
personal. La mănăstire la noi vin oameni în număr mare, dar aceşti oameni sînt de foarte 
multe ori „singuratici" în propria lor familie. Noi vedem în biserică o mulţime de oameni, 
dar fiecare dintre aceştia, în mediul lor social, sînt nişte „singuratici", deşi noi insistăm 
pentru o comuniune a oamenilor credincioşi, pentru conştiinţa apartenenţei la o 
comunitate, la o parohie, la o biserică. Bineînţeles că acest lucru nu se poate realiza 
oriunde şi mai ales nu se poate realiza într-o parohie mare, cu mii de oameni arondaţi. 
Comuniunea se poate realiza într-o parohie mică, unde oamenii se cunosc, se urmăresc şi 
îşi împletesc viaţa unii cu alţii. într-o comunitate mare te pierzi, devii mai mult un număr 
decît un om. 

Părinte, care sînt condiţiile minime pe care trebuie să le îndeplinească un om pentru a fi 
cu adevărat creştin? 

In general, eu am un program de angajare în viaţa spirituală pe care-1 recomand tuturor 
pentru că nu este altceva decît sintetizarea în cinci puncte a principalelor îndatoriri ale 
creştinului: participarea la Sfinta Liturghie duminica şi în zilele de sărbătoare, rugăciunea 
personală de trei ori pe zi: dimineaţa, la prînz şi seara, lecturarea a două capitole din Noul 
Testament zilnic, postul după rînduielile bisericii şi păzirea minţii prin rugăciunea de 
toată vremea: „Doamne Iisuse Hristoase, Fiul lui Dumnezeu, miluieşte-mă pe mine 
păcătosul!". Aceasta din urmă pentru că toate ale omului pornesc de la gînd şi prin 
rugăciunea minţii ne cunoaştem pe noi înşine şi ne disciplinăm viaţa, iar mîntuirea ne 
vine prin Hristos. 
Vă mulţumesc. 



